
ESIPUHE 


Professori Vilho Niitemaan johdolla aloitettiin Turun yliopiston historian laitok- 
sessa 1960-luvulla suomalaisen kaukosiirtolaisuuden tutkimus. Kun Niitemaa tarjosi 
v. 1972 laudaturtyöni aiheeksi suomalaista Siperian siirtolaisuutta, otin tarjouksen 
vastaan mielelläni. Jo tutkimuksen alkuvaiheessa ilmeni, että kysymyksessä oli 
vankisiirtolaisuus. Siksi tutkimukseni kehittyi Suomen vankeinhoidon historian 
osaksi; lisäksi se käsittelee Suomen ja Venäjän suhteiden historiaa. Tutkimuksen 
aihepiirin suomalais-venäläinen luonne ilmenee jo päiväyksissä. Ajanlaskun ero on 
otettu huomioon seuraavalla tavalla. Kun tekstissä on kyse pelkästään Suomen 
tapahtumista, on päivämäärä ilmaistu gregoriaanisen ajanlaskun mukaan. Kun tar- 
kastellaan suomalais-venäläisten elimien - kuten ministerivaltiosihteerin viraston ja 
kenraalikuvernöörin kanslian - toimenpiteitä, ovat päiväykset sekä gregoriaanisen 
että juliaanisen kalenterin mukaiset. Kun toimijoina ovat Venäjän viranomaiset, on 
noudatettu juliaanista kalenteria. 

Alusta alkaen professori Niitemaa on herpaantumattoman kiinnostuneena seuran- 
nut tutkimukseni vaiheita. Ilman hänen tukeaan ja avarakatseista ohjaustaan tutki- 
mus ei olisi valmistunut. Venäjän historian tuntijoita professori Sune Jungaria ja 
apulaisprofessori Osmo Jussilaa kiitän virikkeitä antaneista keskusteluista ja tutki- 
musta eteenpäin vieneistä huomioista. Huomautukset, joita Jussila teki väitöskirjani 
esitarkastajana, ovat selventäneet käsityksiäni ja kiinteyttäneet tutkimustani. Työni 
toista esitarkastajaa professori Matti Lauermaa, professori Pentti Virrankoskea ja 
yleisen historian lisensiaattiseminaarin jäseniä kiitän hedelmällisistä keskusteluista ja 
metodisista ohjeista. Oikeushistoriallisia virikkeitä olen saanut professori Hannu 
Klamilta ja professori Heikki Ylikankaalta. Erittäin kiitollinen olen oikeusministe- 
riön vankeinhoito-osaston virkamiehille ja ylijohtaja K. J. Langille, joiden vankein- 
hoidontuntemusta olen saanut käyttää hyväkseni. Kiitän vankeinhoito-osastoa myös 
väitöskirjani julkaisemisesta. 

Historian tutkimuksen ulkopuolisena tukijanani on ollut akateemikko Olavi 
Granö. Tutkimuksen ongelmakenttään ja kysymyksenasetteluun liittyvien neuvojen 
ohella hän on välittänyt minulle yli sukupolvien säilynyttä Siperian suomalaisten 
traditiota. 

Vuosien kuluessa olen vaivannut lukuisten arkistojen ja kirjastojen - erityisesti 
Helsingin yliopiston kirjaston slaavilaisen kokoelman - henkilökuntaa. Heitä kaik- 
kia kiitän miellyttävästä palvelusta ja hyvästä yhteistyöstä. Maisteri Markus Lahtea 
kiitän käsikirjoituksen kieliasun tarkastamisesta. Kiitän myös filosofian kandidaatti 
Varpu Välimäkeä, joka asiantuntevasti on tehnyt kartat ja puhtaaksipiirtänyt graafi- 
set esitykset. 

Ilman taloudellista apua tutkimustyö ei olisi ollut mahdollista. Vuosien kuluessa 
olen saanut tukea opetusministeriöstä sekä Emil Aaltosen ja Koneen Säätiöiltä. 



Viimeksi mainitun puheenjohtaja vuorineuvos Heikki H. Herlin on Venäjän ja 
Siperian tuntijana myös aktiivisesti seurannut työni edistymistä, ja olen kiitollinen 
hänen antamistaan neuvoista. 

Äidilleni olen kiitollinen opiskelu- ja tutkimusvuosien ymmärtämyksestä ja talou- 
dellisesta tuesta. Kiitollisena ajattelen myös vaimoani Leenaa ja poikaani Ollia, jotka 
olemuksellaan ovat muistuttaneet, että elämässä on muutakin kuin historiantutkimus 
ja Siperia. 


Turussa 22. 3. 1983 



JOHDANTO 


1. Tutkimusongelma ja lähteet 

Nimellä Siperia on viime aikoihin asti ollut Suomessa huono kaiku. Siperiaa on 
pidetty kylmänä ja kolkkona karkotusseutuna. Vasta viime vuosina sen kuva on 
lisääntyneen tiedon myötä alkanut muuttua. Syyt huonoon maineeseen ovat helposti 
osoitettavissa. Ensimmäiset suomalaiset joutuivat Siperiaan nimenomaan karkotet- 
tuina, kun Pultavan taistelun jälkeen Kaarle XII :n sotilaita vietiin sotavankeuteen 
Tobolskiin. Autonomian aikana taas Siperiaan karkotettiin suomalaisia rikollisia, ja 
sortokaudella sinne lähetettiin P. E. Svinhufvud ja eräitä muita Suomen oikeuksien 
puolustajia. 

Suomen historian tutkimuksessa on aiemmin tarkasteltu karoliineja ja Svin- 
hufvudin Siperiassa-oloa, mutta karkotetut rikolliset ovat jääneet vähälle huomiolle. 
Karoliinien ja Svinhufvudin elämässä tuo kausi oli lyhyt, mutta rikollisille Siperiaan- 
karkotus merkitsi pysyvää elämänmuutosta. Näiden karkottaminen erosi sotavanki- 
ja muista karkotuksista myös siinä mielessä, että sen toimeenpanoon osallistuivat 
Suomenkin viranomaiset. 

Tässä tutkimuksessa tarkastellaan autonomian aikaista rikollisten karkottamista 
Siperiaan. Tutkimuksen keskeinen problematiikka kiteytyy kahteen kysymykseen: 

1) Mitä suomalaisten rikollisten karkottamisella Siperiaan tavoiteltiin, ja miten 
nämä tavoitteet toteutuivat? 

2) Mikä merkitys oli sillä, että karkottamisessa sovellettiin venäläistä instituutiota 
Suomeen ja suomalaisiin? 

Ensimmäiseen kysymykseen voidaan vastata, kun on selvitetty 

1. Karkotus lainsäädännöllisenä ja oikeudenhoitoon liittyvänä ongelmana, 

2. karkotus vankeinhoidollisena toimena, 

3. suomalaisten karkotettujen sopeutuminen Siperiaan ja heidän merkityksensä Siperialle. 

Toiseen kysymykseen liittyvät seuraavat ongelmat: 

1. Kuinka karkotuskysymys heijastui Suomen ja Venäjän suhteissa, ja mikä vaikutus 
karkotuksilla oli suomalaisten ja venäläisten kanssakäymiseen? 

2. Millä tavalla karkottaminen muovasi suomalaisten kuvaa Siperiasta ja Venäjästä? 

Karkotus ei ole irrallinen ilmiö, vaan yksi rangaistusjärjestelmän osa. Siksi on 
katsottu välttämättömäksi tarkastella sitä laajahkoa alueellista ja historiallista taustaa 
vasten. Venäjällä karkotus oli kehittynyt todelliseksi järjestelmäksi, ja kun sen piiriin 
tulivat myös suomalaiset, se vaikutti ratkaisevasti heidänkin kohtaloonsa. Siksi on 
tarpeellista seurata myös koko järjestelmän ja sitä koskevan lainsäädännön kehitystä. 

Tutkittaessa suomalaisten karkottamiseen liittyvää lainsäädäntöä ovat lähteinä 

olleet valtiopäivien ja senaatin pöytäkirjat, eri komiteoiden ja valiokuntien ehdotuk- 
set sekä viranomaisten kirjeenvaihto. Lopullisessa muodossa lait ja asetukset julkais- 
tiin sekä Suomen että Venäjän asetuskokoelmassa. 

Tiedot karkotetuista on koottu vankiloiden, senaatin oikeusosaston, kenraaliku- 
vernöörin ja ministerivaltiosihteerin arkistoista. Jokaisesta karkotetusta on tehty tätä 
tutkimusta varten oma korttinsa, johon on kirjattu häntä koskevat tiedot. 

Suomalaisten Siperiassa-oloa tutkittaessa on törmätty suuriin lähdeongelmiin, 
koska Neuvostoliiton arkistot ovat pysyneet suljettuina. Aineisto on jouduttu 
kokoamaan monelta taholta, ja se on heterogeeninen. 

Tärkeän venäläisen lähderyhmän muodostavat karkottamista koskevat ja sitä 
sivuavat lait ja asetukset, jotka on julkaistu keisarikunnan asetuskokoelmassa. 1 Lait ja 
asetukset antoivat karkotuksille ulkoiset puitteet, mutta ne eivät valaise karkotusten 
todellisuutta. Hieman enemmän informaatiota antavat virkakäyttöön tarkoitetut 
selvitykset, joista tärkeimpiä ovat A. Belentsenkon ja A. P. Salomonin tekemät. 1860- 
luvulla edellinen selvitti karkotettujen Siperiaan kuljetusta esimiestensä toimeksian- 
nosta. 2 Belentsenko oli toiminut kuljetusten uudistuksia pohtivan komitean sihtee- 
rinä, ja korostikin tehtyjen uudistusten edullisuutta ja hyviä puolia. 

Vuosisadan vaihteessa vastaavasti Salomon tutki karkotusjärjestelmää vankeinhoi- 
don kannalta, ja kun tuolloin virallisena tavoitteena on karkotusten korvaaminen 
muilla rangaistuksilla, Salomon maalasi karkotukset hyvin synkin värein. 3 

Runsaasti tietoa Siperian väestöstä antavat vuoden 1897 väestölaskentaan pohjau- 
tuvat Venäjän tilastollisen keskuskomitean julkaisu 4 ja S. Patkanovi n kokoama 
tilastojulkaisu vuosilta 1911 — 1912. 5 Tilastojulkaisuihin on luettava myös vuodelta 
1890 olevat R . Kuzovnikov in laskelmat Siperiaan karkotetuista. 6 

Lait ja asetukset sekä virkakäyttöön tarkoitetut selvitykset oli laadittu silmällä 
pitäen koko valtakunnan oloja, eivätkä suomalaiset ole niissä erityisryhmänä. Niinpä 
vuoden 1897 väestölaskentaan pohjautuvissa julkaisuissakin he ovat vain yhtenä 
vähemmistönä muiden joukossa. Tämä väestönlaskenta antaa ensiarvoisen tärkeän 
tiedon siitä, mikä oli suomalaisten osuus Siperian väestöstä 1800-luvun lopussa. 

Tälle tutkimukselle keskeisen Suomessa olevan lähteen muodostuminen liittyy itse 
karkotusasetukseen. Sen mukaan Siperian viranomaisten tuli Venäjän sisäasiainmi- 
nisteriön kautta lähettää puolivuosittain Suomen kenraalikuvernöörille tietoja suo- 
malaisista karkotetuista. Näissä tiedotuksissa piti mainita heidän sijoituspaikkansa ja 
heidän elämässään tapahtuneet muutokset. Asetuksessa ei ilmaista, miksi näitä tietoja 
oli toimitettava Suomeen, eikä sanota tarkkaan, mille Venäjän viranomaisille tehtävä 
kuului. 

Ensimmäisinä karkotusvuosina Siperiasta ei tietoja tullutkaan, mutta kun Vaasan 
läänin maaherra E. M. Armfelt ilmoitti 4. 1. 1831 kenraalikuvernöörille, että eräät 
Vaasan läänistä karkotetut olivat kirjoittaneet Vähässäkyrössä asuville sukulaisilleen 
ja että tämä kirjeenvaihto oli aiheuttanut levottomia huhuja Siperiaan tuomittujen 
kohtalosta, ryhdyttiin Suomessa ottamaan selvää karkotetuista. 7 Viitaten suomalais- 
ten karkottamista koskevaan asetukseen kenraalikuvernöörin kanslia tiedusteli 11./ 
23. 10. 1832 Venäjän sisäasiainministeriöltä, miksi Siperiasta ei ollut tullut asetuk- 
sessa mainittuja tietoja. Sisäasiainministeriön poliisiasiainosasto ilmoitti 30. 3. 1833 

ottaneensa tiedustelun johdosta yhteyden Länsi- ja Itä-Siperian kenraalikuvernöörei- 
hin. Nämä ryhtyivät tiedustelemaan suomalaisten kohtaloa alaisiltaan. Omskin 
oblastin kaivosten johtaja ilmoitti, ettei hänen johtamiinsa kaivoksiin ollut sijoitettu 
suomalaisia. Hieman myöhemmin, 14. 4., ministeriön poliisiasiainosasto lähetti 
Tomskiin kuvernementtiviraston selvityksen alueelle sijoitetuista suomalaisista. 

Kenraalikuvernööri kiitti saamistaan tiedoista, mutta kysyi samalla, miksi niitä oli 
vain yhdestätoista henkilöstä, kun vuosina 1826 — 1832 oli Siperiaan karkotettu noin 
70 suomalaista. Hän kääntyi asian johdosta vielä valtiosihteeri R. H. Rehbinderin 
puoleen. 12. 5. päivätyssä vastauksessaan Rehbinder ilmoitti tiedustelleensa suoma- 
laisten kohtaloa sisäasiainministeriöstä, jossa oli kysytty, miksi tietoja pyydetään. Vt. 
kenraalikuvernööri Thesleff ilmoitti puolestaan 19./31 . 5. valtiosihteerille olleensa 
itsekin yhteydessä ministeriöön ja kertoneensa tietoja tarvittavan sen selvittämiseksi, 
milloin Siperiaan olisi lähetettävä suomalainen pappi. 

Sisäasianministeriö ryhtyikin tiedusteluihin saatuaan pyytämänsä selvitykset 
Thesleffilta ja Rehbinderiltä, ja vielä samana vuonna tulivat raportit Tobolskin ja 
Jenisein kuvernementteihin sijoitetuista suomalaisista. Saadut tiedot A. A. Thesleff 
välitti Suomen senaatin oikeusosastolle, joka käsitteli niitä 13. 11. 1833. Siellä nämä 
kirjelmät eivät aiheuttaneet mitään toimia, ja ne päätettiin arkistoida. 8 

Tämän jälkeen Siperiasta tuli sisäasiainministeriön kautta puolivuosittain raport- 
teja karkotetuista suomalaisista. Vuodesta 1866 alkaen raportit kuitenkin vähenivät, 
ja viimeiset Jenisein kuvernementtiin sijoitettuja suomalaisia koskevat tiedot tulivat 
senaatille v. 1868. Tämä venäläisten raporttien loppuminen johtui siitä, että v. 1864 
Siperian suomalaiset olivat saaneet oman papin, jonka tehtäviin kuului pitää väestö- 
kirjaa ja tiedottaa toiminnastaan senaatille. Hänen raporttejaan taas ei tullut heti, ja 
senaatin tiedusteltua niitä, ilmoitettiin Itä-Siperian kenraalikuvernöörin virastosta 
papin ensin tutustuvan perusteellisesti toimialueeseensa. 9 Ensimmäinen suomalaisen 
papin raportti tuli sitten seuraavana vuonna, 10 jolloin myös Venäjän viranomaisten 
lähettämät raportit loppuivat. 

Viranomaisten raporteissa on karkotetun nimi, ikä, rikos, tuomio ja sijoituspaikka. 
Lisäksi niissä mainitaan kuolemasta, karkaamisesta, uusista rikoksista, avioliitoista 
sekä rangaistuksen loppuun suorittamisista ja vapautumisista. Tiedot ovat varsin 
epätasaisia: joistakin karkotetuista on tietoja vuosikausia kestävänä yhtenäisenä 
sarjana, siitä asti kun he olivat tulleet karkotuspaikkaan, joistakin vain yksi lyhyt 
maininta. Jostakusta kerrotaan, että hän karkasi, ja tiedot loppuvat, jos karkuria ei 
ollut saatu kiinni. Kiinni saatu puolestaan saattaa putkahtaa esiin raportissa muuta- 
man vuoden kuluttua. Tietoja on kuitenkin vain osasta Siperiaan karkotettuja, 
kaikista suomalaisten sijoituspaikoista niitä ei ole saatu. Haittaa tutkimukselle aiheu- 
tuu myös siitä, että kaikki Siperian viranomaisten Suomeen lähettämät tiedot eivät 
ole säilyneet. Vuoteen 1847 asti tallessa ovat pelkät lähetekirjelmät, eikä varsinaisia 
raportteja ole löytynyt arkistoetsinnöistä huolimatta. 

Tutkimuksen kuluessa on kyllä voitu tehdä päätelmä siitä, mihin kyseiset kadon- 
neet asiakirjat ovat joutuneet. Vuonna 1847 käsiteltiin senaatissa naisten karkotta- 
mista. Asian käsittelyyn vaikutti keskeisesti senaattori C. W. Trapp. Senaatin 
täysistunnossa 10. 5. 1847 hän ilmoitti tutustuneensa yksityiskohtaisesti karkotettuja 

koskeviin asiakirjoihin, ja hänen puheenvuorostaan ilmenee, että hän oli tutustunut 
myös Siperiasta tulleisiin raportteihin. 11 Senaatin oikeusosaston saapuneista vuoden 
1847 asiakirjoista puuttuu Siperian viranomaisilta 19./31. 3. saapunut raportti. Tal- 
lessa ovat vasta 13./27. 9. ja sen jälkeen saapuneet tiedotukset. 12 Voidaan olettaa, että 
Trapp oli ottanut aiemmat raportit haltuunsa ja että ne jäivät häneltä palauttamatta. 

Asiakirjojen lainaamista valvottiin senaatin arkistossa 1800-luvun alkupuolella 
huonosti. Vasta v. 1860 hyväksytyssä ohjesäännössä annettiin yksityiskohtaiset 
määräykset lainaamisesta ja palauttamisesta. 12 

Toinen laaja lähderyhmä ovat pappien ja katekeettojen kertomukset. Niitä on 
kahta lajia: Suomen senaatin kirkollisasiaintoimituskunnalle lähetetyt vuosikerto- 
mukset ja sanoma- ja aikakauslehdissä julkaistut, suurelle yleisölle tarkoitetut 
kuvaukset. Näiden tekstien keskeisenä sisältönä on kertojien oma kirkollinen ja 
uskonnollinen toiminta. 

Siperiaan lähetetyt papit pitivät myös kirkonkirjoja, mutta osa niistä tuhoutui 
siirtoloita kohdanneissa tulipaloissa. Osa taas jäi Siperiaan, kun Suomesta lähetetty 
viimeinen pappi ja katekeetta Tarton rauhansopimuksen jälkeen palasivat Suomeen. 14 

Sisällöltään pappien ja katekeettojen kertomuksien kaltaisia ovat matkakertomuk- 
set ja muistelmat, joista mainittakoon M. A. Castrenin kirjoitus v. 1848 tehdystä 
matkasta Nertsinskin kaivosalueelle. Täydentävää aineistoa sisältävät myös eräät 
haastattelut ja Siperiasta saapuneet kirjeet. 

On selvittämättä, missä määrin suomalaisten Siperiassa-oloa koskevia lähteitä on 
Leningradissa sijaitsevassa Venäjän sisäasiainministeriön arkistossa, Tjumenissa ole- 
vassa karkotusasiain keskusviraston arkistossa ja Siperian paikallisarkistoissa, koska 
tutkimuksen tekijä ei ole niihin päässyt. Toistaiseksi vain neuvostoliittolaiset tutkijat 
ovat saaneet käyttöönsä niiden tietoja, eivätkä he taas ole tutkineet suomalaisten 
karkottamiseen liittyviä kysymyksiä. 


2. Aikaisempi tutkimus 


Tähänastisessa tutkimuksessa Suomen ja Venäjän suhteita on käsitelty lähinnä 
yleispoliittiselta ja valtio-oikeudelliselta kannalta. Niihin liittyviä erityiskysymyksiä 
ja yksityiskohtia on sivuttu lukuisissa teoksissa, mutta varsinaisia erityistutkimuksia 
on valmistunut vähän. Tällaisia ovat mm. O. Seitkarin 15 ja T Polvisen 16 tutkimukset. 
Ensimmäisen kerran suomalaisten Siperiaan karkottaminen tuli tarkastelun koh- 
teeksi 1860-luvulla, kun R . Lagus 17 julkaisi eräitä karkotuslainsäädännön syntyyn 
liittyviä asiakirjoja. Sittemmin autonomian alkuvaiheiden tutkimuksissaan ]. R. 
D anielson- Kalmari 1 * , A. A. Lillja 19 ja K. Korhonen 20 ovat sivunneet karkottamisen 
alkuvaiheita. Heidän aiheittensa kannalta Siperiaan karkottaminen on ollut vähäinen 
tapahtuma monien muiden joukossa, eikä siihen ole kiinnitetty sanottavaa huomiota. 

Vaikka karkotus on vankeinhoitotoimi, on suomalaisten joutumista Siperiaan 
tarkasteltu tältä kannalta hyvin vähän, niin kuin vankeinhoidon historiaa ylipäänsä- 

kin Suomessa. Karkotusten alkuvaiheita on tarkastellut V. Virtanen 21 , ja asiaa 
käsittelevän yleiskatsauksen on julkaissut W. Hjelmman. 22 Lisäksi kysymystä on 
sivuttu eräissä vankeinhoitoa koskevissa selvityksissä. Tämän alan tutkimuksissa on 
ilmeinen puute se, ettei ole perehdytty asioiden venäläiseen puoleen. Virtasen 
kohdalla se on johtanut eräisiin spekulatiivisiin johtopäätöksiin. Muissa tutkimuk- 
sissa vankeinhoidon kehitystä on tarkasteltu täysin Venäjästä riippumattomana 
ilmiönä, ja vertailukohteena ovat olleet Ruotsin ja muiden länsimaiden eivätkä 
Venäjän vankilaolot. Karkotus oli kuitenkin senluonteinen tapahtuma, että se yhdisti 
Suomen ja Venäjän rangaistusjärjestelmiä. Vuodesta 1913 senaatin varapuheenjohta- 
jana oli venäläinen rikosoikeuden ja vankeinhoidon spesialisti, ja Suomen ylimpinä 
vankilaviranomaisina oli venäläisiä ammattimiehiä. - Tarkastelun yksipuolisuus on 
todettu myös vankeinhoidon historiaa käsittelevässä tutkimuksessa. 23 

Suomalaisten karkotuksessaoloa ovat selvittäneet veljekset J. G. ja Paavo Granö. 
Edellinen julkaisi Siperian suomalaisista siirtoloista lyhyen maantieteellisen katsauk- 
sen 24 , ja jälkimmäinen tarkasteli pastoraalitutkielmassaan Siperian suomalaisten kir- 
kollis- ja kouluoloja. 25 Muistelmissaan Siperian suomalaisia ovat käsitelleet Johannes 
Granö 26 ja Henrik Wrede. 27 Näissä julkaisuissa Siperiassa-oloa on tarkasteltu irralli- 
sesti kiinnittämättä sanottavaa huomiota Venäjän karkotuspolitiikkaan ja Siperian 
asutushistoriaan. 

Karkotusten lopettamiseen liittyvää lainsäädäntöä on selvittänyt Y. Blomstedt 28 
rikoslakireformia koskevassa tutkimuksessaan. Hän on liittänyt karkottamisen laa- 
jempaan poliittiseen ja oikeusfilosofiseen kokonaisuuteen, mutta tutkimuksen puut- 
teena on venäläisen näkökulman sivuuttaminen. Karkotettujen armahtamiskysy- 
mystä on tarkastellut U. Tuominen eduskunnan historiassaan. 29 Tässä tapauksessa 
näkökulman kapeus on johtanut siihen, että armahdusta koskevan ehdotuksen 
hylkääminen on voitu nähdä sortotoimena. 

Siperiaan-karkotus on ennen kaikkea venäläinen ilmiö, ja siksi odottaisi asiaa 
tutkitun perusteellisesti juuri Venäjällä. Näin ei kuitenkaan ole tapahtunut. Pakko- 
työ ja karkotus ovat kautta vuosisatojen olleet asioita, joista on mieluummin vaiettu 
kuin tiedotettu. Asioista vastaavat eivät ole päästänet tutkijoita käsiksi lähteisiin. 
Kun kirjailija Tsehov tutustui karkotuksia koskevaan kirjallisuuteen lähtiessään v. 
1890 Sahalinille, hän totesi: ”Mikä köyhyys sieltä palstaakaan! Vain muutama 
vaivainen artikkeli, kaksi kolme nimeä - siinä kaikki, ikään kuin ei Venäjällä olisi 
lainkaan vankiloita, karkotusta tai pakkotyötä.” 30 

Tsehov ei ollut ainoa karkotuksista kiinnostunut. Vuonna 1891 ilmestyi uusi 
painos A. S . Maksimov in laajasta ”Sibir i katorga” -teoksesta. Lisäksi Venäjän 
karkotusoloja tutkivat ulkomaalaiset. Samoin vuonna 1891 ilmestyi G. Kennanm 
teos ”Siberia and the exilesystem” Teos oli kielletty Venäjällä, koska siinä tarkastel- 
tiin myös poliittisten vankien oloja. Perusteellisimmin tuona aikana asiaan perehtyi 
N. M. Jadrintsev . Hän oli historioitsija, joka syytettynä yhteyksistään narodnikkei- 
hin tuomittiin Siperiaan v. 1865. Hän oli karkotettuna yhdeksän vuotta ja perehtyi 
tuolloin Siperian oloihin. 

Tämän vuosisadan alussa Venäjällä ei enää ilmestynyt varsinaista karkotuskirjalli- 
suutta, mikä johtui ajan kiristyneestä ilmapiiristä ja sensuurin otteen tiukkenemi- 

sesta. Karkotuksia on sivuttu eräiden Siperiassa toimineiden valtiomiesten, kuten 
Speranskin ja Muravjevin, elämäkerroissa. Läheisesti asiaan liittyi myös Siperian 
vuoriteollisuutta koskeva kirjallisuus. Lisäksi muutkin kirjailijat kuin Tsehov - mm. 
Dostojevski, Korolenko ja Tolstoi - kirjoittivat karkotuksesta. 

Vallankumouksen jälkeisessä tutkimuksessa on keskitytty niihin, jotka karkotet- 
tiin poliittisista syistä. Erityisesti on selvitetty vallankumouksen johtajien, kuten 
Leninin ja Stalinin, Siperiassa-oloa . 31 Vasta viime vuosina karkotuksia on alettu 
tarkastella kokonaisuutena ja vankeinhoidon kannalta. Siperian väestöolojen kan- 
nalta karkotuksia ovat tutkineet V. V. Poksisevski , 32 V. N. Dvorjanov , 33 ja A. D. 
Kolesnikov . 34 Vankeinhoidollisena ilmiönä niitä ovat tarkastelleet L . P. Rostsevs - 
kajepa ja A. D. Margolis . 36 

Venäjän ja Siperian mittasuhteissa suomalaiset karkotetut häipyivät lähes näky- 
mättömiin, ja heihin on kiinnitetty huomiota vain muiden luterilaisten vähemmistö- 
jen yhteydessä. Näin on tehnyt viime vuosisadalla Jadrintsev katsauksessaan Länsi- 
Siperian luterilaisten oloihin , 37 samoin kuin V. V . Gaupt Minusinskin piirikunnan 
luterilaisten siirtoloiden alkuvaiheita koskevassa tutkimuksessaan . 38 Uudemmassa 
tutkimuksessa suomalaiset on ottanut huomioon A D. Kolesnikov . 39 Venäjän luteri- 
laista kirkkoa koskevissa tutkimuksissa karkotettuja suomalaisia ovat sivunneet E. 
H . Buscbp 0 K. Butzke 41 ja G. PingoudP 2 


1 Polnoje sobranije zakanov Rossijskoi Imperii. 

2 Belentsenko 1868. 

3 Salomon 1900. 

4 Pervaja vseobstsaja perepis naselenija Rossijskoi Imperii 1897 g. 

5 Patkanov 1911-1912. 

6 Kuzovnikov 1890. 

7 KKK 7/1831. 

8 KKK 127/1825, sen. oikeusosaston ptk. 13. 11. 1833. 

9 Sen. kirkollisasiaintoimituskunnan akti KD 26/6 1867. 

10 Sen. kirkollisasiaintoimituskunnan akti KD 9/62 1868. 

11 Sen. täysistunnon ptk. 10. 5. 1847. 

12 Sen. oikeusosaston saapunet asiakirjat 1847 Bc 37. 

13 Nurmio 1950 s. 171, 182, 193-195. 

14 Sen. kirkollisasiaintoimituskunnan akti KD 94/499 1921. 

15 Seitkari 1951. 

16 Polvinen 1962. 

17 Lagus 1861. 

18 Danielson-Kaimari 1928. 

19 Lillja 1948. 

20 Korhonen 1963. 

21 Virtanen 1944. 

22 Hjelmman 1893. 

23 Anttila 1981 s. 327. 

24 J. G. Granö 1905. 

25 P. Granö 1911. 

26 J. Granö 1893. 

27 Wrede 1923. 

28 Blomstedt 1964. 

29 Tuominen 1958 s. 299—300. 

30 Tsehov 1893-1895 s. 32. 

31 Ks. esim. Gernet 1951-1956. 

32 Poksisevski 1951. 

33 Dvorjanov 1971. 

34 Kolesnikov 1973. 

35 Rostsevskaja 1970 ja 1976. 

36 Margolis 1975. 

37 Jadrintsev 1878. 

38 Gaupt 1866. 

39 Kolesnikov 1973. 

40 Busch 1862 ja 1867. 

41 Butzke 1863. 

42 Pingoud 1909. 

I. KARKOTUS RANGAISTUSMUOTONA 


1. Antiikki 

Karkotus on rangaistuksena ikivanha. Se lienee ollut käytössä jo muinaisessa 
heimoyhteisössä, ja sen tunsivat mm. Kaksoinvirranmaan kansat. Heidän mytologi- 
aansa kuuluu ensimmäisten ihmisten karkottaminen paratiisista. Kreikkalaisessa 
kaupunkivaltiossa karkotusta käytettiin paitsi rangaistuksena rikoksista myös halut- 
taessa päästä eroon vastenmielisistä ja hankalista kansalaisista. Roomalaiseen oikeus- 
käytäntöön se tuli tasavallan aikana; tuolloin kansalaisoikeutensa menettäneet karko- 
tettiin kaupungin ulkopuolelle. Sittemmin karkotus muuttui niin, että karkotus- 
paikka ja -muoto olivat riippuvaisia yhteiskunnallisesta asemasta. Rikas ja huomat- 
tava henkilö saattoi selvitä pelkällä asuinpaikan muutoksella, kun köyhä saattoi 
joutua samasta rikoksesta kaivostöihin. Sullan aikana karkotukseen sisältyi vain 
asuinpaikan vaihto, ja karkotettu säilytti kansalaisuutensa ja omaisuutensa. Caesarin 
ja Augustuksen aikana taas karkotettu menetti omaisuutensa, ja Tiberiuksen v. 23 
jKr. säätämässä rangaistuksessa oli jo kyse todellisesta deportaatiosta pakkotyöhön, 
jolloin ihminen menetti sekä kansalaisuutensa että omaisuutensa. Ensimmäiset mai- 
ninnat pakkosiirtoloista ovat jo tasavallan ajalta, mutta vasta Tiberiuksen aikana ne 
vakiintuivat. Vankeja vietiin yksinäisille saarille ja aavikoiden keitaille. 1 

Roomalaiset eivät kehittäneet varsinaista karkotusjärjestelmää, vaan yleiseen roo- 
malaiseen tapaan karkotusta sovellettiin käytännön tarpeiden mukaan haluttaessa 
poistaa yhteisöstä rikolliset tai muuten hankalat ihmiset. Roomalaisella karkotuslain- 
säädännöllä ei ollut vaikutusta myöhempään lainsäädäntöön. 2 


2. Englanti 

Germaanisessa oikeudessa ei varsinaisesti ollut karkotusta rangaistuksena, mutta 
lainsuojattomaksi julistaminen merkitsi samalla karkotustuomiota, sillä lainsuojatto- 
man oli henkensä säilyttämiseksi poistuttava yhteisöstä. 3 Tähän pohjautuivat erilaiset 
karkotusten sovellutukset, jotka sittemmin olivat vallalla eri germaanisissa maissa. 
Varsinkin Englannissa asumattomien alueiden väheneminen vaikeutti karkottamista. 
Amerikan löytyminen ja siirtomaiden valtaaminen muuttivat kuitenkin tilanteen. 
Englannista alettiin 1600-luvun alussa karkottaa rikollisia Amerikkaan, ja karkotuk- 
sia jatkettiin pitkin 1600-lukua. Sisällissota tosin osaltaan vähensi niitä. Vuonna 1688 
karkotustuomio annettiin n. 50:stä eri rikoksesta. Seuraavalla vuosisadalla karkotta- 
minen lisääntyi siinä määrin, että v. 1775 se oli saanut huomattavan merkityksen 
Englannin oikeuskäytännössä. Karkotustuomio annettiin yli 200:sta eri rikoksesta. 
Hallitus piti karkottamista edullisena rangaistusmuotona, koska sen avulla säästettiin 
vankilakuluja ja tuomittujen uskottiin työskentelevän siirtomaissa valtion ja yhteisön 

hyväksi. Amerikan vapaussodan ja v. 1776 tapahtuneen itsenäistymisen jälkeen oli 
kuitenkin löydettävä uusi kohdemaa. Mahdollisina karkotusalueina pidettiin Afrik- 
kaa, Itä- ja Länsi-Intiaa, Floridaa ja Falklandinsaaria, mutta mitään ratkaisua ei tehty. 
Silloin toi uuden mahdollisuuden Australian löytyminen. Australian katsottiin täyt- 
tävän kaikki karkotuspaikalta vaadittavat edellytykset. Se sijaitsi kaukana, alkuasuk- 
kaita oli vähän, ja ilmasto oli asutukselle sopiva. Ensimmäiset rangaistussiirtolaiset 
tulivat Australiaan v. 1788. 4 

Karkotusten yleisenä tavoitteena oli rikollisten parantaminen, ja katsottiin, että 
tähän päästäisiin parhaiten siirtämällä heidät uuteen ympäristöön erilleen entisistä 
tovereistaan ja ympäristöstään. Australiassa karkotuksia taas tarkasteltiin enemmän 
siirtolaisuuden kuin vankeinhoidon kannalta: harvaan asuttuun maahan haluttiin 
lisää asukkaita. Aluksi karkotetut sijoitettiin julkisiin töihin ja upseerien sekä virka- 
miesten palvelukseen. Työpaikkoja valvottiin kuitenkin huonosti, eikä siirtomaahal- 
linto tehnyt uskonnon alkeiden opettamista lukuun ottamatta mitään kasvatuksen 
hyväksi. - Vuonna 1801 karkotettuja alettiin päästää ehdonalaiseen vapauteen. 
Aluksi vapautettiin vain muutamia vankeja. Myöhemmin määrä lisääntyi ja vapaute- 
tuille annettiin maata viljeltäväksi. Ehdonalaiseen päästämisen rajat olivat hyvin 
väljät, ja viranomaiset sovelsivat niitä mielensä mukaan. Monet heistä harjoittivat 
lisäksi eräänlaista karkotettujen kauppaa vuokraamalla heitä työvoimaksi tilanomis- 
tajille ja muille elinkeinonharjoittajille. Tällöin ei ollut mahdollista kontrolloida, 
kuinka karkotetut käyttäytyivät ja kuinka heitä kohdeltiin. 5 

Ranskan vallankumousta seuranneiden sotien aikana Australiaan karkotettiin vuo- 
sittain 200—700 henkilöä. Sotien jälkeen rikollisuus kasvoi Englannissa ja karkotuk- 
set lisääntyivät, niin että v. 1816—1825 karkotettuja oli vuosittain jo n. 2600. Tämä 
alkoi herättää yhä enemmän vastustusta Australian vapaan väestön keskuudessa. 6 

Englannissa viranomaiset suhtautuivat karkotuksiin ristiriitaisesti. Taloudesta vas- 
taavat pitivät niitä edullisena tapana päästä eroon rikollisista, kun taas sotilaat ja 
vankilaviranomaiset pelkäsivät karkotusten menettäneen pelotustehonsa ja vaativat 
tiukempaa kuria ja kovempaa pakkotyötä Australiassa. Kirkonmiehet ja oppineet 
puolestaan vastustivat karkottamista, sillä he katsoivat, että se on vain ongelmien 
siirtämistä paikasta toiseen. 

Poliitikot alkoivat 1830-luvulla kiinnostua vankeinhoidon tilasta. Parlamentissa 
todettiin vankilaolojen kaipaavan reformia, ja Australian kokemuksiin viitaten kat- 
sottiin karkotusten olevan vanhingollisia ja ehdotettiin niiden lopettamista. Uudis- 
tukset toteutuivat kuitenkin hitaasti, ja vasta vuonna 1840 lopetettiin karkottaminen 
Australian mantereella. Bermudaan, Uuteen-Seelantiin, Norfolkinsaarille ja Van 
Diemenin maalle voitiin silti karkottaa edelleenkin. Samanaikaisesti uudistettiin 
Englannin vankiloita. 7 

Siirtomaa-asukkaiden jyrkän vastustuksen vuoksi Britannian hallituksen oli pian 
pakko sijoittaa kaikki karkotetut Norfolkinsaarille ja Van Diemenin maalle. Tämä- 
kään järjestely ei tyydyttänyt australialaisia, sillä Van Diemenin maasta tuli heidän 
mantereelleen kuitenkin armahdettuja ja rangaistuksensa suorittaneita rikollisia. 
Australialaiset järjestivät protestikokouksia ja vetosivat kuningattareen, parlament- 
tiin ja Britannian yleiseen mielipiteeseen karkotusten lopettamiseksi. Vuonna 1850 


2 Suomen vankeinhoidon historiaa 3 

vankilakomitea totesi eristysvankeuden parhaaksi rangaistusmuodoksi, mutta vaikka 
edellisellä vuosikymmenellä oli valmistunut lisää vankiloita, karkotettiin vieläkin 
vuosittain lähes 5000 vankia. Hallitus perusteli tätä sillä, että eristysvankeus ja sitä 
seuraava karkotus olisivat paras rangaistus. Kun karkotuksia vastustava mielipide 
voimistui sekä Englannissa että Australiassa, hallituksen oli kuitenkin pakko muuttaa 
kantaansa. Vuonna 1863 vankiloiden järjestystä pohtiva komitea suositteli uutta 
vankilajärjestystä, ja v. 1865 parlamentti hyväksyi uuden vankilakin. Sen mukaan 
vankeinhoito tuli keskittää Englannin vankiloihin. Karkotukset lopetettiin v. 1867, ja 
viimeinen vankilaiva lähti Australiaan 12. 10. 1867. - Vuosina 1788—1868 Australi- 
aan karkotettiin kaikkiaan n. 157 000 ihmistä. 8 


3. Ranska 

Siirtomaita itselleen hankkineista valtioista Ranska ei alkanut karkottaa rikollisiaan 
merentakaisille alueille. Tämä ei johtunut vankeinhoidollisesta edistyksellisyydestä, 
vaan siitä, että Ranskassa määrättiin rikollisia kaleeriorjiksi ja pakkotöihin kotimaan 
alueelle. Vasta lakiasäätävän kansalliskokouksen aikana v. 1791 karkotus ilmestyi 
rangaistuksena rikoslakiin. Kohdemaaksi suunniteltiin Madagaskaria, mutta sinne ei 
ketään tuomittu, ennen kuin konventti 27. 5. 1792 alkaen antoi useita asetuksia 
epäisänmaallisten henkilöiden karkottamisesta. Keväästä 1795 lähtien koventti kar- 
kotti vastustajiaan Guayanaan. Sinne lähetettiin mm. satoja pappeja. Napoleonin 
laissa, joka on vuodelta 1810, karkotusta käytettiin rangaistuksena nimenomaan 
poliittisista rikoksista. 9 

Karkotus ei päässyt juurtumaan rangaistusjärjestelmään vallankumouksen aikana 
eikä senjälkeisissä levottomissa oloissa. Vasta 1800-luvun puolivälissä se tuli uudes- 
taan ajankohtaiseksi. Restauraation aikana vankilat olivat rappeutuneet, ja 1830- 
luvulta alkaen kasvoivat rikollisuus ja vankien määrä nopeasti, mikä herätti yleistä 
tyytymättömyyttä. Rikollisten karkottamisen katsottiin helpottavan tilannetta. 
Asiaa pohtimaan perustettiin komitea, jonka tehtäväksi tuli myös karkotuspaikan 
valinta. Ehdotettiin Algeriaa, joka juuri oli vallattu Ranskalle. Sitä pidettiin kuitenkin 
sopimattomana paikallisten olosuhteiden vuoksi. Toisena vaihtoehtona oleva Uusi- 
Kaledonia taas hylättiin, koska kuljetusten katsottiin tulevan liian kalliiksi. 

Lopulta päädyttiin Guayanaan, ja 8. 12. 1851 annetulla asetuksella se määrättiin 
karkotuspaikaksi. Ensimmäinen karkotettujen joukko lähti Brestistä 31. 3. 1852 ja 
tuli perille 10. 5. 1852. Karkotussiirtoloita perustettiin eri puolille maata. Ilmasto oli 
epäsuotuisa, ja osittain siitä johtui suuri kuolleisuus, joka v. 1853 vaihteli 2 %:sta 
joidenkin seutujen 20 % :iin asti. Tämän vuoksi valkoisten rikollisten lähettäminen 
Guayanaan lopetettiin v. 1863, ja heitä alettiin viedä Uuteen-Kaledoniaan, jonne 
ensimmäiset karkotetut tulivat 2. 1. 1864. Guayanaan tuomittiin vain Ranskan 
muiden siirtomaiden värillisiä rikollisia. 10 Ennen pitkää Uudessa-Kaledoniassa alet- 
tiin vastustaa karkotuksia, ja vuonna 1897 sinne ei enää lähetetty rikollisia. Nyt taas 
Guayanaan alettiin uudelleen karkottaa valkoisia rikollisia, joista pahimpia ja pakoa 

yrittäneitä varten perustettiin rannikolle oma karkotusvankila "Pirunsaari”. Karko- 
tuksia jatkettiin toiseen maailmansotaan saakka, ja virallisesti ne lopetettiin v. 1945. 


4. Venäjä 


4.1. Siperia ja sen liittäminen Venäjään 

Venäjän laajuus on antanut hyvät edellytykset karkotuksille. Samoin kuin germaa- 
neille on karkotus ollut tuttu varhaiselle slaavilaiselle heimoyhteisölle ja sitä seuran- 
neille Novgorodin ja Moskovan ruhtinaskunnille. Ne karkottivat rikollisiaan pohjoi- 
sillekin syrjäseuduille, mutta varsinaiseksi karkotusalueeksi tuli Siperia. Siperiaksi 
kutsutaan yleisesti aluetta, joka on Neuvostoliitossa Uralin itäpuolella. Sen pinta-ala 
on 12 765 900 km 2 . Laajuudesta saa käsityksen, kun muistaa, että Euroopan pinta-ala 
on n. 10 000 000 km 2 ja Suomen 337 009 km 2 . Kasvillisuuden osalta Siperia koostuu 
aro-, metsä- ja tundravyöhykkeestä, jotka erottuvat selvästi toisistaan. Läntinen 
tasanko, jonka läpi Ob virtaa, on laajalti soistunutta ja metsää kasvavaa taigaa. Itä- 
Siperiassa on Lenan itäpuolella Verhojanskin ja Tserskin vuoristot ja etelässä Altain, 
Sajanin ja Baikalin vuoret. Alueella vallitsee mannerilmasto, jolle tyypillisiä ovat 
kylmät talvet ja kuumat kesät. Pohjoisimmat seudut ovat ilmastollisesti asutukseen 
kelpaamattomia. Elinolosuhteet ovat edullisimmat Siperian eteläosissa, leveyspiirien 
50 ja 60 välissä. Tämä alue on samalla leveyspiirillä kuin Tanska, Puola ja Pohjois- 
Saksa. 

Jo muinaisina aikoina Siperiassa on ollut väestöä, joka on elättänyt itseään 
metsästyksellä, kalastuksella, paimentolaisuudella ja maanviljelyksellä. Mongolien 
maailmanvallan syntyessä 1200-luvulla Siperian tärkeimmät alueet joutuivat heidän 
haltuunsa. Valtakunnan hajottua syntyi itsenäinen Siperian kaanikunta, jonka pää- 
kaupunki Sibir sijaitsi lähellä nykyistä Tjumenia. Mongolikaanikunnat alkoivat 
heikentyä 1400-luvulta alkaen, ja samanaikaisesti Moskovan suuriruhtinaskunta 
vahvistui ja alisti valtaansa mm. Novgorodin. Rikas, 1300-luvulla syntynyt novgoro- 
dilainen Stroganovien kauppahuone välitti turkiksia Pohjois-Venäjältä Keski- ja 
Etelä-Eurooppaan. Kauppahuonetta kiinnostivat Uralin itäpuoliset turkisalueet, ja 
Semon Stroganov palkkasi kasakkapäällikkö Jermak Timofejevin valloittamaan itsel- 
leen Siperian. Jermakin vähälukuinen - n. 5000-6000 miestä - mutta hyvin koulu- 
tettu ja aseistettu joukko voitti Siperian Kutsumkaanin joukot v. 1581 ja valloitti 
nopeasti Länsi-Siperian. Pian tämän jälkeen Jermak sai surmansa Omjoen rannalla 
sattuneessa kahakassa, mutta hänen miehensä jatkoivat valloitusta, ja v. 1649 kasakat 
pääsivät Tyynenmeren rannalle. 

Valtansa lujittamiseksi kasakat rakensivat yli Siperian ulottuneen linnoitusten 
verkon. Valloitetulla maalla oli merkitystä paitsi turkisten tuottamisen myös veron- 
maksun kannalta, sillä veronkanto kuului Stroganovien privilegioihin. Hallintoon ei 

pitkään aikaan kiinnitetty sanottavaa huomiota. Vuonna 1637 perustettiin Mosko- 
vaan virasto, Sibirskii prikaz, josta hoidettiin koko Siperian hallinto. Se oli 
käytännössä mahtavien Stroganovien haarakonttori, mutta v. 1722 Pietari Suuri 
lakkautti kauppahuoneen privilegiot ja Siperiaa alettiin hallita suoraan Pietarista. 11 

Venäjän 1700-luvun hallintojärjestelmän sekavuus ja jatkuvat muutokset vaikutti- 
vat myös Siperian oloihin. Vasta kun hallintojärjestelmä vakiintui Aleksanteri I:n 
aikana, tuli myös Siperian hallintoon pysyvyyttä. Erittäin hyödyllistä Siperialle oli, 
että epäsuosioon joutunut Mihail Speranski siirrettiin v. 1819 sinne kenraalikuver- 
nööriksi. Hän tutustui perusteellisesti hallintoalueeseensa ja laati ohjelman, jonka 
mukaisesti uudistettiin mm. Siperian hallinto. Ylimmäksi hallintoelimeksi perustet- 
tiin v. 1821 Siperian komitea. Se lakkautettiin v. 1838, mutta perustettiin uudelleen v. 
1852. Vuosina 1839—1851 Siperian asiat hoidettiin ministerikomiteasta, niin kuin 
taas vuodesta 1864 alkaenkin, kun Siperian komitea lakkautettiin. Speranskin ehdo- 
tuksen mukaisesti Siperia jaettiin kahdeksi kenraalikuvernöörikunnaksi, jotka 
jakaantuivat edelleen kuvernementteihin ja oblasteihin. Ne puolestaan jaettiin piiri- 
kuntiin (okrug) ja piirikunnat pitäjiin (volost). Tähän aluejakoon tuli muutoksia 
vasta 1800-luvun jälkipuoliskolla, jolloin Venäjä alkoi harjoittaa ekspansiivista 
Aasian-politiikkaa. Kaukoidässä liitettiin Venäjään laajoja, ennen Kiinalle kuuluneita 
alueita. Vuonna 1851 erotettiin Irkutskin kuvernementista Baikalin-takainen Zabai- 
kalin oblasti, ja v. 1856 muodostettiin Tyynenmeren rannikkokaistaleesta Primors- 
kin oblasti. Vuosisadan lopulla Kaukoidän poliittisen merkityksen kasvaessa kehitet- 
tiin alueen hallintoa edelleen. Vuonna 1884 perustettiin Priamurin kenraalikuvernöö- 
rikunta, johon kuuluivat Zabaikalin, Primorskin ja Amurin oblastit ja Sahalin. 
Venäjän tunkeutuminen Siperiasta syvemmälle Keski-Aasiaan, heijastui puolestaan 
Länsi-Siperiaan. Sen kenraalikuvernöörikunta lakkautettiin v. 1882, ja Tobolskin ja 
Tomskin kuvernementit alistettiin suoraan sisäasiainministeriölle. Samalla perustet- 
tiin Keski-Aasian aroalueita varten oma kenraalikuvernöörikunta keskuspaikkanaan 
Omsk. 12 


4.2. Karkotus järjestelmän synty ja kehitys 

Ensimmäiset maininnat karkotuksista Siperiaan ovat vuodelta 1593. Lainsäädän- 
nöllisesti karkotus määriteltiin Aleksei Mihailovitsin laissa vuonna 1649. Pietari 
Suuren aikana tämä rankaisutapa kehittyi valtion uudistumisen myötä. Vankeja 
käytettiin tehdas- ja kaivostyöhön. Elisabethin aikana kuolemanrangaistus poistet- 
tiin v. 1753 kaikista muista paitsi poliittisista rikoksista, ja tuomitut karkotettiin 
raskaaseen kaivostyöhön. 13 He olivat täysin paikallisten viranomaisten armoilla, eikä 
heidän kohtalonsa herättänyt kiinnostusta, ennen kuin valistus alkoi ulottua Venä- 
jälle. 14 

Karkotettujen tilanteeseen alettiin puuttua konkreettisesti vasta Speranskin tultua 
kenraalikuvernööriksi. Tutustuttuaan karkotusasioihin hän havaitsi kaiken olevan 
huonosti. Paikallisilla viranomaisilla ei ollut tietoa karkotettujen määrästä eikä 

tarvittavista varoista. Rangaistuspaikoilla vankien kohtelu oli kirjavaa. Useimmiten 
olosuhteet olivat epäinhimilliset - näin varsinkin Nertsinskin kaivosalueella. Havait- 
tuaan, että kaikkien tarvittavien uudistusten toteuttaminen veisi vuosia, Speranski 
teki aluksi vain eräitä paikallisia korjauksia ja ryhtyi kartoittamaan kokonaistilan- 
netta. 15 Vuonna 1821 hän sai uudistussuunnitelman valmiiksi, juuri kun hänet 
kutsuttiin Pietariin johtamaan lainvalmistelutyötä ja aluehallinnon kehittämistä. 
Siperian elinkeinoelämän ongelmaksi hän edeltäjiensä tavoin katsoi sen, että asutus 
oli harvaa. Asukkaiden lisäämiseksi hän suositteli siirtolaisuutta. Siperian komitealle 
v. 1821 antamassaan raportissa hän tähdensi Siperian asuttamisen tärkeyttä. Tuke- 
malla Siperian siirtolaisuutta valtio hyötyisi kahdella tavalla. 

1) vakiinnutettaisiin laajojen alueiden omistus ja 

2) täytettäisiin Venäjällä maan puutteessa olevien toiveet. 

Ihmisiä ei voitu suuressa määrin siirtää Euroopan puoleiselta Venäjän Siperiaan, 
koska vallitsi maaorjuus. Speranski pitikin karkottamista keinona, jolla voitaisiin 
lisätä Siperian asutusta jatkuvasti. 16 

Speranskin raportin pohjalta annettiin 22. 7. 1822 kaksi laajaa karkotettuja koske- 
vaa asetusta. Asetus 29 128 koski karkotusasiain hallintoa, karkotukseen tuomitse- 
mista, lähettämistä, sijoitusta ja karkotettunaoloa. Asetus 29 129 antoi ohjeet karko- 
tettujen kuljetuksista. Asetuksissa oli yhteensä 634 karkotuksia säätelevää pykälää, ja 
ne olivat valtakunnan karkotusjärjestelmän perustana vallankumoukseen asti. 17 

Asetuksella 29 128 perustettiin Tobolskin karkotusasiain keskusvirasto ja määrät- 
tiin sen toimintamuodot. Laajan asetuksen pahimpia heikkouksia oli se, että keskus- 
virasto jäi hallinnollisesti irralliseksi. Sitä ei alistettu suoraan millekään keskushallin- 
non elimelle, ja se sai määräyksiä eri ministeriöiltä, Keisarin kanslian 3. osastolta 
(salainen poliisi), senaatilta, Siperian komitealta, ministerikomitealta ja valtakunnan- 
neuvostolta. Tästä oli seurauksena karkotusasiainhallinnon jatkuva epäjärjestys. 18 

Keskusviraston tehtävänä oli ottaa karkotetut vastaan, jakaa heidät eri puolille 
Siperiaa, valvoa heitä karkotuspaikoilla ja tehdä tarpeelliset tilastot. Kuvernemen- 
teissa oli karkotusasiaintoimistot, jotka vastasivat alueellaan karkotettujen sijoituk- 
sesta, valvonnasta ja tilastoinnista. Ne pitivät yhteyttä kuvernementeissa oleviin 
sijoituspaikkoihin, kuten kaivoksiin, kullanhuuhtomoihin, tehtaisiin ja uudisasutus- 
kohteisiin, joissa taas paikalliselinten tuli informoida kuvernementtitoimistoja kar- 
kotettuja koskevista tapahtumista, kuten sairastumisesta, kuolemasta, karkaamisesta 
jne. Kuvernementtitoimistojen piti saamiensa tietojen avulla informoida keskusviras- 
toa, joka teki karkotettuja koskevia erilaisia järjestelyitä. Kaiken karkotettuja koske- 
van kirjeenvaihdon tuli kulkea Tobolskin keskusviraston kautta. 

Asetuksella karkotetut jaettiin eri ryhmiin ja annettiin ohjeet heidän sijoittamises- 
taan Siperiassa. Pakkotyöhön kaivoksiin ja tehtaisiin oli lähetettävä törkeisiin rikok- 
siin syyllistyneet, elinikäiseen pakkotyöhön tuomitut karkotetut. Muut sijoitettiin 
seuraavasti: 

1) tehdas- ja verstastyöhön törkeätä lievempiin rikoksiin syyllistyneet, 

2) tietöihin nuoret ja voimakkaat karkotetut, 

3) käsityöläisiksi vähäisimpiin rikoksiin syyllistyneet käsityötaitoiset karkotetut, 

4) palvelijoiksi palveluksessa olleet, juutalaiset ja raskaaseen työhön kykenemät- 
tömät, 

5) pakkosiirtolaisiksi maanviljelykseen kykenevät, 

6) omaksi ryhmäkseen heikot ja työhön kykenemättömät. 

Sijoituspaikan valinta ja määrääminen kuuluivat karkotusviranomaisille. 

Kaikkein suurin karkotettujen ryhmä olivat pakkosiirtolaiset. Pakkosiirtolaisiksi 
pääsivät kaikki varsinaisen rangaistuksensa kärsineet, mutta eniten joukossa oli 
vähäisistä rikoksista ja irtolaisuudesta Siperiaan tuomittuja. Tähän ryhmään kuului- 
vat mm. tilanomistajien karkottamat niskottelevat talonpojat ja kyläyhteisön häätä- 
mät epäsosiaaliset yksilöt. Karkotusasetuksen määräykset olivat melko ylimalkaisia, 
ja niiden yksityiskohtainen soveltaminen kuului tuomareille ja karkotusviranomai- 
sille. Kohtelusta, asumisesta, ravinnosta ja työmäärästä ei ollut riittäviä ohjeita, ja 
tästä seurasi, että karkotetut olivat täysin esimiesten, vartijoiden ja Siperian asukkai- 
den armoilla. Asetuksen puutteet johtuivat siitä, että Speranski uskoi idealistisesti 
mahdollisuuteen asuttaa Siperiaa rikollisten avulla. Hän ei ollut myöskään riittävästi 
perehtynyt vankeinhoitoon. 19 Paha virhe oli jo se, ettei asetuksessa annettu selviä 
määräyksiä siitä, mihin tuli sijoittaa eri ryhmiin kuuluvat karkotetut. Tämä ongelma 
kärjistyi, kun karkotettujen määrä lisääntyi nopeasti asetuksen antamisen jälkeen. 
Tuli mm. työllistämisvaikeuksia, kun ei ollut riittävästi sijoitus- ja työpaikkoja. 
Siperian komitea käsitteli asiaa useita kertoja vuosina 1827-1834, ja tällöin tehtiin 
päätös pakkotyöhön tuomittujen sijoittamisesta Itä-Siperian kaivoksiin. Tämä mer- 
kitsi lähinnä olemassa olleen tilanteen toteamista, sillä Itä-Siperian kaivokset olivat 
vanhastaan olleet törkeisiin rikoksiin syyllistyneiden karkotuspaikkoja. 20 

Karkotettujen kohtelun puutteet johtuivat osittain Venäjän lainsäädännön van- 
hanaikaisuudesta ja vajavuuksista. Kun riittävää lainsäädännöllistä pohjaa ei ollut, 
Siperiaan karkottaminen oli sattumanvaraista, ja vastuu jäi viime kädessä karkotusvi- 
ranomaisille. 

Lainsäädännön uudistus oli ollut käynnissä Speranskin johtamana 1820-luvulta 
alkaen, ja 15. 8. 1845 annettiin uusi rikoslaki. 21 Sen ensimmäisessä osassa oli mää- 
räykset eri rikoksista annettavista rangaistuksista. Tämä ensimmäinen osa jakaantui 
siten, että ensimmäisessä alaluvussa määriteltiin rangaistusten yleiset perusteet ja 
alalukuihin 2 — 12 sisältyivät yksityiskohtaiset määräykset. Määräykset karkotuksesta 
rangaistuksena olivat toisessa alaluvussa. 

Uutta rikoslakia valmisteltaessa havaittiin välttämättömäksi täydentää jo yli 20 
vuotta vanhaa karkotusasetusta, ja samana päivänä kuin uusi rikoslaki annettiin myös 
uusi karkotusasetus. 22 Siinä oli entistä tarkemmat ohjeet karkotettujen lähettämisestä 
rangaistuspaikkoihin ja heidän kohtelustaan. 

Uusi rikoslaki ja karkotusasetus täsmensivät karkotuskäytäntöä, mutta eivät 
muuttaneet rangaistusjärjestelmää, minkä vuoksi valtakunnan vankiloiden kehittämi- 
nen jäi jälkeen Yhdysvalloissa ja Länsi-Euroopassa tapahtuneesta kehityksestä. 
Laajat karkotusalueet saivat korvata vankilat, kun karkotusjärjestelmä vielä katsot- 
tiin halvemmaksi kuin riittävän vankilamäärän rakentaminen ja ylläpitäminen. Ole- 

massa olevia vankiloita käytettiin lähinnä rikollisten väliaikaiseen säilyttämiseen. 

Karkotukseen liittyviä epäkohtia, kuten kuljetusvaikeuksia ja rikollisten Siperialle 
aiheuttamia haittoja, pohdittiin 1850-luvulta alkaen useissa hallintoelimissä, ja v. 
1868 valtakunnanneuvosto totesi, ettei karkotusreformia voi tehdä uudistamatta 
perusteellisesti koko rangaistusjärjestelmää. 23 


5. Ruotsi 

Törkeiden rikosten rankaisemisessa Ruotsi noudatti keskiajalla vanhaa germaa- 
nista traditiota. Käräjillä kuolemaan tuomitun rangaistus muutettiin lainsuojatto- 
muudeksi, jolloin tuomitulla ei ollut muuta mahdollisuutta kuin kadota laajoihin 
erämaihin pois ihmisten joukosta. 24 Tätä voidaan jo pitää karkotuksena. Myöhem- 
min lainsäädännön ja yhteiskunnan kehittyessä myös rangaistusjärjestelmä uudistui 
ja monipuolistui. Karkotus oli harvinainen rangaistus. Milloin sitä käytettiin, karko- 
tusseutuna oli Stolbovan rauhan jälkeen valtakuntaan liitetty Inkerinmaa. Vuodesta 
1639 lähtien samaa tarkoitusta palveli Amerikasta hankittu Uusi-Ruotsi. 25 

Karkottamalla ruotsalainen yhteiskunta poisti keskuudestaan vahingollisen ja 
epäsosiaaliseksi katsomansa yksilön. Inkerinmaahan ja Uuteen-Ruotsiin tuomitut 
olivat Tukholmasta katsottaessa yhteisön ulkopuolella. Karkotuksen merkitystä 
rangaistuksena ei pohdittu, eikä siihen tuomittujen kohtalosta oltu kiinnostuneita. 
Toisaalta on muistettava valtakunnan rangaistusjärjestelmän olleen tuolloin alkeelli- 
nen ja kehittymätön. Se vakiintui vasta 1700-luvulla. 

Valmisteltaessa vuoden 1734 lakia koottiin kaikki silloin voimassa olevat rangais- 
tusmääräykset rikos- ja rangaistuskaariin. Näin syntyneestä kokoelmasta alettiin 
käyttää nimitystä "Vuoden 1734 laki”. 26 Tämän lain mukaan karkotukseen tuomit- 
tiin vaihtoehtoisesti vain yhdestä valtion turvallisuutta koskevasta rikoksesta. Rikos- 
kaaren salahankkeita ja kapinaa koskevan, kuudennen luvun viidennessä pykälässä 
sanottiin: "Joka pahassa aikomuksessa panee alkuun tahi levittää maahan valheita ja 
vääriä kulkupuheita, jotka koskevat valtakunnan vakavuutta, taikka nostaa niillä 
yhteisen metelin ja melun, menettäköön henkensä, taikka rangaistakoon maanpako- 
laisuudella, raipoilla tahi vankeudella, rikoksen mukaan." 27 

Karkotustuomio voitiin siis antaa ainoastaan poliittisista rikoksista. Kustaa III: n 
aikana tästä lainkohdasta poistettiin 20. 1. 1779 kuolemantuomion vaihtoehto. 28 

Kustaa III käyttikin karkotusta hyväkseen, kun hän Anjalan liiton jälkiselvitte- 
lyissä määräsi eversti, kreivi W. Leijonstedtin ja eversti R. Montgomeryn lähetettä- 
väksi St. Barthelemyyn Länsi-Intiaan. Ruotsi oli saanut Ranskalta v. 1784 tämän 
pienen, hedelmättömän ja ilmastoltaan epäterveellisen saaren. Karkotusta pidettiin 
erittäin raskaana, jopa kuolemantuomion veroisena rangaistuksena verrattuna lieviin 
vankilatuomioihin, joihin muita Anjalan liitton sekaantuneita tuomittiin. Leijon- 
stedt kuoli St. Barthelemyssä v. 1792, mutta Montgomery pääsi palaamaan kotimaa- 
han v. 1793. Hänetkin karkotus oli niin lamaannuttanut, ettei hän enää osallistunut 
julkiseen elämään. Hän kuoli v. 1798. Pelkästään valtakunnan rajojen ulkopuolelle 

kuningas karkotti luutnantti A. K. Gadolinin. Hän sai palata kotimaahan v. 1793. 29 

Kustaa III :n murhaan osallistuneiden kreivien C. Hornin ja A. Ribbingin, eversti- 
luutnantti C. P. Lilliehornin ja luutnantti C. F. Ehrensvärdin kuolemantuomiot 
muutettiin myös karkotuksiksi ulkomaille. 30 - Lopullisesti karkotus poistettiin 
Ruotsin rikoslaista v. 1864, jolloin astui voimaan valtiopäivillä v. 1862 — 1863 hyväk- 
sytty uusi rikoslaki. 31 Ruotsin karkotukset poikkesivat siirtomaavaltioiden ja Venä- 
jän karkotuksista siinä, että ne olivat pelkästään poliittisia. Ne koskivat lisäksi hyvin 
pientä joukkoa, eikä niillä ollut vankeinhoidollisia tavoitteita. 

IL KARKOTTAMISEN SYNTY, PERUSTEET JA TAVOITTEET SUOMESSA 


1. Porvoon valtiopäivillä tehty ehdotus rikollisten lähettämisestä Siperiaan 

Tärkeämpiä kuin muutamat poliittiset karkotukset olivat Ruotsin vankeinhoidolle 
valistuksen vankeinhoitoasenteet. Monet valistusfilosofit Voltairesta alkaen kritisoi- 
vat aikakauden ankaria rikoslakeja ja kurjia vankilaoloja. Heidän mielestään rangais- 
tuksen kauhu- ja perusperiaatteen rinnalle oli otettava parannusperiaate, jonka 
mukaan rikollinen oli rangaistuksen avulla kasvatettava yhteiskuntakelpoiseksi kan- 
salaiseksi. Erityisesti oli näihin asioihin perehtynyt italialainen Cesare de Beccaria. 
Vuonna 1764 hän julkaisi teoksen ”Dei delitti e delle pene”, jossa erittäin jyrkästi 
hyökättiin aikakauden rikoslakeja vastaan. Kirja herätti suurta huomiota, ja se 
käännettiin nopeasti useille eri kielille. Ruotsiksi se ilmestyi v. 1770. Jo kruununperi- 
jänä Kustaa III oli perehtynyt ajan rikoslakikeskusteluun, ja eräät hänen ranskalaiset 
ystävänsä olivat kehottaneet häntä uudistamaan Ruotsin rikoslakia. Uudet ajatukset 
saivat myös oikeustieteilijöiden keskuudessa vastakaikua. Vuonna 1772 väitteli Upp- 
salassa tohtoriksi P. N. Christiernin teoksella ”Tankar i Svenska Lagstiftnings 
Vetenskapen, om Viten, Brott och Straff” Siinä tarkasteltiin rikoslakia valistuksen 
hengessä. Kuten Montesquieu Christierninkin katsoi rangaistuksen perimmäisenä 
tehtävänä olevan yhteiskuntajärjestyksen ylläpitäminen. 1 

Hallitsijaksi tultuaan Kustaa III ryhtyikin uudistamaan rikoslakia. Vuonna 1772 
hän poisti kidutuksen oikeudenhoidosta. 2 Suuremmat muutokset eivät olleet mah- 
dollisia ilman säätyjen suostumusta, ja vuosien 1778 — 79 valtiopäivät saivat käsiteltä- 
väkseen ehdotuksen rikoslain osittaisuudistukseksi. Kuningas pyrki vähentämään 
etenkin kuolemanrangaistuksia, sillä ihmishenkien menetyksestä oli valtiolle vain 
vahinkoa. Valtion turvallisuutta koskevien väärien huhujen levittämisestä, kaksinnai- 
misesta, vangin väkivaltaisesta vapauttamisesta, väkisinmakaamisesta, kolmaskertai- 
sesta varkaudesta varastetun tavaran arvon ollessa yli 100 taalaria, neljäskertaisesta 
varkaudesta, kirkkovarkaudesta ja huoruudesta tuomittava kuolemanrangaistus 
poistettiin. Lisäksi rajoitettiin sen soveltamista virkamiehen pahoinpitelyä koskeviin 
rikoksiin. Asetus uusista rangaistuksista annettiin 20. 1. 1779. Kuningas olisi halun- 
nut rajoittaa vieläkin enemmän kuolemanrangaistuksen käyttöä. Hän esitti, että mm. 
taposta ja lapsenmurhasta ei tuomittaisi kuolemaan, mutta säädyt olivat eri kannalla. 3 

Vuoden 1786 valtiopäivillä kuningas yritti uudelleen poistaa kuolemantuomion 
edellä mainituista rikoksista, mutta tälläkään kertaa eivät säädyt hyväksyneet esityk- 
siä. Katsottiin, että jos kuolemantuomio poistetaan, rangaistuksen pelotusteho 
katoaa. Erityisesti pappissääty tähdensi rangaistuksen pelotusluonnetta. 4 

Paitsi lainuudistuksilla kuningas vähensi kuolemanrangaistuksia armahdusoikeu- 
dellaan. Lukuisat kuolemantuomiot muutettiin vankeusrangaistuksiksi. 5 

Lainsäädännön lisäksi katsottiin Ruotsissa tarpeelliseksi uudistaa myös vankila- 
oloja. Vuonna 1776 puolusti Turussa Pehr Kalmin oppilas Mattbias Alric Castren 
väitöskirjaansa ”Om Fängelser”. 6 Siinä tarkasteltiin vankiloita valistuksen ja hyödyn 

hengessä. Niiden todettiin olevan pimeitä, kylmiä, likaisia ja epäterveellisiä koloja, 
joissa vangit tuhoutuivat fyysisesti ja psyykkisesti. Lisäksi niistä oli helppo paeta. 
Castren halusi rakennettavaksi lujat, paon estävät vankilat. Hänen mukaansa olisi 
valtiollekin edullista, että ne olisivat myös valoisia, lämpimiä, siistejä ja tilavia. 
Vankien ravinnosta ja terveydestä olisi samoin huolehdittava. Heille olisi lisäksi 
annettava mahdollisuus työhön, opiskeluun ja virkistykseen. Vankeinhoito oli Cast- 
renin mukaan valtion velvollisuus, ja oli pidettävä huoli siitä, että vankeinhoitohen- 
kilökunta oli vankien ja yhteiskunnan parasta tarkoittavaa eikä pyrkinyt millään 
tavalla hyötymään vankien kustannuksella. 

Castren katsoi, että tarvittavista uudistuksista tulisi melkoiset kustannukset, mutta 
vankeinhoidon laiminlyönnistä olisi hänen mukaansa vielä suurempi vahinko, kun 
vangit tuhoutuisivat kurjissa vankilaoloissa. Työllään vangit korvaisivat osan kustan- 
nuksista, ja vapauduttuaan tapansa parantaneina he olisivat hyödyllisiä kansalaisia. 7 

Castren ei ollut ainoa turkulainen, joka tuolloin oli kiinnostunut vankeinhoidosta. 
Kun Yhdysvaltain vapaussodan jälkeen Philadelphiassa alettiin toteuttaa uutta yksi- 
näissellijärjestelmää, kirjoitti Porthan asiasta Äbo Tidningariin. Kun uusi järjestelmä 
vähensi rikollisuutta ja sai vangit parantamaan tapansa, Porthan katsoi sen olevan 
erinomainen ja esimerkiksi kelpaava. Erityisesti hän kiinnitti huomiota siihen, että 
uusi järjestelmä korvasi kuolemanrangaistukset. 8 

Castrenin väitöskirja ja lehtikirjoittelu osoittavat, että Turussa oltiin selvillä 
aikakauden rikoslaki- ja vankilakeskustelusta. Turussa suhtauduttiin myönteisesti 
myös rikollisten "parantamiseen” pyrkivään vankeinhoitoon. Ennen kuin valtiovalta 
ryhtyi uudistamaan vankeinhoitoa, oli kartoitettava silloinen tilanne. Kustaa IV Aadolf 
antoi v. 1796 maaherrojen tehtäväksi tutustua hallintoalueidensa vankiloihin ja laatia 
niitä koskevat parannusehdotukset. Saatujen selvitysten perusteella annettiin 27. 11. 
1798 yksityiskohtainen vankilareformia koskeva käskykirje. Se noudatti pääpiirteis- 
sään niitä linjoja, jotka Castren oli hahmottanut väitöskirjassaan. Suurten kustannusten 
takia oli kuitenkin mahdotonta toteuttaa reformia lyhyessä ajassa. Suomessa se ei 
ehtinyt kunnolla päästä edes alkuun ennen vuonna 1808 alkanutta sotaa. 9 

Sota heikensi monella tavalla vankeinhoitoa. Viranomaisilla ei ollut mahdollisuutta 
huolehtia vankiloista. Rakennukset rappeutuivat, ei ollut riittävästi ammattitaitoisia 
vartijoita, kärsittiin elintarvikepulaa jne. Karkureiden määrä kasvoi, ja paikoitellen 
venäläinen sotaväki vapautti ja pidätti vankeja mielensä mukaan. Muiden lisäksi oli 
vielä sotilaskarkureita. Seurauksena oli rikollisuuden ja turvattomuuden lisäänty- 
minen. 10 

Pöytyän kirkkoherra Johan Sundwall otti asian esille Porvoon valtiopäivillä. Hän 
esitti säädyssään 29. 4. 1809 memoriaalin, jossa hän mainitsi, että lainsäädännön 
tehtävänä on kansalaisten hengen ja omaisuuden turvaaminen. Tämän tehtävän 
lainsäädäntö täytti, mutta vankilaolojen heikkouden tähden vankikarkurit terrorisoi- 
vat koko yhteiskuntaa. Sundwallin mukaan isänmaan ja kotiseudunrakkaus oli 
voimakas kaikissa ihmisissä, ja siksi jopa vapautetut varkaat palasivat kotiseudulleen 
välittämättä osakseen tulevasta vihasta ja pilkasta. Siksi maastakarkotus olisi pelot- 
tava uhka rikollisia aikeita mielessään hautoville. Vieras ja kaukainen seutu tekisi 
mahdottomaksi paluun kotimaahan. Karkottaminen olisi myös inhimillisempi ja 

tarkoituksellisempi tuomio kuin kuolemanrangaistus. Vieraissa oloissa rikollisella 
olisi näet paremmat mahdollisuudet aloittaa uusi elämä kuin kotiseudulla, jossa hän 
aina joutuu kantamaan rikollisen leimaa. Siperia oli riittävän kaukana ja olosuhteet 
olivat siellä toisenlaiset kuin Suomesa. Niinpä hän ehdotti hallitsijalle esitettäväksi, 
että kaikki elinkaudeksi vankeuteen tuomitut varkaat voitaisiin karkottaa Siperiaan. 
Hän katsoi, että kyseessä olisi pelkästään rangaistuksen soveltaminen eikä sen 
johdosta olisi tarpeen muuttaa lakia. 11 

Sundwallin esitys sisälsi kolme keskeistä näkökohtaa: 

1. Kansalaisten henki ja omaisuus oli turvattava rikollisten mielivallalta. 

2. Kuolemanrangaistusta oli vähennettävä, mutta sen tilalle oli luotava uusi, 
rikollisuutta ehkäisevä rangaistus. 

3. Uusissa ja vieraissa oloissa rikoksiin syyllistyneillä olisi paremmat mahdolli- 
suudet uuteen elämään. 

Ensimmäisen näkökohdan tähdentäminen johtui ajan yleisistä levottomuuksista, 
jotka Sundwall halusi lopettaa. Toinen ja kolmas näkökohta heijastivat aikakauden 
henkeä ja Sundwallin koulutusta. 12 Kokemäeltä kotoisin oleva Sundwall oli tullut 
ylioppilaaksi Turkuun v. 1780. Hän opiskeli sekä filosofiaa että juridiikkaa. Vuonna 
1787 hänet nimitettiin siveysopin dosentiksi, ja hän oli Turun hovioikeuden auskul- 
tanttina vuosina 1789— 1795. 13 Rikosoikeutta ja vankiloita koskevat tuonaikaiset 
reformit, joihin Sundwall oli epäilemättä tutustunut, eivät anna vastausta kysymyk- 
seen, miksi Sundwall halusi karkotuspaikaksi juuri Siperian. Selitys löytynee opin- 
noista, joissa häntä ohjasi Porthan. Tuolloin Sundwall lienee kuunnellut hänen 
Venäjän historian luentojaan, joissa tarkasteltiin myös Siperian historiaa. 14 Sundwall 
oli siinä määrin kiinnostunut Siperiasta, että hankki itselleen merkittävimmät muulla 
kuin venäjän kielellä ilmestyneet Siperian yleisesitykset. Hänen kirjastoonsa kuului- 
vat mm. seuraavat teokset: 15 

Ph. J. von Strahlenberg: Historisch-geographische Beschreibung von nord- und ostlichen 

Theil von Europa und Asien. Stockholm 1730. 

P. S. Pallas: Reisen durch verschiedenen Provinzen des Russischen Reiches in den Jahren 

1768-1774 I— II. St. Petersburg 1774, 1784. 

P. S. Pallas: Samlungen historischen Nachrichten iiber die mongolischen Völkerschaften 

I— II. St. Petersburg 1776, 1801. 

Guldenstädt Reisen durch Russland, herausgeben von Pallas I— II. St. Petersburg 1787, 

1791. 

Gmelins Reise durch Russland zur Untersuchung der drei Natur-Reiche I— IV. 

St. Petersburg 1774-1784. 

La Martiniere: Historie von Asia, Africa und America. Leipzig 1739. 

Charta öfver Asien. 

Näissä teoksissa käsiteltiin myös karkotuksia, joten voidaan olettaa Sundwallin 
saaneen idean tai taustatukea ehdotukselleen kirjallisuudesta. Saamaansa juristikou- 
lutusta hän sovelsi esitystään tehdessään. Kun voimassa oleva laki ei tuntenut 
varkaiden karkotusta, Sundwall tulkitsi karkotuksen pelkäksi rangaistuksen sovelta- 
miseksi, johon ei tarvittu lainmuutosta. 

Ehdotusta käsiteltiin pappissäädyssä 24. 5. ja 30. 5. 1809, ja toukokuun 24. päivänä 
pidetyssä istunnossa sääty päätti puoltaa sitä. Ainoastaan tuomiorovasti M. J. 
Alopaeus oli vastustavalla kannalla. 16 Seuraavassa istunnossa hän esitti kirjallisesti 
mielipiteensä. Hän korosti voimakkaasti karkotuksen rikolliselle aiheuttamia liiallisia 
kärsimyksiä ja toi samalla esille vaikeudet, jotka liittyisivät karkotettujen sielunhoi- 
toon. Hänen mukaansa maan vankiloiden kehnoa tilaa voitaisiin parantaa kohenta- 
malla rakennusten kuntoa ja tehostamalla vartiointia. Alopaeuksen esitettyä mielipi- 
teensä käytiin asiasta keskustelu. Rovasti J. F. Cygnaeus katsoi Sundwallin ehdotuk- 
sen vaativan muutoksen lakiin ja oli sitä mieltä, ettei pappissääty voinut olla 
aloitteentekijänä toimessa, jonka tarkoituksena oli lähettää rikollisia seudulle, jossa 
he eivät voisi saada uskonnollista opetusta. Rovasti Ivar Wallenius esitti, että 
Siperiaan karkotettaisiin vain kiinni saatuja vankikarkureita, jotka karkumatkalla 
olivat syyllistyneet rikoksiin. Rovasti Nils Aejmelius oli sitä mieltä, että jos toivotaan 
varkaiden parantavan tapansa Siperiassa, heidät olisi päästettävä irti kahleista, heille 
olisi annettava mahdollisuus nauttia vapaudesta ja lisäksi heille pitäisi osoittaa 
asuinseutu, jossa he voisivat viljellä maata. - Lopullisesti säädyn kannan määräsi 
puheenjohtajan professori Gustaf Gadolinin mielipide. Hän oli Siperiaan karkotta- 
misen kannalla, mutta vaati, että karkotuspaikalle oli lähetettävä luterilainen pappi. 
Tähän toimeen olisi valittava kykenevä henkilö, ja siksi Siperiassa jonkin aikaa 
olleelle papille olisi taattava kotimaassa vakinainen papinvirka. Nyt koko sääty 
hyväksyi karkottamisen, ja muille säädyille tehdyssä esityksessä tähdennettiin sitä, 
kuinka Preussi oli hiljattain saanut luvan karkottaa rikoiksensa Siperiaan. Tällainen 
mahdollisuus olisi annettava myös Suomelle, joka kuului keisarin omaan valtakun- 
taan. 17 

Aatelissäädyn käsittelyyn karkotusehdotus tuli 26. 6. 1809. Hovioikeudenneuvos 
C. Gyldenstolpen mielestä kyseessä olisi lainmuutos, ja koska säädyt eivät saaneet 
keskustella lainmuutoksista, olisi koko ehdotuksesta luovuttava. Esittelijäsihteeri T. 
Langenskiöld piti tärkeinä vankien uskonnollisia tarpeita ja ihmetteli, kuinka jolla- 
kulla voi olla niin huonot tiedot Siperian oloista, että hän kuvittelee yhden papin 
kykenevän huolehtimaan laajalle alueelle karkotettujen rikollisten sielunhoidosta. 
Hän yhtyi Alopaeuksen ehdotukseen vankiloiden parantamisesta. Säädyn puhemie- 
hen maamarsalkka R. W. de Geerin mukaan karkotukseen soveltaminen olisi lainvas- 
taista, ja hän lopetti asian käsittelyn. Hän kannatti ehdotusta vankiloiden parantami- 
sesta, ja sääty päätti tehdä hallitsijalle tätä tarkoittavan anomuksen. 18 

Aatelissäädyssä Sundwallin ehdotuksen hyväksymisen esteeksi tuli tulkinta. Pap- 
pissääty oli tarkastellut karkotuksia lähinnä sielunhoidon kannalta, mutta aateliset 
juristit katsoivat Sundwallin soveltamisselityksestä huolimatta, että ehdotus olisi 
merkinnyt selvää lainmuutosta. 

Aatelin tekemä päätös vaikutti kahden muun säädyn asennoitumiseen. Talonpoi- 

kaissääty ei ottanut ehdotukseen kantaa, koska katsoi sen merkitsevän lainmuutosta, 
ja yhtyi aatelin anomukseen vankiloiden parantamisesta. 19 Porvarissäädyssä Sund- 
wallin ehdotusta ei otettu lainkaan käsiteltäväksi. 20 

Valtiopäivät eivät siis hyväksyneet Siperiaan karkottamista, vaikka vankiloiden tila 
todettiin huonoksi. Ylipäänsä jäivät vankeinhoitoa koskevat kysymykset vähälle 
huomiolle. Valtiopäivät olivat koolla vain nelisen kuukautta, ja tuona aikana oli 
käsiteltävänä tärkeämpiäkin asioita. 21 


2 . Ehdotuksen myöhempi käsittely 

Porvoon valtiopäivien jälkeen maan ylimmillä viranomaisilla oli runsaasti tehtäviä 
maan hallinnon järjestämisessä, eikä vankilaoloihin puututtu suinkaan ensimmäi- 
seksi. Tuolloin maan tärkein vankila sijaitsi Viaporissa. Olosuhteet olivat siellä 
huonot, vallitsi mm. suuri ahtaus. Tähän kiinnitti ensimmäiseksi huomion Uuden- 
maan läänin maaherra G. Fr. Stjernvall, joka 12./24. 10. 1811 päivätyssä kirjelmäs- 
sään selvitti tilannetta kenraalikuvernööri F. Steinheilille. Hän tähdensi sitä, että 
vankilan henkilökunta ei ollut tehtäviensä tasalla ja että vankilassa oli liian ahdasta. 22 

Hallituskonselji käsitteli asiaa 12. 10. 1811 ja antoi Matias Caloniuksen tehtäväksi 
laatia ohjesäännön Viaporin vankilaa varten. 23 Keväällä 1812 Steinheil tutustui henki- 
lökohtaisesti Viaporin oloihin. Tarkastuksen jälkeen hän 12./24. 4. ilmoitti hallitus- 
konseljille, että sääntöehdotus oli otettava nopeasti käsittelyyn. 24 Prokuraattorivi- 
rasto ei kuitenkaan saanut sitä heti valmiiksi lukuisten muiden töiden ja Caloniuksen 
sairauden tähden. Asian käsittelyä hidasti myös se, että kenraalikuvernööri joutui 
Ranskan ja Venäjän sodan vuoksi rintamalle. Näin Viaporin olosuhteet jäivät korjaa- 
matta. Maaliskuun 30. päivänä 1813 Viaporin vankilassa syntyi kahakka, jossa kuoli 
useita vartijoita ja vankeja. Tutkimuksissa ilmeni, että välikohtaus oli paitsi huonojen 
olojen myös viranomaisten laiminlyöntien seurausta. 25 

Steinheil otti kahakan jälkeen esille Sundwallin ehdotuksen Siperiaan karkottami- 
sesta. Danielson-Kalmari sanoo väitettään perustelematta, että kenraalikuvernööri 
toimi juuri kahakan vuoksi. 26 'Virtanen puolestaan arvelee, että vankiloiden yleinen 
ahtaus sai Steinheilin ottamaan asian esille. 27 Selvää onkin, että Viaporin tilanne sai 
viranomaiset pohtimaan erilaisia vaihtoehtoja tilanteen korjaamiseksi. Tuolloin tuli 
vangeilta itseltään anomus, joka antoi yhden ratkaisumahdollisuuden. Ruotsin vallan 
aikana oli tapana sijoittaa irtolaisuudesta vangittuja sotilaiksi, ja sama käytäntö oli 
myös Venäjällä. Tämän tietäen oli 55 Viaporin irtolaisvankia tiedustellut Viaporin 
komendantilta kenraalimajuri Gavrolta, voisivatko he päästä vankilasta, jos menisi- 
vät sotilaiksi Venäjän armeijaan. Anomus tuli hallituskonseljin oikeusosaston käsit- 
telyyn 6. 12. 1813, ja se päätti pyytää asiasta prokuraattori Caloniuksen lausunnon. 
12. 1. 1814 antamassaan vastauksessa Calonius sanoi, ettei hän nähnyt mitään estettä 
anomuksen hyväksymiselle, mutta että olisi parempi sijoittaa kyseiset vangit Venä- 
jällä oleviin rykmentteihin eikä juuri perustettuun suomalaiseen prikaatiin. 28 

Näin oli löydetty yksi keino helpottaa vankiloiden ahtautta. Caloniuksen ehdotus 

vankien sijoittamisesta kaukaisiin rykmentteihin merkitsi itse asiassa karkottamista. 
Ilmeisesti juuri tämä rohkaisi Steinheilin ottamaan esille Sundwallin ehdotuksen. 
Hän tiedusteli prokuraattorin mielipidettä karkotuksista seuraavalla tavalla: "Siinä 
tapauksessa, että Hänen Keisarillinen Majesteettinsa armossa ajattelisi sellaista toi- 
menpidettä, että pahantekijät, jotka tuomioistuimet ovat määränneet elinkaudeksi 
yleiseen työhön, sen sijaan, että heitä tähän asti on säilytetty kruunun linnoituksissa, 
vastaisuudessa lähetettäisiin Siperian kaivoksiin tai muihin Venäjän keisarikunnassa 
sellaisille pahantekijöille määrättyihin työpaikkoihin, niin olisiko ennen kuin tällai- 
nen asetus pannaan toimeen, välttämätöntä esittää se Suomen säätyjen harkittavaksi 
ja hyväksyttäväksi?” Tämän lisäksi hän tiedusteli, voitaisiinko irtolaisuudesta vangi- 
tut heti pidätyksen jälkeen lähettää sotapalvelukseen ilman, että heitä pidettiin 
lainkaan työlaitokseen suljettuina, kuten tähän asti oli tapahtunut. 29 

Kysymyksenasettelusta ilmenee, että Steinheil oli perehtynyt Sundwallin ehdotuk- 
seen ja tiesi sen kohtalon. Pyytäessään Caloniuksen mielipidettä siitä, olisiko tarpeen 
kuulla säätyjä, hän viittaa keisariin, ikään kuin hallitsija olisi milloin tahansa valmis 
hyväksymään suomalaisten karkottamisen Siperiaan. Näin siis Caloniukselta taval- 
laan edellytettiin myönteistä lausuntoa. 

Elokuun toisena päivänä 1814 antamansa lausunnon lähtökohdaksi Calonius otti 
vuoden 1734 lain. Sen mukaan elinkautiseen vankeuteen tuomittiin vain kahdesta 
rikoksesta: tuomioistuimen pöytäkirjojen tai kruunun tilien tahallisesta väärentämi- 
sestä (rikoskaaren 8. luku, 2 §) ja siitä, että veronkantaja kavaltaa tai hävittää yleisiä 
varoja vähintään 1000 mutta enintään 2000 taalaria - yli 2000 taalarin kavaltamisesta 
joutui hirteen (rikoskaaren 45. luku, 2 §). Edelleen Calonius totesi, että jo v. 1714 
ylioikeuksille oli annettu mahdollisuus muuttaa kuoleman- ja ruumiinrangaistus 
eripituisiksi tai peräti elinkautisiksi vankilarangaistuksiksi. Myös kuninkaat olivat 
armahdusoikeutensa nojalla muuttaneet kuolemantuomioita elinkautisiksi rangais- 
tuksiksi. Lisäksi olivat Caloniuksen mukaan ”eräs Beccaria ja useat hänen kaltaisensa 
pinnallisesti ajattelevat filosofit” levittäneet ajatusta kuolemanrangaistuksen epäinhi- 
millisyydestä. Tämä "vahingollinen” filosofia oli vaikuttanut siten, että mitä tör- 
keimpiin rikoksiin syyllistyneitä vaarallisia rikollisia oli jätetty tuomitsematta kuole- 
maan. Tästä oli ollut seurauksena vankiloiden täyttyminen elinkautisista vangeista. 
Karkotuksista Calonius sanoi, että jos Ruotsilla olisi ollut jokin etäinen maankolkka, 
johon rikolliset olisi voitu lähettää, olisi karkotuksia myös tapahtunut. Näinhän oli 
käynytkin Kustaa II Aadolfin ja Kristiinan aikana. Nyt kun Suomen liittäminen 
Venäjään antoi mahdollisuuden karkotuksiin, olisi tilaisuutta käytettävä hyväksi. 
Asian johdosta ei olisi tarpeen säätyjen kuuleminen, sillä karkottaminen ei loukkaisi 
voimassaolevia lakeja. Kyseessä olisi vain hyödyllinen poliisitoimi. Suomalaisia 
vankeja olisi kuitenkin kohdeltava inhimillisesti. Keisarin ihmisrakkaus oli kyllä 
tunnettu, mutta Caloniuksen tietojen mukaan Venäjällä saatettiin Siperiaan karkotet- 
tuja kuitenkin silpoa ja leimata polttomerkillä. Näin ei saisi tapahtua suomalaisille 
karkotetuille, sillä sellainen vankien kohtelu oli ollut tuntematon Ruotsin valtakun- 
nassa jo satoja vuosia. Myös karkotettavien uskonnollisiin tarpeisiin Calonius kiin- 
nitti huomiota. Kun hänen mukaansa Viaporissa oli tuolloin vain 37 elinkaudeksi 
tuomittua vankia, jotka voitaisiin karkottaa Siperiaan, tulisi kohtuuttoman kalliiksi 


30 



lähettää karkotetuille oma pappi. Siksi hän ehdotti, että ortodoksinen pappi vastaisi 
myös suomalaisten sielunhoidosta. Lopuksi Calonius esitti olevan tarpeellista ja 
maan lakien mukaista, että Siperian viranomaiset puolivuosittain lähettäisivät perin- 
töasioiden järjestämistä varten Suomen kenraalikuvernöörille selvitykset karkotet- 
tuina elävistä henkilöistä. 30 

Lausunnosta ilmenee, että Calonius ei ollut valistuksen filantrooppisten aatteiden 
puolustaja, vaan kannatti voimakkaasti kuolemanrangaistusta. Toisaalta lausunto 
selvästi noudattaa niitä linjoja, jotka jo sisältyivät Sundwallin esitykseen. Karkotettu- 
jen sielunhoidossa Calonius otti jossain määrin huomioon kannan, jonka pappissääty 
omaksui Porvoon valtiopäivillä. Olennaista lausunnossa oli, että se täysin vastasi 
toivomusta, joka sisältyi kenraalikuvernöörin kysymykseen. Calonius piti kuitenkin 
Suomen ja Venäjän lait erillään. Hän viittasi pykälän tarkkuudella Ruotsin lakiin, 
mutta mainitessaan siitä, miten vankeja kohdellaan Venäjällä, hän vain yleisesti 
viittasi käytäntöön, jonka katsoi olevan suomalaisille sopimaton. Myös hänen väit- 
teensä karkotukselle ominaisesta poliisitoimen luonteesta osoitti halua välttää laino- 
pillista kiistaa. Suomen autonomia oli tuolloin vasta muotoutumassa, eikä maan 
ylimmäksi lainvalvojaksi määrätty Calonius halunnut aiheuttaa Venäjän ja Suomen 
välistä erimielisyyttä vankeinhoitoon kuuluvassa asiassa. 

Prokuraattorin myönteisestä lausunnosta huolimatta karkotuskysymystä ei vielä 
ratkaistu. Virtanen katsoo tähän olleen syynä sen, että karkotuksiin oli suhtauduttu 
kielteisesti Porvoon valtiopäivillä ja että Venäjälläkin niihin oli alettu asennoitua 
epäluuloisesti. Kumpaakaan väitettä Virtanen ei perustele. 31 Häneltä on jäänyt 
huomaamatta, että asioiden kulkuun alkoi nyt vaikuttaa suurpolitiikka. Keisari 
matkusti syyskuussa 1814 Wieniin, ja Suomen-asioiden hoito pysähtyi. Seuraavan 
vuoden lopulla hän palasi Pietariin, mutta vasta huhtikuussa 1816 alkoivat Suomen - 
asiain esittelyt, ja normaaliin käsittelyjärjestykseen päästiin vuoden loppuun men- 
nessä. 32 

Virtasen jälkimmäiselle väitteelle on pohjaa sikäli, että karkotuskysymys oli 
Venäjällä uudelleen järjestettävänä. 33 

Keisarikunnan hallinnon päästyä keisarin Pietariin-paluun myötä normaaleille 
raiteilleen tulivat esille myös Suomen kehnot vankilaolot. Suomen-asiain komitea 
käsitteli niitä 17. 11. 1816, jolloin todettiin, että lukuisat vankikarkurit olivat aiheut- 
taneet levottomuutta eri puolilla maata. Komitea ehdotti, että eri linnoituksissa 
olevien vankien ja erityisesti elinkaudeksi tuomittujen törkeiden rikollisten vartioin- 
tia tehostettaisiin, ja jätti asian valmistelun kenraalikuvernöörille. 34 Tämä ilmoitti 
29. 3. 1817 Suomen-asiain komitean puheenjohtajalle Knut von Troilille toimineensa 
tehtävän mukaisesti. Kun keisari oli lisäksi tiedustellut 13. 1. 1817, miksi Suomen 
vankiloista oli viime aikoina karannut runsaasti vankeja, ja pyytänyt ryhtymään 
toimiin asiassa, kenraalikuvernööri oli tuona samana päivänä 29. 3. tapahtuneessa 
esittelyssä ehdottanut Caloniuksen lausuntoon viitaten, että suomalaisia voitaisiin 
karkottaa Siperiaan. Keisari ei kuitenkaan myöntynyt tähän, vaan palautti ehdotuk- 
sen Suomen-asiain komitealle pyytäen, että se tulisi vielä senaatin käsiteltäväksi. 35 

Virtanen selittää keisarin menettelyn sillä, että tämä oli haluton soveltamaan 
Suomeen rangaistusjärjestelmää, jonka käyttöä oli filantrooppisista syistä pyrkinyt 

vähentämään Venäjällä. 36 Oikeampi tulkinta lienee se, ettei keisari halunnut tässä 
vaiheessa soveltaa Suomeen rangaistusjärjestelmää, joka Venäjällä oli vielä uudelleen 
organisoitavana. 

Senaatti käsitteli Siperiaan karkottamista 29. 5., 5. 6 ja 20. 6. 1818. Ensiksi lausui 
mielipiteensä hovioikeudenneuvos A. H. Falck. Hän kannatti Caloniuksen esittämiä 
näkökohtia, paitsi että hänen mukaansa Beccaria oli tarkoittanut ehdotuksensa koko 
ihmiskunnan parhaaksi. Falckin mielestä olisi hyödyllistä, että myös elinkautiseen 
vankeuteen tuomitut naiset lähetettäisiin Siperiaan ja että karkotettujen sallittaisiin 
solmia avioliittoja. Tällaisesta oli hyviä kokemuksia Pohjois-Amerikasta. Falckin 
näkemyksiin yhtyivät senaattori J. W. Hisinger ja kenraalikuvernööri Steinheil. 
Laamanni A. W. Orraeus ja senaattorit B. Fabritius, E. Wallenius, F. L. Nyberg, F. 
W. Edelheim, Lars Sacklen ja R. W. de Geer sen sijaan vastustivat naisten karkotta- 
mista, koska nämä olivat yleiselle turvallisuudelle vaarattomia. Senaattori H. K. 
Reuterskjöld puolestaan esitti, että koska asian oli aikaisemmin katsottu kuuluvan 
säädyille, sen käsittely olisi siirrettävä seuraaville valtiopäiville. Reuterskjöld oli 
ainoa, joka vastusti karkottamista. - Enemmistön mielipiteen mukaisesti senaatti teki 
20. 6. 1818 keisarille alistuksen suomalaisten karkottamisesta Siperiaan. Alistukses- 
saan se viittasi Caloniuksen mietintöön ja siihen, että valtiot, joilla on siirtomaita - ja 
näin mahdollisuus karkottamiseen - yleensä myös käyttävät karkottamista rangais- 
tusmuotona. Erityisesti senaatti otti huomioon liberaalisen Preussin, joka oli karkot- 
tanut rikollisiaan juuri Siperiaan. Senaatin mielestä karkottaa voitaisiin vain elinkau- 
tiseen vankeuteen tuomitut miehet. Kaikki karkotustuomiot olisi ennen lopullista 
päätöstä alistettava senaatin tutkittaviksi. Karkotusmenettelyä ehdotettiin sovelletta- 
vaksi taannehtivasti. Vangit suunniteltiin vietäviksi isoissa ryhmissä Pietarin kuver- 
nementtiin, josta Venäjän viranomaiset kuljettaisivat heidät karkotuspaikoille joko 
vankien työstä saaduilla tuloilla tai Suomen valtion kustannuksella. 

Vankien käsittelyn ja sielunhoidon suhteen senaatti kannatti Caloniuksen esittä- 
miä ajatuksia. Katsottiin, että karkotettuja varten olisi palkattava pappi vasta sitten, 
kun heitä olisi riittävän paljon. Lopuksi esitettiin, että Siperian viranomaiset velvoi- 
tettaisiin lähettämään vuosittain kenraalikuvernöörille karkotetuista luettelot, joista 
selviäisivät heidän solmimansa avioliitot ja sattuneet kuolemantapaukset. 37 

Senaatti siis yhtyi täysin Caloniuksen mielipiteisiin. Tähän vaikutti varmasti se, 
että Calonius oli oikeustieteen ja lainkäytön ylin auktoriteetti Suomessa ja että 
kenraalikuvernööri oli karkotuksen kannalla. Senaattoreista de Geer oli Porvoon 
valtiopäivillä vastustanut Sundwallin ehdotusta, mutta hän oli nyt muuttanut mieli- 
piteensä. Ainoastaan Reuterskjöld vastusti karkotuksia. Hän oli käsittelyyn osallis- 
tuneista senaattoreista ainoa, jolla ei ollut juristikoulutusta, ja ilmeisesti tämän vuoksi 
Caloniuksen mielipide ei häneen vaikuttanut. Erikoista on, ettei senaatti ollut 
lainkaan kiinnostunut Venäjän karkotusjärjestelmästä, vaikka velvoittikin Venäjän 
viranomaiset antamaan tietoja Siperiaan karkotetuista suomalaisista. Vetoaminen 
Preussin esimerkkiin osoittaa, että senaatti katsoi Suomella keisarin omana maana 
olevan oikeus karkottaa vankejaan Siperiaan, varsinkin kun sama oikeus oli suotu 
vieraallekin valtakunnalle. 

Kenraalikuvernööri välitti 2. 9. 1818 senaatin alistuksen Suomen-asiain komiteaan 

valtiosihteeri Rehbinderille. 38 Nyt yleispoliittinen kehitys alkoi jälleen vaikuttaa 
tapahtumiin. Vuonna 1815 keisari oli antanut Puolalle valtiosäännön, ja Varsovassa 
27.2. 1818 pitämässään valtaistuinpuheessa hän mainitsi, että Venäjä saisi pian 
vapaamman valtiosäännön ja että Suomessa voitaisiin kutsua valtiopäivät koolle. 39 
Tämän johdosta Suomen johtavat virkamiehet ryhtyivät valmistelemaan asioita, 
jotka tulisivat valtiopäivien käsittelyyn. Suomen-asiain komitea tiedusteli tärkeinä 
pitämistään asioista "yleisön keskuudessa vallitsevia mielipiteitä" Komitea tarkoitti 
tällöin johtavan säätyläistön mielipidettä. Kun Siperiaan karkottaminen oli tullut 
esille Porvoon valtiopäivillä ja kun senaatissakin Reuterskjöld oli esittänyt, että asia 
kuului ratkaista nimenomaan valtiopäivillä, Suomen-asiain komitea otti saman kan- 
nan. Tässä tarkoituksessa se päätti painattaa Caloniuksen lausunnon ja levittää sen 
Äbo Allmänna Tidningin mukana kansalaisille sekä tiedottaa, että jokaisella oli 
oikeus tuoda mielipiteensä asiasta hallituksen tietoon. 40 Päätöksen mukainen käsky- 
kirje annettiin 13. 3. 1819, ja siinä pyydettiin kansalaisia esittämään lausuntonsa 
senaatille vuoden 1819 loppuun mennessä. 41 

Kovin innokkaasti eivät suomalaiset mielipidettään karkotuksesta ilmaisseet. Mää- 
räaikaan mennessä senaatille tuli viisi lausuntoa. 42 Käsityksensä esittivät laamanni N. 
J. Idman, Viaporin vankilan saarnaaja K. J. Brusin, varatuomari D. A. Lindeström, 
rovasti W. Äkerman ja nimimerkki F-s. Viimeksi mainittu esitti käsityksensä myös 
sanomalehdessä. 43 

Idman 44 kiinnitti aluksi huomiota siihen, että koska karkotuksen tarkoituksena oli 
rauhallisten kansalaisten turvaaminen karkureiden pahoilta aikeilta, olisi kaukainen 
karkotuspaikka erinomainen. Karkurit eivät tulisi ainakaan takaisin. Olisi vain 
pidettävä huoli siitä, että karkotetuiksi joutuisivat nimenomaan sellaiset henkilöt, 
jotka rikoksillaan olivat todella osoittautuneet lähimmäisilleen vaarallisiksi. Tällaisia 
vankeja olisivat rikolliset, jotka olivat syyllistyneet tahalliseen tappoon, murhapolt- 
toon, varkauteen, ryöstöön sekä väärän rahan valmistukseen ja sen kaupittelemiseen. 
Naisia ei pitäisi karkottaa, koska he ruumiinrakenteensa tähden olivat yhteiskunnalle 
vaarattomampia kuin miehet eivätkä kestäisi pitkän kuljetuksen rasituksia. Idman 
vastusti jyrkästi sitä, että Venäjän viranomaiset huolehtisivat suomalaisista rikolli- 
sista. Hänen mielestään nämä saisivat kunnollisen kohtelun vain silloin, kun vartijat 
ja muut viranomaiset tuntisivat heidän tapansa ja kielensä. Hän esitti, että Siperiaan 
karkotettujen tuli kuulua omien maanmiestensä ja Suomen viranomaisten sekä 
tuomioistuinten valvontaan, koska lain heille määräämä rangaistus muussa tapauk- 
sessa olisi toinen kuin oli tarkoitettu. Omaa pappia hän piti karkotetuille välttämät- 
tömänä, sillä kreikkalaiskatolinen pappi ei voisi heistä huolehtia. Siperiaan lähetettä- 
ville suomalaisille virkamiehille Idman ehdotti maksettavaksi hyvän palkan, jotta 
toimiin saataisiin kunnollisia miehiä. Tätä tarkoitusta varten hän ehdotti kannetta- 
vaksi maksun kapakanpito-oikeudesta sekä jonakin sunnuntaina kolehdin koko 
maan kirkoissa. Karkotusten Idman katsoi voivan tapahtua ilman säätyjen päätöstä, 
koska kyseessä ei ollut lainmuutos, vaan rangaistuksen täytäntöön paneminen. 

Idmanin käsitykset olivat lähes samat kuin Sundwallin ja Caloniuksen. Erikoinen 
on hänen vaatimuksensa Siperiaan lähetettävistä suomalaisista virkamiehistä ja hei- 
dän palkkauksestaan. Idman oli ilmeisen huolestunut karkotettavien tulevasta ase- 

masta ja teki sen turvaamiseksi ehdotuksen, jonka toteutuminen ei silloisissa valtiolli- 
sissa oloissa ollut mahdollinen. 

Brusinin lausunto oli filantrooppinen. 45 Vallitsevissa vankilaoloissa ei voitu hänen 
mukaansa tehdä juuri mitään vankien siveellisen tilan kohentamiseksi. Ahtaiden 
vankiloiden tukalissa oloissa vangit muuttuivat koneiksi, jotka vain pakon vuoksi 
tekivät heille määrätyt työt. Vankien pitäisi päästä oloihin, joissa heillä olisi mahdol- 
lisuus huolehtia elämästään ja joissa karkaaminen ei aina olisi mielessä. Brusin katsoi 
Siperian olevan juuri tällainen seutu. Tuomitut ansaitsivat siellä toimeentulon työl- 
lään ja perustaisivat kodin Suomesta karkotettavien naisvankien kanssa. Sielunhoita- 
jaksi heille tulisi lähettää suomalainen pappi. 

Lausunnonantajista Brusin oli ainoa, joka oli perehtynyt vankeinhoitoon, ja hänen 
tekstistään heijastuvat aikakauden vankeinhoidolliset aatteet. Niiden mukaan vangit 
piti kasvattaa kelvollisiksi kansalaisiksi. Parhaiten kasvatustyö saataisiin onnistu- 
maan antamalla vangeille taloudelliset ja sosiaaliset mahdollisuudet uuteen elämään. 

Tyrvännön ja Hattulan rovasti Äkerman ilmoitti lausunnossaan edustavansa seu- 
rakuntalaisiaan, jotka olivat joutuneet kärsimään Hämeenlinnasta karanneiden van- 
kien rikoksista. Kirjelmässä kannatettiin voimakkaasti Siperiaan karkottamista. 46 

Nimimerkki F-s ei vastustanut karkotuksia, mutta ei toisaalta hyväksynyt Calo- 
niuksen perusteluja. Hänen mielestään vetoaminen siihen, että vankeja oli karkotettu 
Kustaa II Aadolfin ja Kristiinan aikana, oli väärä. Tuolloin emämaalla ja karkotus- 
paikalla oli sama laki, ja vartijat ymmärsivät vankien kieltä. Edelleen F-s katsoi 
karkotusten olevan ristiriidassa Suomen kansalaisille taattujen perusoikeuksien 
kanssa. Karkotus vaati hänen mielestään muutoksen lakiin. Myös vankien sielunhoi- 
toon F-s katsoi Caloniuksen kiinnittäneen liian vähän huomiota. Vaikka karkotetta- 
via oli tuolloin vain n. 60, heille olisi silti lähetettävä oma pappi. Nimimerkki piti 
karkottamista parhaana keinona rikollisista eroon pääsemiseksi. Uusissa oloissa 
nämä omaksuisivat säännölliset elintavat ja muuttuisivat hyödyllisiksi kansalaisiksi. 

Lausunnonantajista vain yksi vastusti Siperiaan-karkotusta. Varatuomari Lindest- 
römin kirje huokui epäluuloa Venäjää kohtaan. Hän katsoi, että vaikka Aleksanteri I 
oli suuressa määrin saanut puolelleen suomalaisten sydämet, ei tämä merkinnyt sitä, 
että Suomen ja Venäjän kansat rakastaisivat toisiaan. Siksi suomalaisia rikollisia ei 
saisi lähettää Siperiaan venäläisten viranomaisten huostaan. Lindeströmin mielestä 
säätyjen oli päätettävä asiasta. Lausunnonantajista hän oli ainoa, joka kiinnitti 
huomiota siihen, että rikollisuus oli lisääntymässä ja sitä mukaa myös vankien määrä. 
Hän vaati kotitarvepolton lakkauttamista, koska katsoi paloviinan olevan suurin syy 
rikollisuuden kasvuun. 47 

Jokaisesta lausunnosta ilmenee, ettei Siperiaan joutuvien kohtaloon suhtauduttu 
välinpitämättömästi. Näille tahdottiin taata tyydyttävät elinmahdollisuudet. Toi- 
saalta huomaa, ettei kukaan lausunnonantajista ollut selvillä venäläisestä karkotus- 
käytännöstä. Ylipäänsäkin keisarikunnan olot olivat Suomessa melko tuntemattomat 
autonomian alkuaikoina. 

Tiedustelun tavoitteena oli ollut "kansan” mielipiteen selvittäminen ennen tulevia 
valtiopäiviä. Lausunnot eivät kuitenkaan antaneet selvää kuvaa valtiopäivillä mahdol- 
lisesti tehtävistä ratkaisuista. Yhdessä lausunnossa vastustettiin karkottamista, kah- 

dessa katsottiin kyseessä olevan lainmuutos, ja vain kahdessa oltiin sitä mieltä, että 
karkotuksiin voitaisiin ryhtyä käsittelemättä asiaa valtiopäivillä. 

Valtiopäivien koollekutsuminen riippui keisarista, ja jo vuoden 1819 lopulla 
Aleksanteri I oli alkanut suhtautua varauksellisesti kaikkiin uudistuksiin. Suomen- 
asiain komiteassa toivottiin vielä maaliskuussa 1820 valtiopäivien koollekutsumista. 
Kun komitea saatujen lausuntojen pohjalta käsitteli karkotuskysymystä, päätettiin 
asia jättää tuleville valtiopäiville, jolloin säädyt lausuisivat asiasta mielipiteensä. 
Tämän esityksen keisari hyväksyi 30. 3. 1820. 48 Pian kuitenkin ilmeni, ettei Suomen 
valtiopäiviä kutsuta koolle ja etteivät suuret, Venäjää koskevat reformit toteudu. 49 
Kysymys suomalaisten karkottamisesta jäi toistaiseksi vaille ratkaisua. 


3. Rikollisten Siperiaan lähettämistä koskevan asetuksen antaminen 

Suomen hallinnossa tapahtui merkittäviä muutoksia 1820-luvulla. Kenraalikuver- 
nööri Steinheil oli useaan kertaan anonut eroa, ja kun Suomessa ei oltu häneen täysin 
tyytyväisiä, keisari suostui hänen anomukseensa syksyllä 1823. 50 Seuraajaksi nimitet- 
tiin kenraaliluutnantti A. A. Zakrevski. Hän oli koulutukseltaan sotilas ja oli luonut 
uransa Napoleonin sotien aikaisissa poikkeuksellisissa oloissa. Hänen koulusivistyk- 
sensä oli jäänyt vähäiseksi, eikä hän ollut Steinheilin kaltainen maailmanmies. Hän 
oli toisaalta erittäin tarmokas, ja oli sotien aikana tottunut nopeaan päätöksentekoon 
ja tehokkaaseen työhön. 51 

Suomen viranomaiset ja senaatti saivat heti tottua uuden kenraalikuvernöörin 
tyyliin. Zakrevski perehtyi nopeasti eri hallintoaloihin ja ryhtyi heti toimiin havaites- 
saan epäkohtia. Touko- ja kesäkuussa 1824 hän teki laajan, Kuopioon ja Vaasaan asti 
ulottuneen tarkastusmatkan. Kaikkialla hän tutustui olosuhteisiin perusteellisesti, 
vankiloita ja köyhäinhoitoa myöten. Havaittuaan vankiloiden olevan yleensä ahtaita 
ja huonokuntoisia hän tarkasti elokuussa 1824 maan tärkeimmän vankilan Viapo- 
rissa. 52 Siellä epäkohdat olivat räikeimmät. Zakrevski katsoi, että ne olivat vanhan 
ruotsalaisen järjestelmän perua ja että uudistuksia olisi tehtävä venäläisten esikuvien 
mukaisesti. 53 

Vuonna 1822 Venäjällä oli valmistunut laaja ohjelma karkotusjärjestelmän uudista- 
miseksi. 54 Siihen nojautuen Zakrevski otti esille ehdotuksen suomalaisten vankien 
karkottamisesta Siperiaan. Hän ilmoitti 18./30. 3. 1825 Rehbinderille tehneensä 
keisarille tätä koskevan esityksen ja saaneensa myös suostumuksen. Zakrevski pyysi 
nyt Rehbinderiä antamaan asiasta senaatille käskykirjeen. 55 Rehbinder ei kuitenkaan 
toiminut halutulla tavalla - ilmeisesti siitä syystä, että Zakrevski oli toiminut Suomen 
lakien ja normaalin hallituskäytännön vastaisesti ohittamalla Suomen hallitusviran- 
omaiset. 

Enemmän kuin kenraalikuvernöörin vaihtuminen vaikutti Suomen asemaan hallit- 
sijanvaihdos. Aleksanteri kuoli 19. ll./l. 12. 1825, ja hänen seuraajakseen tuli Niko- 
lai I, joka oli koulutukseltaan sotilas. Zakrevski oli vanhastaan Nikolain luottamus- 

mies, ja hänen onnistui lujittaa valtaansa Suomen hallituselinten kustannuksella. 
Kenraalikuvernööri saapui Pietariin 31. 1./12. 2. 1826 ja ryhtyi heti ajamaan päätök- 
seen eräitä Suomen asioita. 56 Suomalaisten karkottaminen Siperiaan oli esittelyssä 
24. 2., ja keisari antoi Zakrevskin esityksen mukaisen käskykirjeen, jossa ilmoitettiin 
uusista rangaistuksista. Siinä viitattiin karkotusta koskevaan alistukseen, jonka 
senaatti oli antanut 20.6. 1818, ja hallitsijan 30.3. 1820 tekemään päätökseen. 
Käskykirjeessä ilmoitettiin, ettei vastaisuudessa pantaisi toimeen kuolemanrangais- 
tuksia, mikäli rikokset eivät olisi valtion turvallisuutta, valtaistuimen järkkymättö- 
myyttä tai majesteetin pyhyyttä vastaan suuntautuvia. Kuolemanrangaistuksen ase- 
mesta rikollinen voisi sovittaa tekonsa ruumiinrangaistuksella ja elinikäisellä työllä, 
josta sanottiin seuraavasti: 

"Tällainen työ, jos se rajoitetaan ainoastaan Suomeen ja Suomen linnoituksiin, ei tee 
mahdolliseksi suorittaa kuolemanrangaistuksen armahtamisen yhteydessä törkeiden rikol- 
listen ja muiden pahantekijöiden, jotka lain mukaan ovat menettäneet henkensä, tarpeellista 
ja soveliasta luokittelua." 

Käskykirjeenkin mukaan asia oli viime kädessä riippuvainen säädyistä, mutta 
senaattia kehotettiin harkitsemaan, voitaisiinko kuolemanrangaistuksesta armahdet- 
tuja lähettää Uralin-takaisiin kuvernementteihin ennen säätyjen antamaa lopullista 
vahvistusta. Jos senaatti katsoi olevan tärkeitä esteitä karkotuksia vastaan, sen tuli 
esittää muita keinoja vankikysymyksen järjestämiseksi. 57 

Keisari ja kenraalikuvernööri olivat siis päättäneet Siperiaan karkottamisesta, 
vaikka senaatille annetuinkin mahdollisuus lausua asiasta mielipiteensä. Käskykir- 
jeen määräykset noudattivat senaatin 20. 6. 1818 antamaa alistusta paitsi siinä koh- 
din, että karkotettaviksi ehdotettiin vain kuolemanrangaistuksesta armahdettuja. 
Karkottaminen saatiin nyt näyttämään ihmishenkiä säästävältä armahdukselta, ja 
Nikolai saattoi esiintyä suomalaisille armollisena ja lempeänä suuriruhtinaana. Samaa 
tarkoitusta palveli myös se, että Siperiassa kärsittävä pakkotyörangaistus esitettiin 
vankeinhoidollisesti parempana kuin työ kotimaan ahtaissa vankiloissa. 

Senaatin käsittelyyn käskykirje tuli 20. 3. 1826. Ensiksi senaatti esitti kunnioituk- 
sen ja kiitoksen "lempeän ja armollisen, ihmishenkien säästämistä tarkoittavan 
ajatustavan sekä viisaan tarkoitusperän johdosta”. Senaatti yhtyi täysin käskykirjeen 
ehdotukseen, että Siperiaan karkotettaisiin vain ne rikolliset, joiden kuolemantuomio 
oli muutettu elinkautiseksi vankeudeksi. Karkotettujen sielunhoidon taas katsottiin 
tulevan kalliiksi, jos aluksi vähäistä joukkoa varten palkattaisiin oma pappi. Senaatin 
mielestä paikalliset kreikkalaiskatoliset papit voisivat huolehtia karkotettujen uskon- 
nollisista tarpeista. Suomesta voitaisiin lähettää Siperiaan uskonnollista kirjallisuutta. 
Karkotettavat senaatti ehdotti säilytettäviksi ensin kruunun vankiloissa ja edelleen 
passitettaviksi niistä kärsimään julkisen kirkkonrangaistuksen lähimmässä kirkossa. 
Sitten heidät tuli toimittaa Pietariin ja sieltä edelleen Venäjän valtion kustannuksella 
Siperiaan. Karkotetut menettäisivät ainiaaksi nekin oikeudet, jotka laki soi tavalliselle 
vangille. 58 

Karkotettavien sielunhoidon suhteen senaatti kannatti Caloniuksen ehdotuksia, 
mutta heidän kansalaisoikeuksiensa turvaamiseen pantiin vähemmän painoa kuin 

aikaisemmin. Virtasen mukaan tämä johtui siitä, että vuosisadan filantropia oli 
laimentunut ja että vankilaolot olivat tulleet entistä tukalammiksi. 59 Pääsyynä senaa- 
tin asenteenmuutokseen lienee kuitenkin ollut se, että karkotus rajattiin koskemaan 
pelkästään kuolemantuomiosta armahdettuja. Täten kyseessä oli hallitsijan armah- 
dusoikeuden käyttö, johon senaatti ei voinut puuttua. Keisarillisen esityksen nojalla 
myös karkotettavien määrä tuli aiemmin arvioitua pienemmäksi. Tältä pohjalta 
voidaan tarkastella ehdotusta kuljetuskustannusten siirtämisestä Venäjän kruunulle. 
Ehkä senaatti arveli, että Venäjän suurissa oloissa muutamat suomalaiset karkotetut 
eivät sanottavasti lisäisi kruunun menoja. Ylipäänsä senaatti sivuutti karkotusasian 
nopeasti. Se oli esillä vain yhdessä istunnossa. Ehkä senaatti katsoi käsitelleensä asiaa 
jo riittävästi ja halusi päästä siitä eroon, kun keisari oli ilmoittanut hyväksyvänsä 
suomalaisten karkottamisen. 

Senaatin alistuksen kenraalikuvernööri lähetti valtiosihteeri Rehbinderille 30. 3./ 
11.4. 1826. 60 Suomen-asiain komitea oli lakkautettu 17./29. 3. 1826, ja siitä alkaen 
valtiosihteeri esitteli Suomen siviilihallintoasiat keisarille ilman kollegiaalista käsitte- 
lyä. 61 Hallitsijan esittelyssä asia oli 21. 4., jolloin annettiin asetus kuolemantuomiosta 
armahdettujen miesten karkottamisesta, mutta käytännön järjestelyjä hallitsija ei 
hyväksynyt senaatin ehdottamassa muodossa. Karkotusten toteuttamiseksi annettiin 
käskykirje, joka vastasi senaatin 26. 6. 1818 tekemää alistusta. 62 Käskykirjeen mu- 
kaan 

1) Suomen suuriruhtinaskunta vastaa suomalaisten karkotettujen Siperiaan kuljet- 
tamisen kuluista. 

2) Senaatti ryhtyy tilanteen vaatiessa toimiin luterilaisen papin lähettämiseksi 
Suomesta karkotetuille. Papin palkkauksesta vastaa Suomen valtio. Toistaiseksi 
paikallinen kreikkalaiskatolinen papisto velvoitetaan hoitamaan kirkollisia toi- 
mituksia sairauden aikana ja kuoleman sattuessa. Lisäksi senaatin on huolehdit- 
tava siitä, että karkotetuille toimitetaan uskonnollista kirjallisuutta valtion 
kustannuksella. 

3) Paikallisten viranomaisten on puolivuosittain sisäasiainministeriön kautta toi- 
mitettava Suomen kenraalikuvernöörille selvitykset paikkakunnalle karkote- 
tuista suomalaisista. 

Käskykirjettä on pidettävä Rehbinderin ansiona. Kustannusten siirtäminen Suo- 
melle osoittaa valtiosihteerille ominaista suurta varovaisuutta. Tämän menettelyn 
ansiosta vältettiin varmasti monet hankaluudet, joita olisi voinut tulla venäläisten 
virkamiesten kanssa. Toisaalta Rehbinder halusi pitää kiinni suomalaisten oikeuk- 
sista, kuten luterilaisesta uskosta. Hän ei myöskään halunnut jättää suomalaisia 
täysin venäläisten armoille, vaan velvoitti Venäjän viranomaiset antamaan heistä 
tietoja, kuten Calonius ja aiemmin senaatti olivat esittäneet. 

Kenraalikuvernööri lähetti asetuksen ja käskykirjeen senaatille 2./14. 5., ja senaa- 
tin käsittelyyn ne tulivat 22. 5. 1826. Senaatti vain totesi tapahtuneen ja päätti 
painattaa asetuksen ja toimittaa sen senaatin oikeusosastolle sekä asianomaisille 
virkamiehille. 63 


37 



Vuonna 1819 yleisöltä oli pyydetty lausuntoja Siperiaan-karkotuksesta, ja silloin 
siihen asennoiduttiin yleensä myönteisesti. Miten suomalaiset asetuksen antamisen 
jälkeen asiaan suhtautuivat, on lähteiden puutteessa vaikeasti selvitettävissä. Kansa 
ainakin piti karkotusta pelottavana lähes kuolemantuomioon verrattavana rangais- 
tuksena. Siitä on osoituksena Johan Sundellin Vaasassa v. 1827 julkaisema 22- 
säkeistöinen arkkiveisu "Surullinen weisu Nytt tuomituista Siperiaan". 64 Runossa 
pidetään Siperiaan joutumista suurena onnettomuutena ja karkotusmatkan raskautta 
kuvataan synkin värein sekä olosuhteet kaivoksissa esitetään mahdottomiksi. Karko- 
tuksen oikeutusta rangaistuksena ei veisussa kuitenkaan aseteta kyseenalaiseksi. 
Suomessa ei ylipäätään voitu julkisesti arvostella karkotuksia, koska Zakrevski, joka 
jo Venäjällä oli tottunut tiukkaan linjaan, kiristi sensuuria Suomessa. 65 Arvostelijansa 
karkotus kuitenkin löysi. Vuonna 1840 A. 1. Arwid$son julkaisi Ruotsissa nimimer- 
killä Pekka Kuoharinen uuden version v. 1838 ilmestyneestä teoksestaan "Finland 
och dess framtid” Siinä hän kirjoitti, että asetus suomalaisten karkottamisesta 
Siperiaan tapahtui vastoin vakuutusta, jonka Aleksanteri I antoi Porvoossa. Tätä 
seikkaa eräiden muiden tapahtumien ohella Arwidsson piti osoituksena Suomen 
valtiollisen aseman kurjistumisesta. 66 Hänen väittämänsä ei näy aiheuttaneen Suo- 
messa kommentteja. Viranomaiset varmaan halusivat ohittaa sen vaikenemalla, ja 
muut varoivat kajoamasta poliittisen emigrantin kirjoituksiin ja mielipiteisiin. 


4. Karkotusasetuksen lisäykset 


4.1. Naisten karkottaminen 

Lopullinen karkotusasetus koski vain miehiä, vaikka käsittelyn yhteydessä oli 
tullut esille myös naisten karkottaminen. 67 Tuolloin eivät naisvangit myöskään 
aiheuttaneet vankeinhoito-ongelmia. Turun kehruuhuoneen käytyä ahtaaksi oli v. 
1816 perustettu Lappeenrannan kehruuhuone, jossa oli paikkoja sadalle vangille. 68 
Vuosien kuluessa vankien määrä kasvoi, ja siellläkin alkoi olla tilanpuutetta. Ahtautta 
lisäsivät erityisesti useat kymmenet elinkautisvangit. 69 Helpotus tilanteeseen tuli 
odottamattomalta taholta. Kun vuoden 1847 alussa keisarille esitettiin useiden 
kuolemaantuomittujen suomalaisten armahtamista ja Siperiaan karkottamista, esitet- 
tiin samalla elinkaudeksi Lappeenrannan kehruuhuoneeseen tuomittujen armonano- 
muksia. Esittelyssä, joka pidettiin 12. /24. 2., olivat myös Suomen läänien kuvernöö- 
rien raportit vuonna 1846 yli vuoden vankeuteen tuomituista henkilöistä. 70 Tässä 
yhteydessä keisari tiedusteli ministerivaltiosihteeri Alexander Armfeltilta, olisiko 
mahdollista karkottaa törkeistä rikoksista elinkaudeksi vankeuteen tuomittuja naisia 
Siperiaan. Tämän tiedustelun Armfelt lähetti kenraalikuvernööri A. S. Mensikoville 

14./26. 2. 71 Senaatin käsittelyyn asia tuli 8. 3., jolloin se senaattori C. W. Trappin 
esityksestä pantiin pöydälle. Seuraavassa istunnossa 16. 3. Trapp tarkasteli asiaa 
ensisijaisesti vainkeinhoidon kannalta. Hänen mukaansa naisten karkottaminen oli 
tarpeetonta. Naiset olivat vaarattomampia yleiselle turvallisuudelle, ja vankiloissa 
heidät voitiin työllistää mielekkäämmin kuin miehet. Ruumiinrakenteensa puolesta 
naiset eivät myöskään kestäisi raskasta Siperiaan-kuljetusta. Karkotusseutua Trapp ei 
sanonut tuntevansa, mutta epäili, oliko siellä sellaisia laitoksia, joissa naisia ylipäänsä 
voitaisiin säilyttää. Kaivostyöhön heitä ei missään tapauksessa voitaisi panna. Mitä 
tuli mahdollisesti karkotettavien määrään, niin Lappeenrannassa oli 67 elinkautisvan- 
kia, mutta heistä vain 8 oli sellaisia, jotka täyttivät 21. 4. 1826 annetun asetuksen 
ehdot. Näin vähäinen vankimäärä voitaisiin pitää vankilassa kuten tähänkin asti. 
Naisten karkottaminen voisi sitä paitsi herättää miespuolisissa karkotetuissa toivon 
yhteiselämästä ja asumisesta naisten kanssa. Tämä taas heikentäisi karkotusrangais- 
tuksen pelotustehoa. 

Senaatti yhtyi Trappin kantaan lukuun ottamatta kenraali A. A. Thesleffiä, joka 
ehdotti edellä mainittujen kahdeksan naisen sekä vastedes samanlaisen tuomion 
saavien karkottamista. Hänen mukaansa olot Lappeenrannan vankilassa olivat erit- 
täin huonot ja Siperiaan-pääsy olisi vangeille helpotus. 72 Senaattoreista Thesleff oli 
ainoa, joka tunsi Siperiaa. Tämä viipurilaissyntyinen upseeri oli palvellut Venäjän 
siperialaisissa joukko-osastoissa, ja vuosina 1805-1807 hän avustajineen oli kartoit- 
tanut Nertsinskin alueen ja koko Venäjän ja Kiinan rajaseudun Omskista Amurille. 73 
Thesleff oli myös muita senaattoreita vaikutusvaltaisempi. Hän oli keisarin uskottu 
ja monia virkoja hoitavan kenraalikuvernöörin apulainen kaikissa Suomea koskevissa 
asioissa. Kenraalikuvernööri puuttuikin tilanteeseen saatuaan tiedot senaatin päätök- 
sestä. Hän lähetti 14./26. 4. 1847 senaatille seuraavansisältöisen kirjeen: 

"Senaatin alistus naisten karkottamisesta Siperiaan pohjautuu asetukseen, jonka mukai- 
sesti miehiä karkotetaan kaivoksiin. Kuitenkin valtakunnan lain mukaan, jota keisarin 
mielestä ehkä olisi mahdollista soveltaa Suomeen, ei naisia tuomita vastaavissa tilanteissa 
samanlaisiin töihin kuin miehiä, vaan sen sijaan heidät tuomitaan törkeimmistäkin rikok- 
sista työhön Siperian tehtaisiin. Tästä riippumatta karkotus sisältää enimmäkseen seuraavia 
vähemmän ankaria rangaistuksia. Tuomittu voidaan karkottaa myös siirtolaiseksi. Tätä 
karkotusmuotoa on kahta lajia: 1) siirtolaisuus Siperian kaukaisissa kuvernementeissa ja 2) 
siirtolaisuus Siperian lähimmissä kuvernementeissa. Edelleen siirtolaiseksi karkotettu voi- 
daan velvoittaa asumaan pysyvästi karkotuspaikkakunnalla tai hänet voidaan määrätä 
asumaan siellä vain määrätty aika, jonka kuluttua hän voi vapaasti muuttaa asuinpaikkaa 
Siperiassa. 

Siirtolaiseksi kaukaisimpiin kuvernementteihin lähetetään seuraavista rikoksista: 

a) tarkoituksellisesta kirkonmenojen häiritsemisestä ja väkivallasta kirkonpalvelijoita koh- 
taan, 

b) kirkkovarkaudesta, 

c) sellaisesta väärästä valasta, josta viaton ei ole joutunut kärsimään, 

d) valtiollisten salaisuuksien kavaltamisesta ulkomaille, 

e) kirjoituksista, jotka kiihottavat vastustamaan viranomaisia mutta joista ei silti ole 
koitunut vahinkoa yhteiskuntajärjestykselle, 

f) sellaisesta asiakirjan väärentämisestä, jossa syyttömälle on aiheutunut vahinkoa, 

g) lapsen tai sikiön murhasta, jonka äiti on tehnyt pelättyään tai hävettyään tunnustaa 
aviotonta lasta. 

h) murhasta, johon tekijä on ajautunut syistä, jotka ovat olleet hänestä itsestään riippumat- 
tomia, 

i) asumattoman rakennuksen murhapoltosta, 

k) sellaisesta murhapolton yrityksestä, jossa palo on estetty ilman että rikollinen on siihen 
mitenkään vaikuttanut ja 

l) tulipalon aikana tehdystä varkaudesta. 

Näistä rikoksista, jos ne on tehty lieventävien asianhaarojen vallitessa, karkotetaan 
siirtolaiseksi Siperian lähimmille seuduille. Tuomitulle voidaan määrätä pysyvä asuin- 
paikka tai hänelle voidaan antaa oikeus vaihtaa asuinpaikkaa määrätyn ajan kuluttua. 

Olisi vaikea tässä yhteydessä selvittää kaikkia tapauksia, joista karkotus on rangaistuk- 
sena, mutta olen ottanut tähän muutamia, jotka voivat jossain määrin valaista Siperiaan 
karkotettujen rikollisten kohtaloa. Tällaiset rikollisuuden lajit eivät sisälly edellä mainit- 
tuun senaatin alistukseen, ja kuitenkin tällaiset Siperiaan karkotetut, vaikka heidät olisi 
tuomittu rikoksista elinkautiseen työhön, jättävät usein toisen sukupolven aivan tyydyttä- 
vään moraaliseen ja aineelliseen tilaan. Huomattakoon, että tällainen karkotus siirtolai- 
seksi, jos kohta se ei tuo selviä etuja sille alueelle, josta rikollinen karkotetaan, on kuitenkin 
inhimillisempi kuin elinkautinen vankeusrangaistus, jonka se korvaa. 

Täten pyydän nöyrästi Keisarillista Suomen Senaattia minulle ilmoittamaan asiasta 
perustellun mielipiteensä Keisarillista esittelyä varten.” 74 

Kirjettä on pidettävä vastauksena Trapille, joka ei tuntenut venäläistä karkotusjär- 
jestelmää eikä Siperian olosuhteita. Kun Trapp oli tarkastellut karkotusta 21.4. 1826 
annetun asetuksen nojalla ja pitänyt sitä naisille sopimattoman ankarana, Mensikov 
esitteli karkotuksen lievempiä muotoja korostaen koko järjestelmän positiivisia 
puolia. Mutta kun hän oli esitellyt myös niitä rikoksia, joista karkotus oli lain 
määräämä rangaistus, voitiin uskoa kenraalikuvernöörin haluavan ulottaa osan venä- 
läisestä karkotusjärjestelmästä Suomeen. 

Senaatin käsittelyyn kirje tuli 4. 5., ja Trappin pyynnöstä se pantiin pöydälle. 75 
Trapp otti myös asiakirjat haltuunsa valmistelua varten. Kun Mensikov oli ilmoitta- 
nut, ettei hän kirjeessään voi yksityiskohtaisemmin selvittää miten karkotusta sovel- 
lettiin Venäjällä, Trapp kääntyi senaattori P. J. Törnqvistin puoleen saadakseen 
asiaan enemmän selvyyttä. Törnqvist oli koulutukseltaan juristi. Hän oli aloittanut 
virkauransa v. 1809 Pietarissa Suomen-asiain toimituskunnassa, ja palveltuaan eri 
viroissa hän sai nimityksen senaatin oikeusosaston jäseneksi v. 1841. Hän oli venäjän 
kielen taitoinen ja tunsi Venäjän olot. 76 Törnqvist ilmoittikin keskustelleensa karko- 
tuksista kenraalikuvernöörin kanssa. Trappin pyynnöstä Törnqvist valmisti senaa- 
tille ruotsinkielisen käännöksen Venäjän rikoslain ensimmäisen osan toisesta luvusta, 
jossa olivat yleiset määräykset karkotuksesta rangaistuksena. 77 Näihin tutustuttuaan 
Trapp sai paljon yksityiskohtaisemman käsityksen Venäjän karkotusjärjestelmästä, 
ja samalla paljastui rangaistuksen synkempi puoli, jonka Mensikov oli sivuuttanut. 
Nämä tiedot eivät kuitenkaan vielä tyydyttäneet Trappia, ja hän tutustui senaatin 
arkistossa oleviin asiakirjoihin, joita oli tullut Siperiasta vuodesta 1833 alkaen. Niistä 
ilmeni, mihin suomalaisia oli Siperiassa sijoitettu ja miten pitkiin rangaistuksiin 
heidät oli tuomittu. 78 

Senaatin varsinaiseen käsittelyyn asia tuli 10. 5., ja Trapp käytti alustavan puheen- 
vuoron. Aluksi hän puolusti 16. 3. naisten karkotukseen ottamaansa kantaa, jonka 
hän sanoi johtuneen tietämättömyydestä. Sittemmin hän oli tutustunut Mensikovin 

kirjelmään, Venäjän lainsäädäntöön ja karkotettuja koskeviin asiakirjoihin. Niistä oli 
ilmennyt, että heitä oli sijoitettu rikoksen ja rangaistuksen mukaan kaivoksiin, 
tehtaisiin ja jopa maatöihin. Nämä tiedot saatuaan Trapp oli valmis hyväksymään 
kuolemaantuomittujen naisten karkottamisen. Kyseessä olisi vain lain keisarille 
suoman armahdusoikeuden käyttö. Karkotus oli laajemmin sovellettuna Trappin 
mielestä kuitenkin sopimaton Suomeen, koska se ei sisältynyt maan lainsäädäntöön. 
Laista tuli hallitsijan päättää yhdessä säätyjen kanssa, kuten keisari mm. 30. 3. 1820 
oli todennut. 79 Niiden mies- ja naispuolisten rikollisten karkottamisesta, joita ei ollut 
tuomittu kuolemaan vaan elinkautiseen vankeuteen, Trapp sanoi: 


"Koska kaikkia Siperiaan karkotettavia miehiä ei tuomita kaivostöihin, vaan koska suuri 
osa heistä on töissä tehtaissa ja kruunun laitoksissa, niin tämä ei näytä riittävän pelottavalta 
muille rikollisille. Elinikäinen vankeus sitä vastoin pelottaa ihmistä ryhtymästä rikoksiin. 
Vielä vähemmässä määrin toteutuisi yllämainittu pelotusperiaate, jos Siperiaan lähetettäi- 
siin suurehko joukko naisia. Tällöin rikolliselle annettaisiin mahdollisuus toivoon kotoi- 
sesta perhe-elämästä." 


Tähän Trappin mielipiteeseen yhtyi koko senaatti, ja kun Thesleff toisti 16. 3. 
esittämänsä käsityksen, oli senaatti päässyt yksimielisyyteen siitä, että karkotus 
voitiin laajentaa koskemaan pelkästään kuolemantuomiosta armahdettuja naisia. 80 

Trappin johdolla senaatti tarkasteli karkotusta sekä lainsäädännön että vankein- 
hoidon kannalta. Kun oli saatu lisää tietoa havaittiin, ettei karkotus niin pelottava 
ollutkaan kuin oli kuviteltu. Koska Siperiassa oli naisille sopivia työpaikkoja, senaatti 
suostui karkotukseen. Se haluttiin kuitenkin rajoittaa kuolemantuomiosta armahdet- 
tuihin, koska kyseessä katsottiin olevan keisarin armahdusoikeuden käyttö, kuten 
miestenkin kohdalla. Karkotusten laajentamista senaatti piti lainsäädäntöasiana, josta 
piti sopia säätyjen kanssa. Karkotusten laajentamisen pelättiin myös lisäävän rikolli- 
suutta. Jo 16. 3. Trapp oli viitannut karkotukseen sisältyvän pelotustehon heikkene- 
miseen, ja saatuaan enemmän rangaistusta koskevaa tietoa hän katsoi, että se olisi 
entisestään pienentynyt, jos karkotusta olisi laajennettu venäläisen esimerkin mu- 
kaan. 

Kaiken kaikkiaan voidaan todeta senaatin ottaneen sekä lainsäädännöllisistä että 
vankeinhoidollisista syistä kielteisen kannan venäläisen karkotusjärjestelmän Suo- 
meen ulottamiseen. Senaatin kanta oli niin selvä, että Mensikov katsoi olevansa 
selityksen velkaa. Armfeltille 15./27. 11. lähettämässään kirjelmässä hän ilmoitti 
senaatin luulleen, että keisarin esitys oli tarkoittanut kaikkia vankeuteen tuomittuja 
naisia. Se koski kuitenkin pelkästään kuolemantuomiosta armahdettuja naisia, ja 
samaa hän itse senaatille 14./26. 4. tekemässään esityksessä oli tarkoittanut. Nyt 
Mensikov pyysi hallitsijalle esitettäväksi, että Siperiaan karkotettaisiin pelkästään 
kuolemantuomiosta armahdettuja naisia ja että heitä kohdeltaisiin Venäjän naiskar- 
kotettuja koskevien määräysten mukaisesti. 81 Tässä muodossa Armfelt esitteli asian 
keisarille, joka hyväksyi sen 3./15. 12. 1847. 82 Armfelt lähetti keisarin käskykirjeen 
Mensikoville 10./22. 1. 1848. Siinä ilmoitettiin, että suomalaisia karkotettuja on 
sijoitettu paitsi kaivoksiin myös Siperiassa oleviin kruunun tehtaisiin. Nyt keisari oli 
määrännyt, että 21.4. 1826 annettua asetusta oli sovellettava naisiin siten, että he 

tulevat työskentelemään kruunun tehtaissa ja että heitä puolivuosittain lähetetään 
Suomen valtion kustannuksella Siperiaan. Samalla Armfelt ilmoitti tiedottaneensa 
asiasta Venäjän oikeusministeriölle. Senaatin käsittelyyn käskykirje tuli 24. 2. 1848, 
jolloin vain todettiin tapahtunut ja päätettiin julkaista se painettuna ja toimittaa 
kaikille ao. virkamiehille. 83 Venäjän oikeusministeriö julkaisi käskykirjeen jo 10. 2. 
1848. 84 


4.2. Pitkäaikaista tuomiota kärsivien ja irtolaisten karkottaminen Siperiaan. 

Pian sen jälkeen, kun oli annettu asetus kuolemaantuomiosta armahdettujen 
naisten karkottamisesta, joutuivat viranomaiset tarkastelemaan asiaa uudelta kan- 
nalta. Lappeenrannan kehruuhuoneen 54 vankia nimittäin anoi pääsyä siirtolaisiksi 
Siperiaan. Vankilaviranomaisten mukaan heistä 10 oli tuomittu irtolaisuudesta, 5 
erilaisista varkauksista, 6 eri rikoksista muttei henkirikoksista, 1 sikiönlähdetyksestä, 
27 lapsenmurhasta ja 5 taposta. Viipurin läänin kuvernööri, C. von Kothen välitti 
anomuksen kenraalikuvernöörille. Tämä toimitti sen 16./28. 3. 1848 ministerivaltio- 
sihteerille ja ehdotti keisarille esitettäväksi, että anomuksen tehneistä voitaisiin heti 
karkottaa 22. Nämä eivät olleet syyllistyneet henkirikoksiin. Jos heidän joukossaan 
oli sellaisia, jotka vanhuuden tai heikon terveyden tähden eivät kestäisi Siperiaan 
kuljetusta, ei heitä tulisi karkottaa. Ehdotuksen hyväksymisestä Armfelt ilmoitti 
Mensikoville 5./17. 4. 85 Vasta tämän jälkeen Mensikov toi asian senaattiin, ja kun nyt 
vaadittiin enää käytännön toimia, asiaa käsiteltiin pelkästään senaatin oikeusosas- 
tossa 2. 5. 1848. Siellä vain todettiin tapahtunut, ja siitä päätettiin ilmoittaa Viipurin 
läänin kuvernöörille. 86 

Autonomian alkuaikoina Viaporin linnavankila ja työlaitos oli ainoa suurehko 
vankila Suomessa. Siellä vallitsi jatkuva ahtaus, vaikka vankeja mahdollisuuksien 
mukaan siirrettiin muualle. 87 Suurin osa Siperiaan karkotetuista oli ollut nimen- 
omaan Viaporissa. Varmasti ahtaus, lukuisten kuolemantuomiosta armahdettujen 
Siperiaan-lähtö ja naisvankien pääsy Siperiaan vaikuttivat siihen, että 84 eliniäksi 
Viaporiin tuomittua miestä anoi pääsyä siirtolaisiksi Siperiaan. Vankilaviranomaisten 
mukaan vangeista 50 oli niin vanhoja ja heikkokuntoisia, etteivät he kestäisi Siperiaan 
kuljettamista. Muut 34 oli lääkärintarkastuksessa havaittu hyväkuntoisiksi. Heistä 
45-vuotias C. U. Possen halusi ottaa mukaan vaimonsa ja kaksi lastaan. Anomus tuli 
Uudenmaan kuvernöörin J. M. Nordenstamin kautta kenraalikuvernöörille. Mensi- 
kov ehdotti ministerivaltiosihteerille, että keisarille esitettäisiin 34 vangin karkotta- 
mista mutta että Possen tarvitsisi perheen mukaan ottamiseen senaatin luvan. Jälleen 
asia edistyi Mensikovin esityksen mukaisesti, sillä Armfelt ilmoitti 17./29. 5. 1848 
keisarin hyväksyneen anomuksen mutta pyytäneen Possenin perheen osalta senaatin 
päätöstä. 88 Senaatti totesi tapahtuneen ja päätti ilmoittaa siitä oikeusosastolle käytän- 
nön järjestelyjä varten. Samalla päätettiin tiedustella, oliko Possenin Laihialla asuva 
perhe valmis lähtemään Siperiaan. 89 Uudelleen senaatin käsittelyyn asia tuli 16. 8. 
1848, kun Vaasan läänin kuvernööri oli ilmoittanut, ettei Possenin vaimo Anna 

Israelintytär halunnut seurata miestään. Ei myöskään lasten holhooja Mikko Muuri- 
mäki halunnut päästää lapsia Siperiaan. Tämän johdosta senaatti totesi Possenin 
anomuksen perheen osalta rauenneeksi, ja siitä välitettiin tieto oikeusosastolle, joka 
totesi tapahtuneen 13. 9. 1848. 90 

Näin siis toteutui se, mitä Trapp oli pelännyt. Karkotus menetti pelotustehonsa, 
kun naisiakin alettiin tuomita Siperiaan ja vankien keskuuteen levisi tieto siitä, 
etteivät kaikki karkotetut suinkaan joutuneet eliniäksi kaivoksiin. Rikolliset alkoivat 
itse pyrkiä Siperiaan. Täten myös toteutui siirtolaiseksi karkottaminen, jota venä- 
läistä käytäntöä Mensikov edellisenä vuonna oli esitellyt. Ratkaisevaa karkotusten 
laajentamiselle oli se, että asia oli puhtaasti vankeinhoidollinen. Aloite tuli vangeilta 
itseltään, ja vankeinhoitoviranomaiset olivat sitä puoltaneet. 

Tästä alkaen anomuksia siirtolaiseksipääsystä tuli jatkuvasti, ja ne ratkaistiin 
vankilaviranomaisten arvion perusteella. Nämä eivät suositelleet Siperiaan päästettä- 
väksi heikkokuntoisia ja huonotapaisia vankeja. Vankilaviranomaisilta anomukset 
tulivat kunkin läänin kuvernöörin kautta kenraalikuvernöörille, joka puolestaan 
toimitti ne ministerivaltiosihteerin kautta keisarille. Kun ratkaisu oli tehty, päätös 
tuli senaatin oikeusosastoon, joka totesi tapahtuneen. Tämän jälkeen tapahtui varsi- 
nainen karkotus. 91 

Tällaisena tilanne pysyi koko Nikolai I:n hallituskauden ja Mensikovin kenraali- 
kuvernöörikauden ajan. Aleksanteri II :n noustessa valtaistuimelle tapahtui muutos 
Ministerivaltiosihteeri Armfelt ilmoitti senaatin oikeusosaston varapuheenjohtajalle 
vapaaherra Lars Sackleenille 2./14. 8. 1856, että keisari oli hyväksynyt 25. 7./ 6. 8. 
1856 tapahtuneessa esittelyssä eräiden suomalaisten vankien anomukset päästä siirto- 
laisiksi Siperiaan. Samassa yhteydessä keisari oli antanut Armfeltin tehtäväksi ottaa 
selvää niistä yleisistä perusteista, joiden mukaan anomuksiin oli suhtauduttava. 
Toimeksiannon johdosta Armfelt esitti seuraavan kysymyksen: 


"Eikö 2. 6. 1826 annetun armonanomista koskevan asetuksen ensimmäisen osan toista 
pykälää voitaisi soveltaa niihin, jotka haluavat rangaistuksensa muutettavaksi Siperiaankar- 
kotukseksi. Näin senaatin oikeusosasto saisi oikeuden ratkaista siperian-anomukset Hänen 
Keisarillisen Majesteettinsa nimissä ilman keisarille tehtävää alistusta, mikäli anomusta ei 
hyväksytä. Jos taas senaatti haluaa anomuksen hyväksyä, olisi se edelleen alistettava 
keisarille." 92 


Armfeltin saama toimeksianto liittyi Aleksanteri II :n pyrkimyksiin uudistaa valta- 
kunnan hallintoa. Siirtolaiseksipääsyhän oli ollut vankilaviranomaisten vastuulla 
siinä mielessä, että ratkaisut oli tehty heidän lausuntojensa mukaan. Siitä huolimatta 
kaikki ratkaisut oli alistettu keisarille ja tämä menettely vain hidasti asioiden käsit- 
telyä. 

Esityksellään Armfelt halusikin lyhentää virkatietä delegoimalla suuren osan 
ratkaisuvallasta senaatin oikeusosastolle. Toisaalta esityksessä voidaan nähdä Arm- 
feltille ominaista varovaisuutta. Tietäen, että Siperiaan karkottamisen lainsäädännöl- 
linen pohja oli epäselvä, ja ilmeisesti välttääkseen mahdollista lainsäädännöllistä 
kiistaa uudessa, mutta vielä epävarmassa poliittisessa tilanteessa, hän antoi selvät 
ohjeet siitä, kuinka senaatin oikeusosaston tuli asiaan suhtautua. 

Armfeltin kirjelmään Sackleen vastasi 6. 9. 1856. Hänen mukaansa kokemus oli 
osoittanut, että vankeuteen tuomitut henkilöt ovat vapautumisen jälkeen vain har- 
voin parantaneet tapansa. Tämä taas johtui siitä, etteivät he saaneet itselleen laillista 
suojelua tai elinkeinoa. Siperiassa sitä vastoin monet karkotetut rikolliset olivat 
käyttäytyneet moitteettomasti. Tätä Sackleen piti hyvänä perusteluna anomusten 
hyväksymiselle. Rikollista ei kuitenkaan olisi karkotettava heti tuomion saatuaan, 
sillä silloin lain määräämä rangaistus kadottaisi merkityksensä. Jo nyt oli Suomen 
alemmissa kansanluokissa syntynyt sellainen käsitys, että Siperiassa saa helpommin 
toimeentulon kuin kotimaassa. Siksi Sackleen ehdotti muiden senaattorien kanssa 
neuvoteltuaan seuraavia menettelytapoja, joilla lain merkitys ja hallitsijan armahdu- 
soikeuden arvo saataisiin säilymään: 

1) Eliniäksi vankeuteen tuomitun anomuksen senaatti lähettää keisarin vahvistet- 
tavaksi, kun anoja on ollut vankilassa vähintään 4 vuotta. 

2) Määräajaksi vankeuteen tuomituista viiden tai useamman vuoden tuomion 
saaneen on oltava vankilassa vähintään kaksi vuotta ja neljäksi vuodeksi tai 
lyhyemmäksi ajaksi tuomitun vähintään vuosi. 

3) Mikäli anoja ei täytä yllä mainittuja ehtoja tai hän muuten on sopimaton 
(sairaus, ikä, luonne jne.) Siperiaan lähetettäväksi, senaatin oikeusosasto voi 
itsenäisesti 2. 6. 1826 annetun asetuksen 1. osan 2. §:n mukaan hylätä ano- 
muksen. 

Sackleen puuttui myös asiaan, jota Armfeltin tiedustelu ei ollut lainkaan koskenut. 
Laillista suojelua vailla olevia oli nimittäin tuomittu ojennuslaitoksiin, ja heitä oli 
anomuksen perusteella lähetetty Siperiaan. Sackleenin mukaan rikoslain arvostus ei 
heikentynyt, jos ojennuslaitoksiin tuomittuja lähetettiin Siperiaan, mutta lähettämi- 
sen esteenä saattoi olla muita syitä. Siksi Sackleen sanoi ottavansa vapauden ehdottaa, 
ettei keisaria vaivattaisi sellaisilla anomuksilla, jotka tullaan hylkäämään. Niihin, 
joiden anomukseen ei suostuta, voitaisiin soveltaa edellä mainittua kohtaa n:o 3. 93 

Juristikoulutuksen saanut Sackleen oli ollut senaatin talousosaston jäsen vuodesta 
1831, ja oikeusosaston varapuheenjohtajaksi hänet oli nimitetty v. 1854, joten 
Siperiaan-karkotukseen hän oli joutunut perehtymään virkansa puolesta. Hänen 
vastauksensa noudatti käytäntöä, joka oli muotoutunut vuoden 1848 jälkeen. 94 Siinä 
tähdennettiin myös senaatin aiempaa kantaa, ettei karkotus saanut heikentää rangais- 
tuksen pelotustehoa. Lisäksi vastaus seurasi niitä linjoja, jotka jo sisältyivät Mensiko- 
vin Siperian-rangaistuksen esittelyyn. Erityisesti Sackleen mainitsi, kuten Mensikov- 
kin, että Siperiassa rikolliset olivat käyttäytyneet moitteettomasti. 

Armfelt esitteli Sackleenin ehdotuksen 7./19. 11. 1856 hallitsijalle, joka hyväksyi 
sen sellaisenaan. Senaatin käsittelyyn asia tuli 1. 12. 1856, jolloin todettiin keisarin 
päätös ja asia lähetettiin pöytäkirjanotteineen senaatin oikeusosastoon konkreettisia 
toimia varten. Kokouksessaan 6. 12. oikeusosasto päätti toimia keisarin päätöksen 
mukaisesti. 95 

III SUOMESTA SIPERIAAN KARKOTETUT 


1. Kuolemantuomiosta armahdetut 

Kuolemantuomiosta armahdetut karkotetut on saatu selville käymällä läpi senaatin 
oikeusosaston päätöstaltiot vuosilta 1826-1888. Saatuja tietoja on verrattu VSV:n 
arkistossa säilytettäviin karkotettuja koskeviin alistuksiin, jotka ministerivaltiosih- 
teeri on tehnyt keisarille, ja KKK:n arkistossa oleviin karkotettuja suomalaisia 
koskeviin ilmoituksiin, jotka Viipurin sotilaskomendantti on tehnyt kenraalikuver- 
nöörille. Tietoja on täydennetty vankiloiden luetteloiden avulla. Näin on päädytty 
siihen, että kuolemantuomiosta armahdettuja karkotettuja on ollut 899. Heistä oli 
miehiä 806 ja naisia 93. Turun kuritushuoneenjohtaja Werner Hjelmman julkaisi 
vuonna 1893 artikkelin ”Sibirie-deportanionens tillkomst och använding i Finlands 
kriminella rättsvärd” Siinä hän mainitsee kuolemantuomiosta armahdettujen karko- 
tettujen määräksi 880; miehiä oli 798 ja naisia 82. Laskelmansa Hjelmman ilmoittaa 
perustuvan hänen Viipurin lääninvankilasta saamiinsa tietoihin. 1 

Hjelmmanm antamia lukuja ei ole ollut mahdollista tarkistaa, sillä kyseinen 
Viipurin lääninvankilan arkiston osa jäi vuonna 1944 Viipuriin, 2 eikä sitä tieduste- 
luista huolimatta ole saatu tämän tutkimuksen käyttöön. Lukujen 899 ja 880 ero 
selittynee sillä, että 19 karkotettua on luovutettu Venäjän viranomaisille ilman, että 
heitä olisi säilytetty Viipurin lääninvankilassa. Koska tätä tutkimusta tehtäessä saatu 
karkotettujen määrä 899 perustuu useaan lähteeseen, sitä on käytetty tutkimuksen 
pohjana tilastoja laadittaessa. 

Kaikkia kuolemantuomiosta armahdettuja ei ole karkotettu. Prokuraattorin kerto- 
musten mukaan vuosina 1826 — 1888 tuomittiin kuolemaan 1694 henkilöä, karkotet- 
tujen määrä 899 on siitä 53 prosenttia. Siis suurin piirtein puolet kuolemaan 
tuomituista joutui sovittamaan rikoksensa kotimaan linnoituksissa tai vankiloissa. 
Karkotettujen määrä oli kuitenkin niin suuri, että vankiloiden ahtaus helpottui 
tuntuvasti. - Siperiaan lähettämisestä olivat päättämässä aina myös vankiloiden 
lääkintäviranomaiset, ja heidän lausuntonsa liitettiin kutakin karkotusta koskeviin 
asiakirjoihin. Vain sellaiset rikolliset karkotettiin, joiden katsottiin fyysisesti kestä- 
vän kuljetuksen. Siksi he olivat suhteellisen nuoria ja terveitä. 3 

Liitteessä n:o 4 on esitetty vuosittain kuolemantuomiosta armahdettujen karkotet- 
tujen määrät. Vuosittainen vaihtelu taas on esitetty kuviossa n:o 1. Näistä ilmenee, 
että karkotuksia tapahtui runsaasti nimenomaan v. 1826. Siihen mennessä oli ehtinyt 
kertyä paljon pitkään vankilassa olleita, eikä seuraavina vuosina luonnollisestikaan 
ollut enää yhtä paljon karkotettavia. Vuodesta 1841 alkoi vuoteen 1852 jatkuva 
nousu, jonka jälkeen luvut hiukan pienenivät. Karkotettujen määrä lisääntyi 1850- ja 
1860-luvuilla sen vuoksi, että tuona aikana rikollisuuskin lisääntyi erityisesti Pohjan- 
maalla. Se, että karkotukset vähenivät vuodesta 1871 alkaen ei taas aiheutunut 
rikollisuuden vähenemisestä, vaan siitä, että vuoden 1867 valtiopäivillä annettiin laki, 
joka rajoitti kuolemanrangaistuksen kaikkein törkeimpiin ja yhteikuntaa enimmin 

loukkaaviin rikoksiin. Se tuli voimaan 1.1. 1870, 4 ja karkotuksissa sen soveltaminen 
näkyy vuodesta 1871 alkaen. Karkotettuja naisia oli koko ajan vähän, eikä heidän 
määränsä vaihdellut yhtä selvästi kuin miesten. 

Kuolemantuomiosta armahdettujen karkotettujen lääneittäinen jakaantuminen on 
esitetty taulukossa n:o 1 ja kuviossa n:o 2. 5 

Useimmat karkotetut olivat Vaasan läänistä, ja alueen osuus tulee vielä selvem- 
mäksi kun lukuja verrataan siihen, mikä oli eri läänien väkilukujen osuus koko maan 
keskiväkiluvusta vuosina 1825 — 1885. Turun ja Porin sekä Hämeen lääneissä karko- 
tettujen määrä vastaa parhaiten keskiväkiluvun osuutta. Uudellamaalla heidän osuu- 
tensa on läänin keskiväkiluvun osuutta suurempi, kun taas Viipurin, Mikkelin, 
Kuopion ja Oulun lääneissä karkotettujen osuus on sitä pienempi. 

Karkotettujen jakaantumisessa eri vuosien ja läänien osalle heijastuu koko maan 


KUVIO 1. KUOLEMANTUOMIOSTA ARMAHDETTUJEN VUOSITTAINEN VAIHTELU. 

Taulukko nro 1. Kuolemantuomiosta armahdettujen karkotettujen lääneittäinen jakaantuminen. 


Lääni 

Miehet 

Naiset 

Yhteensä 

Prosentti- 

osuus 

karkotetuista 

Läänin väestön 
prosenttiosuus 
koko maan 
keskiväkiluvusta 
v. 1825-1885 

Turun ja 

Porin 

123 

15 

138 

15,3 

16.8 

Uudenmaan 

116 

14 

130 

14,5 

9,9 

Hämeen 

83 

13 

96 

10,7 

10,7 

Viipurin 

34 

6 

40 

4,4 

15,7 

Mikkelin 

44 

6 

50 

5,6 

8,8 

Kuopion 

48 

12 

60 

6,7 

12,1 

Vaasan 

279 

16 

295 

32,8 

16,2 

Oulun 

45 

8 

53 

5,9 

9,8 

Ei tietoa 

34 

3 

37 

4,1 


Yhteensä 

806 

93 

899 

100 

100 

KUVIO 2. KUOLEMANTUOMIOSTA ARMAHDETTUJEN KARKOTETTUJEN LÄÄNEIT- 
TÄINEN JAKAUMA. 



henkirikollisuus. Veli Verkko on kuolinsyiden perusteella laatinut vuosilta 
1831 — 1898 koko maata koskevan tilaston henkirikollisuudesta lapsenmurhia ja 
kuolemantuottamuksia lukuun ottamatta. Tämä on liitteenä n:o 5. Kun karkotettu- 
jen ja henkirikosten määriä verrataan toisiinsa, havaitaan Vaasan läänistä karkotettu- 
jen määrän heijastavan alueen suurta henkirikollisuutta. Rikollisuus kasvoi erityisesti 
vuosina 1846— 1877, jolloin myös karkotettujen määrä lisääntyi. Muissakin lääneissä 
karkotettujen luku on selvästi riippuvainen henkirikollisuuden määrästä. 6 

Verkon ja Turpeisen tutkimuksiin liittyvästi on Heikki Ylikangas todennut 1800- 
luvun henkirikollisuuden olleen ennen kaikkea länsi- ja lounaissuomalainen ilmiö. 7 
Samoin voidaan todeta, että kuolemantuomiosta armahdettujen karkotettujen enem- 
mistö oli Länsi- ja Lounais-Suomesta. 

Karkotettujen jakaantuminen eri sosiaaliryhmiin on esitetty taulukossa n:o 2. 


Taulukko n:o 2. Kuolemantuomiosta armahdettujen karkotettujen jakaantuminen eri sosiaaliryhmiin. 


Sosiaaliryhmä 

Määrä 

Osuus 

Papin poika 

1 

0,1 % 

Rusthollari tai rusthollarin poika 

2 

0,2 % 

Talollinen tai talollisen poika 

98 

10,9 % 

Torppari tai torpparin poika 

68 

7,6 % 

Käsityöläinen 

15 

1,7 % 

Aliupseeri 

2 

0,2 % 

Meritullivahtimestari 

1 

0,1 % 

Vuokraaja 

1 

0,1 % 

Merimies 

13 

1,4 % 

Renki, itsellinen, loi 

571 

63,5 % 

Talollisen tytär 

4 

0,4 % 

Torpparin vaimo 

2 

0,2 % 

Piika 

84 

9,4 % 

Ei tietoa 

37 

4,1 % 

Yhteensä 

899 

100 

Kuolemantuomiosta armahdetuista karkotetuista suurin osa kuului alimpiin so- 
siaaliryhmiin. Piikoja, merimiehiä, renkejä, itsellisiä, loisia ja ammatiltaan tuntemat- 
tomia irtolaisia on koko määrästä 78,4 %. Karkotettujen keskiryhmänä voidaan pitää 
torppareita, käsityöläisiä, vuokraajia, aliupseereita ja vahtimestareita. Heidän osuu- 
tensa koko joukosta oli 9,9 %. Karkotettujen "yläluokan” muodostivat rusthollari- 
ja talollisryhmään kuuluvat, joita oli 11,6 % koko määrästä. Omana ryhmänään on 
pidettävä Nilsiän kappalaisen poikaa A. W. Melartinia, joka 15. 11. 1870 ryösti ja 
murhasi vienankarjalaisen laukkukauppiaan Dimitri Peksujevin ja joutui Siperiaan v. 
1872. 8 Karkotettujen syyllistyminen eri rikoksiin on esitetty taulukossa nro 3. 


Taulukko n:o 3. 

Kuolemantuomiosta armahdettujen 

karkotettujen syyllistyminen 

eri rikoksiin. 

Rikos 

Miehet 

Naiset 

Yhteensä 

Osuus rikosten 
määrästä 

Murha, tappo 

798 

22 

820 

91,2 % 

Lapsenmurha 


71 

71 

7,9 % 

Kirkonpoltto 

1 


1 

0,1 % 

Rahanväärennös 

6 


6 

0,7 % 

Sotilaskarkuruus 

1 


1 

0,1 % 

Yhteensä 

806 

93 

899 

100 % 


Valtaosa miehistä - 798 henkilöä - oli siis syyllistynyt henkirikokseen. Muihin 
kuolemantuomiolla rangaistuihin rikoksiin oli syyllistynyt vain 8 miestä eli 0,9 % 
karkotetuista. 

Naisista oli murhaan tai tappoon syyllistynyt 22 eli 23,7 %. Lapsenmurhaan 
syyllistyneitä oli huomattavasti enemmän: 71 naista eli 76,3 %. 

Lapsenmurha oli 1800-luvulla tyypillinen naisten rikos ja yleisin rikos, josta naisia 
syytettiin ja tuomittiin. 9 Teot johtuivat aviottomien äitien vaikeasta asemasta. Kirkko 
tuomitsi ankarasti avioliiton ulkopuoliset suhteet, ja aviottoman lapsen synnyttänyt 
nainen sai huonon maineen. Hänen mahdollisuutensa tarjota lapselle toimeentulo 
olivat heikot. Varsinkin 1800-luvulla väestön nopeasti kasvaessa ja elinkeinoraken- 
teen pysyessä ennallaan ne huonontuivat entisestään. Leijavuoren mukaan lapsen- 
murhaajien suurin ryhmä olivat avioliittoikäiset naiset. He olivat yleensä torpparei- 
den, mäkitupalaisten, itsellisten ja irtolaisten tyttäriä, jotka piikoina ollessaan tulivat 
raskaiksi ja yrittivät salata tämän isäntäväeltä. Piialla ei ollut rahaa eikä aikaa lapsensa 
hoitoon, ja aviottoman lapsen synnyttänyt saattoi menettää työpaikkansa. 10 Kaikki 
lapsenmurhasta tuomitut karkotetut olivatkin piikoja. 


2. Vankeuteen tuomitut anomuksestaan siirtolaisiksi lähetetyt 

Rikoksista vankeuteen tuomittujen Siperiaan lähetettyjen kokonaismääräksi on 
edellisessä luvussa mainittujen lähteiden mukaan saatu 1201 miestä ja 111 naista. 
Hjelmmanm tutkielmassa määrät ovat 1075 miestä ja 118 naista. Luvut perustuvat 
prokuraattorin ja vankeinhoitohallituksen kertomuksiin, joita Hjelmman ei pidä 

itsekään täysin luotettavina. Hän arvelee virheen olevan 10-15 henkilöä. - Myöskään 
kaikki rikoksista vankilaan tuomitut ja siirtolaisiksi halukkaat eivät päässeet Siperi- 
aan. Suurimman osan anomuksista torjuivat jo vankilaviranomaiset, mutta vielä 
näiden hyväksynnän jälkeenkin pyyntö saatettiin hylätä, mikäli anoja ei täyttänyt 
armahduksen ehtoja. 11 

Liitteessä n:o 6 ovat vuosittain pitkäaikaisesta vankeudesta vapautettujen karko- 
tettujen ja senaatin oikeusosaston hylkäämien anomusten määrät. Karkotettujen 
määrän vaihtelu on esitetty kuviossa n:o 3. 

Näistä havaitsee, että ensimmäisen siirtolaiseksipääsyn jälkeisenä vuonna anomus- 
ten määrä laski selvästi niin kuin kuolemantuomiosta armahdettujenkin ryhmässä. 
Vuosien 1855 ja 1862 välillä karkotettujen määrä jakaantui melko tasaisesti eri 
vuosille. V. 1862-1864 senaatin oikeusosasto ei käsitellyt lainkaan anomuksia päästä 
siirtolaiseksi. Vuonna 1862 siirtolaisiksi päässeiden anomukset olivat hyväksytty jo 
edellisenä vuonna. Karkottaminen keskeytyi sen vuoksi, että v. 1862 alettiin uudistaa 
kuljetusjärjestelmää. Kenraalikuvernööri P.I. Rokassovski kiinnitti huomiota suuriin 
kuljetuskustannuksiin ja vaati senaattia vähentämään siirtolaiseksi karkottamista. 12 
Supistukset tulivat keskeytyksen jälkeen koskemaan kuitenkin lähinnä vain irtolai- 
suudesta vangittujen anojien ryhmää, eikä muiden anomusten hyväksymisessä ja 
hylkäämisessä tapahtunut suuria vaihteluita. Miesten anomuksista senaatti torjui 39,6 
% ja naisten 49,3 %. Rikoksen laadulla ei ollut vaikutusta anomuksen kohtaloon, 
vaan hylkäämisen syynä oli joko lääkärin lausunto tai se, ettei anoja vielä täyttänyt 
armahdusehtoja. Naisten anomuksia hylättiin enemmän kuin miesten, koska heidän 
arveltiin kestävän huonommin kuljetuksen rasituksia ja Siperian olosuhteita. Se, että 
anomus torjuttiin senaatissa, ei sulkenut lopullisesti "Siperian porttia" Monet 
anoivat uudelleen ja saattoivat tulla hyväksytyiksi, kun olivat olleet vankilassa 
riittävän kauan. Näin kävi esim. Matti Haapojalle. 13 

Vankeuteen tuomittujen anomuksestaan siirtolaisiksi lähetettyjen lääneittäinen 
jakauma on esitetty taulukossa n:o 4 ja kuviossa n:o 4. 


KUVIO 3. PITKÄAIKAISEEN VANKEUTEEN TUOMITTUJEN SIIRTOLAISIKSI LÄHETET- 
TYJEN VUOSITTAINEN VAIHTELU. 



| miehet naiset 

Taulukko n:o 4. Vankeuteen tuomittujen anomuksestaan siirtolaisiksi lähetettyjen lääneittäinen jakauma. 


Lääni 

Miehet 

Naiset 

Yhteensä 

Prosentti- 

osuus 

karkotetuista 

Läänin väestön 
prosenttiosuus 
koko maan 
keskiväkiluvusta 
v. 1825-1885 

Turun ja 

Porin 

227 

28 

255 

19,4 

16,8 

Uudenmaan 

186 

6 

192 

14,6 

9,9 

Hämeen 

155 

23 

178 

13,6 

10,7 

Viipurin 

89 

4 

93 

7,1 

15,7 

Mikkelin 

41 

7 

48 

3,7 

8,8 

Kuopion 

73 

9 

82 

6,3 

12,1 

Vaasan 

153 

6 

159 

12,1 

16,2 

Oulun 

72 

11 

83 

6,3 

9,8 

Ei tietoa 

205 

17 

222 

16,9 


Yhteensä 

1201 

111 

1312 

100 

100 


KUVIO 4. VANKEUTEEN TUOMITTUJEN SIIRTOLAISIKSI LÄHETETTYJEN LÄÄNEITTÄI- 
NEN JAKAUMA. 




Karkotettujen määrän 
prosenttiosuus 


□ Keskusväki- 

luvun prosenttiosuus 


Esityksistä näkyy, että alueellinen painopiste on Lounais-Suomessa. Vaasan läänin 
rikollisuuden ominaispiirteet korostuvat myös siinä, että tässä ryhmässä Siperiaan 
lähteneiden osuus on nyt selvästi pienempi kuin läänin keskiväkiluvun osuus . 14 ”Ei 
tietoa” -kohdassa olevien suuri määrä johtuu käytettävissä olleiden lähteiden luon- 
teesta. Luettelot Siperiaan haluavista lähetettiin eri vankiloista senaatin oikeusosas- 
tolle. Tavallisesti niihin oli merkitty karkotusta haluavien nimet ja viranomaisten 
lausunnot. Karkotettujen kotipaikka ja henkilötiedot taas on pitänyt etsiä vankiloi- 
den luetteloista, jotka muiden kuin Turun keskusvankilan, lääninvankilan ja kehruu- 
huoneen osalta ovat säilyneet huonosti ja ovat puutteellisia. Täysin tutkimatta ovat 
jääneet "Karjalan” vankilat, ja voitaneen olettaa, että niistä, joiden henkilötiedot 
jäivät selvittämätää, huomattava osa oli juuri Viipurin läänistä. Sen vuoksi sikäläisten 
karkotettujen määrä onkin jäänyt tässä ryhmässä suhteellisesti kaikkein pienim- 
mäksi, vain puoleen läänin keskiväkiluvusta. 

3. Irtolaisuudesta vangitut siirtolaisiksi lähetetyt 

Autonomian alkupuolella Suomessa voimassa olleet 27. 2. 1804 annettu asetus 
julkisista työpaikoista ja 15. 5. 1805 annettu palkollisasetus määräsivät jokaisen, jolla 
ei ollut laillista toimeentuloa, työpaikkaa tai pysyvää asuntoa, hakeutumaan jonkun 
palvelukseen. Jos näin ei tapahtunut, henkilö katsottiin irtolaiseksi ja hänet oli 
maaherran toimesta kuljetettava määräämättömäksi ajaksi kruunun työlaitokseen. 
Irtolaista oli pidettävä työlaitoksessa siihen asti, kun hän sai työpaikan tai muun 
laillisen toimeentulon. Työlaitoksessa piti olla vähintään puoli vuotta, mutta jos 
henkilö osoittautui laiskaksi ja huonotapaiseksi, hänet oli määrä vapauttaa vasta 
sitten, kun hän oli parantanut tapansa. 

Uusi, 17. 12. 1839 annettu työlaitosohjesääntö ja 14. 1. 1852 annettu asetus 
laillisesta suojelusta ja irtolaisten kohtelusta aiheuttivat sen, että menettelytavat 
kiristyivät aikana, jolloin irtain väestö oli maaseudulla muutenkin nopeasti kasva- 
massa. Vankilat ja työlaitokset täyttyivät ihmisistä, jotka eivät olleet syyllistyneet 
rikokseen. Havaittiin, että ei ollut mahdollista noudattaa asetuksia ja että ne eivät 
sopineet alkavan liberalismin ja elinkeinovapauden henkeen. Irtolaiskysymys olikin 
useita kertoja käsiteltävänä senaatissa, ja se tuli esille valtiopäivillä v. 1863-1864, v. 
1877— 1878 ja v. 1882. Vasta 2. 4. 1883 annettiin ajan oloihin sopiva irtolaisasetus. 
Siinä määriteltiin irtolaiseksi henkilö, joka työhön kykenevänä kuljeksii työtä vie- 
roksuen kotikuntansa ulkopuolella eläen huonotapaisesti ja siveettömästi. Uusi 
asetus poisti irtolaisten joukosta kaikki, jotka joutuivat muuttamaan olosuhteiden 
pakosta tai kuuluivat köyhäinhoidon piiriin. 15 

Syyksi siihen, että irtolaisuus alkoi 1800-luvun puolivälissä nopeasti lisääntyä, 
katsotaan Suomen lainsäädännön jälkeenjääneisyys, elinkeinoelämän alkeellisuus ja 
varsinkin Savossa ja Karjalassa kaskiviljelyn kriisi. Kun myös maan väkiluku kasvoi 
nopeasti, työttömyys lisääntyi entisestään, eikä yhteiskunnalla ollut keinoja epäkoh- 
tien korjaamiseen. 16 

Tätä taustaa vasten on selitettävissä irtolaisten halu päästä siirtolaisiksi Siperiaan. 
Kaikki Siperiaan lähteneet irtolaiset oli suljettu työlaitoksiin toistuvasta irtolaisuu- 
desta, ja vankiluetteloista ilmenee, että heidän tiensä oli kulkenut työlaitoksesta 
toiseen. 

Irtolaisuuden vuoksi karkotettuja tutkittaessa on käytetty samoja lähteitä kuin 
edellisissäkin ryhmissä. Heidän määräkseen on saatu 852 miestä ja 258 naista. 
Tutkielmassaan Hjelmman esittää luvut 912 ja 251, mutta tässäkin tapauksessa hän 
arvelee määriä virheellisiksi. Huomiota herättää se, että nyt Hjelmmanm saama 
miesten määrä on suurempi kuin tässä esitetty. Muissa ryhmissä hänen lukunsa ovat 
yleensä olleet pienemmät. Huomattavan suuri - kuudenkymmenen henkilön - ero 
selittyy sillä, että prokuraattorin kertomuksissa, joita Hjelmman on käyttänyt 
lähteinä, osa rikollisina karkotetuista on merkitty irtolaisiksi. Niissä ei myöskään 
mainita karkotettuja yksitellen, vaan ilmoitetaan pelkästään heidän lukumääränsä, 
joka on saatu virheitä sisältävistä vankiluetteloista. Senaatin oikeusosaston päätöstal- 
tioissa, joita on käytetty tämän tutkimuksen lähteinä, karkotetut luetellaan yksitel- 
len. Tiedot on vielä tarkistettu vertaamalla Viipurin komendantin ilmoituksiin 

Siperiaan lähetetyistä suomalaisista. 17 

Liitteessä nro 7 on esitetty vuosittaiset irtolaisina karkotettujen määrät. Vaihtelu 
näkyy myös kuviosta nro 5. Tähän ryhmään kuuluneet eivät olleet varsinaisia 
rikollisia, ja siksi heidän anomuksiinsa suhtauduttiin myönteisemmin. Vankilaviran- 
omaiset hyväksyivät ne, mikäli anojan vain katsottiin terveytensä puolesta kestävän 
kuljetuksen rasitukset ja pystyvän elättämään itsensä työllä. Senaatin oikeusosastossa 
irtolaisten anomukset käsiteltiin ilmoitusasioina, eikä niihin tullut mitään muutok- 
sia. 18 Tämän ryhmän karkotettujen määrälliset vaihtelut olivat samansuuntaisia kuin 
edellisen ryhmänkin. 1850-luvun jälkipuoliskolla irtolaisina karkotettuja oli kuiten- 
kin paljon enemmän kuin muita. Rokassovski puuttuikin karkotuksiin juuri tämän 
nopean kasvun vuoksi. 

Irtolaisuudesta vangittujen ja siirtolaisiksi lähetettyjen lääneittäinen jakauma on 
esitetty taulukossa nro 5 ja kuviossa nro 6. 


KUVIO 5. IRTOLAISINA KARKOTETTUJEN VUOSITTAINEN VAIHTELU. 

Taulukko nro 5. Irtolaisuudesta vangittujen siirtolaisiksi lähetettyjen lääneittäinen jakauma. 


Lääni 

Miehet 

Naiset 

Yhteensä 

Prosentti- 

osuus 

karkotetuista 

Läänin väestön 
prosenttiosuus 
koko maan 
keskiväkiluvusta 
v. 1825-1885 

Turun ja 

Porin 

175 

67 

242 

21,8 

16,8 

Uudenmaan 

136 

17 

153 

13,8 

9,9 

Hämeen 

72 

29 

101 

9,1 

10,7 

Viipurin 

145 

25 

170 

15,3 

15,7 

Mikkelin 

44 

24 

68 

6,1 

8,8 

Kuopion 

39 

27 

66 

6,0 

12,1 

Vaasan 

59 

22 

81 

7,3 

16,2 

Oulun 

50 

29 

79 

7,1 

9,8 

Ei tietoa 

132 

18 

150 

13,5 


Yhteensä 

852 

258 

1110 

100 

100 

KUVIO 6. IRTOLAISUUDESTA VANGITTUJEN SIIRTOLAISIKSI LÄHETETTYJEN LÄÄ- 
NEITTÄINEN JAKAUMA. 




Karkotettujen määrän 
prosenttiosuus 


□ Keskiväkiluvun 
prosenttiosuus 


Ainoastaan Turun ja Porin sekä Uudenmaan läänissä karkotettujen osuus ylitti 
keskiväkiluvun osuuden. Viipurin läänissä osuuksien määrät vastasivat toisiaan. 
Muissa lääneissä karkotettujen osuus oli selvästi pienempi kuin keskiväkiluvun 
osuus. Myös karkotettujen absoluuttiset määrät olivat suurimmat kolmen eteläisim- 
män läänin alueella. ”Ei tietoa” -ryhmässä olevien suuri määrä selittyy edellä 
mainitulla lähteiden vajavaisuudella. 

Miksi Etelä-Suomen irtolaiset lähtivät muita innokkaammin Siperiaan? Irtolaisten 
asemahan oli huonompi Itä- ja Pohjois-Suomessa, missä myös tilatonta ja irtainta 
väestöä oli suhteellisesti enemmän. Tiheämmin asutussa Etelä-Suomessa irtolaisten 
valvonta oli sitä vastoin tehokkaampaa, ja siellä joutui helpommin työlaitokseen. 
Tärkeimmät ja suurimmat työlaitokset, joista siirtolaisksi lähetettiin, sijaitsivat juuri 
Etelä-Suomessa. 19 

Irtolaisina Siperiaan joutuneiden ryhmä oli pienin karkotettujen kolmesta ryh- 
mästä, ja se oli erittäin pieni koko maan irtolaisväestöön katsoen. Tämä osoittaa, ettei 
Siperia juuri houkutellut irtolaisia. Suurimmalle osalle heistä se oli pelottava rikollis- 
ten karkotuspaikka, johon harvat uskalsivat lähteä onneaan koettamaan. 


4. Karkotetut kokonaisuutena 

Vuosina 1 826 — 1888 Suomesta karkotettiin Siperiaan 3321 henkilöä. Heistä oli 
miehiä 2859 (86 %) ja naisia 462 (14 %). Kuolemantuomiosta armahdettuja ja sen 
jälkeen kaivoksiin sekä tehtaisiin lähetettyjä oli 899 eli 27 %. Muihin ryhmiin 
kuuluvia oli 2422 eli 73 %. Kolme neljäsosaa suomalaisista karkotetuista lähetettiin 
siis siirtolaisiksi. Kun kuolemantuomiosta armahdettuja lähetettiin Siperiaan, oli 
ensisijaisena tarkoituksena rankaiseminen ja rikollisesta eroon pääseminen. Siirtolai- 
seksi karkottamisen merkitys oli ennen kaikkea vankeinhoidollinen: pyrittiin helpot- 
tamaan vankiloiden ahtautta. 20 Irtolaisten karkottaminen taas jossain määrin korjasi 
vanhentuneen irtolaislainsäädännön aiheuttamia epäkohtia. Viranomaiset eivät juuri 

tunteneet vastuuta siitä, kuinka karkotettu selvisi rangaistuspaikassa. Karkotuksia 
suunniteltaessa oli tosin kiinnitetty huomiota siihen, oliko oikein lähettää suomalai- 
sia vieraiden viranomaisten johtamiin rangaistuslaitoksiin. Myös karkotuksia laajen- 
nettaessa keskusteltiin Siperianrangaistuksen tarpeellisuudesta. 

Karkotetuilla oli huonot edellytykset selvitä rangaistuksesta ja päästä uuden 
elämän alkuun Siperiassa. Jo se, että he Suomessa olivat sortuneet rikollisuuteen, oli 
osoitus sosiaalisista ja henkilökohtaisista vaikeuksista. Harvaa poikkeusta lukuun 
ottamatta he kuuluivat yhteiskunnan alimpiin kerroksiin. Heidän varallisuutensa oli 
olematon, koulutuksensa ja ammattitaitonsa heikko. Siirtolaiseksi lähtevältä vaadi- 
taan runsaasti tarmoa, aloitekykyä ja tietoa maasta, johon hän muuttaa, ja Suomesta 
karkotetut täyttivät harvoin nämä ehdot. Pitkäaikaisesta vankeudesta siirtolaisiksi 
lähetetyt tekivät todennäköisesti anomuksensa vain päästäkseen pois vankilasta. He 
pyrkivät pelkästään muutokseen. Irtolaisuudesta vangittujen tilanne oli toinen. 
Monet heistä olivat joutuneet asemaansa huonojen maanomistusolojen ja työttö- 
myyden tähden. Pyrkiessään Siperiaan he todella etsivät uutta elinmahdollisuutta. 
Yhtenä perusteluna siihen, että Siperiaan lähtettiin myös naisia, olivat toiveet suoma- 
laisten karkotettujen keskinäisistä avioliitoista ja perhe-elämästä. Kun naispuolisia 
siirtolaisuuteen lähetettyjä oli kuitenkin vain 369 eli noin 15 %, ei tähän ollut paljon 
mahdollisuuksia. - Ainoa seikka, jossa Suomen viranomaiset ottivat huomioon 
karkotettavan mahdollisuudet, oli terveys. Matka Siperiaan tiedettiin pitkäksi ja 
raskaaksi, ja jokaiselle karkotukseen haluavalle tehtiin lääkärintarkastus. Näin halut- 
tiin estää suomalaisten sortuminen jo matkan aikana. Lähtijöiden pulmat tietysti 
vasta alkoivat matkasta, mutta muita vaikeuksia ei Suomessa tunnettu eikä niihin 
välitetty perehtyäkään, sillä siitä hetkestä alkaen, kun karkotetut oli Viipurissa 
luovutettu Venäjän viranomaisille, siirtyi näille myös vastuu. 


1. Vrt. Hjelmman 1893 s. 79-81. 

2. Federley 1953 s. 262-276. 

3. Vrt. Prokuraattorin kertomus vuodelta 1882. 

4. Prokuraattorin kertomus vuodelta 1882. 

5. Karkotetut on jaettu eri lääneihin vuoden 1831 läänijaon mukaan. Keskiväkiluvut on laskettu 
valtiokalenterin läänikohtaisten väkilukutaulukkojen pohjalta. 

6. Vrt. Verkko 1949 s. 72— 76. 

7. Ylikangas 1976 s. 18. 

8. Sen. oikeusosaston päätöstaltio 1872. 

9. Virtanen 1944 s. 108, Leijavuori 1980 s. 1. 

10. Leijavuori 1980 s. 16, 26-30. 

1 1 . Ks. sivu 44. 

12. Sen. akti KD 220/20 1862. 

13. Ks. sivut 153-154. 

14. Vrt. sivut 49-50. 

15. Stahlberg 1893 s. 22-49, 117-157. 

16. Pipping 1940 s. 14-57, Soininen 1974 s. 382-394. 

17. Vrt. Hjelmman 1893 s. 84—85. 

18. Vrt. Prokuraattorin kertomus vuodelta 1882. 

IV SIPERIAAN KULJETTAMINEN 


1. Karkotettujen luovuttaminen Venäjän viranomaisille 

Pian karkotusasetuksen antamisen jälkeen Suomessa ryhdyttiin toimiin rikollisten 
lähettämiseksi Siperiaan. Senaatin oikeusosastossa valmisteltiin esitykset karkotetta- 
vista henkilöistä, ja 11 ensimmäisen suomalaisen asia oli keisarillisessa esittelyssä 11./ 
23. 5. 1826. Seuraavana päivänä valtiosihteeri ilmoitti kenraalikuvernöörille, että 
keisari oli hyväksynyt karkotukset. 1 

Ennen kuin karkotettavia voitiin lähteä kuljettamaan, oli tehtävä eräitä käytännön 
järjestelyjä. Senaatin oikeusosasto tiedusteli kenraalikuvernööriltä 19./31. 5., miten 
karkotetut kuljetettaisiin Viipurista eteenpäin. Tähän kenraalikuvernööri vastasi 10./ 
22. 6. ilmoittaen, että Venäjällä karkotusasioista vastasi Tobolskin karkotus asiain 
keskusvirasto (Tobolskii prikaz). Kirjeensä mukana Zakrevski lähetti senaatille 
keskusviraston ohjesäännön, jossa oli kaikkiaan 435 pykälää. Näistä Zakrevski 
mainitsi suomalaisia karkotettuja koskeviksi 17 eri pykälää. 2 Niihin viitaten kenraali- 
kuvernööri pyysi senaattia välittämään ohjesäännön kuhunkin lääniin ja ilmoitta- 
maan Viipurin läänin maaherralle, että kaikki karkotettavat olisi koottava Viipuriin. 
Sieltä heidät kuljetettaisiin Pietariin ja edelleen venäläisten karkotettujen mukana 
Siperiaan. Viipurista olisi myös tiedotettava suomalaisista karkotetuista Tobolskin 
keskusvirastoon. 

Edelleen Zakrevski mainitsi, että koska kuljetuskustannukset oli määrätty Suomen 
valtion suoritettaviksi, Viipurin lääninhallituksen olisi vastattava niistä Pietariin asti. 
Koko loppumatkan kuluista oli laskutettava Suomen valtion kassaa, minkä Zakrevski 
ilmoitti pyytäneensä Venäjän oikeusministeriä tiedottamaan Siperian reitin varrella 
olevien kuvernementtien hallituksille. Lopuksi Zakrevski mainitsi, että maalaispolii- 
sien oli huolehdittava kuljetuksesta Viipuriin, kuten voimassa olevat vanginkuljetus- 
säädökset määräsivät. 3 

Senaatti käsitteli kirjelmää 3. 7., jolloin se täysin yhtyi Zakrevskin tekemiin 
ehdotuksiin ja päätti lähettää karkotusohjesäännön eri läänien maaherroille. Erityi- 
sesti senaatti kiinnitti huomiota pykälään 32, jossa määrättiin, että karkaamisen 
estämiseksi oli ommeltava tilkut karkotetavien takkeihin. Esittelijäsihteeri Lars 
Jägerhornin tehtäväksi annettiin laatia karkotettavista tarpeelliset luettelot. Samalla 
senaatti päätti, että rikolliset, joita koskeva keisarin päätös oli tullut, oli heti ruumiin- 
ja kirkkorangaistuksen kärsittyään toimitettava vankikuljetuksella Viipuriin, josta 
heidät lähetettäisiin Siperiaan. Tobolskin keskusviraston kanssa tapahtuva kirjeen- 
vaihto määrättiin kulkemaan Viipurin läänin maaherran kautta. Maaherran tuli myös 
huolehtia vankiluetteloiden toimittamisesta Tobolskiin ja vangeille kuuluvien raho- 
jen ja omaisuuden tilityksestä. Lopuksi senaatti päätti 21. 4. 1826 annetun käskykir- 
jeen mukaisesti toimittaa karkotetuille uskonnollista kirjallisuutta valtion kustan- 
nuksella. Kirjat päätettiin lähettää suoraan Tobolskin keskusvirastoon. 4 

Zakrevskin venäläiseen karkotusasetukseen perustuvien ohjeiden mukaisesti 

senaatti siis määräsi Viipurin lääninhallituksen vastaamaan kuljetusten käytännön 
järjestelyistä. 

Heti kun asia oli käsitelty senaatissa, maaherrat alkoivat lähettää karkotettavia 
Viipuriin. Tämän vuoksi läänin maaherra C. A. Ramsay kääntyi 19./31. 7. 1826 
Viipurin sotilaskomendantin kenraalimajuri F. W. Bergin puoleen pyytäen tätä 
järjestämään yhden upseerin ja 20 sotilaan komennuskunnan huolehtimaan suoma- 
laisten kuljettamisesta Pietariin. Pyynnön johdosta komendantti kysyi toimintaoh- 
jeita esimieheltään Zakrevskilta, ja tämä lähetti 22. 8./3. 9. hänelle senaatin saamat 
ohjeet ja ilmoitti maaherran toimineen näiden mukaisesti. Komendantille antamas- 
taan informaatiosta Zakrevski tiedotti vielä maaherralle samana päivänä lähettämäs- 
sään kirjeessä. 5 

Kovin pitkä ei Viipuriin tuotujen vankien odotusaika ollut, sillä Viipurin ja 
Pietarin välillä oli ennestään etappijärjestelmä vanginkuljetusta varten, ja se oli 
Viipurin komendantin valvonnassa. Niinpä ensimmäiset 9 suomalaista lähetettiin 
pitkälle matkalle Siperiaan jo 23. 7./ 3. 8. - siis ennen kuin komendantti kääntyi 
kenraalikuvernöörin puoleen. 6 Menettely kuvastaa sitä, että komendantille ei varsi- 
nainen ongelma ollut karkotettujen kuljetus, vaan hänen ja maaherran virkasuhde. 
Komendantin esimies oli kenraalikuvernööri Suomen sotaväen päällikkönä, eikä 
maaherra. Zakrevski ratkaisi ongelman lähettämällä ohjeet sekä komendantille että 
maaherralle. 

Lääninkanslia ilmoitti Tobolskin keskusvirastolle 4. 8. 1826, että ensimmäiset 
karkotetut olivat lähteneet matkaan Viipurista. 7 

Venäjällä oli karkotusjärjestelmä valmiina, joten siellä voitiin nopeasti valmistau- 
tua suomalaisten vastaanottoon. Kun karkotusasetus oli annettu, valtiosihteeri lähetti 
sen ja käskykirjeen 1. 5. 1826 Venäjän oikeusministerille ruhtinas D. I. Lobonov- 
Rostovskille ja pyysi tätä ryhtymään valmisteluihin suomalaisten karkotettujen 
toimittamiseksi Siperiaan. Myös Zakrevski otti yhteyden oikeusministeriin, jonka 
aloitteesta Pyhän Synodin yliprokuraattori ruhtinas P. S. Metserski esitteli asian 
hallitsevalle senaatille. Sen antoi puolestaan Venäjän viranomaisille määräyksen 
suomalaisten karkottamisesta. 8 

Tämä määräys vastasi täysin 21. 4. annettua, suomalaisten karkottamista koskevaa 
käskykirjettä. Yliprokuraattorin kautta asia tuli senaattiin siksi, että suomalaiset 
olivat vierasuskoisia ja käskykirje asetuksen toimeenpanosta sisälsi määräyksiä kar- 
kotettujen sielunhoidosta. Oikeusministeri, yliprokuraattori ja hallitseva senaatti 
eivät vähimmässäkään määrin näytä vastustaneen suomalaisten karkottamista. Asia 
oli venäläisten kannalta vähäpätöinen, ja kun suomalaiset vastasivat kuljetuskuluista, 
eivät myöskään kustannukset olleet ongelma. Oikeusministeri tiedotti tehdyistä 
toimista kenraalikuvernöörille ja lähetti hänelle hallitsevan senaatin asetuksen. Suo- 
men senaatti totesi tapahtuneen 16. 12. 1826. 9 

Kaikista ohjeista ja määräyksistä huolimatta sattui sekaannuksia suomalaisten 
luovuttamisessa venäläisille. Venäjän sisäasiainministeriö ilmoitti Zakrevskille 11. 10. 
1826, että turvallisuusjoukkojen Viipurin piirin komentaja eversti Bestujev-Rjumin 
oli ilmoittanut turvallisuusjoukkojen 10 komentajalle kenraaliadjutantti E. F. Koma- 
rovskille, että Viipurissa Venäjän viranomaisille luovutetuilta karkotetuilta ei ollut- 

PAKKOTYÖHÖN TUOMITTUJA KARKOTETTUJA. HUOMAA PUOLITTAIN PALJAAKSI 
AJELTU PÄÄ. A. TSEHOVIN SAHALINILLA OTTAMA KUVA. 

Valtion kirjallisuusmuseo, Moskova. 


kaan ajettu puolta päätä paljaaksi, kuten Venäjällä oli tapana. Sisäasiainministeriö 
pyysi Zakrevskia ryhtymään asian vaatimiin toimiin. Vastauksessaan ministeriölle ja 
eversti Bestujev-Rjumille Zakrevski ilmoitti 7. 11. 1826, ettei Suomessa ajeta van- 
geilta puolta päätä paljaaksi. Tähän Bestujev-Rjumin vastasi 12. 12., että Venäjällä 
noudatetaan sisäasiainministeriön 13. 8. 1825 antamaa käskyä, jossa määrättiin tuol- 
lainen käsittely. 11 

Tämä on tulkittava siten, että myös suomalaisilta oli ajettava puoli päätä paljaaksi. 
Sisäasiainministeriön käsky perustui 14. 7. 1825 annettuun kerisarilliseen asetukseen, 
että kaikilta Siperiaan karkotetuilta on ajettava karkaamisen estämiseksi ja vangiksi 
tunnistamisen helpottamiseksi puoli päätä paljaaksi ja että kuljetusviranomaisten on 
kuljetusasemilla eli etapeilla huolehdittava tästä. 12 Myöhemmin ei asiaan enää palattu, 
ja venäläiset kohtelivat suomalaisia kuten muitakin karkotettuja. 13 

Ennen vuotta 1848 Siperiaan karkotettiin vuosittain vain 6—25 suomalaista. 
Joukko oli pieni verrattuna tuhansiin venäläisiin kuljetettaviin, eikä sen siirtäminen ja 
sijoittaminen ollutkaan ongelma. Vuonna 1848 tilanne muuttui, kun suomalaisten 
määrä kasvoi nopeasti. Kun heitä vuonna 1847 karkotettiin 11, oli määrä seuraavana 
vuonna jo 75 eli lähes seitsenkertainen. Vaikka Venäjän viranomaisille oli tiedotettu 
asetuksenmuutoksesta, joka lisäisi karkotettavien lukua, he eivät olleet valmistautu- 
neet näin suureen kasvuun. Tämä ilmenee kirjeenvaihdosta, joka alkoi vuoden 1848 
lopulla. 

Venäjän vankeinhoidon pääkomitea ilmoitti 7. 11. 1848 vt. kenraalikuvernööri 
Rokassovskille, että 26 Suomesta Siperiaan karkotettua oli saapunut Pietariin 4. 9. ja 
että heidät oli voitu lähettää edelleen vasta 1.11. Pietarin siirtovankilassa he olivat 
joutuneet olemaan kaksi kuukautta erittäin ahtaissa oloissa. Tästä oli seurannut, että 
vangeista 5 oli kuollut. Ettei vastaavaa enää tapahtuisi, pyysi pääkomitea Suomen 
viranomaisia vastedes huolehtimaan siitä, että kuvernementtiviranomaisille lähete- 
tään tarkat tiedot Suomesta karkotetuista. Silloin Pietarissa oltaisiin valmiita otta- 
maan heidät vastaan ja lähettämään edelleen. Viitaten 10./22. 6. 1826 annettuun 
käskykirjeeseen Rokassovski välitti kirjeen sisällön senaatille ja pyysi sitä ryhtymään 
toimiin. 14 Se totesi, että lääninhallitukset ja varsinkin Viipurin lääninhallitus olivat jo 
saaneet määräykset dokumentoinnista ja tietojen välittämisestä Venäjän viranomai- 
sille. Nyt päätettiin toistaa annetut ohjeet. 15 

Senaatti hankki vielä lisäselvityksiä. Viipurin läänin kuvernööri ilmoitti, ettei 
Viipurissa ollut syyllistytty laiminlyönteihin. Viaporista oli 16. 8. 1848 lähetetty 
Uudenmaan kuvernöörin määräyksestä 33 karkotettua miestä, joista 1 oli kuollut 
matkan aikana. Viipuriin he olivat tulleet 1. 9. Siellä heidät oli kahlehdittu jalkarau- 
toihin ja luovutettu komendantille 7. 9. Luovutuksesta oli informoitu kenraalikuver- 
nööriä, ja samana päivänä oli lähetetty tiedot Tobolskin keskusvirastolle, joten 
lääninhallitus oli toiminut ohjeiden mukaisesti. Yhteydenpito Pietariin taas kuului 
Viipurin komendantille, joka vastasi kuljetuksista. 

Tämän Viipurista saamansa selvityksen ja oman päätöksensä senaatti lähetti vt. 
kenraalikuvernöörille 4. 1. 1849. Rokassovski ei kuitenkaan tyytynyt selitykseen 
vaan tiedusteli samaa asiaa Viipurista 21. 1./2. 2. Kuvernööri Casimir von Kothen 
vastasi 8. 2. ilmoittaen, että yhdessä vankien kanssa oli 7. 9. 1848 luovutettu komen- 
dantille nimilistat ja että niiden kopiot oli lähetetty samana päivänä Tobolskiin. 
Karkotettujen kuljetuksesta ei puolestaan ollut koskaan käyty kirjeenvaihtoa Pieta- 
rin viranomaisten kanssa. Nyt Rokassovksi tiedusteli asiaa vielä Viipurin komendan- 
tilta kenraaliluutnantti J. Weirauchilta. Tämä ilmoitti 15./17. 2., että Viipurin läänin- 
hallitus oli aina luovuttanut karkotettujen mukana näitä koskevat asiakirjat, mutta 
että kyseisistä 32 karkotetusta ei ollut annettu mitään papereita. Nämä tiedot 
Rokassovski välitti senaatille. Vastauksessaan se ilmoitti 7. 5., että lääninhallitus oli 
toiminut virheellisesti luovuttaessaan karkotetut komendantille ilman dokumentteja, 
vastoin luovutusta koskevia ohjeita. Edelleen senaatti totesi antaneensa asiasta kuver- 
nöörille huomautuksen, von Kothen oli saanut sen 12. 3., ja senaatille 21. 4. antamas- 
saan vastauksessa hän oli sanonut kyllä toimittaneensa Weirauchille riittävät doku- 
mentit karkotetuista. Vastaukseensa von Kothen oli liittänyt Weirauchille lähettä- 
mänsä kirjeen kopion. Tässä vaiheessa Rokassovski katsoi asiaa selvitetyn riittävästi 
ja ilmoitti 13./25. 6. Venäjän vankeinhoidon ylikomitean puheenjohtajalle kreivi A. 
F. Orloville selvittäneensä, miksi syksyllä 1848 oli syntynyt sekaannus, johon 
ylikomitea oli kiinnittänyt huomiota. Enää ei tulisi vastaavaa tapahtumaan, sillä 
Suomen viranomaiset olivat saaneet määräykset toimista, joihin oli ryhdyttävä 
Siperiaan karkottamisessa. 16 

Käydystä kirjeenvaihdosta ilmenee, että dokumentointikiista koski Viaporin 33 
vankia, jotka olivat anoneet siirtolaiseksipääsyä ja joiden anomukset oli hyväksytty 

keisarin esittelyssä 17./29. 5. 1848. 17 Samoin selviää, ettei Viipurin ja Pietarin välillä 
käyty suomalaisia karkotettuja koskevaa kirjeenvaihtoa. Jo parikymmentä vuotta 
jatkuneet kuljetukset olivat sujuneet rutiininomaisesti. Suomalaisten määrän äkilli- 
nen kasvu pääsi kuitenkin yllättämään Pietarin viranomaiset. Samalla ylittyivät 
siirtovankilan resurssit, ja entistä enemmän suomalaisia ahdettiin pienelle joukolle 
varattuun tilaan. Syntyneet epäselvyydet tutkittiin perusteellisesti, ja Pietarin virano- 
maiset varautuivat aikaisempaa suurempien suomalaisjoukkojen vastaanottamiseen. 
Vuoden 1848 jälkeen ei enää tapahtunutkaan vastaanottoselkkauksia, joiden selvittä- 
miseen olisi tarvittu Suomen viranomaisten apua. 


2 . Matka Siperiaan 

Venäjällä oli käytössä järjestelmä, jonka mukaisesti vanginkuljetuksesta vastasivat 
sotilassaattueet. Reittien varrelle oli pystytetty kuljetusasemat eli etapit. Järjestelmää 
uudistettiin 1800-luvun alussa, ja samalla kun annettiin Tobolskin keskusviraston 
ohjesääntö, annettiin myös asetus karkotettujen kuljetuksesta. 18 Siinä määrättiin 
yksityiskohtaisesti kuljetusreitti ja kuljetusohjeet. Suomalaisia varten tarvittiin vain 
vähän erityistoimia, sillä venäläisiä sotilasarestilaisia varten oli Viipurin läänissä 
vanhastaan etappijärjestelmä. 19 Suomalaisten reitti karkotuspaikoille oli seuraava: 
Viipuri - Pietari - Novgorod - J ekaterinburg - Tjumen - Tobolsk - Tara - Tomsk - 
Atsinsk - Krasnojarsk - Irkutsk - Nertsinsk. 20 Matkaa oli yli 7000 virstaa (1 virsta = 
1068,8 metriä). Koko matkan karkotetut joutuivat taivaltamaan jalkaisin. Reitin 
varrelle oli pystytetty joka 25—30 virstan päähän etappi. Näiden välillä oli puolieta- 
piksi kutsuttu yöpymispaikka. Karkotettuja kuljetettiin etappien väliä kaksi päivää, 
minkä jälkeen oli yhden päivän lepo. Suurehkoissa keskuksissa, kuten kuvernement- 
tien pääkaupungeissa, pysähdys saattoi olla usean päivän pituinen, jolloin oli tilai- 
suus saunomiseen ja varusteiden uusimiseen. 

Tiet olivat 1800-luvulla huonot ja varsinkin kelirikon aikana kulkukelvottomatkin. 
Siksi asetuksessa määrättiin kuljetukset keskeytettäviksi Itä-Siperiassa kolmeksi vii- 
koksi 10:nnestä huhtikuuta alkaen. Laajan alueen ilmastollisia vaihteluita kuvaa se, 
että Länsi-Siperiassa Tjumenin ja Tobolskin välillä vastaava keskeytys alkoi 17. 
huhtikuuta ja oli kahden viikon mittainen. Lisäksi paikallisilla kuvernööreillä oli 
oikeus tarvittaessa pysäyttää kuljetukset joksikin aikaa. Matkan pituudesta ja järjes- 
telmästä johtui, että kesti toista vuotta, ennen kuin suomalaiset saapuivat karkotus- 
paikkaansa Itä-Siperiaan. 

Jokaisella etapilla oli oma miehistönsä, johon kuului upseeri, 2 aliupseeria, rumpali 
ja 25 sotamiestä. Heidän lisäkseen oli 4 kasakkaa, joiden piti ratsain seurata saattueita 
ja ajaa takaa mahdollisia karkureita. Etappimiehistö vastaanotti karkotettujen ryh- 
män yöpymispaikassa, joka oli päivämatkan päässä etapista. Seuraavana päivänä 
sotilaat toivat karkotetut etapille ja päivän levähdyksen jälkeen saattoivat heidät taas 
seuraavalle yöpymisasemalle. Luovutettuaan karkotetut uudelle etappimiehistölle 
sotilaat palasivat omalle etapilleen kuljettaen mukanaan länteen vietäviä vankeja. 

Kesäisin sai kuljetettavien vankien ryhmään kuulua 60 ja talvisin 100 ihmistä. 
Kesäisin ryhmät olivat pienempiä, koska vartiointi oli silloin vaikeampaa. Kuljetuk- 
sen aikana oli pakkotyöhön tuomitut pidettävä erillään siirtolaisiksi karkotetuista. 
Myös naiset oli kuljetettava erillään miehistä. Kaikki karkotetut olivat kuljetuksen 
aikana kahleissa. Etapeilla sepät tarkastivat ja korjasivat kuluneet ja rikkoutuneet 
kahleet. Viranomisten piti huolehtia karkotettujen vaatetuksesta, ja syyskuusta 
huhtikuuhun näillä piti olla talvivaatteet. Myös muonitus kuului viranomaisille, ja 
näiden oli lisäksi maksettava karkotetuille pieni päiväraha. Henkilökohtaisia tavaroi- 
taan karkotettujen ei tarvinnut itse kantaa, vaan ne kuljetettiin ajoneuvoissa, joissa 
pääsivät kulkemaan paitsi sairaat myös aateliset karkotetut. 

Vartijoilla oli määräys antaa vangeille ruumiillista kuritusta, mikäli siihen oli 
aihetta esim. pakoyrityksen tai niskuroinnin vuoksi. Kuljetusasetuksen rangaistus- 
pykälät 75, 76 ja 77 olivat hyvin väljät, ja ne antoivat vartijoille lähes mielivaltaiset 
rankaisuvaltuudet. Kuljetettavien terveydenhoidosta huolehdittiin kuitenkin jossain 
määrin. Armeijan lääkäreiden ja välskäreiden sekä kuvernementti- ja piirilääkäreiden 
tuli antaa apua sairastapauksissa. Sairastuneet karkotetut oli vietävä lähimpään 
piirikuntakaupunkiin ja luovutettava siviiliviranomaisten hoitoon, mutta mikäli heitä 
ei voitu kuljettaa kaupunkiin, heidät oli jätettävä etapille lepäämään. Viranomaisten 
oli annettava tarkka selostus Tobolskin keskusvirastolle jokaisen kuljetuserän paen- 
neista, sairastuneista ja kuolleista. 

Näin siis asetus määräsi matkareitin ja kuljetustavan. Kuinka määräyksiä nouda- 
tettiin, on vaikeasti selvitettävissä. Kuljetuksista kertovat asiakirjalähteet ovat hyvin 
puutteelliset, koska karkotuksista vastaava virkakoneisto toimi huonosti. 21 Myös 
muita lähteitä on vähän, sillä hallituksen ja viranomaisten arvostelu ei ollut mahdol- 
lista Nikolai I:n aikana. Ei myöskään ollut suotavaa esitellä yhteiskunnan epäkohtia, 
jollainen karkotusjärjestelmäkin oli. Ensimmäiset muiden kuin viranomaisten 
kuvaukset karkotuksista tulivat julkisuuteen vasta Aleksanteri II :n aikana. 

Vuonna 1862 julkaistiin liberaalissa ”Zritel” -aikakauskirjassa artikkeli ”Po etapu 
ot Peterburga do Tobolska” (Etappitietä Pietarista Tobolskiin). Toimituksen 
mukaan artikkelin oli laatinut eräs karkotettu, mutta kirjoittajan nimeä ei ilmoitettu. 
Toimitus halusi suojella häntä, sillä oikeusministeriö oli kieltänyt karkotettujen 
kirjeenvaihdon. 22 Kuvattu matka oli tapahtunut 1850-luvulla. Kirjoittaja oli tuotu 
Pietarista Moskovaan rautateitse. Moskovassa ryhmä viipyi 8 päivää, jona aikana 
asuttiin Butyrskin vankilassa hyvin ahtaissa oloissa. Kaupungin hyväntekeväisyys- 
seura jakoi karkotetuille ruokaa, vaatteita ja rahaa. Avustukset olivat tarpeellisia lisiä 
kruunun niukkoihin antimiin. Vankilassa oli mahdollisuus korttipeliin, kaupankäyn- 
tiin ja juopotteluun. Samassa vankilassa oli myös naisia, ja heidän kanssaan päästiin 
kosketukseen. Vartijat eivät paljoa välittäneet siitä, mitä tapahtui vankilan muurien 
sisällä. Vartiointi olikin tarkoitettu pelkästään karkaamisen estämiseen. 

Moskovasta alkoi varsinainen jalkamatka Siperiaan. Kuljetuksen aikana noudatet- 
tiin asetuksen määräyksiä hyvin väljästi, ja tapahtui paljon sellaista, mikä oli kaiken 
lainsäädännön ulkopuolella. Vartijat kavalsivat karkotettujen pieniä päivärahoja ja 
myivät kiskurihintaan erilaista kruunun omaisuutta, kuten vaatteita ja jalkineita. 
Viinaa oli saatavissa kaikilla pysähdyspaikoilla, ja sitä käytettiin todella runsaasti. 

ETAPPIASEMA SIPERIAAN KARKOTETTUJEN MATKAN VARRELLA. 
Museoviraston kuva-arkisto, Albin Mikanderin kokoelma. 


Reitin varrella asuvat ihmiset antoivat karkotetuille avustuksia, kuten leipää ja 
vaatteita, mutta myös viinaa, joka kansan käsityksen mukaan toi ainoan lohdun 
onnettomaan kohtaloon. Vartijat olivat lahjottavissa, ja rahan avulla voitiin siirtyä 
ryhmästä toiseen ja solmia suhteita eri sukupuolten välillä. Vankeja pakeni varsinkin 
öisin, eivätkä vaihtuvat kuljetusmiehistöt kyenneet riittävästi valvomaan tilannetta. 
Monet karkotetuista sairastuivat ja hoidon puutteessa kuolivat. 

Kertojan mukaan suurin osa kuljetettavista oli venäläisiä. Moskovasta lähteneiden 
joukossa oli lisäksi suomalaisia, latvialaisia, saksalaisia, liettualaisia ja karjalaisia. 
Kasanissa joukkoon taas liitettiin tataareja, mordvalaisia, tseremissejä ja Kaukasian 
eri kansallisuuksiin kuuluvia. 

Etapeista kertoja antaa lohduttoman kuvan. Ne olivat puutaloja, joiden läpi kulki 
käytävä. Sen vasemmalla puolella oli vartijoiden ja miespuolisten karkotettujen tilat 
sekä varastosuoja. Oikealla oli tilat perheitä ja naisia varten. Käytävän suulla oli 
vartioin tiko ju ja rakennuksen ympärillä korkea paaluaita. Etapilla saattoi yhdellä 
kertaa olla majoitettuna 200—250 karkotettua. Vankien tilat olivat ahtaat ja likaiset. 
Huoneissa ei ollut ikkunoita eikä edes tuuletusluukkuja, ja ilma oli tukahduttava. 
Etapit eivät tosin olleet kaikkialla samanlaisia. Esim. Vjatkan kuvernementissa ne 
olivat heikkokuntoisia mutta Tobolskin kuvernementissa hyväkuntoisia. 23 

Kertomus on ilmeisen tendenssimäinen. Karkotettu pyrki antamaan matkastaan 
mahdollisimman synkän kuvan. Sensuuri lienee kumminkin estänyt pahimpien 
epäkohtien kuvailun. Tutkimus ei anna asiasta paljonkaan lohdullisempaa kuvaa. 

Kansatieteillä Maksimov selvitti 1860-luvulla karkotettujen oloja ja julkaisi v. 1871 
tutkimuksen ”Sibir i katorga” (Siperia ja pakkotyö). 24 Kuljetusten osalta Maksimov 
mainitsee samat epäkohdat kuin ”Zritelin M kirjoittaja, mutta erityisesti hän arvostelee 
sitä, ettei asetuksia noudatettu ja että kuljetushenkilökunta oli lahjottavaa ja moraali- 
sesti ala-arvoista. Se, jolla oli rahaa, pääsi aina helpommalla matkan aikana. Tavaraa 
ja viinaa myytiin kaikkialla. Erityisenä esimerkkinä Maksimov mainitsee erään 
Jenisein kuvernementissa sijaitsevan etapin esimiehen, jonka kolme tytärtä hoitivat 
kapakkaa ja porttolaa. 

Etappirakennukset oli rakennettu vuosina 1824-1830. Alun perinkin ne oli tehty 
huonosti, ja vuosikymmenien kuluessa ne olivat rappeutuneet. 1860-luvulla ne 
muistuttivat lähinnä vuotavia, lahoja, kylmiä latoja. Matkan rasittavuus, ankara 
ilmasto ja kehnot majoitusolot aiheuttivat sen, että 1860-luvulla vuosittain Siperiaan 
kuljetetuista 9500 karkotetusta sairastui n. 1250 ja kuoli 260. Koko määrästä siis 
sairastui n. 13 % ja kuoli n. 3 %. Sairaalat olivat liikakuormitettuja, ja niiden 
henkilökunta oli heikkotasoista. Kuljetuksen jälkeen monet karkotetuista olivat 
työhön kykenemättömiä. Yhteenvetona Maksimov esitti, että kuljetusjärjestelmä oli 
huono ja epäinhimillinen. Monet Siperiassa matkustaneet eivät vain tunteneet sen 
todellisuutta, sillä karkotusreitti kulki erillään varsinaisesta kauppa- ja postitiestä. 25 

Kuljetuksista on yleensäkin vähän tietoa ja vielä vähemmän suomalaisten kuljetuk- 
sista. Suomen ja Venäjän viranomaisten kirjeenvaihdosta ilmenee, etteivät asiat aina 
sujuneet asetuksien mukaisesti. Vähäisestä määrästään huolimatta suomalaiset 
aiheuttivat kuljetushenkilökunnalle ongelmia. He olivat erilaisista oloista, edustivat 
eri uskontoa eivätkä osanneet venäjää. Epäselvissä tapauksissa Venäjän viranomaiset 
joutuivat kääntymään suomalaisten virkamiesten puoleen. 

Kun kuljettajat jatkuvasti vaihtuivat, oli karkotetuilla mahdollisuus pettää heitä 
siirtymällä ryhmästä toiseen. Vartijoiden kontrollimahdollisuuksia heikensivät 
lisäksi kehnot dokumentit. Pyrkiessään vaihtamaan ryhmää karkotetut käyttivät 
väkivaltaa, lahjontaa ja petosta.. 26 Tästä viranomaiset olivat selvillä, ja 14. 3. 1829 
annetussa asetuksessa velvoitettiin kuvernementtien viranomaiset laatimaan karko- 
tettavista yksityiskohtaiset dokumentit sitä silmällä pitäen, etteivät nämä pystyisi 
vaihtamaan henkilöllisyyttään. 27 Toisessa, 26. 12. 1829 annetussa asetuksessa määrät- 
tiin vaihtoon syyllistyneen pakkotyövangin rangaistukseksi 5 vuotta pakkotyötä 
sekä 100 raipaniskua. Pakkosiirtolaista rangaistiin määräämällä kahdeksi vuodeksi 
pakkotyöhön kruunun tehtaaseen, minkä jälkeen hänet tuli lähettää siirtolaiseksi. 28 
Edelliseen asetukseen viitaten ilmoitti Moskovan kuvernementtihallitus 16. 10. 
1829 kenraalikuvernöörille, että kaupungin vankeinhoitokomitealle oli aiheutunut 
vaikeuksia sen johdosta, että Moskovaan tulleiden suomalaisten karkotettujen pape- 
rit eivät sisältäneet riittävästi tietoja karkotetuista ja heidän perhesuhteistaan. Senaa- 
tin käsittelyssä asia oli 30. 11. 1829, jolloin päätettiin velvoittaa maaherroja noudatta- 
maan vuoden 1822 kuljetusasetuksen määräyksiä. Mitä tuli karkotettujen perhesuh- 
teisiin, niin senaatti totesi karkotettujen menettäneen ne. Tämän päätöksen kenraali- 
kuvernööri välitti Moskovaan. 29 Tarkasta dokumentoinnista annettujen ohjeiden 
toistaminen ei kuitenkaan poistanut tunnistamisvaikeuksia. Tverin kuvernementinvi- 
rasto pyysi 25. 4. 1835 Pietarin, Pihkovan, Novgorodin, Aunuksen, Eestin ja Liivin- 

maan kuvernementtien ja Suomen viranomaisilta tarkempia dokumentteja karkotet- 
tujen tunnistamista varten. Pyynnön johdosta vt. kenraalikuvernööri A. Thesleff otti 
yhteyden Viipurin läänin kuvernööriin Carl Mannerheimiin. Tämä ilmoitti, että 
karkotettujen mukana oli aina lähetetty tarvittavat passituslistat tuntomerkkeineen ja 
että asiaan kiinnitetään vastaisuudessa enemmän huomiota. Thesleff välitti tiedot 
Tverin kuvernementtivirastolle 8./20. 7. 1835. 30 Karkotettujen identifiointi pysyi 
kuitenkin edelleen ongelmana. Vasta kun dokumentteihin alettiin vuosisadan lopulla 
liittää valokuvat, vaihdot kävivät lähes mahdottomiksi. 31 

Koska vuoteen 1848 saakka kaikki karkotetut suomalaiset olivat pakkotyöhön 
tuomittuja, ei keskinäisillä vaihdoilla ollut saatavissa mitään etuja. Sitten kun suoma- 
laisia alettiin karkottaa myös siirtolaisiksi, saattoi joku kyllä hyötyäkin tuosta 
operaatiosta. Karkotetut tietysti pyrkivät pitämään onnistuneet vaihdot salassa, ja 
jälkimaailmalle on säilynyt tieto vain yhdestä suomalaisten keskuudessa tapahtu- 
neesta onnistuneesta vaihdosta. Tämän vuosisadan alussa Siperian suomalaisten 
katekeettana toiminut Vilho Juntunen kokosi sikäläisten maanmiestensä muistitie- 
toa, ja v. 1906 hän kirjoitti talteen erään karkotetun elämäntarinan tämän kuolinvuo- 
teella. Kertomuksen mukaan mies oli tuomittu kauheasta rikoksesta pakkotyöhön 
Siperiaan. Toista vuotta kestäneen matkan jälkeen hän oli saapunut rangaistuspaik- 
kaansa Nertsinskin kaivosalueelle. Sieltä hän oli paennut ja tullut Suomeen, jossa 
hänet oli tunnistettu, vangittu ja lähetetty takaisin Siperiaan. Paluumatkalla hän 
sairastui ja hänet sijoitettiin Moskovassa vankilan sairaalaan. Siellä sattui olemaan 
toinenkin karkumatkalla ollut ja vangittu suomalainen. Hänen nimensä oli Matti 
Hirsi, ja hän oli paennut Om-siirtolan Helsingin kylästä. Hän kuoli eräänä yönä, ja 
toinen suomalainen vaihtoi oman sairastaulunsa Matti Hirren sairastauluun. Aamulla 
todellisen Matti Hirren ruumis vietiin pois, mutta viranomaiset eivät havainneet, että 
hänen tilalleen oli tullut uusi mies. Parannuttuaan uusi Matti Hirsi tuotiin Helsingin 
kylään, ja näin pakkotyö oli vaihtunut siirtolaisuudeksi. Kyläläiset kyllä huomasivat, 
ettei kyseessä ollut sama mies, joka ennen oli kylässä asunut, mutta eivät kertoneet 
asiasta viranomaisille. Vasta kuolinvuoteellaan vaihdokas kertoi omantunnon tus- 
kissa olevansa oikealta nimeltään Matti Pakkala. 32 

Tätä kertomusta sävyttää voimakas uskonnollinen paatos, eikä Juntunen näytä 
lainkaan epäilleen tarinan todenperäisyyttä. On vaikeata tarkistaa, pitääkö se paik- 
kansa, sillä lähdepohja on heikko. Voidaan kuitenkin todeta, että asiakirjoista, jotka 
kertovat Suomesta karkotetuista, ei löydy mainintaa Matti Pakkala -nimisestä mie- 
hestä. Siperiasta karanneiden, Suomeen päässeiden ja takaisin karkotettujen joukosta 
ei myöskään ole löytynyt Matti Pakkalaa. Siperiaan karkotettujen joukossa on 
kylläkin Matti Tuomaanpoika Pakkanen. Tämä Jaakkimasta kotoisin oleva matruusi 
oli tuomittu sotilaskarkuruudesta ja irtolaisuudesta määräämättömäksi ajaksi työlai- 
tokseen. Omasta anomuksesta hänet karkotettiin siirtolaiseksi v. 1857. 33 Myös Matti 
Hirsi oli tuomittu rikoksista ja irtolaisuudesta määräämättömäksi ajaksi työlaitok- 
seen, ja hänet päästettiin siirtolaiseksi v. 1866. 34 

Tämän jälkeen heistä ei ole asiakirja- eikä muitakaan lähteitä, ennen kuin heidät 
mainitaan Juntusen kertomuksessa. On mahdollista, että Moskovassa kuollut mies 
oli Matti Hirsi. Lähteiden vajavaisuudesta huolimatta voidaan päätellä, että henkilöl- 

lisyyden vaihtaminen kuljetuksen aikana oli suomalaisille tuttua ja että hekin ovat 
käyttäneet sitä hyväkseen. 

Karkotusasetuksessa ja siihen liittyvissä käskykirjeissä ei lainkaan otettu huo- 
mioon sitä, että Siperian-matkan aikana voisi syntyä sielunhoidon tarvetta. Mukana 
olleet uskonnolliset kirjat tietysti jossain määrin korvasivat tätä puutetta. Laimin- 
lyönti johtui varmasti osittain siitä, että myöskään Venäjällä 22. 7. 1822 annetussa 
asetuksessa ei ollut otettu huomioon kuljetettavien sielunhoitoa. Ortodoksisen 
kirkon piirissä asian korjaaminen kuului Pyhälle Synodille ja luterilaisen kirkon 
piirissä Pietarin ylikonsistorille. Ennen pitkää nämä hoitivatkin asian, ja tehdyistä 
toimista ilmoitettiin Suomeen. Sisäasianministeriön hengellisten asiain osaston vie- 
raiden uskontunnustusten jaosto kääntyi 25. 9. 1843 Suomen kenraalikuvernöörin 
puoleen lähettäen tälle tiedoksi sisäasiainministeriön 23. 9. 1843 päiväämän kierto- 
kirjeen. 35 Siinä ilmoitettiin, että kuvernementeille oli annettu 15. 7. 1842 Pyhän 
Synodin ohjeet siitä, miten karkotettujen sielunhoidosta oli huolehdittava matkalla 
karkotuspaikkaan. Koska luterilainen kirkko poikkesi ortodoksisesta dogmien ja 
kirkkojärjestyksen osalta, lähetti ministeriö nyt kuvernementeille ylikonsistorin 
antamat ohjeet matkanaikaisesta luterilaisten karkotettujen sielunhoidosta. Niiden 
mukaan kuljetusten varrella asuvien luterilaisten kirkonmiesten tuli vierailla karko- 
tettujen luona julistamassa evankeliumia, rukoilemassa heidän kanssaan ja siunaa- 
massa heitä. Heidän kanssaan piti keskustella Jumalan armosta ja rakkaudesta, eikä 
heitä saanut loukata ja nöyryyttää, sillä jokainen rikollinen oli Jumalan luoma. 
Heidät piti vain saada nöyrtymään Herran edessä. Karkotettuja tuli myös lohduttaa, 
ja heille piti kertoa tulevasta elämästä. Mikäli jollakin kuljetusreitin varrella olevalla 
paikkakunnalla oli luterilainen kirkko, piti karkotetut päästää käymään siellä, ja 
heidän tuli saada nauttia Pyhä Ehtoollinen. Ohjeiden lopussa sanottiin, että kaikista 
kirkollisista toimituksista pappien oli sovittava paikallisten ja kuljetuksista vastaavien 
viranomaisten kanssa. 

Ministeriön hengellisten asiain osaston vieraiden uskontunnustusten jaosto pyysi 
nyt kuvernementtien virastoja huolehtimaan ohjeiden noudattamisesta ja antamaan 
paikallisille luterilaisille papeille apua näiden työssä. 

Luterilaiset karkotetut olivat tietysti eri asemassa kuin ortodoksit, sillä luterilaisia 
kirkonmiehiä oli hyvin harvassa verrattuna ortodoksisiin pappeihin ja munkkeihin. 
Ohjeiden antaminen kuitenkin osoittaa, että luterilainen kirkko halusi huolehtia 
myös karkotetuista. Kuljetuksenaikaisista kirkollisista toimituksista syntyi tietysti 
aikaa myöten melkoinen arkisto, mutta koska Venäjän luterilaisen kirkon arkistot 
ovat tavoittamattomissa, ei kuljetuksia voi tätäkään kautta seurata. 

Kuinka suomalaiset sitten selvisivät matkan aikana ennen vuonna 1866 voimaan 
tulleita uudistuksia? Koska lähteet puuttuvat lähes kokonaan, on tähän kysymykseen 
vaikea vastata. Kuljetusasetuksen 188 §:n mukaan kuljetuksista vastaavien viran- 
omaisten oli ilmoitettava sairastuneista ja kuolleista Tobolskin keskusvirastolle. 36 
Sinne kertyneet tiedot piti sitten välittää Suomeen. Vuosina 1826—1865 karkotettiin 
Suomesta 1633 henkilöä. Samana aikana matkalle jääneistä on Suomeen tullut tietoja 
vain 45 tapauksesta. Heistä oli kuolemaantuomiosta armahdettuja 40, joista yksi oli 
nainen ja vankeudesta armahdettuja viisi. Nämä viisi kuolivat 1848 Pietarissa ahtau- 

teen, kuten jo edellä on selvitetty. 37 Kuolemaantuomiosta armahdettujen 40 :n ryh- 
mästä tiedetään yhdeksässä tapauksessa matkan keskeytyksen syy: kahdeksan karko- 
tettua oli kuollut vankiloissa, ja yksi oli määrätty Permin kuvernementtiin jokilaivo- 
jen rakentajaksi. Hän oli oululainen H. A. Toppila, joka kotiseudullaan oli perehty- 
nyt laivanrakennukseen. 13 karkotetun tiedetään lähteneen Pietarista, mutta sen 
jälkeen heistä ei ole löytynyt mitään tietoja. Vain yhdestä, vuonna 1838 murhasta 
tuomitusta ja pari vuotta myöhemmin karkotetusta kankaanpääläisestä Isak Henri- 
kinpoika Kuninkaasta ilmoitettiin v. 1847, ettei tämä koskaan ollut saapunut Tobols- 
kiin. Viipurin ja Pietarin välille oli hävinnyt kaksi karkotettua. Vuosina 1830—1833 
kuljetettiin Nizni— Novgorodin läpi 15 suomalaista, mutta siitä, tulivatko he joskus 
Tobolskiin, ei ole selvyyttä. 38 - Tämä kaikki on hajatietoa, jonka perusteella on 
uskaliasta tehdä johtopäätöksiä. 

Suomalaisten Siperiaan-kuljetusta valottaa hieman myös muistitieto. Edellä mai- 
nittu V. Juntunen on v. 1900 merkinnyt talteen Riihimaa-nimisen suomalaisen 
kertomuksen, josta oheinen lainaus: 


”LähtÖ tapahtui 1855 joulun edellä. Pietarissa viivyttiin 7 päivää, Moskovassa 8 ja joka 
kuvernöörin kaupungissa 2 päivää. Käsissä ja jaloissa oli raudat. Käsiraudat otettiin pois 
Kyyrölässä, mutta vangit kiinnitettiin toisistaan kiinni. Muutamia oli neljä, muutamia kaksi 
yhdessä kiinni, luopumisesta kerittiin rangaistukseksi puoli päätä paljaaksi. Eräälle, joka 
oli yhtämittaa juovuksissa ei voitu muuta kuin kerittiin molemmat puolet päätä ja keskelle 
jätettiin töyhtö - kukonharja. Moskovasta eteenpäin kulkiessa saatiin lahjoja. Moskovassa 
n. 10 ruplaa mieheen. Matka onnistui muuten hyvin. Ensimmäinen päihtymys oli ensim- 
mäisellä vaihtopaikalla Viipurista lähdettäessä. Se oli niin perinpohjainen, että 47:stä 
vangista ja vartijasta oli selvänä vain yksi vartija. Sitä seuraavat juomiset olivat pienempiä. 
Makuulavitsoista oli venäläisten kanssa usein riitaa. Kerrankin tuli tappelu, jossa pääaseena 
olivat kirjapussit ja nyrkit. Tobolskissa viivyttiin jonkin aikaa ja siellä oli melkein täysi 
vapaus, paitsi että piti asustaa vankilassa. Sieltä sitten seurasi matka Ryzkovan suomalais- 
siirtolaan. kaikki muut pääsimme samaan kylään paitsi kolme, jotka määrättiin noin sadan 
virstan päähän kylästämme. 39 

Edellä mainittu "Matti Pakkala" kertoi puolestaan Juntuselle seuraavasti: 

"Mitä saakaan sitten kokea matkalla. Pietarissa pantiin vangit kaksittain käsiraudoilla 
kiinni toisiinsa ja toinen puoli päätä kerittiin paljaaksi. Moskovasta alkoi matka kohti 
Siperiaa jalkaisin. Uralin yli kuljettiin hevosilla ja Siperian puolella taas jalkaisin. Toista 
vuotta kesti ennenkuin pakkotyövankilan portti Nertsinskissä saavutettiin. 40 

Englantilainen Henry Lansdell matkusteli 1870-luvulla Venäjän keisarikunnan 
vankiloissa Britannian ja ulkomaan bibliaseuran lähettinä. 41 Käydessään Oulun 
lääninvankilassa v. 1876 hän tapasi siellä Siperiasta karanneen naisen, joka kertoi 
kuljetuksesta seuraavasti: 


"Matka Siperiaan tapahtui jalkaisin. Siinä vankijoukossa, jossa minua kuljetettiin, oli 
noin 150 karkotettua. Moskova oli karkotettujen kokoamispaikka ja siellä pysähdyimme 
kolme päivää. Siellä myös saimme avustusta yksityiseltä rahastolta. Matka Pietarista 
Tobolskiin kesti 8 kuukatta.” 42 

Näistä suomalaisten karkotettujen kertomuksista ilmenevät samat seikat, joihin 
Maksimov ja "Zritelin” kirjoittaja olivat kiinnittäneet huomion. Riihimaakin mainit- 
see runsaan alkoholinkäytön ja vartijoiden leväperäisyyden. Tukanleikkuun todel- 
lista syytä hän ei näy tienneen, vaan kuvittelee sen rangaistukseksi juopumisesta. 
"Zritelin" kirjoittaja oli maininnut suomalaiset muiden vähemmistökansallisuuksien 
ohella, mutta eri kansallisuuksiin kuuluvien vankien tappeluista hän ei kertonut 
mitään. Riihimaa taas toteaa, että venäläisten kanssa oli tapeltu makuulavitsoista. 
Etappipaikathan olivat ahtaita, ja elintilasta kiisteltäessä vähemmistönä olevia kieli- 
taidottomia suomalaisia syrjittiin ilmeisesti jo siitä syystä, etteivät he kyenneet 
kommunikoimaan vartijoiden ja muiden vankien kanssa. Suomalaisille ei jäänyt 
muuta keinoa kuin nyrkit ja kirjapaketit, kun oli puolustettava etujaan kuljetuksen 
aikana. Näin mukaan annetusta uskonnollisesta kirjallisuudesta oli todella konkreet- 
tista hyötyä. Erikoista on, että "Matti Pakkala” kertoo Uralin ylitetyn hevosilla. Jos 
näin todella tapahtui, se oli vastoin asetuksia. ”Zri telin” kirjoittaja ja Maksimov 
mainitsevat, että asetuksia rikottiin yleisesti ja että rahalla sai helpotuksia matkan 
rasituksista. Lieneekin niin, että "Pakkala” oli keinotellut itselleen ylimääräisiä 
etuisuuksia. 

Kaikissa suomalaisten kertomuksissa kuljetusta pidetään hyvin raskaana. Suoma- 
laisillehan matka oli pidempi kuin useammille muille keisarin alamaisille, ja vaikeuk- 
sia lisäsi varmasti myös se, että Venäjän ja Siperian olot olivat suomalaisille täysin 
tuntemattomat. 


3. Kuljetuksissa tapahtuneet uudistukset ja niiden vaikutus karkotettujen ter- 
veyteen 

Speranskin toimesta syntyneet karkotusasetukset olivat vuosikymmeniä Venäjän 
karkotusjärjestelmän pohjana. Ajan mittaan havaittiin järjestelmässä puutteita, mutta 
vuosikymmeniin ei epäkohtiin saatu merkittäviä korjauksia. 

Vuonna 1851 tehtiin kenraaliadjutantti N. N. Annenkovin johdolla Länsi-Sipe- 
riassa väestönlaskenta ja hallintotarkastus, ja silloin havaittiin koko karkotusjärjestel- 
män olevan heikolla kannalla. Annenkov laati kuljetuksia koskevan muistion. Sen 
mukaan kulku karkotukseen oli tuskien taival. Talvisin vangit kärsivät kylmyydestä, 
kesällä helteestä, kulkureitit olivat kehnot, majoitusolot huonot, ruoka lähes syötä- 
väksi kelpaamatonta jne. Kaikesta tästä oli seurauksena kuljetettavien nälkiintymi- 
nen, sairastuminen ja usein jopa kuolema. Annenkovin mukaan tuskin kolmasosa 
karkotetuista oli selvinnyt matkasta ilman sairaalassakäyntiä kuljettuaan 5000 virstaa 
Moskovasta Siperiaan. Useimmat olivat lopullisesti menettäneet terveytensä. Fyysi- 
seen kurjuuteen liittyi vielä siveellinen rappio, joka oli suuressa määrin seurauksena 
huonosta kuljetusjärjestelmästä. Tuntiessaan tilansa toivottomuuden karkotetut luo- 
puivat yhteiskunnan hyväksymistä moraalikäsityksistä. Annenkovin mukaan voitiin 
päätellä, että vaikka Siperian väestö karkotusten avulla lisääntyikin, karkotetut olivat 
siinä määrin fyysisesti ja siveellisesti heikkotasoisia, että he olivat pikemmin vahin- 


69 



goksi kuin hyödyksi Siperialle. Erityisesti Annenkov tähdensi, että kuljetusjärjestel- 
mää oli parannettava, mikäli siirtolaisuutta haluttiin edistää karkotusten avulla. 43 

Uudistukseen ryhdyttiin vasta kymmenisen vuotta muistion julkaisemisen jälkeen. 
Tobolskin karkotusasiain keskusviraston johtaja M. Ugrjumovski esitti vuonna 1860 
Länsi-Siperian keskushallinnolle ja alueen kenraalikuvernöörille suunnitelman kar- 
kotettujen kuljetuksen uudistamisesta. Sen mukaan karkotetut piti tärkeimmillä 
kuljetusreiteillä viedä rautateitse ja siellä missä ei ollut rautatietä, hevosten vetämissä 
kärryissä. Länsi-Siperian keskushallinto ja kenraalikuvernööri G. Hasford hyväksyi- 
vät suunnitelman, ja se esitettiin edelleen sotaministeriölle, jonka alaisuuteen karko- 
tettujen kuljetus kuului. Sotaministeriöstä suunnitelma tuli ministerikomitean käsit- 
telyyn, jossa päätettiin marraskuussa 1861 perustaa asiaa pohtiva komitea. Sen 
jäsenet olivat sota-, sisä- ja oikeusministeriöstä sekä valtakunnan tie-, vesi- ja 
insinöörihallinnosta. Puheenjohtajaksi kutsuttiin pääesikunnan päivystävä kenraali 
F. L. Heiden 44 ja sihteeriksi A. N. Belentsenko sisäasiainministeriön poliisiasiain 
osastolta. Aloittaessaan työnsä komitea totesi, että Ugrjumovskin ehdotuksia ei 
voitu soveltaa sellaisinaan koko valtakunnassa. Kuljetustilanteen kartoittamiseksi 
komitea päätti tiedustella valtakunnan eri osien johtavilta hallintomiehiltä, kuinka 
vanginkuljetus oli järjestetty näiden alueilla. Samalla tehtiin myös uudistusehdotuk- 
sia. Kenraalikuvernööri Rokassovski sai tiedustelun 26. 2. 1862. Kirjeessä viitattiin 
suunniteltuun uudistukseen ja kysyttiin seuraavia asioita: 

1) Olisiko mahdollista muuttaa karkotettujen kuljetus Suomessa hevosilla tapah- 
tuvaksi, ellei ole mitään syitä, jotka tekevät tämän muutoksen mahdottomaksi? 

2) Millainen ajoneuvo on sopiva karkotettujen kuljettamisessa a) kesällä, b) 
talvella? 

3) Montako hevosta täytyy olla kullakin etapilla ilman viivytystä tapahtuvaa 
kuljetusta varten ottaen huomioon ajoneuvojen rakenteen ja vuoden aikana 
kuvernementista lähtevien vankien määrän? 

4) Kuinka etapit on varustettava hevosilla, jos kuljetuksista vastaisivat postihevo- 
set ja kuljetuksen hoidosta postinhoitajat (ilman että he saisivat korvausta 
maanomistajien maksamasta kyytirahasta)? Olisiko järjestettävä oma virka- 
kunta hoitamaan kuljetuksia? 

5) Kuinka paljon olisi suoritettava maksua yhdeltä virstalta ja hevoselta? 

6) Montako virstaa voitaisiin kulkea päivässä ottaen huomioon kaikki kuljetuk- 
seen vaikuttavat seikat, kuten kärryjen paino, kuorma, hevosten kunto, tien- 
laatu jne.? 

Näiden varsin yksityiskohtaisten seikkojen lisäksi komitea pyysi kenraalikuver- 
nööriä ilmoittamaan ne yleiset perusteet, joiden tähden olisi syytä muuttaa kuljetuk- 
set Suomessa hevosilla tapahtuviksi. Koska uudistuksen pohjana oli vanha järjes- 
telmä, halusi komitea myös seuraavat tiedot: 

1) tilastollisen selvityksen maan tärkeimmistä vanginkuljetusreiteistä: a) vaihto- 
asemien ja yöpymispaikkojen lukumäärän, tiedon ko. rakennuksista ja var- 

tioinnin ja huollon järjestämisestä, b) tiedon siitä, ylittävätkö kuljetusreitit 
suuria jokia ja onko ylitys järjestetty proomuilla vai siltojen avulla, c) tiedot 
muista kuljetuksiin vaikuttavista luonnonesteistä, jotka voivat haitata erityisesti 
kelirikon aikana syksyisin ja keväisin; 

2) selvityksen siitä, millaisia vaihtoasemia ja yöpymispaikkoja kruunun on raken- 
nettava tai vuokrattava paikalliset olosuhteet huomioon ottaen; 

3) tiedot edellisenä vuonna kuljetettujen vankien määrästä: a) suomalaisista van- 
geista, jotka oikeuden päätöksellä on lähetetty Siperiaan tai jotka ovat tutkitta- 
vina, b) muualta kotoisin olevista karkotus- tai tutkintovangeista sekä erityi- 
sesti mukana seuraavien perheenjäsenten määrästä; 

4) selvityksen vuotuisista asiaan liittyvistä kustannuksista, kuten vuokrista, 
remonteista jne.; 

5) vertailevan laskelman kuluista, joita tulee jalkaisin kuljetettaessa ja mahdollisen 
uudistuksen aikana. 

Komitea pyysi vastaamaan tiedusteluun 1. 6. 1862 mennessä. Tämä oli rajana 
muillekin Keisarikunnan viranomaisille. 

Tiedustelun saatuaan Rokassovski kääntyi senaatin ja Viipurin läänin kuvernöörin 
puoleen. Senaatille 13./25. 4. lähettämäänsä kirjeeseen hän liitti oman ehdotuksensa 
Siperiaan lähetettävien kuljettamisesta Suomessa. Siinä hän esitti harkittavaksi mm. 
seuraavan : 

1) Voisiko senaatti kuljetusjärjestelmää muutettaessa suostua siihen, että jalkaisin- 
kuljetus Viipurista Rajajoelle ja edelleen Pietariin muutettaisiin ajoneuvoilla 
tapahtuvaksi? Vangeille olisi helpompaa, että pakkotyöhön kaivoksiin ja tehtai- 
siin karkotetut tuotaisiin heti päätöksen tapahduttua Viipuriin ja siirtolaisiksi 
karkotetut vain kesäisin. Viipurista heidät sitten kuljetettaisiin kruunun höyry- 
aluksella Pietariin. Tällöin voitaisiin Viipurin ja Pietarin välinen etappijärjes- 
telmä lakkauttaa. 

2) Mikäli senaatti pitää välttämättömänä, että karkotettuja kuljetetaan myös talvi- 
sin, eikä voi suostua pitkiin, kalliiksi tuleviin säilytyksiin Viipurissa eikä suostu 
merikuljetuksiin, olisi toivottavaa, että senaatti ryhtyisi toimiin hevosajoneuvo- 
jen, kuskien ja tilojen hankkimiseksi vankikuljetuksia varten. 

3) Kuten jo vuoden 1826 asetuksessa määrättiin, maksaisi kuljetuskustannukset 
edelleen Suomen valtio. Voidakseen pienentää näitä kuluja olisi senaatin pyrit- 
tävä vähentämään niiden määrää, jotka ovat saaneet luvan lähteä siirtolaisiksi 
Siperiaan. Tuo luku on kasvanut vuosi vuodelta, ja kuluvan vuoden kolmen 
ensimmäisen kuukauden aikana on Siperiaan lähetetty jo 50 henkilöä. On 
toivottavaa, että laillista suojelua vailla olevia koskevan lainmuutoksen tapah- 
duttua osa niistä työ- ja ojennuslaitoksissa olevista irtolaisista, jotka nyt 
lähtevät Siperiaan, voitaisiin muuttaa kotimaassaan rauhallisiksi ja ahkeriksi 
uudisasukkaiksi. 45 

Lopuksi kenraalikuvernööri viittasi komitean antamaan päivämäärään ja pyysi 
senaattia käsittelemään asian nopeasti. 46 

Lähettäessään tiedustelun valtakunnan eri alueiden johtaville virkamiehille Heide- 
nin komitea ei asettanut Suomea mitenkään erikoisasemaan, ja Suomen kenraaliku- 
vernööriin suhtauduttiin kuten muihinkin keisarin käskynhaltijoihin. Vastausta pyy- 
dettiin nimenomaan kenraalikuvernööriltä. Komitea ei kirjelmässään sanallakaan 
viittaa siihen, että Suomen omat hallintoelimet olisivat asiassa osallisina. Vastauksen 
valmisteluun annettu aika oli lisäksi niin lyhyt, ettei perusteellisiin selvityksiin ollut 
mahdollisuuksia. 

Rokassovski ei kuitenkaan sivuuttanut Suomen omia hallintoelimiä ja esitti tiedus- 
telun edelleen senaatille. Hänellä oli myös yksityiskohtaiset ehdotukset siitä, kuinka 
kuljetukset voitaisiin järjestää. Ilmeisesti hän uskoi näillä nopeuttavansa asian käsit- 
telyä. On huomattva, että kuljetusasiat olivat Rokassovskin erikoisala. Hän oli 
koulutukseltaan insinööriupseeri, jolla ennen tuloaan Suomen kenraalikuvernööriksi 
oli takanaan pitkä ura armeijan majoitus- ja kuljetuselimissä. 47 

Ennen kuin senaatti ehti käsitellä asiaa, tiedusteluun vastasi Viipurin läänin 
kuvernööri B. Indrenius. Hän ilmoitti karkotetuille tulevan matkaa Viipurista Pieta- 
riin 133 1/5 virstaa. Tällä välillä oli vain yksi varsinainen etappi - Kyyrölässä jossa 
karkotetut ja kuljettajat pitivät lepopäivän. Etapin lisäksi oli yöpymis- ja vaihtoase- 
mia viisi, joista kaksi Viipurin ja kolme Pietarin kuvernementissa. Kuljetus Viipurista 
Pietariin kesti tavallisesti kahdeksan päivää. Kuljetuksesta ja vartioinnista vastasi 
Viipuriin sijoitetun venäläisen sotaväen asettama komennuskunta. Tämän selvityk- 
sen Rokassovski lähetti senaatille 19. 4./1. 5. 

Senaatin käsittelyyn kuljetusasia tuli 5. 5. 1862. Se totesi, että kuljetusta koskevia 
muutoksia voidaan tehdä vain muuttamalla keisarillista asetusta. Kun tämä tapah- 
tuisi, uutta asetusta tultaisiin heti soveltamaan Suomessa ja karkotetut vietäisiin 
Viipurista edelleen joko hevosajoneuvoissa tai höyrylaivalla Pietariin. Viipurin 
kuvernööriltä päätettiin tiedustella käytännön järjestelyjä. Sen jälkeen senaatti voisi 
tehdä asiasta päätöksen ja ilmoittaa siitä kenraalikuvernöörille. Samaten päätettiin 
ilmoittaa asiasta senaatin oikeusosastolle. 48 

Senaatti oli siis valmis hyväksymään suunnitellut uudistukset, ja tässä vaiheessa 
näytti siltä, että asia olisi saatu nopeasti pois päiväjärjestyksestä. Niin ei kuitenkaan 
käynyt. Rokassovski näet tiedusteli 26. 6./11. 7., voitaisiinko uudistettavaa kuljetus- 
järjestelmää käyttää myös sotilasarestilaisten kuljetukseen? 49 Siihen asti samat etappi- 
miehistöt olivat vastanneet sekä karkotettujen että sotilasarestilaisten kuljettamisesta, 
ja Suomessa olevan sotaväen päällikkönä kenraalikuvernööri halusi käytännön jatku- 
van suunnitellun muutoksen jälkeenkin. 

Tiedustelun vuoksi kuljetuskysymys palautui kokonaisuudessaan senaatin käsitte- 
lyyn, sillä sotilasarestilaiset olivat venäläisiä ja Venäjän lakien alaisia. Senaattorit 
tarkastelivat nyt asiaa perusteellisemmin ja ennen kaikkea kustannuskysymyksenä. 
Sotilasarestilaisten kuljettaminen olisi näet lisännyt paikallisen väestön rasituksia, 
joita jo aiheutui suomalaisten vankien kuljettamisesta. Sotilasarestilaisten kuljetusta 
senaatti piti Venäjän kruunun asiana. Karkotettujen kuljettamista laivalla Pietariin 
pidettiin myös kalliina, eikä ollut sopivia aluksia käytettävissä. Katsottiin parhaaksi, 
että vanginkuljettajat veisivät tuomitut hevosilla Venäjän rajalle, josta sikäläiset 
viranomaiset toimittaisivat heidät eteenpäin. Kenraalikuvernöörille oli vain esitet- 

tävä, että lähelle Suomen rajaa Valkiasaareen asetettaisiin venäläinen virkamies ja 
tarpeellinen vartijajoukko suomalaisten vankien vastaanottamista ja edelleenkuljetta- 
mista varten. 50 

Siihen, millainen suomalaisten karkotettujen kohtalo oli Venäjän puolella, senaatti 
ei puuttunut. Heidenin komiteahan oli tiedustellut vain Suomen vanginkuljetuksen 
tilaa ja pyytänyt samalla tekemään uudistusehdotuksen. Suomen viranomaisten valta 
loppui Suomen rajalle, ja puuttuminen siihen, miten kuljetus järjestettäisiin Venä- 
jällä, olisi merkinnyt sekaantumista Venäjän viranomaiseten toimiin. 

Senaatin päätettyä asiasta ei kenraalikuvernööri enää palannut sotilasarestilaisia 
koskevaan tiedusteluunsa, vaan antoi 9./21. 1. 1863 kuljetuksista vastaaville sotilasvi- 
ranomaisille ohjeet järjestää kuljetus Viipurista Pietariin senaatin edellyttämällä 
tavalla. 51 

Koko kuljetusjärjestelmän kannalta olivat tärkeimpiä Venäjällä tapahtuneet muu- 
tokset, joiden pohjana olivat Ugrjumovskin mietintö ja kulkuvälineiden tekninen 
kehitys. Vuosina 1836—1839 oli rakennettu Pietarin ja Moskovan välinen rautatie, ja 
sen jälkeen niitä oli valmistunut jatkuvasti eri puolille valtakuntaa. Samanaikaisesti 
tapahtunut höyrylaivojen tulo jokiliikenteeseen oli vaikuttanut lähes käänteenteke- 
västi Venäjän kuljetusoloihin. Ennen höyrylaivoja esim. Volgaa ja Kamaa pitkin 
vastavirtaan tapahtuneet kuljetukset olivat hitaita ja kalliita. 

Ensimmäiseksi siirrettiin rautateille Pietarin ja Moskovan väliset vanginkuljetukset 
v. 1858. Moskovan ja Nizni-Novgorodin välillä alkoivat rautatiekuljetukset v. 
1863. 52 Nizni-Novgorodin ja Permin välillä alettiin karkotettuja kuljettaa purjehdus- 
aikana höyrylaivojen hinaamissa proomuissa v. 1864. Nämä ns. uivat vankilat oli 
tehty nimenomaan tähän tarkoitukseen. Nizni-Novgorodista Kasaniin kuljettiin 
Volgaa myötävirtaan ja Kasanista Permiin Kamaa vastavirtaan. 53 

Myös Siperiassa oli purjehduskelpoisia vesireittejä, ja v. 1865 alettiin karkotettuja 
kuljettaa proomuilla Tjumenista Tobolskin kautta Tomskiin. 54 Siperiassa reitteinä 
olivat Tara, Tobol, Irtys, Ob ja Tom. 

Vesikuljetukset olivat mahdollisia vain purjehdusaikana, ja niihin voitiin turvautua 
vain jokireiteillä. Vankien oli joka tapauksessa kuljettava pitkiä matkoja maitse. 
Heidenin komitean ehdotusten mukaisesti siirryttiin Nizni-Novgorodin ja Tjume- 
nin välillä ajoneuvokuljetuksiin v. 1864 ja Tjumenin ja Atsinskin välillä seuraavana 
vuonna. 55 

Kesäisin käytettiin tavallisia talonpoikasityyppisiä rattaita ja talvisin rekiä. Kuhun- 
kin ajoneuvoon sijoitettiin neljä vankia ja yksi vartija. Erilaisiin rangaistuksiin 
tuomitut karkotetut sijoitettiin eri ajoneuvoihin. Vangit olivat kahlehdittuina, ja vain 
naisia ja lapsia kuljettavat vaunut ja reet olivat katettuja. 

Varsinaisesta kuljettamisesta eivät vastanneet vartijat, vaan omia hevosiaan käyttä- 
vät talonpojat, jotka olivat tehneet kruunun kanssa kuljetussopimuksen. Ajoneuvo- 
jen piti vastata viranomaisten vaatimuksia, ja niitä vetävien kolmen hevosen piti olla 
niin hyväkuntoisia, että ne pystyivät kuljettamaan vankikuormaa 8 virstan tuntino- 
peudella. Päivässä oli edettävä 80-90 virstaa, ja vankeja sai yhdessä kuljetuserässä 
olla v:n 1822 asetuksen mukainen määrä eli 60 vankia kesäisin ja 100 talvisin. Kun 
yhteen kuormaan sijoitettiin 4 vankia, niin kesäisin kuljetuskolonnaan kuului 15 ja 

talvisin 25 hevosajoneuvoa. Kelirikon ajaksi kuljetukset oli keskeytettävä keväisin ja 
syksyisin kahdeksi viikoksi, mutta tarvittaessa keskeytys saattoi viranomaisten har- 
kinnan mukaan olla pidempikin. 

Näin karkotettujen ei enää tarvinnut käytetyimmillä reiteillä kulkea jalkaisin, 
mutta edelleen he olivat alttiina Siperian ankaralle ilmastolle. Talvisin, jolloin — 35°:n 
pakkaset olivat normaaleja, ei kuoliaaksi paleltuminenkaan ollut harvinaista. Vuonna 
1867 kuljetusjärjestelmään tutustui poliisivoimain toimeenpanevan osaston päällikkö 
paroni I. O. Velho. Hän ehdotti sisäasiainministeriölle, että karkotettujen talvikulje- 
tus lopetettaisiin eniten käytetyillä reiteillä. Velhon mukaan olisi kruunulle edullista 
kuljettaa vangit vesitse ja pelkästään purjehdusaikana, koska silloin voitaisiin lak- 
kauttaa suuri määrä kuljetusasemia. Vangeille itselleen se olisi paljon mukavampaa, ja 
Siperia hyötyisi saadessaan asukkaiksi karkotettuja, jotka eivät kuljetuksen aikana 
olleet menettäneet terveyttään. 56 Ehdotusta valmisteltiin edelleen ministeriössä. Kat- 
sottiin, että karkotettuja voitaisiin kuljettaa Volgalla ja Kamalla 1. 5. — 1. 10 ja 
Siperian jokireiteillä 1. 5. — 10. 9. Muina aikoina voitaisiin sallia vain niiden vankien 
jokikuljetukset, jotka oli tuotu proomuilla Permiin ja Tomskiin ja jotka olivat vielä 
matkan varrella purjehduskauden loputtua. Heidät olisi tuotava talven ajaksi Tjume- 
niin ja Atsinskiin. Lokakuussa 1867 sisäasiainministeri toi esityksen ministerikomi- 
teaan, jossa se hyväksyttiin. Keisarille tekemässään esityksessä ministerikomitea 
tähdensi, että sisäasiainministeriön on entistä tarkemmin valvottava karkotettujen 
kuljetusta ja että kuljetusjärjestelmää on edelleen kehitettävä. Komitean mukaan 
kuljetusvälineiden kehittyminen oli tehnyt mahdolliseksi siihenastiset uudistukset ja 
teknisen kehityksen avulla voitaisiin vastakin parantaa vanginkuljetuksia. Uudistuk- 
set olivat myös säätäneet kruunun varoja. Hallitsija antoikin 1. 12. 1868 asetuksen 
talvikuljetusten lopettamisesta. 57 

Heidenin komitea oli ehdottanut kuljetusjärjestelmän hallinnonkin uudistamista. 
6. 10. 1864 annetulla asetuksella perustettiin kuljetustentarkastajan virka. Hänen 
tehtävänään oli valvoa kuljetusten toimeenpanoa Nizni-Novgorodin ja Tjumenin 
välillä. Havaitessaan rikottavan määräyksiä hänen oli ilmoitettava asiasta kuverne- 
mentin sotilasjodolle. Lisäksi hänen oli vuosittain raportoitava toimistaan sisäasiain- 
ministeriön poliisiasiainosastolle. 58 Vastaavanlainen virkamies nimitettiin Tjumenin 
ja Atsinskin välille 5. 3. 1865. 59 Tarkastajien esimieheksi määrättiin 13. 7. 1868 
ylitarkastaja, jonka tehtävänä oli kuljetusjärjestelmän johtaminen ja koordinointi. 60 

Aikoinaan karkotusasiain keskuspaikaksi oli määrätty Tobolsk, koska se oli Länsi- 
Siperian pääkaupunki, mutta vankien kannalta Tobolskin sijainti ei ollut edullinen. 
Kaikki karkotetut joutuivat kulkemaan Tobolskin kautta, ja ne, jotka sijoitettiin 
Tobolskista länteen, joutuivat matkustamaan edestakaisin. Tämän johdosta Länsi- 
Siperian kenraalikuvernööri A. O. Duhmel esitti sisäasiainministeriölle keskusviras- 
ton siirtämistä Tobolskista länteen, Tjumeniin. Ehdotus oli ministerikomitean käsit- 
telyssä 14. 2. 1867 ja tuli hyväksytyksi. Tämän jälkeen sitä käsiteltiin lainvalmistelu- 
elimissä ja valtakunnanneuvostossa, ja 23. 12. 1869 annettiin asetus keskusviraston 
siirtämisestä Tjumeniin. 61 Kaupunki olikin hyvä sijoituspaikka: sen kautta kulkivat 
kaikki Siperiaan karkotetut, sieltä alkoi kuljetus pitkin Siperian jokireittejä ja se 
sijaitsi Pietarin ja Irkutskin puolivälissä. 

Vuonna 1868 Heidenin komitean sihteeri Aleksander Belentsenko julkaisi ministe- 
riön toimeksiannosta artikkelin ”Ulutssenija v peresylke arestantov v Sibir po 
offitsialnym svedenijam” (Virallisten tiedotusten mukaisia arestilaisten Siperiaan 
kuljettamista koskevia parannuksia). Siinä kerrotaan, että vuosina 1864—1868 toi- 
meenpannut uudistukset muuttivat lähes koko järjestelmän. Aiemmin Siperiaan- 
kulku oli karkotetuille kidutusta, kruunulle se merkitsi suuria kustannuksia ja 
Siperialle ja sen väestölle koituva hyöty oli olematon. Nyt kuljetukset nopeutuivat. 
Ennen vuotta 1864 Viipurista Tomskiin vaellettiin 294 matkavuorokautta, uudistus- 
ten jälkeen 61 matkavuorokautta. Ennen uudistuksia yhden henkilön kuljettaminen 
Nizni-Novgorodista Tomskiin maksoi 188 ruplaa 98 kopeikkaa, uudistusten jälkeen 
vain 47 ruplaa 25 kopeikkaa. Kustannuksia oli eniten aiheuttanut etappimiehistö, 
jonka määrää voitiin uudistusten toteuduttua tuntuvasti supistaa. Belentsenko täh- 
dentää erityisesti, että karkotetut olivat siirtolaisia, jotka lisäsivät laajan, harvaan 
asutun maan väestöä. Uusi kuljetusjärjestelmä takasi sen, että Siperiaan tuodut 
karkotetut olivat hyväkuntoisia ja työkykyisiä. 62 

Belentsenkon selvityksessä - sen luonteen mukaisesti - ei mainita, että kuljetusjär- 
jestelmään jäi vielä monia epäkohtia. Kun vankeja vietiin Tjumenista, Tobolskista tai 
jostain muualta reitin varrelta karkotuspaikkaan, heidän oli vielä kuljettava jalkaisin, 
ja paikalliset viranomaiset vastasivat kuljettamisesta. Tomskista itään suuntautuvat 
reitit Belentsenko sivuuttaa täysin. Parannukset koskivat vain keskeisiä kuljetusalu- 
eita eli Euroopan puoleista Venäjää ja Länsi-Siperiaa. Itäisin paikka, joka vielä kuului 
niiden piiriin, oli Tomsk, jokikuljetusten päätepiste. On kuitenkin muistettava, että 
mitä idemmäs mentiin, sitä vähäisemmäksi tuli myös kuljetettavien määrä. Vuonna 
1867 kuljetettiin Tjumenin kautta 7 500, Tomskin 5 100 ja Atsinskin kautta 2 250 
karkotettua. 63 Vuonna 1880 Tjumenin kautta kuljetettiin 16 679, Tomskin 10 259 ja 
Atsinskin kautta 8 496 karkotettua. 64 Baikalin-takaisille alueille karkotettiin vain 
törkeisiin rikoksiin syyllistyneet, joita oli 1860-luvulla vuosittain vain n. 1 000 
henkilöä. V. 1880 tämä määrä oli 3 156. 65 

1800-luvun lopun kuljetuksia tutkinut Jadrintsev on osoittanut, ettei matka karko- 
tukseen ollut uudistusten jälkeenkään helppo. Tjumenin siirtovankilan kautta kulje- 
tettiin vuosittain noin 18 000 karkotettua, ja purjehduskautena sinne oli yhdellä 
kertaa tavallisesti sijoitettu 1 500-2 000 ja joskus jopa 2 500 vankia. Alun perin se oli 
rakennettu 7QQ:lle, joten siellä vallitsi jatkuva ahtaus. Tjumenissa vangit joutuivat 
olemaan 15 — 30 päivää, ja tänä aikana ahtauden aiheuttamat epäkohdat kärjistyivät. 
Vuosina 1869 — 1874 vankilassa oli kaikkiaan 91 927 vankia. Heistä sairastui 9 454 eli 
10,3 % ja kuoli 1 934 eli 2,1 % 

Tomskin siirtovankilan vastaavat luvut vuosilta 1877— 1880 olivat hieman erilaiset. 
Silloin vankilaan oli sijoitettuna yhteensä 38 423 vankia, joista sairastui 7 471 eli 19,4 
% ja kuoli 2,5 %. Sairastavuus oli Tomskissa suurempi siksi, että matkan jatkuessa 
karkotettujen kunto oli heikentynyt ja että kuljetuksen aikana monet olivat saaneet 
tartunnan, joka vasta Tomskissa puhkesi sairaudeksi. 

Pääasiallisena sairauksien aiheuttajina ja kuolinsyinä olivat taudit ja epidemiat. 
Lavantauti eri muodoissaan oli vankiloiden jatkuva vitsaus. Ahtaus, likaisuus ja 
kehno terveydenhoito edistivät sen leviämistä, ja heikkokuntoiset ja huonosti ravitut 

karkotetut olivat helppoja uhreja. 

Proomuilla vallitsevia olosuhteita Jadrintsev tutki Tjumenin ja Tomskin välillä. 
Ajanjaksona 1869—1881 kuljetettiin 122 738 vankia. Heistä sairastui 7 580 eli 6 % ja 
kuoli 464 eli noin 0,5 prosenttia. Tämä sairastuneiden ja kuolleiden vähyys verrat- 
tuna vankiloiden vastaaviin määriin johtui siitä, että sairastuneet ja todella heikko- 
kuntoiset jätettiin vankilasairaaloihin. Toisaalta tauti oli monella piilevänä jo mat- 
kalle lähdettäessä, ja tartunta levisi helposti proomujen ahtaudessa. 

Suuret sairastuvuus- ja kuolleisuusluvut eivät olleet ominaisia vain Siperialle vaan 
koko kuljetusjärjestelmälle. Taulukossa n:o 6 on esitetty Jadrintsevi n laatima tilasto, 
joka koskee vuosia 1880 ja 1881 ja kattaa reitin Moskovasta Atsinskiin. 

V. 1880 kuljetetuista 16 679 karkotetusta sairastui 11 617 eli 69,7 % ja kuoli 1 201 
eli 7,2 %. Seuraavana vuonna kuljetetuista 16 199 karkotetusta sairastui 11 045 eli 
68,2 % ja kuoli 1 385 eli 8,5 %. Sairastuvuus ja kuolleisuus oli siirtovankiloissa, 
kuten Moskovassa ja Permissä, runsasta. Rautatiekuljetukset Moskovasta Nizni- 
Novgorodiin ja Permistä Jekaterinburgiin olivat helpompia kestää, kun taas proomu- 
kuljetukset näyttävät olleen vahingollisempia. Jekaterinburgin ja Tjumenin välinen 
hevoskuljetus vaati myös runsaasti uhreja. Se, että sairastuvuusluvut olivat Tomskin 
ja Atsinskin välillä suuret, on osoitus etappikuljetusten rasittavuudesta. Taulukosta 
ilmenee myös, etteivät tuhoisia olleet niinkään kuljetukset kuin pitkäaikaiset odotuk- 
set ahtaissa vankiloissa. 66 

Kerman tutki 1880-luvulla Tobolskin ja Tomskin välisiä kuljetusoloja. Hänen 
mukaansa tällä reitillä kuljetettiin vuosina 1870—1884 proomuissa 148 489 vankia, 


Taulukko n:o 6. Siperiaan kuljetettavien karkotettujen 

sairastavuus ja 

kuolleisuus Moskovan ja 

Atsinskin 

välillä vuosina 1880 ja 1881. 






1880 

1881 


Sairas- 

Kuol- 

Sairas- 

Kuol- 


tuneet 

leet 

tuneet 

leet 

Moskovan vankila 

4 969 

650 

5 471 

804 

Nizni-Novgorodin vankila 

569 

76 

430 

38 

Kasanin vankila 

471 

32 

497 

209 

Premin vankila 

1 423 

220 

1 573 

178 

Jekaterinburgin vankila 

638 

69 

501 

39 

Kamislovin vankila 

118 

10 

118 

3 

Junakuljetus Moskovasta Nizni-Novgorodiin 

- 

2 

- 

1 

Proomukuljetus Nizni-Novgorodista Permiin 

780 

26 

605 

21 

Junakuljetus Permistä Jekaterinburgiin 


2 

- 

2 

Hevoskuljetus Jekaterinburgista Tjumeniin 

158 

13 

95 

12 

Proomukuljetus Tjumenista Tomskiin 

529 

25 

289 

27 

Jalkamatka Tomskista Atsinskiin 

781 

76 

567 

51 

Atsinskin vankila 

1181 


899 


Yhteensä Moskovasta Atsinskiin 

11 617 

1 201 

11 045 

1 385 

Kuljetettuja kaikkiaan 

16 

679 

16 199 

joista sairastui 7 066 ja kuoli 569. Koko määrästä siis sairastui 4 % ja kuoli noin 0,4 
%. 67 Lukuja voidaan verrata Jadrintsev in mainitsemiin Tjumenin ja Tomskin välistä 
proomukuljetusta koskeviin lukuihin. Niiden mukaan v. 1880 sairastui 3,8 % ja 
kuoli noin 0,1 % karkotetuista. Vuonna 1881 vastaavat luvut olivat 1,7 % ja 0,2 %. 
On kuitenkin huomattava, että Kermani n luvut kuvaavat 14 vuoden periodia, kun 
taas vain kahta vuotta koskevia Jadrintsev in lukuja voidaan pitää satunnaisina. 

Karkotetut itse pitivät proomukuljetuksia helppoina verrattuina hevoskuljetuksiin 
ja jalan taivaltamiseen. Vesikuljetus oli lepoa rasittavan huonoilla teillä tapahtuneen 
hevoskyydityksen jälkeen. 68 

Sekä Jadrintsev että Kennan pitivät sairastuvuus- ja kuolleisuusmääriä tavattoman 
suurina. Edellisen mukaan karkotusjärjestelmä oli tuhoisa karkotetuille, vahingolli- 
nen Siperialle ja kallis valtakunnalle. Jadrintsev ja Kennan eivät verranneet omia 
tilastojaan Maksimov in laatimiin, joissa keskimääräinen sairastavuus oli 13 % ja 
kuolleisuus 3 %. 69 Näistä luvuista voidaan päätellä, että tekniset uudistukset olivat 
nopeuttaneet kuljetuksia, mutta eivät olleet sanottavasti parantaneet kuljetettavien 
elinolosuhteita. Rautatiekuljetukset olivat nopeutensa ja mukavuutensa vuoksi kar- 
kotetuille edullisimmat. Tästä viranomaiset olivat selvillä, ja sitä mukaa kun uusia 
ratoja valmistui, alettiin karkotettuja kuljettaa junilla. 70 Vuonna 1885 valmistui 
Tjumenin rautatie, ja karkotetut pääsivät ylittämään Uralin junalla. 71 Varsinaista 
Siperian rataa alettiin rakentaa v. 1891, ja vasta kun se ulottui Krasnojarskiin ja 
Irkutskiin asti, annettiin karkotettujen junakuljetuksia yksityiskohtaisesti säätelevät 
asetukset 12. 2. 1897, 17. 12. 1899 ja 26. 4. 1900. 72 Karkotettujen määrä alkoi toisaalta 
vähetä 1880-luvulta alkaen, joten rata valmistui heidän kannaltaan liian myöhään. 

Tärkeitä tekniset uudistukset olivat pitkämatkaisille suomalaisille. He pääsivät 
myös ensimmäisinä hyötymään junakuljetuksista, jotka aloitettiin Pietarin ja Mosko- 
van välillä v. 1858. Niinpä elokuussa 1866 kaksi Tampereella kiinni joutunutta 
Irkutskin kuvernementista paennutta suomalaista kertoi, ettei enää tarvinnut taival- 
taa jalan 16—18 kuukauden matkaa karkotuspaikkaan. Pietarista mentiin junalla 
Moskovaan ja sieltä eteenpäin höyrylaivoilla. Ainoastaan vähäisiä maataipaleita 
jouduttiin välillä kävelemään, ja perille tultiin kolmessa kuukaudessa. 73 

Myös Suomessa alettiin käyttää rautateitä vankikuljetuksissa, ja kun Riihimäen - 
Pietarin rata valmistui v. 1870, ruvettiin seuraavana vuonna kuljettamaan karkotet- 
tuja Viipurista Pietariin junalla. 74 

Karkotusasiain keskusviraston mukaan vuosina 1823—1888 kuljetettiin Siperiaan 
600 704 karkotettua. 75 Vuosina 1826—1888 karkotettuja suomalaisia oli noin puoli 
prosenttia tuosta määrästä eli 3 321 henkilöä, eivätkä kuljetusviranomaiset näy 
kiinnittäneen heihin juuri huomiota. Kun Johannes Granö v. 1885 matkusti toimi- 
paikkaansa Omskiin, hän kävi Tjumenin keskusvirastossa tiedustelemassa, milloin ja 
miten paljon suomalaisia oli kuljetettu ja mihin heidät oli sijoitettu Siperiassa. Aluksi 
viranomaisilla ei tuntunut olevan lainkaan tietoa suomalaisista, mutta kun Granö 
vetosi asetuksiin, hänet päästettiin tutustumaan vankilaan. Viranomaiset sanoivat, 
että oli mahdotonta kohdella suomalaisia erityisryhmänä, koska ei ollut eri määräyk- 
siä heidän kuljettamisestaan. Myös asetukset suomalaisten sijoittamisesta tiettyihin 
omiin paikkoihinsa tuntuivat olevan keskusvirastossa tuntemattomia. 76 

Viranomaiset olivat kuljetuksessa ja perille ohjaamisessa välinpitämättömiä. Granö 
kertoo esimerkin piittaamattomuudesta Uuteen Suomettareen lähettämässään kir- 
jeessä. Tobolskin kuvernementtiin saapumisen jälkeen erä suomalaisia siirtolaisiksi 
karkotettuja vapautettiin Tykolin 77 kaupungissa, ja heille ilmoitettiin, että heidät oli 
kirjoitettu asukkaiksi Juutinan pitäjään. Sinne heidän oli kuljettava jalkaisin n. 300 
virstaa. Kun useimmilla ei ollut lainkaan rahaa, selviytyminen oli vaikeata. Suoma- 
laisten saapumisesta Granö ei ollut saanut tietoa, vaikka viranomaiset olivat luvan- 
neet ilmoittaa asiasta. Hän oli kuitenkin sattumalta Jelankan kylässä, kun suomalaiset 
saapuivat sinne. He olivat tuolloin matkan puolivälissä, joten taivallettavana oli vielä 
150 virstaa. He tiedustelivat Granöltä, oliko oikein jättää heidät Siperian armoille 
ilman rahaa, ruokaa ja riittäviä vaatteita. Heiltä oli otettu talvivaatteet pois Tjume- 
nissa. Tähän Granö ei voinut sanoa muuta, kuin että käytäntö oli sellainen. Hänen 
mukaansa vastatulleiden asema oli erittäin surkea, ja siksi vain harvat suomalaiset 
pääsivät uuden elämän alkuun, vaikka haluja kunniallisen elämän aloittamiseen olisi 
ollutkin. Granö kirjoittaa, että juuri saapuneita ja matkasta väsyneitä varten pitäisi 
valtion rakentaa vastaanottoasema ja jonkinlainen työtupa, jossa karkotetut voisivat 
hankkia alkutoimeen tulon. 78 

Voidaan päätellä, että moni suomalainen ei viranomaisten välinpitämättömyyden 
tähden koskaan saapunut karkotuspaikkaansa. Vielä Siperiassa useat sortuivat mat- 
kan rasituksiin tai eksyivät. Yhteyden saamista viranomaisiin vaikeutti lisäksi kieli- 
taidottomuus. Granön toivomus vastaanottokodin perustamisesta oli varmasti 
aiheellinen, mutta se tuli liian myöhään, sillä suomalaisten karkottaminen siirtolai- 
siksi loppui jo seuraavana vuonna. 

V KARKOTETUT SIPERIASSA 


1. Pakkotyöhön tuomitut karkotetut 


1.1. Pakkotyöhön tuomittuja koskeva lainsäädäntö 

Siperiaan karkotetut suomalaiset oli ennen karkotusta tuomittu Suomen lain 
mukaan, mutta siitä alkaen kun heidät oli luovutettu Venäjän viranomaisille, heitä 
koski venäläinen karkotuslainsäädäntö. Vuoden 1822 asetuksen mukaan kaivoksiin 
ja tehtaisiin oli lähetettävä törkeisiin rikoksiin syyllistyneet elinikäiseen pakkotyö- 
hön tuomitut karkotetut. Kaikki Suomesta karkotetut kuolemantuomiosta armahde- 
tut kuuluivat tähän ryhmään. Heihin sovellettiin niitä asetuksen määräyksiä, jotka 
koskivat elinikäiseen pakkotyöhön tuomittuja. 

Elinikäiseen pakkotyöhön tuomitun rangaistusaika oli 20 vuotta. Sen päätyttyä 
hän sai poistua rangaistuslaitoksesta ja asettua asumaan työpaikan ulkopuolelle. 
Tällöinkin hän oli poliisin valvonnan alainen. Mikäli pakkotyöhön joutuneet tulivat 
työhön kykenemättömiksi, oli viranomaisten huolehdittava heidän toimeentulos- 
taan. Heille oli perustettava sairaaloita ja vaivaistaloja. 1 

Vuoden 1845 asetuksen mukaan karkotettu saattoi joutua pakkotyöhön 1) kaivok- 
seen, 2) linnoitukseen tai 3) tehtaaseen. 

Ryhmään 1 kuuluvat joutuivat Itä-Siperiaan Nertsinskin kaivosalueella. 

” 2 kuuluvien sijoituspaikka riippui rikoksen ja tuomion laadusta siten, että 

mitä törkeämpään rikokseen oli syyllistynyt, sitä etäisemmässä linnoi- 
tuksessa rangaistus oli kärsittävä. 

3 kuuluvat joutuivat pääasiassa suolankeittimöihin ja viinapolttimoihin. 
Erityisesti määrättiin törkeisiin rikoksiin syyllistyneet Itä-Siperian lai- 
toksiin. 

Paikallisten viranomaisten tuli huolehtia siitä, että pakkotyöläiset sijoitettiin tuo- 
mionsa mukaisiin ryhmiin ja työpaikkoihin. Jos ilmeni sijoitusvaikeuksia, voitiin 
esim. kaivostyöhön määrätty tilapäisesti sijoittaa tehdastyöhön. Naisia ei lähetetty 
kaivoksiin eikä linnoituksiin. Mikäli he olivat syyllistyneet rikoksiin, joista tuomit- 
tiin kaivostyöhön, he joutuivat Itä-Siperian tehtaisiin. Pakkotyöhön tuomittujen 
kohtelua uudistettiin poistamalla mm. eräät rangaistukset, kuten silpominen ja 
seinään kytkeminen. 

Myös siirtolaiseksi pääsemisen ehtoja helpotettiin määräämällä pakkotyöhön tuo- 
mituille erityiset koeajat, jolloin he joutuivat suorittamaan rangaistuksen raskaim- 
man osan. Määräämättömäksi ajaksi kaivostyöhön tuomitun koeaika oli 8 vuotta, 
15—20 vuodeksi kaivostyöhön tuomitun 4 vuotta, 12 — 15 vuodeksi kaivostyöhön 

tuomitun 2 vuotta, tehdastyöhön 6 — 8 vuodeksi tuomitun 11/2 vuotta ja tehdastyö- 
hön 4—6 vuodeksi tuomitun koeaika oli 1 vuosi. 

Koeajasta nuhteettomasti selvittyään karkotetut pääsivät hyväkäytöksisten eli 
luotettavien joukkoon. Heidät vapautettiin kahleista, ja heidän työnsä helpottui. 
Kaivostyössä oleva luottovanki sai kolmen vuoden ja tehdastyössä oleva luottovanki 
vuoden kuluttua viranomaisten suostumuksella muuttaa pois vankilasta ja asettua 
asumaan vuokratiloihin tai rakentaa oman tuvan ja mennä naimisiin. Vankilan 
ulkopuolella asuvalle poikamiehelle maksettiin hänen pakkotyössä ansaitsemistaan 
rahoista 1/4 ja perheelliselle 1/2, ja mikäli hän rakensi omaa tupaa, 3/4. Pidätetty osa 
katsottiin korvaukseksi vaatteista ja työkaluista. Perheellisille annettiin myös sie- 
menviljaa ja hevosia. Lisäksi oli karkotetuille nyt annettava takaisin rahat, jotka 
Tobolskin keskusvirasto oli ottanut haltuunsa karkotuksen tapahduttua. 

Vapaita karkotetut olivat tietenkin vasta, kun tuomiossa määrätty rangaistusaika 
oli kulunut loppuun. Sen päätyttyä he saivat ryhtyä siirtolaisiksi Siperiassa. Heillä oli 
mahdollisuus ruveta joko maanviljelijöiksi tai mennä vapaiksi työläisiksi kaivoksiin 
tai tehtaisiin. 

Paitsi että vuoden 1845 asetuksella annettiin tarkemmat ohjeet karkotettujen 
sijoituksesta ja kohtelusta, sillä pyrittiin selvästi muihinkin tavoitteisiin. Aikaisem- 
min oli voinut vapautua kaivoksesta vasta 20 vuoden pakkotyön jälkeen. Ani harvat 
kuitenkaan kestivät tuota aikaa, ja ne, jotka siitä selvisivät, olivat menettäneet 
terveytensä eivätkä kyenneet enää aloittamaan uutta elämää siirtolaisina. Nyt pakko- 
työrangaistuksesta tuli tavallaan progressiivinen. Kun vanki käyttäytyi hyvin, hän 
pääsi luottovangiksi, sai edelleen muuttaa pois rangaistuslaitoksesta ja oli lopuksi 
vapaa siirtolainen. Karkotetuille tarjottiin tie ja päämäärä. Tienä oli hyvä käytös ja 
kuuliaisuus ja päämääränä pääsy siirtolaiseksi. Näin haluttiin parantaa pakkotyöläis- 
ten elämää, helpottaa vartijoiden tehtäviä, turvata työvoiman saatavuus ja edistää 
siirtolaisuutta. 

Vuoden 1845 karkotusasetus oli voimassa lähes sellaisenaan 1880-luvulla tapahtu- 
neeseen rangaistusjärjestelmän kokonaisuudistukseen asti. Neljänkymmenen vuoden 
kuluessa siihen tehtiin vain vähäisiä muutoksia. Niinpä 18. 5. 1855 pakkotyöläisten 
ruumiillista kuritusta lievennettiin sikäli, että solmuruoskan tilalle otettiin nahka- 
piiska. 2 Ruumiillisia rangaistuksia lievennettiin edelleen 17. 4. 1863 ja 30. 8. 1863 
annetuilla asetuksilla: mm. naiset ja kaikki hengelliseen ja oppineeseen säätyyn 
kuuluvat vapautettiin niistä. 3 


1.2. Karkotetut kaivoksissa ja tehtaissa 

Pakkotyöhön tuomittujen tärkein sijoituspaikka Nertsinsk on Baikaljärven itä- 
puolella Nerts- ja Siikajokien yhtymäkohdassa. Sieltä löydettiin hopea- ja lyijymal- 
mia v. 1601, mutta hyödyntäminen aloitettiin vasta 1700-luvun alussa, jolloin Nikita 
Demidov perusti sinne kaivoksen. Vuosikymmenien kuluessa alueella tehtiin uusia 
malmilöytöjä, ja kaivosten toiminta laajeni. Ne vaihtoivat myös omistajaa usean 

kerran, ja v. 1816 ne joutuivat kruunun haltuun. Alueen tuottoisin löytö - Karajoen 
rikas kultahiekkaesiintymä - tehtiin v. 1838. Kaivokset alkoivat 1800-luvun jälkipuo- 
liskolla ehtyä, mutta kultaa löytyi lisää alueen muiden jokien varsilta. 

Aloittaessaan kaivostoiminnan Demidov kutsui paikalle ammattimiehiä Venäjän 
kaivosalueilta, kuten Uralilta ja Tulasta, sekä Saksista. Kruunu puolestaan antoi 
karkotettuja aputyövoimaksi. Kaivosten jouduttua valtiolle alueesta tehtiin pakko- 
työläisten sijoituspaikka. Vuoden 1822 karkotusasetuksessa ei mainittu Nertsinskiä 
nimeltä, siinä vain määrättiin törkeisiin rikoksiin syyllistyneet Baikalin-takaisiin 
kaivoksiin. Suuri osa heistä sijoitettiin juuri Nertsinskiin, ja vuonna 1845 tämä 
käytäntö kirjattiin lakiin. 4 

Vangit työskentelivät maanalaisissa kaivoksissa. Rautakangen ja moukarin avulla 
irrotettiin kalliosta malmilohkoja, jotka kuljetettiin purilailla tai kottikärryillä tyn- 
nyreihin. Tynnyrit nostettiin kuilusta köyden avulla maan pinnalle ja tyhjennettiin 
kärryihin. Kaivoskäytävät olivat hyvin ahtaat, ja ilma niissä oli erittäin huono. 1860- 
luvulla kaivoskuilut olivat 10—24 sylen (ven. syli = 2,134 m) syvyydessä, ja pisin 
kuilu oli 160 sylen pituinen. Käytyään kaivoskuilussa Maksimov sanoi kiittäneensä 
Luojaa siitä, että sai jälleen nähdä kirkkaan taivaan. Kuilusta noustuaan hän entistä 
selvemmin tajusi pakkotyöläisen kurjan aseman. Vuosikymmeniä olivat tuhannet 
vangit raataneet kaivoksissa. Valtio mittasi heidän työnsä arvon ruplina, mutta 
millään mitalla ei voitu mitata kärsimyksiä, joita ihmiset joutuivat kaivoksissa 
kokemaan. Harvat kestivät rangaistusaajan loppuun, mutta ei ollut tietoa siitä, 
kuinka monet olivat menehtyneet kaivoskuiluihin. 5 

Maksimov suhtautui koko karkotusjärjestelmään kielteisesti ja pyrki siksi kuvaa- 
maan sen kehnommaksi kuin se ehkä olikaan. On kuitenkin ilmeistä, että liioittelun 
vaara ei ollut suuri. 1800-luvun lopulla Siperian kaivostyön historiaa tutkineen 
Semevskin mukaan Nertsinskin oloihin vaikutti keskeisesti N. N. Muravjev. Saa- 
tuaan v. 1847 nimityksen Itä-Siperian kenraalikuvernööriksi ja ryhtyessään harjoitta- 
maan Kauko-Idässä ekspansiivista ulkopolitiikkaa hän katsoi välttämättömäksi koko 
alueen monipuolisen kehittämisen. 

Hänen aloitteestaan perustettiin komitea pohtimaan Nertsinskin kaivostoiminnan 
tehostamista ja tekemään suunnitelma Itä-Siperian karkotusolojen järjestämisestä. 
Komitean pyynnöstä Muravjev teki helmikuussa 1851 asiasta luonnoksen käsittelyn 
pohjaksi. Siinä hän ehdotti, että Nertsinskissä käytettäisiin entistä enemmän pakko- 
työvoimaa ja että kun hopean ja lyijyn tuottaminen oli kruunulle hyödyttömämpää 
kuin kullan, pakkotyöläisiä olisi siirrettävä kaivoksista alueen kullanhuuhtomoihin. 
Tällaista päätöstä komitea ei voinut tehdä, sillä kysymyksessähän oli lainsäädäntöä 
sivuava seikka. 

Nyt asia alkoi kuitenkin kiinnostaa lakeja valmistelevaa keisarin kanslian toista 
osastoa. Se halusi vastaukset seuraaviin kysymyksiin: 


a) Millaisella työllä tai millä rangaistuksella ehdotetaan korvattavaksi kaivostyö, joka on 
ankarin rangaistus, minkä rikoslaki määrää törkeimmistä rikoksista? 

b) Voidaanko kaivoksiin tuomittuja lähettää töihin kullanhuuhtomoihin? 

c) Miten järjestettäisiin pakkotyöläisten vartiointi huuhtomoilla? 

d) Eikö ole niin että rikoslain määräämän ankarimman rangaistuksen kauheus on estänyt 
ihmisiä syyllistymästä rikoksiin, ja eikö huuhtomoiden hyvistä karkumahdollisuuksista 
kerro se, että on karkuteillä lähes 2000 huuhtomoihin sijoitetuista pakkotyöläisistä eli 
noin puolet Nertsinskin vankimäärästä? Karkurit puolestaan aiheuttavat yleistä levot- 
tomuutta ja turvattomuutta. 

Tähän Muravjev vastasi, että huuhtomoissa tehtävä työ vastaa vaikeusasteeltaan 
täysin pakkotyöläisten kaivoksissa tekemää työtä ja että huuhtomoihin voidaan 
helposti järjestää kunnollinen vartiointi. Kaivoksiin tuomittuja taas oli ennenkin 
sijoitettu huuhtomoihin, koska kaikkia Nertsinskiin karkotettuja ei voitu sijoittaa 
kaivoksiin. 

Komitea katsoi kuitenkin, ettei kaivostyötä voitu suoraan rinnastaa huuhtomoissa 
tehtävään työhön, ennen kuin olisi määritelty tarkasti, mikä on näiden vastaavuus. 
Samoin olisi selvitettävä kaivostyön ja tehdastyön suhde. Vasta tämän jälkeen 
voitaisiin antaa uusi, vuoden 1845 karkotusasetusta täydentävä asetus. Keisari yhtyi 
tähän esitykseen 27. 4. 1851. 6 Sittemmin Nertsinskin olojen uudistaminen yhdistet- 
tiin koko rangaistusjärjestelmää koskevaan reformiin. 7 

Lainsäädännöllisten uudistusten epäonnistuminen ei estänyt Muravjevia kehittä- 
mästä kaivostoimintaa. Hänen ensisijaisena tavoitteenaan oli tuotannon ja sitä kautta 
kruunun tulojen lisääminen. Tammikuussa 1851 hän tiedusteli, voitaisiinko Nert- 
sinskissä tehostaa työntekoa ja noudattaa samoja työmenetelmiä kuin esim. Altain 
kaivoksilla. Työtehon parantuminen palkittaisiin sitten pidemmillä lepojaksoilla. 
Vastauksessaan kaivosten johtaja Razgildejev ilmoitti 23. 4. 1851, että talvella 
1850 — 51 raivonnut lavantautiepidemia oli siinä määrin heikentänyt työvoimaa, ettei 
ollut mitään mahdollisuutta parantaa työtehoa. Muualla noudatettua työrytmiä ja 
työtapoja ei taas voitu noudattaa Nertsinskissä, jossa suurin osa työläisistä oli 
pakkotyövankeja. Mahdollisen lepoaikansa he käyttäisivät yhteiskunnan vastaisesti 
ja yrittäisivät karata ensimmäisen tilaisuuden sattuessa. 

Vastauksen saatuaan Muravjev lähetti vuori-insinööri Ozerskin tutkimaan Nert- 
sinskin oloja. Vuonna 1852 tämä antoi selvityksen kaivosten hallinnosta, vankien 
ravinnosta, vaatetuksesta, asumisesta ja työoloista. Samalla hän teki ehdotukset 
tarpeellisista uudistuksista. 

Ozerski ilmoitti kaivosten hallinnon olevan huonolla kannalla. Kirjanpidossa ja 
tileissä oli virheitä ja sekaannuksia. Karkotettuja oli sijoitettu mielivaltaisesti eri 
ryhmiin, eikä paenneiden ja kuolleiden määristä ollut tarkkaa tietoa. Lahjonta oli 
tavallista, ja kruunun tavaroilla käytiin yleisesti kauppaa. Viranomaiset eivät noudat- 
taneet pakkotyöläisten kohtelusta annettuja ohjeita. Vartijat puolestaan kohtelivat 
vankeja mielivaltaisesti, ja karkotettujen majoitusolot olivat huonot. Tästä kaikesta 
aiheutui korkea sairastavuus ja kuolleisuus. Talvella 1850—51 puhjennut lavantauti 
oli nimenomaan heikon huollon ja ankarien olosuhteiden syytä. Silloin kuoli 4560 
karkotetusta 1082 eli neljäsosa. Näin suuri kuolleisuus oli kylläkin poikkeuksellista, 
mutta muuten lavantauti ja keripukki olivat jatkuvia ongelmia. Nertsinskin sairaala 
oli alkeellinen, eivätkä sinne mahtuneet läheskään kaikki. Ozerski piti tärkeänä 
sairaalaolojen parantamista, sillä terveet pakkotyöläiset kykenisivät parempiin työ- 
suorituksiin kuin sairaat. Keripukista kärsittiin heikon ravinnon vuoksi nimenomaan 

kevättalvella. Ozerski ehdotti ruoka-annoksia lisättäviksi ja ravintoa monipuolistet- 
tavaksi. Hän ehdotti mm., että kaivosten yhteydessä viljeltäviin perunaa, juurikas- 
veja ja vihanneksia. 

Vankien vaatetus ei täysin vastannut talven kylmiä ja ankaria olosuhteita, heille 
annettu päällystakki ei ollut pakkasella riittävän lämmin, ja siksi se olisi talveksi 
vaihdettava turkkiin. Lisäksi oli huolehdittava siitä, että vangit todella saisivat heille 
kuuluvan vaatetuksen. Nyt kruunun varusteiden hoitajat antoivat vangeille varasto- 
jen kehnoimmat rääsyt ja itse kävivät kauppaa hyvillä varusteilla ja vaatteilla. 8 

Ozerskin raportin saatuaan Muravjev antoi määräyksen ehdotettujen uudistusten 
toteuttamisesta. Vuosikymmenen ajan Nertsinskissä tehtiin uudisrakennustöitä. 
Pakkotyöläisille rakennettiin kasarmintyyppiset asumukset. Ne olivat suurehkoja, 
yksikerroksisia, suorakaiteen muotoisia hirsirakennuksia, joiden ympärille oli pysty- 
tetty korkea paaluaita. Aidan ja rakennuksen väliin jäi piha, jolla sijaitsivat keittiö, 
sauna ja toimisto eli vartiotupa. Vankilarakennuksen läpi kulki käytävä, josta avau- 
tuivat ovet vankiselleihin. Kukin selli oli rakennettu 60 vangille, mutta joskus niihin 
majoitettiin satakin ihmistä. Makuulavereita oli kahdessa kerroksessa. 

Muonitusta parannettiin suurentamalla annoksia ja monipuolistamalla ravintoa. 
Lihan ja leivän lisäksi saatiin kaalia, perunoita ja sipulia, joita viljeltiin itse paikalla. 
Pakkotyöläisen pääateriana oli kaalikeitto, jossa oli lisänä lihaa ja ryynejä. 

Myös terveydenhoitoa parannettiin rakentamalla sairashuoneita ja lisäämällä sai- 
raalahenkilökuntaa. Parannuksista huolimatta lavantauti, keripukki, anemia ja tuber- 
kuloosi olivat jatkuvia vitsauksia. Niiden lisäksi tulivat työn aiheuttamat sairaudet, 
kuten tapaturmat, mm. jäsenten katkeamiset ja ruhjoutumiset, silmäsairaudet ja 
hengityselinvauriot. Kahleet aiheuttivat näivettymiä ja ihosairauksia. 9 

Semevskin mukaan Muravjev siis pyrki parantamaan Nertsinskin oloja ja osittain 
myös onnistui pyrkimyksissään. On vaikeasti selvitettävissä oliko kehitys todella 
kuvatun kaltainen. Jo omana aikanaan Muravjev oli kansallinen suurmies, jonka 
kaikkiin toimiin suhtauduttiin ihaillen. 10 Karkotettujen itsensä mielestä olot pysyivät 
huonoina. Nertsinskissä pakkotyössä 1860-luvulla olleen Orf anovin mukaan majoi- 
tusolot olivat tyydyttävät, mutta muonitus huono. Viranomaiset olivat kelvottomia 
ja kävivät kaupaa tarvikkeilla, jotka olisi pitänyt antaa vangeille ilmaiseksi. 11 Kennan 
kävi Nertsinskissä talvella 1885. Hänen mielestään pahin epäkohta oli epäsiisteys. 
Vankien asumukset vilisivät rottia ja syöpäläisiä, ja huoneiden tuuletus oli riittä- 
mätön. 12 

Nertsinskin karkotettujen kokonaismäärästä ei kirjanpidon epäselvyyksien vuoksi 
ole tarkkaa tietoa. Semevski on Irkutskin kuvernementin arkistosta löytänyt arvion 
siitä, paljonko pakkotyöläisiä on saattanut vuosittain olla työssä alueella. Tämän 
tilaston mukaan heidän määränsä kehittyi seuraavasti: 


vuosi 

pakkotyöläisten i 

1842 

718 

1844 

1413 

1845 

1297 

1847 

1623 

1849 

1496 

1851 

3236 

Vuosien 1849 ja 1851 välillä pakkotyöläisten lukumäärä siis kasvoi yli kaksinker- 
taiseksi. Tämä selittyy sillä, että Muravjev lisäsi voimakkaasti työväkeä ja sitä kautta 
kaivostuotantoa. 

Muravjevin ehdotus pakkotyöläisten sijoittamisesta kullanhuuhtomoihin toteutui 
olosuhteiden pakosta ilman lainmuutosta, kun kaivokset ehtyivät. Karkotusasiain 
keskusvirasto otti huomioon kehityksen, ja pakkotyöläisiä sijoitettiin Nertsinskiin 
entistä vähemmän. Vuonna 1885 heitä oli alueella enää 1800. Suurin osa oli kärsinyt 
koeajan ja työskenteli valvottuina työläisinä. Samalla vuosikymmenellä lainsäädän- 
nössä ja rangaistusjärjestelmässä toteutettujen uudistusten ansiosta pakkotyöläisten 
sijoittaminen Nertsinskiin loppui, ja 1890-luvulla heitä ei enää ollut alueella. 13 

Nertsinskin lisäksi pakkotyöläisiä sijoitettiin Siperian eri puolille pieniin, paikalli- 
sia tarpeita palveleviin tehtaisiin. Kuten Karjalassa ja Pohjois-Venäjällä, myös Sipe- 
riassa oli laajoja alueita, joissa maaperä oli suolapitoista. Näillä seuduilla hankittiin 
suolaa haihduttamalla sitä lähdevedestä, jota keitettiin suurissa, matalissa kattiloissa. 
Tällaisessa tuotannossa kului paljon halkoja, ja pakkotyöläisten tehtävänä oli nimen- 
omaan polttopuiden hankkiminen. Puunkulutuksen määrää kuvaa se, että keittimö 
jouduttiin muutaman vuoden välein siirtämään loppuun hakatulta seudulta metsäi- 
semmälle alueelle. 14 

Toinen tärkeä paikallistuotannon ala oli viinanpoltto. Polttimoiden perustamiseen 
riitti, että oli viljaa ja vettä raaka-aineiksi ja polttoainetta. Yleensä ne sijoitettiin 
asutuskeskusten läheisyyteen, missä oli sekä raaka-aineen tuottajia että valmiin 
tuotteen kuluttajia. Viinaksi poltettuina maanviljelystuotteet olivat kaikkein kallisar- 
voisimpia, ja viinana ne oli myös helpointa kuljettaa. Polttoaineena viinatehtaissa, 
kuten polttimoita myös kutsuttiin, käytettiin puuhiiltä. 1800-luvun puolivälissä 
merkittävimmät polttimot olivat lähellä Irkutskia sijainneet Iljinsk ja Aleksandrovsk. 
Edellisellä oli n. 600 työntekijää, ja se tuotti vuodessa 250 000 tynnyriä viinaa. 
Jälkimmäisellä oli työntekijöitä yli 1000, ja se tuotti vuodessa 500 000 tynnyriä 
viinaa. Molempien tehtaiden kaikki työntekijät olivat pakkotyöläisiä. 15 

Paikallisia tarpeita varten olivat syntyneet Siperian tekstiilitehtaat, joista huomat- 
tavimmat olivat Omskin ja Telman verkatehtaat. Niiden tärkein työllistäjä oli 
kruunu, joka teetti vaatekankaat Siperiassa oleville sotilailleen ja muulle virkakun- 
nalle. Irkutskissa oli myös lasi- ja fajanssitehdas. 

Kaikissa laitoksissa piti noudattaa pakkotyöläisten kohtelusta annettuja ohjeita, 
mutta Maksimov in mukaan niissä vallitsivat samat epäkohdat kuin Nertsinskissä. 
Polttimoiden ongelmana oli, että työläiset varastivat viinaa omaan käyttöönsä tai 
myivät sitä omaan laskuunsa ulkopuolisille. Monet karkurit ottivat sitä mukaansa ja 
hankkivat sen avulla itselleen apureita. Vaikeimmat työolot oli suolankeittimöissä ja 
helpoimmat kangastehtaissa, joiden työntekijät olivat pääasiassa pakkotyöhön kar- 
kotettuja naisia. 16 

1.3. Suomalaiset kaivoksissa ja tehtaissa 

Suomesta karkotettiin vuosina 1826 — 1888 kaivoksiin ja tehtaisiin 806 miestä ja 93 
naista. Vaikka lähdeaineisto on tässäkin tapauksessa jäänyt puutteelliseksi, voidaan 
silti tehdä joitakin päätelmiä heidän kohtalostaan. Ensimmäinen säilynyt, vuonna 
1847 tullut raportti on valmistunut Zabaikalin oblastissa jo v. 1845, ja tätä tutkimusta 
tehtäessä on ollut käytettävissä Siperiasta lähetettyjä raportteja VA:ssa kaikkiaan 
vuosilta 1845 — 1867. 17 Tiedot koskevat 270:tä suomalaista pakkotyöläistä, joista 
ensimmäiset olivat saapuneet Siperiaan jo 1820-luvulla. Naisia tuosta määrästä on 
ollut 20. Lukuja voidaan verrata niiden suomalaisten määrään, jotka vuosina 
1826—1865 lähetettiin kuolemantuomiosta armahdettuina Siperiaan. On samalla 
otettava huomioon, että matka karkotukseen kesti parisen vuotta. Vertailu on 
esitetty seuraavassa asetelmassa. 


Miehiä 

Naisia 

Yhteensä 


Armahdettujen 

määrä 

Raporteissa 

mainittujen 

määrä 

Raporteissa 
mainittujen osuus 
armahdettujen 
määrästä 

611 

250 

40,9 % 

55 

20 

36,5 % 

666 

270 

40,5 % 


Tietoja on siis vain pakkotyöhön lähetettyjen vähemmistöstä, enemmistön kohtalo 
on jäänyt täysin tuntemattomaksi. Kaikki Suomeen saapuneet raportithan eivät ole 
säilyneet, ja tallella olevissakin on vajavuuksia, niin kuin oli ilmennyt jo vuonna 
1833. Hallinto oli heikko, ja viranomaiset suhtautuivat asioihin välinpitämättömästi. 
He eivät näy aina edes tienneen, ketkä olivat Suomesta karkotettuja, koska tänne 
lähetetyissä raporteissa on tietoja eräistä Pietarin kuvernementin ja Itämeren maa- 
kuntienkin karkotetuista. Osa em. lukujen eroista selittyy siitä, että kaikki suomalai- 
set eivät päässeet perille. 

Miehistä oli Nertsinskiin sijoitettu 182 ja tehtaisiin 68. Naisista Nertsinskiin 
tiedetään sijoitetun 16 ja tehtaisiin 4. Eri tehtaisiin suomalaisia oli sijoitettu seuraa- 
vasti: 


Tehdas 

Sijainti 

Miehiä 

Naisia 

Aleksandrovskin viinapolttimo 

Zabaikalin obl. 

5 

3 

Bogotolskin 

Tomskin kuv. 

3 

- 

Iljinskin 

Irkutskin kuv. 

1 

- 

Jekaretinskin 

Tomskin ” 

3 

- 

Kamenskin 

Jenisein 

4 

- 

Kerevskin 

y> 

6 

- 

Uspenskin 


2 

- 

Irkutskin suolankeittimö 

Irkutskin 

19 

- 

Selengin 

Zabaikalin obl. 

2 

- 


87 



1 


Troitskin 

Ustkutin 

Petrovskin rautatehdas 
Telman verkatehdas 


Jenisein kuv. 10 

Irkutskin kuv. 7 

Zabaikalin obl. 2 

Irkutskin kuv. 4 


Yhteensä 


68 4 


Nertsinskin suuressa vankimäärässä suomalaisten osuus oli vähäinen niin kuin 
muissakin sijoituspaikoissa. Raporteista ilmenee, että koeajan jälkeen oli suomalai- 
sista vapautunut 22 miestä ja 1 nainen. 12 miehen tiedetään kuolleen kesken 
rangaistuksen ja 63 :n paenneen. Vapautuneista todetaan, että he elävät itsenäisesti 
(samostojatelno). Heidän elinkeinoistaan ei kuitenkaan ole mainintaa. On ilmeistä, 
että he elivät asuinpaikkakunnallaan vapaina työläisinä. Ensimmäisten tietojen tultua 
Siperiasta Zakrevski oli huomauttanut niideen puutteellisuuksista. Myöhemmin 
Suomen virkamiehet ja senaatti eivät millään tavalla kritisoineet raportteja. Se olisikin 
merkinnyt Venäjän viranomaisten arvostelemista, jota Suomessa pyrittiin kaikin 
tavoin välttämään. Suomalaisilla ei myöskään ollut mahdollisuuksia käytännössä 
tarkistaa, olivatko raportit asianmukaisia. Saatuja tietoja ei silti pidetty tyydyttävinä, 
ja kun M. A . Castren v. 1843 lähti tutkimusmatkalle Siperiaan, antoi senaatin 
talousosaston varapuheenjohtaja L. G. von Haartman hänen tehtäväkseen tutustua 
suomalaisten karkotettujen oloihin. Nertsinskiin Castren tuli toukokuussa 1848, ja 
palattuaan Suomeen v, 1849 hän antoi Haartamanille selostuksen havainnoistaan. 18 
Siinä selvitetään karkotuslainsäädäntöä, asetusten mukaista karkotettujen kohtelua ja 
Nertsinskin olosuhteita. Suurin osa suomalaisista oli Nertsinskissä, mutta heitä oli 
myös muualla erilaisissa tuotantolaitoksissa hyvin laajalla alueella. Viranomaisten 
mukaan he olivat enimmäkseen käsityöläisiä ja olivat hyvinä työntekijöinä saaneet 
monia etuja itselleen. 

Suomalaisten itsensä kannalta pahimmat ongelmat liittyivät uskontoon. Kun 
suomalaiset eivät voineet solmia avioliittoja ortodoksien kanssa, he jäivät irralleen 
sikäläisestä yhteisöstä, mihin viranomaiset eivät kiinnittäneet huomiota. Suomalaiset 
eivät myöskään saaneet uskonnollista huoltoa. Irkutskin luterilaisen papin piti kyllä 
vuosittain käydä Nertsinskissä, mutta hän ei tavannut kaikkia laajalla alueella olevia 
vankeja. Suomea ja ruotsia osaamattoman papin käynneistä eivät hänet tavanneet- 
kaan suomalaiset paljoa hyötyneet. Näiden epäkohtien korjaamiseksi Castren 
ehdotti, että Nertsinskiin lähetettäisiin suomalainen pappi ja että tällä pitäisi alueen 
laajuuden vuoksi olla käytössään kaksi hevosta. Uskontoon liittyvien puutteiden 
lisäksi suomalaisten ongelmana oli juoppous, jolla karkotetut saattoivat itsensä 
surkeaan tilaan. 

Tämän kertomuksen mukaan pakkotyöläisten asema oli melko hyvä, ja pahimman 
epäkohdan korjaamiseksi Castrenilla oli parannusehdotus. Painottuminen uskonnol- 
lisiin seikkoihin johtunee tehtävänannosta. Sielunhoito oli ainoa asia, johon karko- 
tusasetus antoi suomalaisille mahdollisuuden vaikuttaa. 

On ilmeistä, että lyhyellä vierailulla Castren ei voinut täysin perehtyä karkotettu- 

jen elämään. Hän ei myöskään ollut vankeinhoidon asiantuntija, joten viranomaiset 
saattoivat esittää hänelle kaiken todellisuutta paremmaksi. Se ettei Castren mainitse 
tarkkoja tietoja esim. suomalaisten määrästä, johtui ilmeisesti siitä, etteivät viran- 
omaiset halunneet tai pystyneet niitä riittävän nopeasti kiireiselle tiedemiehelle 
toimittamaan. 

Paitsi von Haartmanille antamassaan kertomuksessa Castren selvitti Nertsinskin- 
vierailuaan A. J. Sjögrenille 18. 5. 1848 lähettämässään kirjeessä. 19 Myös siinä anne- 
taan pakkotyöläisten oloista myönteinen kuva. Sen mukaan ne ovat paljon paremmat 
kuin luullaan. Viranomaiset arvostavat suomalaisia, eikä ketään ole rangaistu 20 :n 
viime vuoden aikana. Kirjeestä ilmenee vain yksi suomalaisia koskeva epäkohta: 
nämä kärsivät tavatonta koti-ikävää. Tätä seikkaa taas ei mainittu von Haartmanille 
annetussa selvityksessä. 

"Uskonnollisen huollon puuttumisen ohella rakkaan synnyinseudun alituinen kalvava 
kaipuu tekee Siperian suomalaisvangin aseman ylen surkuteltavaksi. Jokainen suomalainen 
rikollinen olisi valmis vaihtamaan Nertsinskin Viaporiin vain saadakseen hengittää koti- 
maan ilmaa, vaikka Siperiassa olot ovat muuten joka suhteessa paremmat kuin vankilassa. 
Rikollisten omien sanojen mukaan juuri isänmaan, ystävien ja sukulaisten kaipuu on 
oleellisesti vaikuttanut siihen, että heidän ennen raju ja murhanhaluinen mielensä on tullut 
kesyksi ja kaihoisaksi. Tämä syvä kaipaus vie suomalaiset ennenaikaiseen hautaan Nert- 
sinskin kaivoksilla. Lukuisista Nertsinskiin lähetetyistä suomalaisista on yksi ainoa, eräs 
Ekman, 20 pysynyt hengissä koko 20 vuotisen rangaistusaikansa. Muut ovat joko sortuneet 
surunsa uhreina tai lähteneet karkumatkalle kohti kaivattua kotia ja hävinneet jäljettömiin 
pitkällä taipaleella. Ehkäpä ilmastoon ja ravintoon tottumattomuuskin osaltaan on omiaan 
lyhentämään suomalaisvangin elämänlankaa.” 

Ilmeisesti pakkotyöläisten olot eivät sittenkään olleet ainakaan helpot, kun vain 
yksi suomalainen oli selvinnyt hengissä rangaistuksestaan. Tuona aikana tosin kirje- 
sensuuri oli tiukka, ja kun sekä Castrenin että Sjögrenin tieteellinen ura oli riippuvai- 
nen valtiovallan suosiosta, oli epäkohdat esitettävä peitellysti. Pakenemiset ja vaikei- 
siin olosuhteisiin sortuminen esitettiin koti-ikävän seurauksiksi. 

Castrenin von Haartmanille antama kertomus tuli senaatin käsittelyyn 21. 5. 1849. 
Tällöin todettiin karkotettujen suomalaisten määrän kasvaneen niin kovasti, että 
heidän sielunhoitonsa olisi järjestettävä siten, kuin v. 1826 oli päätetty. Senaatti yhtyi 
Castrenin esittämiin näkökohtiin ja päätti tehdä hallitsijalle alistuksen, että kaikki 
kuolemantuomiosta armahdetut koottaisiin Nertsinskiin ja että sinne lähetettäisiin 
Suomen valtion kustannuksella suomalainen pappi. Edelleen päätettiin ehdottaa, että 
Suomen tuomiokapitulit kuuluttaisivat Siperiaan halukkaita pappeja. Nimityksestä 
vastaisi senaatti, ja kahdeksan vuotta Siperiassa palveltuaan pappi saisi kirkkoherran 
viran siitä hiippakunnasta, josta hän on lähtöisin. 21 

Ennen kuin kenraalikuvernööri Mensikov ennätti välittää alistusta edelleen, lähetti 
von Haartman hänelle saksaksi käännetyn kopion Castrenin kertomuksesta. Tällä 
tavalla hän ilmeisesti tahtoi antaa lisätukea alistukselle jatkokäsittelyssä. Mensikov ei 
toimittanut alistusta ministerivaltiosihteerille, kuten normaalisti Suomea koskevissa 
asioisssa tapahtui, vaan Venäjän sisäasianministerille L. A. Perovskille, koska karko- 
tettujen sijoittaminen kuului tämän ministeriön tehtäviin ja karkotetut olivat Venäjän 

lakien alaisia. Vastauksessaan Perovski ilmoitti, että karkotettujen sijoittamisesta oli 
annettu v. 1845 uudet määräykset. Niiden mukaan suomalaiset kuolemantuomiosta 
armahdetut kuuluivat niiden karkotettujen ryhmään, jotka sijoitettiin Nertsinskiin. 
Siellä vieraili säännöllisesti Irkutskin luterilainen pastori. Kirjeensä lopussa Perovski 
pyysi Mensikovia ilmoittamaan, olivatko suomalaiset näihin järjestelyihin tyytyväi- 
siä. Senaatti käsitteli asiaa 26. 1. 1852 ja tuli siihen tulokseen, että karkotetut 
suomalaiset eivät kärsi uskonnollisen huollon puutetta ja että asian johdosta ei ole 
tarpeen ryhtyä enempiin toimiin. Tämän toteamuksen kenraalikuvernööri välitti 
sisäasiainministeriölle. 22 

Saatuaan Perovskin selvityksen senaatti muutti täysin mielipiteensä. Näin tapahtui 
ilmeisesti siksi, että Venäjällä pidettiin karkotettujen hyväksi tehtyjä toimia riittä- 
vinä, vaikka olikin tiedusteltu suomalaisten mielipidettä, von Haartmanin johtama 
senaatti oli hyvin varovainen ja tarkasteli asioita myös koko valtakunnan kannalta. 
Suomalaisten omat toimet karkotettujen hyväksi olisi ehkä voitu käsittää Venäjällä 
sekaantuamiseksi suomalaisille kuulumattomiin asioihin. Kun oli pelättävissä Suo- 
men ja Venäjän virkakuntien välinen konflikti, jätettiin karkotetut suomalaiset omiin 
oloihinsa. Heidän tähtensä ei otettu poliittista riskiä. 

Irkutskin luterilainen pappi kylläkin yritti pitää huolta myös suomalaisista. 
Samana vuonna, jolloin senaatti päätti olla ryhtymättä toimiin karkotettujen hyväksi, 
pastori Konstantin Butzke Irkutskista kiitti arkkipiispa E. Bergenheimia Itä-Sipe- 
riaan saapuneista suomen- ja ruotsinkielisistä uskonnollisista kirjoista sekä pyysi 
henkistä ja taloudellista tukea karkotetuille. Samalla hän antoi yksityiskohtaisen, 
joskin omituisen selvityksen Siperian suomalaisista. Butzken mukaan Suomesta Itä- 
Siperiaan pakkotyöhön karkotetut jakaantuivat sukupuolen ja äidinkielen mukaan 


seuraavasti: 




miehiä 

50 

suomalaisia 

47 

naisia 

20 

ruotsalaisia 

23 

yhteensä 

70 


70 


Heidät oli sijoitettu 19:ään eri paikkaan. Vuonna 1849 oli tehty kenraalikuver- 
nööri Muravjeville anomus kaikkien luterilaisten pakkotyöläisten sijoittamisesta 
yhteen paikkaan, mutta vasta hiljattain (1852) oli tehty päätös kaikkien luterilaisten 
sijoittamisesta Petrovskin rautatehtaalle Nertsinskiin. Sen piti tulla voimaan heti tai 
vuoden 1853 alusta. Petrovskin tehdas oli valittu sijoituspaikaksi siksi, että sen 
johtajana oli saksalainen O. Deichmann. Hän oli antanut luterilaisille omat asuintilat, 
joissa voitiin järjestää myös hartaustilaisuuksia. Jos Petrovskiin saataisiin kootuksi 
kaikki pakkotyöhön tuomitut luterilaiset, siellä olisi 100—120 seurakuntalaista, joista 
puolet olisi suomalaisia ja ruotsalaisia. Viranomaisten mukaan Suomesta karkotetut 
olivat hiljaisia ja ahkerampia kuin muihin kansallisuuksiin kuuluvat pakkotyöläiset. 
Heidän sivistystasonsa oli myös korkeampi, sillä paria poikkeusta lukuun ottamatta 
he olivat lukutaitoisia ja tunsivat kristinopin pääpiirteet. Lukutaidottomat olivat 
mustalaisia. Pakoyrityksiä suomalaiset tekivät verrattain harvoin, ja kuolleisuus oli 
heidän keskuudessaan alhainen eikä ainakaan korkeampi kuin muissa ryhmissä. 23 

Kuten Castrenille myös Butzkelle viranomaiset näyttävät antaneen suomalaisista 
myönteisen kuvan. Luonnollisestikin he pyrkivät esittämään työnsä parhain päin. 
Butzke oli ollut Irkutskin seurakunnan pappina vuodesta 1849, ja Nertsinskissä hän 
oli käynyt kaksi kertaa vuodessa. Näin hänellä oli ollut mahdollisuus perehtyä 
pakkotyöläisten oloihin Castrenia paremmin. Sitä vastoin Butzken heikkoutena oli 
kielitaidottomuus. Nimestä päätellen hän oli saksalainen, ja hän oli kirjoittanut 
Bergenheimille saksaksi. On luultavaa, ettei hän osannut sen paremmin suomea kuin 
ruotsiakaan. Täten hän oli Castrenia riippuvaisempi viranomaisten antamista tie- 
doista. Suomalaisten määrästä ja sijoituspaikoista hän oli saanut tarkat, joskin 
hämmästyttävät tiedot. Sijoituspaikkojen määrä osoittaa jo sen Suomeen tulleista 
raporteista selviävän seikan, että suomalaiset olivat hajallaan alueella. Samojen 
raporttien mukaan Itä-Siperiassa oli Butzken ilmoittamana aikana pakkotyössä 
suomalaisia miehiä 128 ja naisia 4. Näissäkin luvuissa on virheellisyyksiä ja ristiriitai- 
suuksia, mutta Butzken ilmoittamat luvut ovat huomattavasti epäilyttävämpiä. 

Butzke mainitsi, että luterilaisia alettaisiin piakkoin sijoittaa Petrovskin rautateh- 
taalle, mutta ainakaan v. 1858 ei suunnitelma ollut Butzken seuraajan Carl Cossman- 
nin mukaan vielä toteutunut. Vuonna 1859 siellä oli vain 15 luterilaista pakkotyö- 
läistä. 24 

Edeltäjänsä tavoin myös Cossmann kirjoitti Suomeen pyytäen apua karkotetuille. 
Pyyntö sai myös kantavuutta eri puolilla valtakuntaa, kun se esitettiin julkisesti. 
Samassa yhteydessä Cossmann selvitti laajahkosti karkotettujen luterilaisten 
asemaa. 25 

Cossmannin kirjoitusta referoi ja kommentoi Borgä Tidning. Lehden mukaan 
suomalaisilla ei ollut oikeutta jättää karkotettuja oman onnensa nojaan, vaikka nämä 
eivät enää olleetkaan Suomen alamaisia. Nimenomaan tuomiokapitulien pitäisi ottaa 
asia hoitaakseen. 26 

Karkotettujen auttamisen ottikin esille Turun hiippakunnan pappeinkokouksessa 
v. 1859 myös valtiollisessa elämässä aktiivinen prof. F. L. Schauman. Hänen mieles- 
tään pakkotyöläiset kärsivät siitä, ettei heillä ollut heidän kieltään taitavaa pappia. 
Siksi hän pyysi tuomiokapitulia ryhtymään asian vaatimiin toimiin. Kokouksen 
puheenjohtajan arkkipiispa Bergenheimin mielestä asia oli mitä tärkein. Suuri vai- 
keus oli vain siinä, ettei osattu ehdottaa asuinpaikkaa, josta käsin pappi tavoittaisi 
laajalle alueelle sijoitetut karkotetut. 27 

Senaatin käsittelyyn asia tuli 18.3. 1861. Tällöin päätettiin ehdottaa Venäjän 
viranomaisille pakkotyöhön karkotettujen suomalaisten kokoamista yhteen tai kah- 
teen paikkaan, jolloin olisi helpompi huolehtia heistä ja tyydyttää heidän hengellisiä 
tarpeitaan. 28 

Tämän jälkeen asiaa vei eteenpäin kenraalikuvernööri. Kaksi vuotta kestäneen 
käsittelyn aikana ei kertaakaan puututtu pakkotyöhön tuomittujen asemaan, vaan 
huomio kiinnitettiin nimenomaan siirtolaisiksi karkotettuihin. Lopullisessa, 9. 3. 
1863 annetussa asetuksessa esitettiin kuitenkin toivomus, 

”että nekin, jotka Suomesta ovat Siperiaan pakkotyöhön lähetetyt, niin paljon kuin 
asianhaarat myöten antavat, vasta asetettakoon parhaastansa yhteen tai kahteen kohti, jossa 
luterilainen pappi aika-ajoin voi käydä työvankien tykönä ja heille armon välikappaleita 
jakaa” 

Tämä sama asetus julkaistiin Venäjällä 21. 3. 1863. 29 Esitys pysyi toivomuksena, 
sillä karkotettujen sijoittaminen oli Venäjän viranomaisten asia. 

Suomesta voitiin vaikuttaa vain sielunhoitoon, ja Siperian suomalaisten papiksi 
nimitettiin Sipoon kappalainen Herman Wilhelm Roschier. Hän oli toiminut aikai- 
semmin mm. Pietarin ruotsalaisessa seurakunnassa ja hallitsi sekä saksan että venäjän 
kielen. Apulaisekseen hän sai niin ikään Pietarin ruotsalaisessa seurakunnassa toimi- 
neen Sylvester Adamssonin. 30 

Papin ja katekeetan lähettäminen Siperiaan paransi tietysti suomalaisten asemaa. 
Sijoituspaikkaa ei kuitenkaan valittu pakkotyöhön tuomittujen kannalta edullisesti, 
vaan siksi tuli Verhne Sujetukin siirtokunta, joka sijaitsi Jenisein kuvernementissa 
varsinaisen pakkotyöalueen ulkopuolella. Alue, jolle pakkotyöläisiä oli sijoitettu, oli 
suurempi kuin Eurooppa, ja kun liikennevälineet olivat huonot, oli papin ja katekee- 
tan vaikea tutustua kaikkiin karkotuspaikkoihin, joissa mahdollisesti oli suomalaisia. 
Ensimmäisessä, v. 1868 Siperiasta lähettämässään kertomuksessa Roschier kertoo 
tavanneensa siihen mennessä neljä suomalaista pakkotyöläistä Troitskin suolankeitti- 
mössä. Heistä kolme oli miehiä, jotka rangaistuksesta vapauduttuaan asuivat vapaina 
työläisinä keittimön lähellä olevassa kylässä. Yksi nainen oli vielä suorittamassa 
pakkotyörangaistusta. 31 Oltuaan pitempään Siperiassa Roschier totesi, että hänen oli 
mahdotonta tavoittaa kaikkia suomalaisia, kun hänellä ei ollut tietoa näiden sijoitus- 
paikoista. Lähettämissään kertomuksissa hän mainitsi tapaamiensa suomalaisten 
määräksi 2—6 pakkotyöläistä. Vuonna 1875 hän teki Tyynenmeren rannikolle 
ulottuvan matkan. Tällöin hän kohtasi Karan kullanhuuhtomossa suuremman suo- 
malaisjoukon kuin koskaan aikaisemmin, 41 pakkotyöhön tuomittua. Samalla mat- 
kalla hän tapasi pakkotyöstä vapautettuja Irkutskin kuvernementissa 9, Zabaikalin 
oblastissa 17 ja Tyynemeren rannikolla 7. 32 

Senaatille v. 1880 laatimassaan paluukertomuksessa Roschier mainitsee, että 
Verhne Sujetuk oli ollut epäonnistunut sijoituspaikka, koska sieltä käsin pappi ei 
voinut suorittaa tärkeintä tehtäväänsä pakkotyöhön tuomittujen uskonnollisten 
tarpeiden tyydyttämistä. Kärsittyään osan rangaistuksestaan pakkotyöläiset saivat 
enemmän vapautta, mutta luterilaisuus ja oman sielunhoidon puuttuminen vaikeutti- 
vat sopeutumista. Voidakseen esim. solmia avioliiton suomalaisen oli käännyttävä 
ortodoksiksi. 33 

Myös Venäjän luterilaisen kirkon edustajat tekivät tarkastusmatkoja Siperian 
seurakuntiin. V. 1880 alueella kiersi Moskovan konsistorin edustaja A. Jurgenssen. 
Hänen mukaansa eri rangaistuspaikoissa oli suomalaisia pakkotyöläisiä seuraavasti: 


Ufsoljen vankilassa lähellä Irkutskia 6 

Nikolajevskin rautatehtaalla lähellä Irkutskia 6 

Aleksandrovskin rautatehtaalla Baikalin takana 5 

Petrovskin rautatehtaalla Baikalin takana 1 

Karan kaivoksilla ja kullanhuuh tomolla 1 2 


Verhne Sujetukissa Jurgenssen tapasi suomalaisen Karl Liljendahlin, 34 joka oli ol- 
lut 17 vuotta pakkotyöläisenä Nikolajevskin rautatehtaalla. Samanaikaisesti siellä 

oli ollut viisi muuta suomalaista. Liljendahlin mukaan tehtaissa työskentelevillä 
oli melko mukavat olot. Heillä oli työajan ulkopuolella lähes täysi vapaus, ja he 
ansaitsivat kohtuullista palkkaa. Tehtaalla oli vuosittain käynyt Irkutskin luterilainen 
pappi. Jurgenssenin mukaan Liljendahlin kertomus piti paikkansa. Kaivoksissa sitä 
vastoin oli paljon raskaampaa. Niissä työskenneltiin ilman pyhätaukoja aamusta 
iltaan. Ankarassa raadannassa karkotetut menettivät terveytensä, ja vartijoiden 
antama ruumiillinen kuritus lisäsi kärsimyksiä. Matkoillaan papit eivät kaikkia 
karkotettuja edes tavoittaneet, ja silloin kun tavoittivat, jäi lohdutus ajan puutteessa 
vähäiseksi. Useissa rangaistuslaitoksissa ei ollut mahdollisuuksia hengellisiin eikä 
muihinkaan harrastuksiin. Kurjat olosuhteet vaikuttivat vankien psyykkiseen ja 
fyysiseen tilaan. Monet kuolivat ennen rangaistuksen loppua, ja ne, jotka pääsivät 
vapauteen, olivat sekä henkisesti että ruumiillisesti ihmisraunioita. Suomalaisten 
pakkotyöläisten aseman parantaminen oli Jurgenssenin mukaan vaikeata, koska heitä 
oli vähän ja heidät oli sijoitettu hajalleen. Lähettämällä myös pakkotyöhön tuomi- 
tuille oma pappi saataisiin sielunhoidon epäkohdat korjatuksi, mutta jos tätä toimen- 
pidettä pidettäisiin liian kalliina, olisi lisättävä Siperiassa jo olevan suomalaisen papin 
matkarahoja. 35 

Tämä Jurgenssenin toivomus toteutui matkarahojen osalta, kun senaatti antoi 
23. 12. 1884 uuden suomalaisten karkotettujen sielunhoitoa koskevan asetuksen. 36 

Roschieria Siperian suomalaisten pappina vuonna 1885 seurannut Johannes Granö 
kohtasi samat vaikeudet kuin edeltäjänsä yrittäessään löytää suomalaisia pakkotyö- 
läisiä. Nertsinskin kaivosalueen päällikkö ei osannut sanoa suomalaisten lukumäärää, 
koska luetteloihin ei ollut merkitty pakkotyöläisten kansallisuutta. Granölle ei jäänyt 
muuta mahdollisuutta kuin yrittää etsiä heitä kyselemällä. 37 Tähän samaan ongel- 
maan törmäsi Granötä vuonna 1891 seurannut A. Eriksson. 38 

Pakkotyössä olevien suomalaisten löytäminen oli vaikeata, mutta vielä hankalampi 
oli löytää vapautuneita, varsinkin kun nämä viettivät usein kiertelevää elämää. 
Rangaistuksensa kärsineet saivat kruunulta pienen, 18 ruplan suuruisen vuosieläk- 
keen. Se ei riittänyt elinkuluihin, ja kun monet eivät kyenneet työhön, ei jäänyt 
muuta toimeentuloa kuin kulkeminen kerjuulla. Suomalaiset vapautuneet hakeutui- 
vat mahdollisuuksien mukaan suomalaisiin siirtoloihin, vaikkei niissä suhtauduttu 
heihin myönteisesti. Siirtoloissa asuvat pitivät itseään pakkotyöhön tuomittuja 
parempina. Granön pyytäessä siirtolaisia tukemaan vaivaishoitoa nämä vastasivat: 

"Emme ole velvollisia hoitamaan ja ruokkimaan Suomesta lähetettyjä roistoja, jotka 
koko elämänsä ovat kulkeneet Siperialla ja nyt vasta kelvottomaksi tultua tänne luoksemme 
lähetetään.” 


Granö sai vastustuksesta huolimatta perustetuksi joihinkin siirtoloihin vaivastalot. 
Varojen puutteessa hoito oli niissä kuitenkin huono, eikä ravintokaan paljoa poiken- 
nut vankilamuonasta. 39 

Suomalaisten pakkotyöhön lähetettyjen määrä, keskimäärin 14 henkilöä vuodessa, 
oli tietysti häviävän pieni verrattuna koko valtakunnassa vuosittain pakkotyöhön 
karkotettujen määrään, joka oli n. 2500. 40 Lisäksi suomalaiset olivat hajaantuneina 

useisiin paikkoihin laajalla alueella, joten heidän osuutensa jäi eri tuotantolaitoksissa 
sitäkin mitättömämmäksi. Toivomus suomalaisten yhteen kokoamisesta ei toteutu- 
nut, koska karkotusviranomaiset päättivät pakkotyöläisten sijoittamisesta lain, ase- 
tusten ja työvoiman tarpeen mukaan. Karkotetut kuuluivat useisiin eri uskontokun- 
tiin ja kansallisuuksiin, eikä valtio järjestänyt millekään ryhmälle erityiskohtelua. 
Valtakunnan lainsäädäntö vain antoi kullekin uskontokunnalle vapauden pitää 
huolta karkotetuista uskonveljistä. 

Muuttaessaan kuolemantuomion karkotukseksi pakkotyöhön Nikolai I esiintyi 
armollisena hallitsijana, joka toimi myös kurjimpien alamaistensa hyväksi. Karkotus 
ei ollut yhtä ehdoton ja pelottava kuin kuolemanrangaistus. Siperian olosuhteet ja 
pakkotyö sinänsä olivat kuitenkin niin ankarat, että vain ani harvat suomalaisista 
setvisivät rangaistuksesta ja pääsivät aloittamaan uuden elämän Siperiassa. Kuole- 
mantuomiosta armahtaminen merkitsi siis itse asiassa rangaistuksen toimeenpanon 
lykkäämistä ja pakkotyö useimmille hidasta kuolemantuomiota. 


2. Siirtolaisiksi karkotetut 


2.7. Pakkosiirtolaisuuden yleiset puitteet 

Pakkosiirtolaisuuden perustana oli, että maa kuului kokonaan kruunulle. Vanhas- 
taan Siperiassa vallitsi ns. valtausjärjestelmä, jonka mukaan talonpojat ottivat käyt- 
töönsä tarvitsemansa maan ja jättivät sen perinnöksi seuraaville sukupolville. Asu- 
tusta ohjattiin vain ulkopoliittisten tavoitteiden mukaan. Siirtämällä venäläistä asu- 
tusta etelämmäksi varmennettiin alueiden omistus. Vasta 1800-luvun alussa hallitus 
vähitellen alkoi selvittää, kuinka paljon Siperiassa oli maata, kuinka paljon sitä oli 
annettava venäläisille talonpojille ja miten paljon oli jätettävä paikalliselle väestölle. 
Samalla se halusi määritellä talonpoikain verotuksen ja kartoittaa uusien asutusaluei- 
den perustamismahdollisuudet. Länsi-Siperia jaettiin kahteen osaan. Kuudennen- 
kymmenennen leveyspiirin pohjoispuoli katsottiin uudisasutukseen ja viljelykseen 
kelpaamattomaksi. Eteläiselle alueelle oli luotava uutta asutusta, ja jo olemassa 
olevalle asutukselle oli määriteltävä rajat. Jokaisen talonpojan tuli tietää tilansa rajat, 
ja yhden miespuolisen asukkaan käyttöön tuli antaa vähintään 17 desjatiinaa (desja- 
tiina = 1,09 ha) viljelyskelpoista maata. 41 

Maanjako oli käynnissä annettaessa vuoden 1822 karkotusasetus. Sen mukaan 
pakkosiirtolaiset voitiin sijoittaa 

1) uudisasukkaiksi asumattomalle seudulle, 

2) olemassa oleviin kyliin. 

Uusia asutuskohteita oli perustettava harvaan asutuille seuduille, jotka olivat 
sopivia maanviljelyyn. Asutuspaikan valinnasta vastasi karkotusasiain keskusvirasto 
yhdessä paikallisten viranomaisten kanssa. Uudisasukkaiksi tuli valita naimisissa 
olevia ja sellaisia, jotka voitiin katsoa kykeneviksi perheen perustamiseen. Heille oli 
annettava elintarvikkeita, siemenviljaa, työkaluja ja kotieläimiä. Uudisasukkaalla tuli 
olla talous valmiina kahden vuoden kuluttua paikalletulosta. Siihen saakka he olivat 
muuten tiukan valvonnan alaisia, mutta heillä oli oikeus itsenäiseen rahankäyttöön. 
Perustamisvuosien jälkeen alkoivat ns. vapaavuodet, jolloin sai helpotuksia veroista 
ja muista yhteiskunnan velvoitteista. Vapaavuosien pituuden määräsivät karkotusvi- 
ranomaiset yhdessä verovirkailijoiden kanssa. Uudisasukkaaksi sopeutunut sai kruu- 
nuntalonpojan 42 oikeudet. Tällöin hän siirtyi oikeuksineen ja velvollisuuksineen 
paikallisten viranomaisten alaisuuteen. Kun oli kulunut kolme vuotta vapaavuosien 
päättymisestä, uudisasukkaan piti alkaa maksaa takaisin perustamisvaiheessa kruu- 
nulta saamaansa avustusta. 

Sijoittamisesta olemassa oleviin kyliin päättivät karkotusviranomaiset yhdessä 
paikallisten elinten kanssa. Karkotettujen oli tultava toimeen omalla työllään, ja heitä 
valvoivat paikalliset viranomaiset ja kyläyhteisö. Jos he olivat käyttäytyneet hyvin 
viiden vuoden ajan, he saivat mahdollisuuden oman talouden perustamiseen. Tällöin 
heidät vapautettiin kolmeksi vuodeksi veroista ja 20 vuodeksi sotaväenotosta, ja he 
saivat itse hoitaa raha- asiansa. Jos karkotettu ei viiden vuoden kuluessa ollut 
perustanut omaa taloutta, hän menetti saamansa edut, ja viranomaisten tuli uudelleen 
harkita hänen sijoittamistaan Siperiassa. 43 

Näin valtio antoi selvät ohjeet Siperian asuttamisesta. Tavoitteena oli varmistaa 
tämä harvaan asuttu seutu Venäjän osaksi. Kun perheelliset tiedettiin naimattomia 
vakiintuneimmiksi, kelpuutettiin uusien kylien asukkaiksi vain perheellisiä ja per- 
heen perustamiseen kykeneviä. Olemassa oleviin kyliin sijoitetut karkotetut täyttivät 
työvoiman tarvetta, joka oli pysyvä ongelma siperialaisessa maatalousyhteisössä. 

Entistä yksityiskohtaisemmat määräykset siirtolaiseksi karkottamisesta annettiin 
vuoden 1845 rikoslaissa. 44 Siitä, miten siirtolaisia oli kohdeltava itse Siperiassa, ei 
annettu uusia määräyksiä, joten tältä osin oli edelleen voimassa vuoden 1822 asetus. 


2.2. Siperian suomalaiset siirtolat 
2.2.1. Siirtoloiden synty 

Kun suomalaisia alettiin lähettää siirtolaisiksi, oli Venäjällä jo tehty päätöksiä, 
joiden mukaan heidät sijoitettiin eri karkotuspaikkoihin. 

Siperiaan tuomittujen luterilaisten sielunhoidosta vastasi Venäjän luterilainen 
kirkko. Kun karkotetut kuuluivat eri kansallisuuksiin ja asuivat hajallaan, tämä 
tehtävä oli vaikea. Siksi Moskovan luterilaisen konsistorin jäsen, suomalaissyntyinen 
tohtori Karl Sederholm, joka kuului myös kaupungin vankilakomiteaan, ehdotti v. 
1843, että luterilaiset siirtolaisiksi karkotetut sijoitettaisiin omiin siirtoloihinsa kan- 

sallisuuden mukaan. 45 Moskovasta ehdotus meni valtakunnan vankilakomitean 
puheenjohtajalle kreivi A. Benckendorffille, joka esitteli sen ministerikomitealle. 
Komitean määräyksestä sisäasiainministeriö otti selvää luterilaisista karkotetuista. 
Tällöin ilmeni, että Tobolskin kuvernementissa heitä oli sijoitettu Ryzkovaan. 
Tomskin kuvernementissa heitä oli 58, ja näistä 18 oli saapunut kymmenen viime 
vuoden aikana. Itä-Siperian kenraalikuvernööri W. Roupert ilmoitti Jenisein kuver- 
nementissa olevan 218 siirtolaiseksi karkotettua luterilaista. Hän ehdotti, että vast- 
edes kaikki Itä-Siperiaan siirtolaisiksi karkotetut sijoitettaisiin kuvernementtiin kuu- 
luvalle hedelmälliselle ja harvaan asutulle Minusinskin alueelle. Saamiensa tietojen 
perusteella sisäasiainministeriö teki alistuksen ministerikomitealle. Sen mukaan 


1) vähäisiin rikoksiin syyllistyneet luterilaiset, kuuluivatpa nämä mihin kansallisuuteen 
tahansa, tuli sijoittaa Ryzkovaan, jossa jo oli luterilaisia ja oma pappi. 

2) törkeisiin rikoksiin syyllistyneet tuli sijoittaa Jenisein kuvernementtiin Minusinskin 
piirikuntaan, ja sinne tuli lähettää yksi tai kaksi pappia tarpeen mukaan. 

3) Irkutskin papin oli edelleen pidettävä huolta Nertsinskin alueen pakkotyösä olevista 
luterilaisista. 

4) Siperiassa jo olevat luterilaiset pakkosiirtolaiset saivat, ryzkovalaisia lukuun ottamatta, 
halutessaan muuttaa Minusinskin alueelle. 46 


Tämän alistuksen mukainen keisarillinen asetus annettiin 2. 10. 1845. 47 

Vallitsevan käytännön mukaan luterilaiset pyrittiin sijoittamaan olemassa olevan 
asutuksen yhteyteen. Pohjana asetukselle oli hieman aikaisemmin, 5. 8. 1845 annettu 
rikoslaki. Vähäisiin ja törkeisiin rikoksiin syyllistyneet ohjattiin sijoituspaikkoihin 
uuden rikoslain määräysten mukaisesti. 

Ryzkovan siirtolan olivat perustaneet paroni Ungern -Sternbergin inkeriläiset maa- 
orjat, jotka kapinoinnin tähden oli karkotettu v. 1803 uudisasukkaiksi Siperiaan. 48 

Tapaus ei ollut ainutlaatuinen. Maaorjuuden kiristyessä 1700-luvun kuluessa 
lisääntyivät talonpoikien kapinat ja protestit, ja tilanomistajat turvautuivat ankariin 
rangaistuksiin, kuten Siperiaan-karkotuksiin. 49 

Inkeriläisille osoitettu asuinpaikka sijaitsi silloiselle rajaseudulle Tobolskin kuver- 
nementissa 200 kilometriä Omskista luoteeseen metsä- ja arovyöhykkeen rajalla 
samalla leveyspiirillä kuin Moskova. Maaperältään seutu oli suola- ja salpietaripi- 
toista, eikä viljelysmaata ollut paljoa. Se kuitenkin riitti pienelle siirtolaisjoukolle. 50 

Itä-Siperiassa ei ollut vastaavanlaista siirtolaa, ja siksi asetuksessa määrättiin vain 
yleisesti karkotettujen sijoituspaikaksi Minusinskin piirikunta, kuten Roupert oli 
ehdottanut. Saatuaan tiedon siirtola-asetuksesta tämä antoi 5. 11. 1845 Jenisein 
kuvernöörille määräyksen, että Minusinskista oli annettava maata luterilaisille karko- 
tetuille. Kuvernööri ja Krasnojarskin kameraalivirasto valitsivat Novoselon ja Aba- 
kanin pitäjistä viisi maa-aluetta, joille voitaisiin sijoittaa 3143 siirtolaista. Ehdotetut 
alueet hyväksyttiin sekä sisäasiain- että valtiontilusten ministeriössä, ja 28. 9. 1846 
Roupert antoi määräyksen maiden mittaamisesta ja luovuttamisesta karkotetuille. 
Seuraavana vuonna hän kuitenkin siirtyi eläkkeelle, eikä maansaanti toteutunutkaan, 
kun luterilaiset näin menettivät tukijansa. Kenraalikuvernööri oli itse luterilainen ja 
toimi sen vuoksi aktiivisesti luterilaisten hyväksi. 51 

Heti vuoden 1845 asetuksen julkistamisen jälkeen luterilaisia alkoi tulla Minusins- 
kin alueelle, ja koska heille ei lupauksista huolimatta annettu omaa maata, he 
joutuivat sijoittumaan venäläisiin kyliin. Tämä aiheutti tyytymättömyyttä, ja siksi 
luterilaiset lähettivät Jenisein kuvernöörille useita maanmittausanomuksia. Ne eivät 
kuitenkaan johtaneet tulokseen. Uusi kenraalikuvernööri Muravjev ei edeltäjänsä 
tavoin pitänyt luterilaisia suojeluksessaan. Vuosina 1845-1849 oli myös Irkutskin 
luterilaisen papin virka täyttämättä, joten karkotetut eivät voineet turvautua kirk- 
kojakaan apuun. Vuonna 1849 virkaan nimitettiin Konstantin Butzke. 52 Kun 
vuoden 1845 asetuksen määräykset olivat edelleen toteutumatta, hän ryhtyi aktiivi- 
sesti toimimaan siirtolan perustamiseksi. Hän matkusti kesäkuussa 1851 Jenisein 
kuvernementinvirastoon Krasnojarskiin, jossa kuitenkin oltiin edelleen vastahakoi- 
sia. Saadakseen tarkan selon asioista hän lähti tutustumaan yksityiskohtaisesti Minu- 
sinskin piirikuntaan. Minusinskissa hänelle kerrottiin, että Novoselon ja Abakanin 
pitäjät, joista maata piti luovuttaa, olivat maanviljelykseen sopimattomia. Sitä vastoin 
eteläinen Susanin pitäjä oli maaperältään erittäin hedelmällinen, ja siellä oli runsaasti 
maata uudisasukkaille. Matkustaessaan suositeltuun pitäjään Butzke kulki läpi koko 
piirikunnan ja tutustui seutuun. Eri kylissä hän tapasi 116 luterilaista asukasta. 
Dubenskojessa oli 45 inkeriläistä suomalaista ja lisäksi 8 virolaista ja 2 latvialaista. 
Vaikka kylä olikin piirikunnan suurin luterilaiskeskus, luterilaiset olivat vähemmis- 
tönä ja halusivat perustaa oman siirtolan. Dubenskojen lähellä oli kahdeksan virstaa 
pitkä ja viisi virstaa leveä laakso, jossa Sujetuk- ja Kebesjoki yhtyivät. Sitä luterilaiset 
pitivät hyvänä siirtolan paikkana. Laakso oli kuitenkin varattu Orelin alueelta 
mahdollisesti tuleville uudisasukkaille. 

Palattuaan Krasnojarskiin Butzke esitti asetukseen ja Roupertin lupaukseen vedo- 
ten, että luterilaisille luovutettaisiin maata. Vetoaminen Roupertiin olikin tuloksel- 
lista, sillä kuvernööri Padalna oli tämän vävy. Padalna asetti siirtolan perustamiselle 
vain yhden ehdon: siirtolaisten tuli toimittaa hänelle jatkuvasti tuoretta suomalaista 
voita, jota oli tuolloin hyvin vaikea saada saada Siperiassa. 53 Tämä ehto oli helppo 
täyttää, ja Butzke rohkeni mennä pidemmälle ehdottamalla Novoselon ja Abakanin 
alueiden vaihtamista nimenomaan Sujetukjoen laaksoon. Viranomaiset suostuivat, ja 
vielä samana kesänä 1851 tulivat maanmittarit ja siirtolaisille luovutettiin maata. 54 

Uusi siirtola oli paikassa, jossa Kebes yhtyi Sujetukiin, joka puolestaan laskee 
Jeniseihin. Koska jokien yhtymäpaikka oli Sujetukin yläjuoksulla, siirtolaa alettiin 
kutsua Verhne Sujetukiksi. Se sijaitsi Jenisein itäpuolella noin Hampurin leveyspii- 
rillä. Lähin kaupunki Minusinsk oli siitä 65 kilometriä luoteeseen. Seutu kuului 
Sajanin vuoristoalueeseen, ja maasto oli kumpuilevaa. Maaperä oli hyvin hedelmälli- 
nen, sillä mäkien rinteet olivat paksun mustan mullan peittämiä. 55 

Siirtolan perustaminen ei merkinnyt vielä vuoden 1845 asetuksen määräysten 
toteutumista, ja Irkutskin kirkkoneuvoston puheenjohtajan kenraalimajuri von 
Wenzelin tukemana Butzke pyysi 6. 1. 1852 karkotusviranomaisia lähettämään 
kaikki Itä-Siperiaan karkotetut luterilaiset siirtolaiset Verhne Sujetukiin. 56 

Esitys ei toteutunut, sillä asiassa tarvittiin vielä korkeampien viranomaisetn pää- 
töksiä. Uutenavuotena 1857 Butzken seuraaja Carl Cossmann tuli käymään Verhne 
Sujetuksissa. Tällöin asukkaat pyysivät apua vuoden 1845 asetuksen määräysten 

toteuttamisessa. Lisäksi toivottiin kirkkoa, opettajaa, koulua ja taloudellista tukea. 
Toivomusten perusteella Cossmann teki Moskovan konsistorille seuraavan esi- 
tyksen: 

1) Verhne Suljetuksista pitäisi tehdä kaikkien Itä-Siperian siirtolaisiksi karkotettujen luteri- 
laisten asuinpaikka. 

2) Latvialaisille karkotetuille olisi perustettava oma siirtola. 

3) Olisi heti alettava kerätä rahaa Verhne Sujetukin kirkkoa varten. 

4) Siirtolalle olisi lähetettävä oma pappi, jonka piiriin kuuluisivat myös Krasnojarskin, 
Jeniseiskin, Kanskin ja Atsinskin kaupungit. Papin tulisi osata karkotettujen kieltä. 

5) Siirtolaan pitäisi asettaa eestiläinen tai suomalainen lukkari-opettaja huolehtimaan lasten 
opetuksesta. 

6) Itämeren maakunnissa ja Suomessa olisi kerättävä kolehti siirtolan hyväksi. 37 

Esityksen toteuttaminen merkitsi itse asiassa vuoden 1845 asetuksen yksityiskoh- 
taista toimeenpanoa, ja konsistori teki sisäasiainministeriölle anomuksen, jossa esi- 
tettiin seuraava: 

1) Luterilaiset karkotetut, jotka Tobolskin virasto määrää siirtolaisiksi, on lähetettävä 
Tobolskista suoraan Verhne Sujetukiin. 

2) Eri puolilla Itä-Siperiaa asuvien siirtolaisiksi karkotettujen luterilaisten on sallittava 
muuttaa Verhne Sujetukiin, kuten vuoden 1845 asetuksessa sanotaan. 

3) Eri kansallisuuksille, kuten suomalaisille, eestiläisille ja latvialaisille, on perustettava 
omat siirtolat. 

4) Jokaiseen siirtolaan on asetettava lukkari-opettaja ja myöhemmin pappi. Heitä ja sekä 
kouluja että kirkkoja varten on varattava maata ja varoja. 

5) Verhne Sujetukiin on rakennettava rukoushuone, jonka yhteydessä olisi lukkari-opetta- 
jan asunto ja koulu. 

6) Irkutskin luterilaisen papin tehtäviin kuuluisi poiketa karkotettujen luona silloin, kun a) 
siirtolassa asuu huomattava määrä luterilaisia, b) kun siirtolaiset eivät voi tulla tapaa- 
maan pappia päätien varteen. 


Sisäasiainministeri S. S. Lanskoi kääntyi kenraalikuvernööri Muravjevin puoleen ja 
pyysi tätä tutustumaan anomukseen, perehtymään yksityiskohtaisesti paikallisiin 
olosuhteisiin ja ehdottamaan yhdessä Länsi-Siperian kenraalikuvernöörin kanssa 
tarvittavat toimenpiteet. Muravjev puolestaan antoi Jenisein kuvernöörin selvitettä- 
väksi seuraavat kysymykset: 

1) Kuinka paljon luterilaisia karkotettuja oli Minusinskin piirikunnassa olevassa siirto- 
lassa? Kuinka paljon siirtolassa oli viljelysmaata, ja kuinka monta asukasta siirtola vielä 
voisi ottaa vastaan, ilman että maanviljely kärsisi? 

2) Voitaisiinko olemassa olevan siirtolan läheisyyteen perustaa siirtola saksalaisia karkotet- 
tuja varten? Kuinka paljon sille olisi luovutettava maata, ja kuinka kaukana sen pitäisi 
sijaita vanhasta siirtolasta? 

3) Miten ja millä varoilla voitaisiin toteuttaa konsistorin toivomus viljelysmaan luovutta- 
misesta lukkari-opettajille ja koulujen sekä rukoushuoneiden rakentaminen? 

Kuvernöörin vastaukseen sisältyivät seuraavat tiedot: 


1) Karkotettujen luterilaisten siirtola sijaitsee Minusinskin piirikunnan Susanin pitäjässä 
Verhne Sujetukissa. Sinne on asettunut asumaan 18 perhettä, joissa on yhteensä 60 
mieshenkilöä. Heillä on viljelyskelpoista maata 2638 desjatiinaa. Kun heille jokaiselle 
annettaisiin 21 desjatiinaa, siirtolaan voitaisiin vaikeuksitta sijoittaa vielä 64 henkilöä. 
Myös lukkari-opettajalle voitaisiin antaa 21 desjatiinaa viljelysmaata. Siirtolan maita 
pidetään pitäjän parhaimpina. 

2) Kamennyi brodoksi kutsuttu maakappale sijaitsee 15 virstan päässä edellisestä. Siellä on 
n. 9620 desjatiinaa viljelyskelpoista maata, ja sinne voidaan asuttaa vähintään 432 
henkilöä. Vuonna 1856 sinne suunniteltiin Verhnaja Bulanka -nimistä siirtolaa, jonne 
tulisi kirkko ja koulu. Maa on siellä yhtä hyvää kuin Verhne Sujetukissa. Tätä hyvää 
maata voitaisiin antaa papille viljeltäväksi 120 desjatiinaa. Parempaa paikkaa ei voitaisi 
löytää saksalaiselle siirtolalle. 

3) Mitä tulee kolmanteen kysymykseen, niin palkan lisäksi 21 desjatiinaa viljelysmaata on 
lukkari-opettajalle riittävä määrä. Kirkkoon ja koulurakennukseen tarvittavien varojen 
määrä riippuu rakennusten suuruudesta ja laadusta. Asukkaat itse voivat hankkia 
tarvittavan puutavaran, mutta raudan ja kaiken muun muualta hankittavan materiaalin 
ostamiseen tarvitaan rahaa. Pastori Cossmann on ilmoittanut, että Venäjän luterilaiset 
ovat keränneet ja luovuttaneet jo jonkin verran varoja rakennustyötä varten. 

4) Paitsi edellä mainittuun kahteen paikkaan voidaan luterilaisia karkotettuja sijoittaa vielä 
kolmannelle alueelle, joka on lähellä Sujetukin entistä kasakka-asemaa. Tämä kolmas 
paikka sijaitsee kahden edellisen välissä, ja sinne voidaan asuttaa enintään 695 henkilöä. 

5) Kuvernementissa on hyväksytty vuoden 1 845 asetukseen perustuva ehdotus kuverne- 
mentissa asuvien luterilaisten muuttamisesta uskonveljiensä luokse. 58 

Kuvernööri Padalnan oli helppo vastata Muravjevin tiedusteluun, sillä hän oli 
perehtynyt yksityiskohtaisesti Minusinskin piirikunnan luterilaisten oloihin Butz- 
ken ja Cossmannin opastamana. Vastaukset sisälsivät lisäksi selvät ehdotukset luteri- 
laisten hyväksi tehtävistä toimista. Ilmenee, että Padalna oli ollut yhteydessä Coss- 
manniin vastauksia laatiessaan. Voidaan siis todeta, että tekemänsä esityksen toteut- 
tamiseen Cossmann pääsi vaikuttamaan myös valtakunnan aluehallinnon kautta. 

Ministeriön näkökulmasta karkotettujen luterilaisten hyväksi tehtävät toimet oli- 
vat vähäisiä. Ne sopivat yleiseen karkotuspolitiikkaan ja merkitsivät käytännössä 
vain vuoden 1845 asetuksen soveltamista. Niinpä saatuaan Padalnan vastaukset 
sisäasiainministeri Lanskoi antoi heti määräyksen ehdotusten toimeenpanosta, ja 
ensimmäiset Tobolskista lähetetyt luterilaiset karkotetut saapuivat Verhne Sujetukiin 
jo 25. 3. 1857. He eivät suinkaan kaikki olleet suomalaisia, vaan joukossa oli myös 
virolaisia ja latvialaisia. Viimeksi mainittujen sijoittumisesta aiheutui ristiriitoja, 
mutta niistä päästiin, kun heille perustettiin v. 1858 oma siirtola n. 20 virstaa etelään 
Verhne Sujetukita. Tämä siirtola sijaitsi Bulankajoen alajuoksulla, ja siksi siitä 
käytettiin nimeä Niznaja Bulanka. Virolaiset tulivat paremmin toimeen suomalaisten 
kanssa, mutta kun Verhne Sujetuk tuli ahtaaksi, perustettiin Cossmannin ehdotuk- 
sesta virolaisille Bulankajoen yläjuoksulle Verhnaja Bulanka. 59 

Näin oli lopulta Itä-Siperiassa toteutunut Sederholmin ehdotus, että karkotetut 
olisi sijoitettava omiin siirtoloihinsa kansallisuuden mukaan. 

Ennen pitkää Sederholmin ehdotuksen mukaiset siirtolat perustettiin myös Länsi- 
Siperiaan. 

Kun eri kansallisuuksiin kuuluvia rikollisia alkoi tulla Ryzkovaan, varkaudet, 
tappelut ja juopottelu tulivat jokapäiväisiksi. Tämän lisäksi sitä kohtasi toisenlainen 
onnettomuus, kun tulipalo tuhosi keväällä 1846 suurimman osan siirtolaa. 60 Onnet- 
tomuuden jälkeen eivät kaikki enää halunneet rakentaa talojaan rikollisten asutta- 
maan kylään vaan muuttivat mieluummin pois. Osa lähtijöistä perusti 20 peninkul- 
maa Ryzkovasta koilliseen Taran piirikunnan Butakovan pitäjään uuden siirtolan 
Bugenejoen varrelle. Toiset taas siirtyivät Tjukalinskin piirikunnassa olevan pienen 
Bojarkajoen varteen n. 90 km Ryzkovasta pohjoiseen. Sijaintinsa mukaan siirtoloita 
alettiin kutsua Bugeneksi ja Bojarkaksi. Ne olivat molemmat metsävyöhykkeellä. 
Uusissa siirtoloissa inkeriläiset halusivat pysyä erossa rikollisista, ja siksi he eivät 
ottaneet luokseen uudisasukkaita, ennen kuin olivat varmistuneet tulokkaiden nuh- 
teettomuudesta. 61 

Kun asukkaita muutti pois ja uusia pakkosiirtolaisia tuli jatkuvasti tilalle, Ryzkova 
muuttui inkeriläisestä monikansalliseksi yhteisöksi. Ryzkovan lisäksi luterilaisia 
pakkosiirtolaisia oli sijoitettu muuallekin Länsi-Siperiaan. Vuonna 1860 Ryzkova- 
Omskin seurakunnan papiksi tullut Edward Johanssen havaitsikin virkansa hoidon 
pahimmaksi esteeksi seurakuntalaistensa moninaisuuden ja sen, että asuinpaikat 
olivat hajallaan. Näiden epäkohtien korjaamiseksi hän turvautui Itä-Siperian esi- 
merkkiin. Hän ehdotti Länsi-Siperian luterilaiselle kenraalikuvernöörille G. Hasfor- 
dille uuden, kansallisuuksien mukaan järjestetyn siirtolan perustamista. Ehdotuksen 
mukaan Omjoen vasemmalle rannalle 119 virstaa Omskista itään hedelmälliselle 
Baraba-arolle piti perustaa siirtola, joka jakaantuisi neljään osaan, niin että latvialai- 
sille, virolaisille, inkeriläisille ja Suomesta karkotetuille tulisi kullekin omansa. 
Kenraalikuvernööri ja Pietarin ylikonsistori hyväksyivät suunnitelman ja lupasivat 
taloudellista tukea. 62 Hasford siirrätti v. 1863 Ryzkovasta uuteen siirtolaan 365 
perhettä, joista virolaisia oli 156, suomalaisia 108 ja latvialaisia 101. Suunnitelman 
mukaisesti eri kansallisuudet perustivat omat kylänsä. Suomalaisten kylää alettiin 
kutsua Helsingiksi, 63 latvialaisten Riiaksi, virolaisten Rääveliksi ja inkeriläisten kylää 
Narvaksi. 64 

Vuonna 1866 Länsi-Siperian kenraalikuvernööriksi tuli A. P. Hrustsev. Hän 
havaitsi, että siirtola oli syntynyt ilman valtakunnan ylimpien viranomaisten pää- 
töstä. Itse hän hyväksyi siirtolan perustamisen ja siihen liittyvät toimet, mutta pyysi 
varmuuden vuoksi Pietarista niiden hyväksymistä. Koska karkotettujen sijoittami- 
nen riippui myös paikallisista olosuhteista, Hrustsev pyysi samalla kenraalikuver- 
nöörille oikeutta sijoittaa luterilaisia muuallekin kuin heille tarkoitettuihin siirtoloi- 
hin, mikäli olosuhteet niin vaatisivat. Tämän esityksen sisäasiainministeri P. A. 
Valujev toi 2. 3. 1868 valtakunnanneuvoston käsittelyyn, jolloin se hyväksyttiin 
sellaisenaan. Lopullisesti hallitsija vahvisti esityksen 20. 5. 1868. 65 

Siirtolan syntyhistoria oli samanlainen kuin Minusinskin siirtoloiden. Aktiivinen 
pappi teki aloitteen, jonka toteuttamista edisti luterilainen kenraalikuvernööri. 66 
Siirtolaa perustettaessa ei eksytty byrokratian sokkeloihin, ja kun perustaminen 
sitten tuli ylimpien elinten käsittelyyn, ne vain totesivat tapahtuneen. Pietarin 
näkökulmasta asia oli vähäpätöinen, ja kun paikalliset viranomaiset olivat tapahtu- 
neen takana, ei asiaan enää puututtu. Hrustsevin aikaansaama oikeus, että viranomai- 


102 



set voivat sijoittaa luterilaisia muuallekin kuin siirtoloihin, oli yleisten karkotusmää- 
räysten mukainen. 67 


2.2.2. Siirtoloihin sijoitetut karkotetut 

Lieviin rikoksiin syyllistyneet piti asetuksen mukaan sijoittaa Ryzkovaan ja 
törkeämpiin syyllistyneet Minusinskin piirikuntaan perustettaviin siirtoloihin. Tämä 
oli epämääräisesti sanottu ja antoi varsinaisen sijoitusvallan karkotusviranomaisille. 
Asetuksen toteuttamista rajoitti se, että Itä-Siperiaan perustettiin luterilaiset siirtolat 
vasta 1850-luvulla. Karkotusviranomaisten selvitysten mukaan Suomesta siirtolai- 
siksi karkotettuja sijoitettiin Ryzkovaan vuosina 1848—1852 seuraavasti: 68 



Miehet 

Naiset 

Yhteensä 

Vankeudesta vapautettuja 

76 

_ 

76 

Irtolaisina lähetettyjä 

- 

18 

18 

Yhteensä 

76 

18 

94 


Vuosina 1848—1851 Suomesta siirtolaisiksi karkotettujen kokonaismäärä oli seu- 
raava: 


Miehet Naiset Yhteensä 

Vankeudesta vapautettuja 129 14 143 

Irtolaisina lähetettyjä - 65 65 

Yhteensä 129 79 208 

Ryzkovaan siis sijoitettiin n. 60 prosenttia tuolloin Suomesta siirtolaisiksi karkote- 
tuista miehistä ja 23 prosenttia naisista. Muiden suomalaisten sijoittamisesta ei 
lähteiden vajavuuden takia ole juuri tietoa. Osa heistä on varmasti karannut tai 
kuollut jo kuljetuksen aikana. Itä-Siperiaan oli vuoteen 1852 mennessä tullut 20 
vankeudesta armahdettua suomalaista siirtolaista. 69 

Kun Minusinskin piirikuntaan oli perustettu luterilainen siirtola, suomalaisia 
alettiin lähettää sinne. Viimeiset suomalaisia koskevat viranomaisten raportit ovat 
Ryzkovasta vuodelta 1852. Karkotettuja kuitenkin sijoitettiin sinne edelleen, niin 
kuin vuosina 1852 — 1859 Ryzkovan pappina toiminut F. W. Meyer ilmoitti Mosko- 
van konsistorille. 70 Om-siirtolan perustamisen jälkeen Ryzkovaan määrättiin karko- 
tettuja jo ratkaisevasti vähemmän kuin aikaisemmin. Vuonna 1859 sen väkiluku oli 
1653. Heistä oli eri kansallisuuksiin kuuluvia karkotettuja miehiä 222 ja naisia 77. 71 
Vuonna 1880 asukkaita oli enää 700, joista Suomesta karkotettuja miehiä 21 ja naisia 
17. 72 

Viranomaiset lopettivat v. 1876 karkotettujen sijoittamisen Om-siirtolaan, ja 
alkoivat lähettää heitä muihin sopiviksi katsomiinsa paikkoihin. 73 Niinpä myös 

Ryzkovaan alkoi jälleen tulla suomalaisia. Vuonna 1885 kirjoitti alahärmäläinen 
Johan Porri veljelleen, että sinä vuonna oli Suomesta tullut 49 miestä, jotka kaikki 
määrättiin Ryzkovaan. 74 Tämän tiedon vahvistaa Johannes Granö kirjeessään 
Uudelle Suomettarelle. Hän kertoo, että suomalaisia sijoitettiin Ryzkovaan usein ja 
että v. 1885 sinne sijoitettiin melkein kaikki karkotetut suomalaiset. 75 

Tärkein lähderyhmä tutkittaessa Verhne Sujetukiin saapuneiden määriä ovat kar- 
kotusviranomaisten selvitykset. Niitä on käytettävissä vuosilta 1851 — 1867. Toisen 
lähderyhmän muodostavat pappien ja katekeettojen kertomukset. Tarkkoja tietoja 
suomalaisten määrästä sisältyy myös siirtolaa koskevaan V. V. Gauptin tutkimuk- 
seen, joka perustuu paikallisilta viranomaisilta koottuun aineistoon. 76 

Karkotusviranomaisten mukaan tuli vuosina 1851™ 1867 Minusinskin piirikuntaan 
447 suomalaista karkotettua, joiden vuosittainen siirtolaan saapuminen ja sukupuoli- 
jakautuma on esitetty taulukossa n:o 7. 

Viimeiset karkotusviranomaisten lähettämät Verhne Sujetukia koskevat tiedot 
ovat vuodelta 1867. Niiden mukaan silloin tuli vain 8 karkotettua. Suomesta oli 
kuitenkin edellisenä vuonna karkotettu siirtolaisiksi 65 henkilöä. Verhne Sujetukiin 
saapuneiden pieni määrä johtui siitä, että suomalaisia oli alettu sijoittaa Om- 
siirtolaan. 

Verhne Sujetukiin sijoitetut jakaantuivat rangaistuksen perusteella eri ryhmiin 


seuraavasti: 

Miehet 

Naiset 

Yhteensä 

Pakkotyön loppuun kärsineitä 

9 

_ 

9 

Vankeudesta armahdettuja 

175 

19 

194 

Irtolaisina karkotettuja 

178 

66 

244 

Yhteensä 

362 

85 

447 


Karkotusviranomaisten selvityksissä mainitaan karkotettujen sjoituspaikkana 
aluksi vain Minusinskin piirikunta, ja vuodesta 1857 alkaen, jolloin ensimmäiset 
karkotetut tulivat Verhne Sujetukiin, Susanin pitäjä. 

Gaupt on tilastoinut myös kaikki Susanin pitäjään vuosien 1857 ja 1864 välillä 
tulleet luterilaiset karkotetut. Maaliskuusta 1857 vuoden 1861 elokuun loppuun 
hänellä oli luterilaisia koskeva yhteistilasto (taulukko n:o 8). Vuoden 1861 syys- 
kuusta alkaen Susanissa oli kolme siirtolaa, ja Gaupt on julkaissut jokaisesta vuoden 
1864 syyskuun alkuun ulottuvan tilaston. Niistä on tähän otettu vain Verhne 
Sujetukia koskeva (taulukko n:o 9). 

Gauptin lukujen vertaaminen karkotusviranomaisten antamiin lukuihin on ongel- 
mallista. Kun verrataan taulukko n:o 7:n vuosien 1857-1861 suomalaismäärä 216 
Gauptin ilmoittamaan karkotettujen kokonaismäärään 579, voidaan todeta Suomesta 
karkotettuja olleen näistä n. 37,2 prosenttia. Taulukossa n:o 9 suomalaisten määrät 
ovat selvästi suuremmat kuin karkotusviranomaisten ilmoittamat luvut. Ero selittyy 
siten, että Gauptin luvut eivät koske pelkästään Suomesta lähetettyjä, vaan niihin 
sisältyvät myös Inkeristä ja muualta Venäjältä tulleet suomalaiset. Varmasti voidaan 
todeta, että perheelliset eivät ole olleet Suomesta lähetettyjä. Senaatin oikeusosaston 

Taulukko n:o 7. Vuosittainen saapuminen Verhne Sujetukiin ja siirtolaisten sukupuolijakautuma. 


Vuosi 

Miehet 

Naiset 

Yhteensä 

1851 

2 

- 

2 

1852 

17 

5 

22 

1853 

6 


6 

1854 

8 


8 

1855 

5 

- 

5 

1856 

38 

10 

48 

1857 

35 

13 

48 

1858 

39 

9 

48 

1859 

11 

3 

14 

1860 

44 

10 

54 

1861 

36 

16 

52 

1862 

27 

5 

32 

1863 

66 

8 

74 

1864 

1 


1 

1865 

4 


4 

1866 

15 

6 

21 

1867 

8 

- 

8 

Yhteensä 

362 

85 

447 


Taulukko n:o 8. Vuosina 1857 

-1861 Susanin pitäjään tulleet luterilaiset karkotetut. 


Vuosi 

Saapuneiden 

yhteismäärä 

Perheitä 

Aikuisia 

miehiä 

Aikuisia 

naisia 

Lapsia 

Pysyvästi 

siirtolassa 

asuvia 

1857 

93 

3 

74 

12 

7 

14 

1858 

129 

10 

99 

19 

11 

36 

1859 

44 

2 

34 

4 

6 

10 

1860 

207 

14 

151 

37 

19 

38 

1861 

106 

5 

81 

15 

10 

6 

Yhteensä 

579 

34 

439 

87 

53 

Taulukko n:o 9: 

Vuosina 1861 

— 1864 Verhne Sujetukiin saapuneet karkotetut. 



1861 

22 

5 

16 

4 

2 

5 

1862 

43 

5 

37 

5 

1 

5 

1863 

132 

4 

103 

20 

9 

4 

1864 

15 

2 

13 

1 

1 

2 

Yhteensä 

212 

16 

169 

30 

13 

16 

OM-SIIRTOLAN HELSINKI. 

Museoviraston kuva-arkisto, Albin Mikanderin kokoelma. 


asiakirjoista ei nimittäin ole löytynyt ketään Verhne Sujetukiin karkotettua, joka 
olisi vienyt perheensä mukanaan. Myöskään karkotusviranomaiset eivät ole kerto- 
neet raporteissaan Suomesta saapuneista perheistä. 

Suomesta karkotettujen määrien vaihtelut näkyvät selvästi Gaupti n tilastoista. 
Karkotusviranomaisten mukaan v. 1863 alueelle tuli eniten suomalaisia eli 74 henki- 
löä. Samalta vuodelta on Gaupti n ennätysluku 132. Seuraavana vuonna määrät 
supistuivat jyrkästi molemmissa tilastoissa, mikä johtui siitä, että vuosina 1863 ja 
1864 Suomesta ei karkotettu siirtolaiseksi ketään. Muutamat v. 1864 ja 1865 saapu- 
neet olivat kuljetuksissa myöhästyneitä. 

Kovin kaukana karkotusviranomaisten ilmoittamista määristä eivät ole Roschierin 
antamat tiedot Verhne Sujetukiin saapuneista. Vuodelta 1871 olevassa kertomukses- 
saan Roschier ilmoitti siirtolaan tulleen siihen mennessä 451 Suomesta karkotettua. 77 
Karkotusviranomaisten ilmoittama määrä oli 447, ja ero selittyy sillä, että kaivoksista 
ja tehtaista vapautettuja asettui vielä vuoden 1867 jälkeen Verhne Sujetukiin. Vuosina 
1850—1866 Suomesta karkotettiin siirtolaisiksi 919 henkilöä. Heistä oli miehiä 742 ja 
naisia 177. Voidaan siis todeta, että noin puolet heistä saapui Verhne Sujetukiin. 
Toisen puolen sijoittumisesta ei ole ollut saatavissa tietoja. 

Om-siirtolan Helsingin kylään sijoitettujen suomalaisten määrän selvittäminen on 
ongelmallista vaikean lähdetilanteen vuoksi. Suomalaisia alettiin lähettää sinne sil- 
loin, kun Roschier oli jo Verhne Sujetukissa eikä karkotusviranomaisten raportteja 
enää tullut Suomeen. Om-siirtola ei kuulunut suomalaisen papin toimintapiiriin 

ennen vuotta 1885, eikä siitä ole vuosien 1861 — 1885 väliseltä ajalta juuri mitään 
tietoja. Paavo Granön tutkielmaan ja vuodesta 1885 alkaen myös pappien kertomuk- 
siin sisältyy seurakunnallista tietoa, mutta ei mainintoja siirtolaan sijoitettujen 
määrästä. Niinpä siitä voidaan esittää vain arveluja. Päätös kaikkien siirtolaiseksi 
karkotettujen luterilaisten sijoittamisesta Om-siirtolaan alkoi toteutua suomalaisten 
osalta v. 1867, jolloin Verhne Sujetukiin tuli enää 8 karkotettua. Suomalaiset 
sijoitettiin Helsinkiin vuoteen 1876 asti, jolloin viranomaiset alkoivat hajottaa heitä 
ympäri Tobolskin kuvernementtia. 78 Jonkinlaisen tuntuman suomalaisten sijoittumi- 
sesta Helsinkiin antaa vuosina 1866—1875 siirtolaisiksi karkotettujen kokonais- 
määrä. He jakaantuivat eri ryhmiin seuraavasti: 



Miehiä 

Naisia 

Yhteensä 

Vankeudesta vapautettuja 

368 

45 

413 

Irtolaisina lähetettyjä 

223 

34 

257 

Yhteensä 

591 

79 

670 


2.2.3. Siirtoloihin karkotettujen kirkollis- ja kouluolot 

Kun suomalaisia alettiin lähettää siirtolaisiksi, ei heidän uskonnollisiin tarpeisiinsa 
kiinnitetty erityistä huomiota. Kuten pakkotyöhön tuomittuja, myös heitä koski v. 
1826 annetun asetuksen määräys uskonnollisen kirjallisuuden toimittamisesta karko- 
tetuille. 

Raportissaan Siperian suomalaisista Castren ehdotti, että Ryzkovaan ja Minusins- 
kin piirikuntaan lähetettäisiin pappi. Senaatti hyväksyi esityksen, mutta sisäasiainmi- 
nisteri L. A. Perovskin ilmoitettua, että Ryzkovassa jo on pappi ja että Minusinskin 
alueelle perustettaisiin tarpeen mukaan yksi tai kaksi papin virkaa, senaatti tuli 26. 1. 
1852 siihen tulokseen, etteivät siirtolaiset kärsi sielunhoidon puutetta. 79 

Heidän asiansa tuli kuitenkin uudelleen esille arkkihiippakunnan pappeinkokouk- 
sessa v. 1859. Professori Schaumanin ehdotettua pakkotyöhön tuomittujen uskonno- 
listen olojen parantamista esitti arkkipiispa Bergenheim v. 1852 saamansa kirjeen, 
jossa Butzke pyysi Suomesta apua Siperiaan karkotetuille ja kertoi Minusinskin 
piirikuntaan perustettavasta siirtolasta. Kirjeessä tämä esitti papin ja opettajan lähet- 
tämistä Suomesta siirtolaan, koska Moskovan konsistorin oli vaikea täyttää näitä 
virkoja. Arkkipiispa ilmoitti mielipiteenään, että hallituksen oli tehtävä Siperiassa 
olevien hyväksi sama kuin 5. 2. 1859 annetun käskykirjeen mukaan tehdään Aunuk- 
sessa olevien suomalaisten hyväksi eli lähetettävä heille pappi ja avustettava seura- 
kuntaa taloudellisesti. 80 

Varovainen Bergenheim oli pitänyt Butzken kirjettä hallussaan seitsemän vuotta. 
Hän oli saanut sen juuri silloin, kun senaatti oli todennut, etteivät Siperian suomalai- 
set tarvinneet mitään apua. Nyt, muuttuneissa oloissa, kun asiasta oli syntynyt 
julkinen keskustelu, arkkipiispa uskalsi ottaa kirjeen esille ja ehdottaa toimia Siperian 
suomalaisten hyväksi. 

Kokouksessaan 29. 9. 1860 Turun tuomiokapituli päätti pappeinkokoukseen viita- 
ten esittää senaatille, että Itä-Siperiaan lähetettäisiin pastori ja hänelle apulaiseksi 
katekeetta. Papin tuli olla fyysisesti vahva ja 25—30 vuoden ikäinen. Palveltuaan 15 
vuotta Siperiassa hän saisi Suomesta taloudellisesti turvatun viran. Ennen varsinaista 
käsittelyä kirkollisasiaintoimituskunta pyysi lausunnot maan muilta tuomiokapitu- 
leilta ja Pietarin ylikonsistorilta. Nämä kaikki hyväksyivät esityksen. 81 Senaatin 
täysistunnon käsittelyssä 18. 3. 1861 esittelijänä toiminut tri G. M. Waenerberg esitti 
anomuksen hyväksymistä mainiten, että suomalaisten määrä oli vuoden 1848 jälkeen 
tuntuvasti kasvanut ja että paikalliset viranomaiset olivat alkaneet koota heitä 
Minusinskin piirikuntaan Verhne Sujetukin siirtolaan. Senaatti hyväksyi esityksen ja 
päätti esittää hallitsijalle papin ja katekeetan lähettämistä Siperiaan Verhne Sujetu- 
kiin. Molempien tuli osata suomea, ruotsia, venäjää ja saksaa. Matkakulut ja palkan 
he saisivat Suomesta. Viidentoista vuoden nuhteettoman palvelun jälkeen pappi saisi 
taloudellisesti turvatun toimen Suomesta. Vuosittain hänen tuli lähettää senaatille 
selvitykset viranhoidosta. 82 

Kenraalikuvernööri lähetti senaatin alistuksen ministerivaltiosihteeri Armfeltille, 
joka kääntyi asian johdosta Venäjän sisäasiainministeriön puoleen. 17. 11. 1862 
antamassaan vastauksessa se ilmoitti olleensa yhteydessä Itä-Siperian kenraalikuver- 
nööriin ja Venäjän luterilaiseen ylikonsistoriin. Kenraalikuvernöörin mukaan 
Verhne Sujetukiin oli lähetetty noin 300 suomalaista. Samalla alueella Niznaja 
Bulankassa oli 286 latvialaista ja Verhnaja Bulankassa 100 virolaista. Lisäksi suoma- 
laisia ja muita luterilaisia oli Jenisein ja Irkutskin kuvernementtien kaivoksilla ja 
tehtailla. Suomalaiselle pastorille ja katekeetalle voitaisiin luovuttaa maata, mutta sen 
lisäksi olisi rakennettava näille talot. Kun karkotetuilla ei itsellään ollut siihen varoja, 
tarvittaisiin vähintään 2000 ruplaa Suomen valtiolta. Sisäasiainministeriö oli antanut 
määräyksen luterilaisten auttamisesta. Suomalainen pappi saisi Venäjän kruunulta 
paikallisen taksan mukaiset kyytirahat. Papin ja katekeetan pitäisi palvella muitakin 
kuin suomalaisia, ja heidän tulisi osata suomea, ruotsia, venäjää ja saksaa. 83 

Venäjän viranomaiset halusivat siis laajentaa Suomesta lähetettävän papin ja kate- 
keetan toimikenttää. Tämä perustui edellä selostettuihin Cossmannin ja Moskovan 
konsistorin ehdotuksiin. Cossmannhan oli mainnut, että siirtolaisille oli lähetettävä 
pappi, joka osaisi karkotettujen kieltä, sekä lukkari-opettaja, joka olisi joko virolai- 
nen tai suomalainen. Konsistori oli puolestaan ehdottanut, että jokaiselle siirtolalle 
oli annettava lukkari-opettaja sekä myöhemmin oma pappi. Ehdotuksia ei ollut vielä 
toteutettu. Kun Suomesta nyt tarjottiin apua niiden osittaiseksi toteuttamiseksi, 
sisäasiainministeriö teki esityksen, joka merkitsi kompromissia. Se halusi Suomen 
valtion varoilla palkattavan papin ja katekeetan, jotka huolehtisivat muistakin Itä- 
Siperian luterilaisista. Kaikkia kuluja ministeriö ei tahtonut Suomen kannettaviksi, 
vaan vakuutti antavansa apua siirtolaisille sekä maata ja matkarahoja papille ja 
katekeetalle. 

Armfelt välitti sisäasiainministeriön vastauksen senaatille mainiten samalla, että 
Hänen Majesteettinsa Armollinen Tahto oli, että senaatti tekisi asiassa päätöksen, 
joka vastaisi sen omaa esitystä ja johon sisäasiainministeriö oli tehnyt lisäyksensä. 
Niinpä senaatti myönsi tarpeelliset 2000 ruplaa Suomen valtion varoista. 84 Suomen- 

asiain komitea käsitteli vielä kysymystä ja yhtyi senaatin ja sisäasiainministeriön 
esittämiin ajatuksiin. Keisarin esittelyssä asia oli 11. /23. 2. 1863, ja päätöksen sisältö 
muotoutui seuraa vaksi: 

1) Pastorin sijoituspaikka on Verhne Sujetuk. Hänen päätehtävänään on Verhne Sujetukin 
suomalaisten sielunhoito, mutta lisäksi hänen on vastattava eestiläisten ja latvialaisten 
sielunhoidosta Verhnaja ja Niznaja Bulankassa sekä muista Jenisein kuvernementin 
luterilaisista. Hänen vastuullaan ovat myös Irkutskin ja Zabaikalin kuvernementissa 
asuvat suomalaiset. Näiden eri tehtävien hoito edellyttää suomen, ruotsin, saksan ja 
venäjän kielen taitoa. Papin on lähetettävä vuosittain senaatille toimintakertomus. 

2) Siperian-matkan kulut maksaa Suomen valtio, samoin 1000 ruplan vuosipalkan. Viiden- 
toista vuoden moitteettoman Siperiassa palvelemisen jälkeen papilla on oikeus kirkko- 
herranvirkaan sekä papiston leski- ja orpokassan jäsenyyteen. 

3) Katekeetan tulee osata suomea, ruotsia ja joko venäjää tai saksaa. Hänen matkakulunsa 
ja vuosipalkkansa 200 ruplaa maksetaan Suomen valtion varoista. 

4) Paikalliset matkakulut pappi ja katekeetta saavat Venäjän kruunulta käyvän taksan 
mukaan kuten Irkutskin luterilainen pappi. Lisaksi papille luovutetaan palsta viljelys- 
maata. Sekä papille että katekeetalle tehtävien tarpeellisten rakennusten pystyttämistä 
varten Suomen valtion varoista myönnetään 2000 ruplaa. 


Päätös julkaistiin Suomessa 9. 3. ja Venäjällä 21. 3. 1863. 85 

Tässä vaiheessa oli Cossmannin vuonna 1857 tekemästä aloitteesta kulunut jo 6 
vuotta, eikä siirtolaan vielä ollut saatu pappia. Tuona aikana suomalaisten määrä 
lisääntyi jatkuvasti. Kun sielunhoitajaa ei alkanut kuulua, siirtolaiset tekivät 10. 2. 
1863 Pietarin ylikonsistorille anomuksen papin saamiseksi. Anomuksen oli allekir- 
joittanut 24 Suomesta karkotettua. Papintarvetta he perustelivat suomalaisten mää- 
rällä ja sillä, etteivät ymmärtäneet Cossmannin äidinkieltä saksaa. 86 

Anomus ei ollut ehtinyt johtaa tulokseen, kun Turun tuomiokapituli julisti viran 
haettavaksi 13. 5. 1863. Virkaan halukkaaksi ilmoittautui ainoana varapastori F. H. 
Hällfors. Hän oli ollut vt. kappalaisena Inarissa. Hakemukseensa hän ei ollut 
liittänyt ansioluetteloa eikä myöskään perusteluja siitä, miksi halusi Siperiaan. Tuo- 
miokapituli katsoi, ettei hän täyttänyt viran vaatimuksia, ja julisti sen uudelleen 
haettavaksi. Tässä vaiheessa myös julkinen sana kiinnostui asiasta, ja lehdet julkaisi- 
vat propagandakirjoituksia papin saamiseksi Siperiaan. Uuden hakuajan päätyttyä 
virkaa oli Hällforssin ohella hakenut Sipoon kappalainen H. W. Roschier. Hän oli 
toiminut pappina mm. Pietarin ruotsalaisessa seurakunnassa ja hallitsi sekä venäjän 
että saksan kielen. Hän oli 36-vuotias poikamies. Tuomiokapituli piti häntä sopivana 
Siperiaan-lähtijänä, ja hänet nimitettiin virkaan 4. 2. 1864. 87 

Ennen Roschierin lähtöä sovittiin, että Verhne Sujetukin pappi oli sekä Suomen 
senaatin että Venäjän luterilaisen ylikonsistorin alainen ja että hän kuului kuverne- 
menttisaarnaajana Moskovan konsistoripiiriin. Lisäksi sovittiin, että katekeetan tuli 
osata suomen ja ruotsin lisäksi venäjää, mutta häneltä ei voitu vaatia opettajan 
pätevyyttä, kun Verhne Sujetukissa ei ollut edes koulutiloja. 88 

Katekeetan löytäminen olisi ollut vaikeaa, ellei Roschier olisi päästänyt senaattia 
pälkähästä esittämällä tehtävään Pietarin ruotsalaisen seurakunnan kirkonpalvelijaa 
Sylvester Adamssonia. Tämä oli kielitaitoinen, tunsi Venäjän luterilaisen kirkon olot 

ja oli halukas lähtemään Siperiaan. Kirkollisasiaintoimituskunta hyväksyi Roschierin 
esityksen. 89 

Näin oli lopulta toteutunut ehdotus, jonka prof. Gadolin oli tehnyt 54 vuotta 
aikaisemmin Porvoon valtiopäivillä. Ensimmäisten suomalaisten karkottamisestakin 
oli ehtinyt vierähtää jo 37 vuotta. Papin lähettäminen oli kyllä ollut esillä v. 1849, 
mutta silloin hallitus oli suhtautunut esitykseen kielteisesti. Nyt tilanne oli toinen. 
Venäjällä oli alettu kohentaa luterilaisten karkotettujen asemaa, ja venäläiset ottivat 
mielellään suomalaisten tarjoaman avun vastaan. Ajan poliittinen ilmapiiri oli vapau- 
tunut, ja suomalaiset luopuivat arasta ja pidättyväisestä suhtautumisesta Venäjän 
viranomaisiin. Keventynyt ilmapiiri näkyi myös siinä, että karkotettuja alettiin 
auttaa epävirallisestikin. Suomen Lähetysseuran sihteeri K. J. G. Sirelius järjesti 
keräyksiä Siperiaan joutuneiden hyväksi. Niiden pohjustamiseksi julkaistiin kuvauk- 
sia Verhne Sujetukin synnystä ja siirtolaisten elämästä. 90 

Roschier ja Adamsson lähtivät Siperiaan elokuussa 1864. Saavuttuaan Minusins- 
kiin he esittäytyivät piirikunnan päällikölle ja saivat samalla selvityksen alueen 
suomalaisista. Nämä olivat aiheuttaneet paljon harmia viranomaisille, ja ajoittain oli 
ollut pakko lähettää kasakkapatrulleja heitä rauhoittamaan. Roschier ja Adamsson 
tulivat Verhne Sujetukiin 1.10. 1864 ja saivat huomata, etteivät viranomaiset olleet 
puhuneet perättömiä. Kylässä oli asukkaita n. 300, joista naisia 40. Vain 28 perhettä 
asui pysyvästi siirtolassa. Asumuksia - kurjia hökkeleitä ja turvemajoja - oli 60. 
Juppous, varkaudet, tappelut ja siveellisyysrikokset olivat tavallisia. Naisista vain 3 
oli sellaisia, joita ei voinut pitää juoppoina. 91 

Aivan ilman opetusta siirtolaiset eivät olleet ennen Roschierin ja Adamssonin 
tuloakaan. Cossmannin toimesta ja Venäjän luterilaisen kirkon apukassan varoilla 
Verhne Sujetukiin oli pystytetty pieni rukous- ja koulutalo. Opettajaksi Cossmann 
oli saanut Max Möller -nimisen miehen. Hän oli syntynyt Pietarissa ja ollut siellä 
kirkkokoulun opettajana. Suomea hän oli oppinut lapsuudessaan Raudussa, jossa 
hänen isänsä oli ollut tehtaan isännöitsijänä. Kirkollisista toimituksista huolehtimi- 
nen oli kuitenkin hänelle ylivoimaista. 92 Roschier ja Adamsson alkoivat pitää juma- 
lanpalveluksia säännöllisesti, mutta kansa ei niihin tullut. Siksi Roschier alkoi tehdä 
kotikäyntejä seurakuntalaistensa luo. Adamsson piti lapsille koulua lokakuun puoli- 
välistä huhtikuun puoliväliin. Oppilaat, ensimmäisenä vuotena parikymmentä lasta, 
olivat inkeriläisten jälkeläisiä, ja heille opetettiin uskontoa, lukemista ja laskentoa. 
Eniten aikaa papilta kului virkamatkoihin. Vuosittain hän matkusti n. 5000 virstaa. 
Oman toimensa ohessa Roschier oli vuosina 1873 — 1875 Irkutskin luterilaisen papin 
viransijaisena, jolloin hän kävi Jakutiassa ja Tyynenmeren rannalla. Siirtoloiden 
pahin ongelma oli Roschierin mukaan juoppous. Vuonna 1872 hänen onnistui 
hankkia Jenisein kuvernööriltä siirtoloihin viinanmyynti- ja -valmistuskielto, mutta 
sillä ei ollut vaikutusta, koska sitä ei voitu valvoa. Paha ongelma oli myös seurakun- 
talaisten liikkuvuus. Kun seurakuntalaisia ei tavoittanut, yritykset kohentaa heidän 
henkistä ja siveellistä tasoaan valuivat hukkaan. Laajassa toimialueessa ja kelvotto- 
missa seurakuntalaisissa oli yhdelle papille ja katekeetalle liiaksikin ongelmia, ja 
ikään kuin osoituksena kaiken turhuudesta oli tulipalo, joka 29. 8. 1878 tuhosi 
Verhne Sujetukin rukous- ja koulutalon. Tällöin tuhoutuivat myös seurakunnan 

arkistot ja papin asunto. - Roschier oli Siperiassa vuoden 1879 maaliskuun alkuun, 
jolloin täyttyi hänen 15-vuotinen sopimuskautensa ja hän sai viran Suomesta. 

Paluukertomuksessaan Roschier sanoi epäonnistuneensa tehtävässään Itä-Siperian 
luterilaisten pappina. Alue oli liian laaja ja seurakunta heterogeeninen. Suomalaiset 
karkotetut olivat siirtoloiden kehnointa ainesta. Heidän määränsä kylläkin oli vähe- 
nemässä, sillä Om-siirtolan perustamisen jälkeen Verhne Sujetukiin oli tullut vain 
muutamia pakkotyöstä vapautettuja. Epäonnistuminen oli katkeroittanut Roschie- 
rin. Tämä ilmeni paluukertomuksen loppulauseesta, jossa sanottiin: 

"Suomalaiset karkotetut ovat hylkiöitä, jotka vapaaehtoisesti ovat luopuneet kansalai- 
suudestaan eikä Suomella siten ole mitään velvollisuuksia heitä kohtaan. Alueen luterilais- 
ten uskonnolliset tarpeet täyttäisi paremmin balttilainen pappi " 93 

Paavo Granön mukaan Roschierin 15-vuotinen palvelusaika oli lähes tulokseton, 
koska tämä oli luonteeltaan lempeä ja hienokäytöksinen. Karkotettujen keskuudessa 
ei saatu mitään aikaan ilman ankaruutta ja kovaa kuria. Katekeetta Adamsson erosi v. 
1880. Hänkään ei Granö n mukaan ollut mies paikallaan. Hän oli kylläkin harras 
kristitty, mutta häneltä puuttuivat opettajalta vaadittavat tiedot ja koulutus, eikä hän 
kyennyt ylläpitämään tarpeellista koulujärjestystä ja kirkkokuria. 94 Adamssonin 
seuraajan P. E. Lindholmin mukaan koulunpidon heikkous johtui siitä, että Adams- 
son oli enemmän kiinnostunut maataloudesta. Hän oli rakentanut talonsa noin 
seitsemän virstan päähän kylästä. Siellä olivat hänen laajat viljelyksensä ja mehiläis- 
tarhansa. 95 

Senaatille tulleista vuosikertomuksista saa sellaisen käsityksen, että Roschier oli 
melko passiivinen. Hän lähetti koko aikana vain seitsemän kertomusta, joista ensim- 
mäisen senaatti sai vasta pyydettyään sitä. Se - kuten seuraavatkin, epäsäännöllisesti 
tulleet kertomukset - oli ylimalkainen verrattuna Roschierin seuraajien lähettämiin. 
Roschierin passiivisuuteen kiinnitettiin myös julkisuudessa huomiota. Tutkimus- 
matkoillaan Länsi-Siperiassa August Ahlqvist oli kohdannut suomalaisia karkotet- 
tuja, jotka eivät lainkaan olleet tavanneet suomalaista pappia. Sitä vastoin monet 
Siperian luterilaiset säätyläiset tunsivat Roschierin, ja erityisesti saksalaisten keskuu- 
dessa hän oli suosittu. Tästä Ahlqvist päätteli, ettei Roschier hoitanut varsinaista 
virkaansa, vaan kulutti aikansa matkoilla ja joutavassa seurustelussa. Päätelmiensä 
perusteella Ahlqvist julkaisi Helsingfors Dagbladissa 8. 12. 1877 terävän hyökkäyk- 
sen häntä vastaan. Seuraavan vuoden helmikuussa ilmestyi lehdessä anonyymi 
Roschieria puolustava artikkeli. Sen mukaan Roschierilia oli pieni palkka ja niin laaja 
seurakunta, ettei hän mitenkään voinut kaikkia suomalaisia tavoittaa. Sitä paitsi 
hänen toimialueekseen oli määrätty Itä-Siperia. Jo viikon kuluttua Ahlqvist vastasi 
tuomiten ensin kirjoittajan, jonka hän arveli olleen itse Roschier. Sen jälkeen hän 
luetteli Roschierin vikoja. Tämä oli ottanut tehtäviä, jotka eivät hänelle kuuluneet, 
laiminlyönyt oman virkansa ja lähettänyt Suomeen vain muutaman mitäänsanomat- 
toman kertomuksen. Lopuksi Ahlqvist mainitsi, ettei myöskään senaatti ollut tyyty- 
väinen Roschierin toimintaan. 96 

Tähän keskustelu päättyi. Arvovaltaisen professorin kirjoitus oli niin voimakas ja 
perusteltu, ettei Roschierille enää löytynyt puolustusta, ja jos anonyymi olikin 

Roschier, ei hän enää tohtinut asettua vastahankaan. — Ahlqvistin hyökkäys oli sikäli 
epäoikeudenmukainen, että Roschier oli määrätty nimenomaan Itä-Siperian suoma- 
laisten papiksi, eikä hän voinut ulottaa vir kamatko] aan muutenkin laajan toimialu- 
eensa ulkopuolelle. Toisaalta Roschier kieltämättä oli passiivinen, mikä ilmeni esim. 
siinä, ettei hän tehnyt esitystä suomalaisten sielunhoidon uudelleen järjestämisestä, 
kun suomalaisia alettiin sijoittaa Om-siirtolaan. Myöskään Moskovan konsistori ei 
ollut tyytyväinen häneen. Ilmeisesti Roschierilla oli huono omatunto, sillä kun 
konsistori halusi tehdä tarkastuksen siirtoloissa v. 1880, hän esitti vastalauseen pitäen 
tarkastusta tarpeettomana. 97 

Roschierin virkakauden loppuessa Turun tuomiokapituli asetti viran haettavaksi 
7. 12. 1878. Kun virkaan ei ketään ilmoittautunut, se oli vielä neljä kertaa haettavana. 
Viimeinen hakuaika päättyi 10. 3. 1880, ja kun halukkaita ei vieläkään ollut löytynyt, 
tuomiokapituli kääntyi senaatin puoleen. 98 

Tällä välin oli Siperiassa ryhdytty toimiin seuraajan saamiseksi Roschierille. 
Verhne Sujetukissa asuva Sigfrid Mahlfors otti siirtolaisten puolesta asiassa yhteyden 
Jenisein kuvernementtivirastoon." Anomuksen johdosta Itä-Siperian kenraalikuver- 
nööri kääntyi sisäasiainministeriön puoleen. Sieltä asia tuli ministerivaltiosih teerin ja 
kenraalikuvernöörin kautta senaatin käsittelyyn. 

Mahlforsin anomuksesta voidaan päätellä, etteivät asiat aivan niin huonosti olleet, 
kun Roschier oli esittänyt. Eräissä karkotetuissa oli aloitekykyä, ja he katsoivat 
tarvitsevansa suomalaisen papin apua. Senaatti ei kuitenkaan tehnyt päätöstä ano- 
muksen perusteella, ja ratkaiseviksi Verhne Sujetukin ja muiden Siperian suomalais- 
ten kannalta tulivat Venäjän luterilaisen kirkon toimet. Moskovan konsistori oli jo 
pitkään pohtinut Siperian luterilaisten kirkollisten olojen uudelleen järjestämistä. 
Tiedot Siperian luterilaisista olivat puutteelliset, ja siksi katsottiin välttämättömäksi 
tehdä tarkastusmatka sikäläisiin seurakuntiin. Tarkastajaksi konsistori valitsi ylisu- 
perintendentti A. Jiirgenssenin. Matkan arveltiin maksavan 2434 ruplaa 40 kopeikkaa 
voimassa olevien kyytitaksojen mukaan. Koska tarkastuksen kohteena olivat myös 
Siperian suomalaiset, päätti konsistori pyytää 1000 ruplaa avustusta Suomesta. 
Anomus tuli senaatin käsittelyyn 15.4. yhdessä Mahlforsin anomuksen kanssa. 
Senaatti päätti myöntää avustuksen ja odottaa tarkastusmatkan tuloksia, ennen kuin 
ryhdyttäisiin jatkotoimiin papin saamiseksi Verhne Sujetukiin. 100 

Tyynenmeren rannikolle ulottuneen tarkastusmatkansa jälkeen Jurgenssen teki 
31. 10. 1880 Pietarin ylikonsistorille yksityiskohtaisen esityksen Siperian luterilais- 
ten kirkollisista oloista ja niiden uudelleen järjestämisestä. Suomalaisia karkotettuja 
koskevat selvityksen osat ylikonsistori lähetti Suomeen. 

Sen mukaan karkotettujen sielunhoito oli huonosti järjestetty. Suurin osa suoma- 
laisista karkotetuista oli Länsi-Siperiassa Omskin alueella, jossa ei ollut suomalaista 
pappia eikä katekeettaa. Itä-Siperiassa tilanne oli vähän parempi, mutta sielläkin oli 
papin virka parhaillaan avoinna. Jurgenssen ehdotti, että suomenkielisten pappien ja 
opettajien määrää lisättäisiin. Oma pappi pitäisi olla sekä Länsi- että Itä-Siperian 
suomalaisten keskuudessa. Jos tämä ei olisi mahdollista, tulisi järjestää niin, että sama 
pappi palvelisi sekä Länsi- että Itä-Siperian suomalaisia. Tällöin hänellä pitäisi olla 
asuinpaikka, josta olisi hyvät yhteydet kaikkiin Siperian suomalaisiin. Lisäksi olisi 

valtion eri yhteisöjen ja yksityisten annettava siirtoloille aineellista tukea. Järjestyk- 
sen ylläpitämiseksi ja raakuuden ja rikollisuuden estämiseksi olisi kyliin luotava 
poliisijärjestys. Siperiassa olivat etäisyydet pitkät ja pitäjät niin laajat, etteivät poliisit 
ja viranomaiset pystyneet valvomaan järjestystä alueillaan. Om-siirtolan lähin poliisi 
esim. asui 90 virstan päässä Jelankan kylässä. 101 

Kertomuksen perusteella ylikonsistori ehdotti 2. 10. 1881 Verhne Sujetukin papin 
siirtämistä Länsi-Siperiaan ja palkkauksen parantamista. Katekeetta jäisi edelleen 
Verhne Sujetukiin, jossa hän saisi apua balttilaiselta Verhnaja ja Niznaja Bulankan 
papilta, jonka virka oli perustettu 6. 7. 1881. Länsi-Siperiassa asuva suomalainen 
pappi voisi aluksi asua esim. Tobolskissa, kunnes käytäntö mahdollisesti osoittaisi 
sopivamman paikan. Suomalainen pappi olisi riippumaton paikallisesta kuverne- 
menttisaarnaajasta, ja hänen tulisi pitää suomalaisista omia kirkonkirjoja. 102 

Tällä välin olivat myös Länsi-Siperian suomalaiset ilmeisesti Jiirgenssenin vierailun 
innoittamina ryhtyneet toimiin papin saamiseksi. Turun tuomiokapituliin saapuivat 
Ryzkovasta 4. 2. 1881 Johan Krönuksen ja 28. 7. 1881 Mikko Riihimaan omastaan ja 
muiden puolesta tekemät anomukset papin saamiseksi. 103 Tuomiokapituli lähetti ne 
senaatille ja esitti, että Siperiaan lähetettäisiin pikaisesti pappi. Senaatin talousosaston 
käsittelyyn asia tuli 4. 5. 1882. Anomusten, Jiirgenssenin kertomuksen ja ylikonsis- 
torin esityksen perusteella todettiin, että ylikonsistorin muutosehdotukset olivat 
paikallaan, ja päätettiin ehdottaa seuraava: 

1) Kun virolaisia ja latvialaisia varten on määrätty pappi Verhnaja ja Niznaja Bulankan 
siirtoloihin, muutetaan suomalaisen papin sijoituspaikaksi Omsk tai jokin muu sopiva 
paikka sen läheisyydestä. 

2) Hänen tehtävänään on käydä suomalaisten karkotettujen luona Länsi- ja Itä-Siperiassa 
Verhne Sujetukiin asti, missä toimii suomalainen katekeetta. Tehtävien rajauksesta on 
sovittava balttilaisen papin kanssa. 

3) . Suomalainen pappi on Moskovan konsistorin alainen; konsistorille on toimitettava 

raportit ja tilastot. 

4) Papin palkka on 6000 markkaa vuodessa, ja lisäksi tulee vuosittain eri kuluihin 1500 
markkaa. 

5) Kahdenkymmenen vuoden moitteettoman palveluksen jälkeen hänellä on oikeus 6000 
markan eläkkeeseen, 15 vuoden palveluksesta eläke on 3/4, 10 vuoden palveluksesta 1/2 
ja viiden vuoden palveluksesta 1/4 koko eläkkeestä. Lisäksi hänellä on oikeus kirkko- 
herran virkaan Suomessa, mikäli hän täyttää lain vaatimat pätevyysehdot. 

6) Hän saa Venäjän kruunulta matkakorvaukset sekä maata asuinpaikkaa varten, mikäli 
valtion tilusten hallinnon kanssa tehdyn sopimuksen mukaan Verhne Sujetukin papin 
maa luovutetaan takaisin. 

7) Papilla on oikeus vierailla vankiloissa, kaivoksissa ja tehtaissa olevien karkotettujen 
luona. 

8) Siirtolaisiksi lähetetyt eivät saa kahden ensimmäisen vuoden aikana jättää heille määrät- 
tyä paikkaa, ja heille voidaan myöntää passi vain erikseen määrättyihin kaupunkeihin ja 
kyliin. 


Omskin tai sen lähiympäristön valintaa papin asuinpaikaksi perusteltiin sillä, että 
seudulla asui noin 330 suomalaista. Palkan ja eläke-etujen parantaminen katsottiin 
välttämättömäksi, koska entisin eduin kukaan ei ollut lähtenyt Roschierin paluun 

jälkeen Siperiaan. Asettamalla rajoituksia suomalaisten liikkumiselle haluttiin myös 
helpottaa papin työtä. 104 

Tämän jälkeen otettiin yhteys Venäjän viranomaisiin. Omskin todettiin olevan 
sopiva papin asuinpaikaksi, ja valtiollisten tilusten ministeriö ilmoitti olevansa valmis 
luovuttamaan maata; yksityiskohdista oli vain sovittava itse paikalla. Suomenasiain 
komitean hyväksyttyä senaatin päätökset ja tehdyt toimet asia alistettiin keisarille. 
Hallitsija hyväksyi esityksen, ja se julkaistiin 23. 12. 1884. 105 

Venäjällä siis hyväksyttiin senaatin ehdotus sellaisenaan. Tietenkään siellä ei 
voinut olla mitään sitä vastaan, että suomalaiset huolehtivat karkotetuistaan omalla 
kustannuksellaan, mutta Venäjän luterilaisen kirkon ja paikallisten viranomaisten 
alaisina. Papin siirtäminen Länsi-Siperiaan oli paikallisten viranomaisten kannalta 
erinomainen asia. Se osoitti, että suomalaiset lopultakin alkoivat huolehtia myös 
Länsi-Siperiaan karkotetuistaan. 

Turun tuomiokapituli asetti viran haettavaksi jo 22. 1. 1885. Hakuajan loputtua 
virkaa olivat hakeneet vt. saarnaaja J. W. Lindqvist ja kappalaiset J. Granö ja G. 
Pettersson. Virkaan nimitettiin 7. 3. 1885 Johannes Granö. 106 Hakijat olivat ikä- ja 
virkavuosiltaan yhdenvertaisia, mutta Granön valintaan oli kuitenkin painavat syyt. 
Hän oli syntynyt 25. 9. 1850 Teerijärvellä, ja hänen vanhempansa olivat talollisia. 
Koulunkäyntinsä hän aloitti vasta 18-vuotiaana ja tuli ylioppilaaksi v. 1875. Papiksi 
hänet vihittiin pari vuotta myöhemmin. V. 1879 hänet valittiin pastorin apulaiseksi 
Kauhavalle, ja vuosina 1881 — 1882 hän toimi vt. kirkkoherrana Lapualla, mistä siirtyi 
toukokuussa 1882 kappalaiseksi Kemiöön. Kauhavalla hän joutui tutustumaan puuk- 
kojunkkareihin ja ystävystyi nimismies Adolf Hägglundin kanssa. ”Ruma valles- 
manni” oli sittemmin Granön pojan kummi, ja ollessaan Siperiassa Granö oli 
kirjeenvaihdossa Hägglundin kanssa. Puukkojunkkariseudulla toimineelle Granölle 
Siperiaan-karkotus oli tuttu asia, mutta varsinaisen herätteen lähtöön antoi Turun 
lääninvankilan pastori G. L. Udelius. Syksyllä 1880 hän oli kehottanut Granötä 
lähtemään Siperiaan ja oli vienyt hänet Kakolassa vangittuna olleen, Siperiasta 
karanneen vangin luo, joka oli kertonut Siperiassa tarvittavan suomalaista pappia. 
Syksyllä 1882 Granö ilmoittautuikin halukkaaksi tuohon tehtävään, mutta kun virka 
oli vielä järjesteltävänä, ei nimitystä voitu heti antaa. Saatuaan sitten nimityksen 
Granö oli kolme kuukautta virkavapaana venäjän opintojen takia. 

Siperiaan hän lähti 6. 6. 1885. Opinnoista huolimatta Granön venäjäntaito ja 
Venäjän olojen tuntemus olivat heikot. Siksi hän pyysi mukaansa veljensä Andersin. 
Tämä oli käynyt Korsholman maanviljelyskoulun, toiminut pehtoorina mm. Inke- 
rissä ja oli venäjän taitoinen. Mukana seurasi vielä diakonissa Elisabet Fontell, joka 
myös oli Granön sukulainen. Matkalla Siperiaan Granö kävi Pietarissa ministerival- 
tiosihteerin luona ja Moskovassa konsistorinvirastossa. Ministerivaltiosihteeri Th. 
Bruun antoi hänelle suosituskirjeen Omskin kenraalikuvernööriä varten. Moskovassa 
Granö sai lisäksi tietoja Siperian luterilaisista seurakunnista ja alueen suomalaisista. 
Saavuttuaan 15. 8. Omskiin hän ryhtyi järjestämään suomalaisten kirkollisia oloja. 
Paikalliset viranomaiset suhtautuivat kenraalikuvernööri G. A. Kolpakovskista 
alkaen hänen tuloonsa myönteisesti, sillä suomalaiset olivat jatkuvan huolen aihe. 107 

Tutustuttuaan kaikkiin suomalaisiin siirtoloihin Granö totesi, että Omsk oli 

viranhoidon kannalta paras asuinpaikka. Sieltä oli hyvät yhteydet, ja suurin osa 
suomalaisista asui lähistöllä. Niinpä hän perheineen asettui tähän kaupunkiin. Mos- 
kovan konsistorin kanssa hän sopi viranhoidon yksityiskohdista siten, että kävisi 
Om-siirtolassa kuusi kertaa, Ryzkovassa ja Bugenessa kolme kertaa sekä Bojarkassa 
ja Verhne Sujetukissa yhden kerran vuodessa. 108 Tämä merkitsi sitä, että liikkeellä oli 
oltava lähes aina. Matkavirstoja kertyi vuosittain n. 9000. Siperian suomalaisen papin 
toimikenttä myös laajeni. Karkotettujen lisäksi hänen seurakuntalaisiaan olivat inke- 
riläiset siirtolaiset. Aikoinaanhan Verhne Sujetukiin oli sijoitettu pappi ja katekeetta 
yksinomaan Suomesta karkotettuja varten. 

Saapumisestaan Om-siirtolan Helsinkiin Granö kertoi Finland-lehdelle lähettä- 
mässään artikkelissa. Sen mukaan ensimmäinen kosketus suomalaisiin ei ollut positii- 
vinen, sillä matkalla kylään hän oli tavannut vangitun suomalaisen, joka oli syyllisty- 
nyt hevosvarkauteen. Kylässä Granö otettiin innostuneesti vastaan. Noutaessaan 
vieraan Omjoen yli ja kuultuaan tämän olevan suomalainen pappi vanha lautturi 
huudahti: ”Voi Herrajumala, vai tuli tänne viimeinkin oikea suomalainen pappi’” 109 

Oltuaan muutaman päivän siirtolassa Granö havaitsi, että asukkaiden siveellinen 
taso oli erittäin alhainen. Rikokset, tappelut ja juopottelu olivat jokapäiväistä elämää. 
Tämä johtui karkotettujen taustasta ja siitä, ettei heillä ollut opettajaa eikä järjestyk- 
senpitäjää. Asukkaat olivat vuosikymmeniä saaneet asua kuin villi-ihmiset. 110 

Rikollisten kertymisestä siirtolaan oli haittaa ympäröivälle muulle asutukselle. 
Jelankan pitäjässä asui vapaita talonpoikia noin tuhat. Heidän elämäänsä karkotetut 
vaikuttivat monin tavoin. Heti Om-siirtolan perustamisen jälkeen alkoi esiintyä 
rikollisuutta enemmän kuin ennen, ja kun karkotettujen määrä kasvoi suuremmaksi 
kuin muiden asukkaiden, kanta-asukkaat alkoivat tuntea olonsa turvattomaksi. 
Vuonna 1876, kun siirtolassa oli 2046 asukasta, joista miehiä peräti 1883, kanta- 
asukkaat anoivat, ettei karkotettuja enää sijoitettaisi heidän pitäjäänsä. Poliisin 
käsitys Om-siirtolan asukkaista oli seuraava: 


"Luterilaisten siirtolaisten siveellinen taso on erittäin alhainen, heidän elämänsä näky- 
vänä piirteenä ovat varkaudet ja viranomaisten vastustaminen. Koska jokainen heistä on 
syyllistynyt johonkin rikokseen, he suojelevat toinen toistaan. Heidän taloudellinen tilansa 
on mitä huonoin. He asuvat maakuopissa ja elävät perunalla ja vihanneksilla. Saadakseen 
leipää ja lihaa he menevät varkaisiin," 

Vuosina 1875 ja 1876 oli Om-siirtolassa tuomittu 43 henkilöä murhayrityksistä, 
rahan väärentämisestä ja varkauksista. Siirtolan pahimpina asukkaina pidettiin latvia- 
laisia ja suomalaisia. Saadakseen oloihin parannusta viranomaiset lakkasivat vuonna 
1876 sijoittamasta heitä sinne. 111 Tämäkin toimi osoittautui tehottomaksi, ja Granön 
tullessa Siperiaan viranomaiset suunnittelivat siirtolan hävittämistä ja asukkaiden 
hajauttamista venäläisiin kyliin. Granö onnistui estämään suunnitelman toteuttami- 
sen ja ryhtyi tarmokkaasti kohentamaan siirtolaa. Hänen veljensä Anders asettui 
perheineen Helsinkiin ja alkoi opettajantoimensa ohessa pitää siellä myös järjestystä, 
tässä hän oli niin menestyksekäs, että viranomaiset alkoivat käyttää häntä apuna 
rikollisten etsimisessä. Ennen pitkää hänet palkattiin Om-siirtolan vakituiseksi jär- 
jestyksenpitäjäksi. Näin oli toteutunut Jurgenssenille esitetty toivomus järjestysval- 

lan saamisesta. 

Välttämättömien tilojen puute haittasi alkuvaiheessa Granöiden toimintaa. Juma- 
lanpalveluksia ja koulua pidettiin pienessä kaksihuoneisessa rakennuksessa, johon 
kaikki halukkaat eivät mahtuneet. Johannes Granö halusi rakennuttaa kirkon, mutta 
siihen ei ollut varoja. Pahimmasta pulasta päästiin, kun koulurakennusta remontoi- 
tiin ja laajennettiin eri tahoilta kerättyjen avustusten turvin. 112 

Siirtolan pahimpaan ongelmaan juoppouteen, Granö kävi käsiksi perustamalla 
Helsinkiin v. 1886 raittiusseuran. Sen nimeksi otettiin ” Aamurusko”. Pian perustet- 
tiin myös Ryzkovaan oma seura. Granö pyysi niille opastusta ja tukea Suomesta, ja 
"Raittiuden ystävät” lähetti mm. alan kirjallisuutta. Erityisen aktiivisia olivat vaasa- 
laiset Alba ja Hilda Hellman. Raittiusliike levisi myös virolaisten keskuuteen, ja he 
perustivat v. 1891 oman raittiusseuran. 113 Yhtenä syynä juopotteluun oli se, ettei 
asukkailla ollut muuta tekemistä vapaa-aikoinaan. Heidän hyödykseen ja huvikseen 
Granö tilasi Suomesta sanomalehtiä ja kirjallisuutta. Suomen Pipliaseuralta hän sai 
100 kpl Uusia Testamentteja ja 20 kpl koko Raamattuja. 114 Lehdistön välityksellä hän 
pyysi muuta kirjallisuutta, ja opettaja Aapo Pajusen Uudessa Suomettaressa julkais- 
tun kehotuksen perusteella alettiin kerätä rahaa B. W. Wilenin 215 markkaa maksa- 
van kansankirjaston lähettämiseksi Siperiaan. Summa saatiin nopeasti kokoon, ja 
1. 4. 1887 lähettämässään kirjeessä Granö kiitti kirjastosta, joka oli otettu innostu- 
neesti vastaan. 115 

Granö oli itse hyvänä esimerkkinä karkotetuille. Valtiollisten tilusten ministeriön 
lupausten mukaisesti hänelle luovutettiin 120 desjatiinaa maata Omjoen varrelta n. 16 
virstan päästä Omskista. Alue sopi erinomaisesti viljelykseen: ei ollut kantoja eikä 
kiviä, ja maa oli helppo kyntää pelloksi. Ongelmallista oli vain siemenensaanti. 
Granö harjoitti tilallaan erityisesti karjataloutta, joka tuolloin oli Siperiassa kehitty- 
mättömämpää kuin Suomessa, ja sai suomalaiset siirtolaiset ja ympäristön venäläiset- 
kin seuraamaan esimerkkiään. Taloudellista voittoa pappi ei maataloudesta saanut, 
mutta pystyi kuitenkin pitämään sen avulla muutamia karkotettuja työssä ja leivässä. 
Aikaa myöten hänen maatilastaan tuli kiertelevien suomalaisten käymäpaikka. 
Monet näistä olivat vanhoja ja sairaita, ja heitä varten Granö rakennutti tilalle 
rakennuksen, jota alettiin kutsua ukkojen kodiksi. 116 

Lastensa tultua kouluikään Granö muutti vuonna 1891 perheineen Suomeen 
oltuaan Siperiassa kuusi vuotta. Kirjassaan, senaatille lähettämissään kertomuksissa 
ja lehtikirjoituksissaan hän suhtautui myönteisesti Siperian suomalaisiin ja heidän 
keskuudessaan tekemäänsä työhön. Aikaansannoksiinsa hän oli niin ikään tyytyväi- 
nen. Helsingin raittiusyhdistyksen juhlassa v. 1891 hän sanoi mm.: 

"Ennen oli kapakka kyltteineen ensimmäinen ja tärkein rakennus kylässä. Nyt on siinä 
asemassa kirkko ristineen ja koulukartano. Nämä ovat ne rakennukset, joihin yleisö nyt 
kokoontuu. Ennen harjoitettiin salakapakoimista joka toisessa mökissä. Nyt ovat ne talot 
poikkeuksia, joissa paloviinaa on edes saatavissakaan. Ennen nähtiin juopuneitten, repaleis- 
ten olentojen ehtimiseen hoipertelevan kaduilla, nyt he ovat kadonneet. Raittiusyhdistys 
on ollut paras ja ainoa avustaja olojen uudestiluomisessa. Sillä kaikki, mitä minä täällä 
ollessani olin rakentanut, hajotti viina minun poissa ollessani. Raittiusyhdistyksen jäseniä 
on meidän kiittäminen siitä, ettei varastettua tavaraa enää tuoda kylään, ettei varkailla ole 

mitään kannatusta sekä että he rupeavat häviämään. Ennen oli Helsingin kylä pahimmassa 
huudossa naapuristossa asuvien venäläisten kesken. Nykyään te itse sanotte, etteivät 
venäläiset kiellä keltään yösijaa, jonka vain kuulevat olevan Helsingin kylästä . 117 

Sanoissa on juhlapuheen korkealentoisuutta ja itsekehuakin. Todellisuudessa 
muutos ei ollut niin nopea kuin puheesta voisi päätellä. Vielä monessa Helsingistä 
kertovassa raportissa valitettiin juoppoutta ja rikollisuutta. Käänne parempaan oli 
kuitenkin tapahtunut, ja viranomaisten mukaan Helsingin ja koko Om-siirtolan 
rauhoittuminen heijastui laajemminkin Länsi-Siperian väestön keskuuteen. 118 Gra- 
nöiden työn onnistumiseen vaikutti varmasti keskeisesti heidän taustansa. Kauha- 
valla Johannes Granö oli nähnyt, kuinka Hägglund oli rauhoittanut puukkojunkka- 
rit, ja tiesi että rikollisia käsiteltäessä tiukka kuri oli välttämätön. 

Granön toiminnan painopiste oli Länsi-Siperian karkotetuissa, sillä Verhne Suje- 
tukin suomalaisista piti huolta pätevä katekeetta. Oli kestänyt kuusi vuotta, ennen 
kuin Granö oli tullut Roschierin jälkeen Siperian suomalaisten papiksi. Paljon 
nopeammin sai Adamson itselleen seuraajan Verhne Sujetukiin. Kun virkakausi 
päättyi 1. 6. 1880, seuraaja valittiin jo 23. 9. 1880. Hän oli Munsalan kanttori P. E. 
Lindholm, joka aiemmin oli toiminut opettajana Pietarissa ja Svedbergin koulussa 
Munsalassa. 119 

Kertomansa mukaan Lindholm oli saanut innostuksen lähteä Siperiaan jo v. 1863, 
jolloin hän oli nähnyt Pietarissa ilmoituksen Verhne Sujetukin papin ja katekeetan 
viroista. Silloin hän oli tuntenut itsensä kokemattomaksi eikä ollut ilmoittautunut 
tehtävään. 120 

Roschier ja Adamsson eivät omienkaan sanojensa mukaan kyenneet tekemään 
karkotettujen hyväksi paljonkaan. Miten sitten Lindholm onnistui tehtävässään 
yksinään? Ainakin hän piti edeltäjiään paremmin yhteyksiä eri tahoille. Vuosikerto- 
mukset hän toimitti senaatille säännöllisesti, piti yhteyttä ministerivaltiosihteerin 
virastoon ja kirjoitti ahkerasti Suomen lehtiin, varsinkin Hufvudstadsbladetiin. 
Vuosikertomuksissa on tietoja seurakuntaelämästä, kouluoloista ja väkiluvusta. Leh- 
tiartikkelit taas kertovat siirtolan ulkoisista oloista ja ajankohtaisista tapahtumista. 

Tultuaan 27. 12. 1880 siirtolaan Lindholm totesi asukkaiden olot ja henkisen tilan 
kurjaksi. Kohennustyön hän katsoi parhaaksi aloittaa pohjalta. Tällä hän tarkoitti 
sitä, että kun karkotettujen pääjoukko vietti kelvotonta ja kuljeksivaa elämää, 
huomio oli keskitettävä lapsiin. Siirtolan koulun ja pappilan palosta Roschier oli 
ilmoittanut Suomeen jo syksyllä 1878, mutta vasta kun papin nimittämistä Siperiassa 
käsiteltiin senaatissa, muistettiin, että senaatin tuli myöntää varoja koulun jälleenra- 
kentamiseen. Niinpä senaatin talousosasto 28. 4. 1881 ehdotti 2000 ruplan määrära- 
haa koulun ja katekeetan asunnon rakentamiseen. Hallitsija hyväksyi ehdotuksen 9./ 
21. 7. 1881. Tämän rahan ja kerättyjen avustusten turvin koulu valmistui, ja se 
vihittiin juhannuksena 1882. 121 Koulussa oli yleensä noin 30 oppilasta, joille Lind- 
holm opetti uskontoa, lukemista ja kirjoitusta, laskentoa, maantietoa ja ympäristö- 
oppia. Maantiedossa hän katsoi velvollisuudekseen opettaa lapset tuntemaan sen 
maan, josta heidän vanhempansa ja isovanhempansa olivat tulleet. Lapset olivat 
hänen mukaansa terävä-älyisiä, mutta kurittomia, koska eivät kotona olleet saaneet 

mitään kasvatusta. Siksi koulussa oli pidettävä tiukkaa järjestystä. Opetuskielenä oli 
suomi, sillä ruotsinkielisiä ei siirtolassa ollut. Aikuisille Lindholm piti rippi- ja 
sunnuntaikoulua, mutta tästä opetuksesta oli vähemmän tuloksia, koska oppilaita 
kävi vain satunnaisesti. 122 

Senaatin tuki Verhne Sujetukille rajoittui katekeetan palkkaan ja rakennusavustuk- 
seen. Seurakunnan ja koulun käyttömenoista vastasivat asukkaat itse. He olivat 
kuitenkin köyhiä, ja siksi oli pyydettävä avustuksia mm. Venäjän luterilaiselta 
kirkolta ja yksityishenkilöiltä Suomesta ja Venäjältä. Suomen Pipliaseura lähetti 
uskonnollista kirjallisuutta, ja Suomen Evankeliumiyhdistykseltä Lindholmin onnis- 
tui saada urkuharmooni. 123 

Lindholmin suurin tavoite hänen kohentaessaan siirtolaa oli kirkon rakentaminen. 
Jo Cossmann oli v. 1857 alkanut kerätä rahaa tähän tarkoitukseen. Lindholm pyysi 
senaatilta avustusta kartuttaakseen rahastoa, mutta sai toistuvasti kielteisen vastauk- 
sen. Senaatin asenteeseen vaikutti Granön lausunto, jonka mukaan Verhne Sujetukin 
asukkaita oli jo avustettu riittävästi, mutta Länsi-Siperian suomalaiset olivat paljon 
suuremman avun tarpeessa. Lindholm harmistui tästä väliintulosta. Hänen mukaansa 
kirkko oli pystytettävä jo senkin takia, että rahaa oli kerätty yli 20 vuotta. 124 Granö ja 
Lindholm sopivat riitansa, ja Granö asettui tukemaan kirkon rakentamista. Työt 
aloitettiin kesällä 1887 venäläisten urakoitsijan johdolla. Kirkko valmistui seuraavana 
vuonna, ja Granö vihki sen 20. 11. 1888. - Kirkko tuli maksamaan yli 3000 ruplaa. 
Suomesta saatiin lahjoituksina 900 ruplaa, mutta enimmät rahat kerättiin Siperian 
suomalaisten keskuudesta, pääasiassa kullanhuuhtomoissa työskenteleviltä. 125 

Lindholmin kirjoituksista saa sen käsityksen, että hän viihtyi Siperiassa. Hän piti 
yllä yhteyksiä myös seudun venäläiseen väestöön ja suhtautui siihen positiivisesti. 
Syksyllä 1883 hän teki laajan tutustumismatkan piirikunnan muihin siirtoloihin. 
Matkalta palattuaan hän kirjoitti venäläisten siirtokuntien olevan hyväkuntoisia ja 
varsinkin maatalouden olevan kaikkialla paremmalla tolalla kuin Berhne Sujetu- 
kissa. 126 Toimikautensa lopulla Lindholm saattoi tuntea tyydytystä siitä, että siirto- 
lan taloudellinen ja henkinen tila olivat parantuneet. Siirtolan väestönkehitys sitä 
vastoin huolestutti häntä. Siirtolaisiksi karkotettuja ei enää tullut, ja vain silloin 
tällöin joku pakkotyöstä vapautettu suomalainen asettui Verhne Sujetukiin. Sinne oli 
alkanut muuttaa sen sijaan virolaisia, sillä heidän omassa siirtolassaan oli kaikki 
viljelysmaa otettu käyttöön. Oli pelättävissä, että ennen pitkää koko siirtola virolais- 
tuisi. Lindholm katsoi, että suomalaisuus voitaisiin säilyttää ainoastaan pontevalla 
opetuksella ja koulua tukemalla. 127 

Lindholm jäi eläkkeelle v. 1893. 128 Hänen toimikautensa jäi lyhyemmäksi kuin 
edeltäjien, mutta hän jätti Siperian suomalaisten keskuuteen kuitenkin pysyvämmän 
jäljen kuin Roschier ja Adamsson. Granö piti Lindholmin työtä hyvin arvokkaana, ja 
Granön seuraajan Erikssonin mielestä Verhne Sujetuk oli juuri Lindholmin ansiosta 
joka suhteessa korkeammalla tasolla kuin muu Siperian suomalaisten asutus, 129 

Lindholmin ansiot olivat varmasti kiistattomat. Hänen kirjoituksistaan ilmenee, 
että Siperiassa toimiminen oli hänelle kutsumustehtävä. Hänen asenteensa karkotet- 
tuihin oli päinvastainen kuin Roschierin. Kun Roschier vuosien kuluessa katkeroitui, 
niin Lindholmin käsitykset muuttuivat yhä positiivisemmiksi. Tämä oli seurausta 

saavutuksista ja työn onnistumisesta. 

Roschierin, Adamssonin ja Lindholmin toimintaa arvostelleilta on jäänyt huomaa- 
matta ratkaiseva seikka. V:n 1867 jälkeen Verhne Sujetukiin ei tullut enää uusia 
siirtolaisiksi karkotettuja vaan vain eräitä Länsi-Siperiasta kullanhuuhdontaan saapu- 
neita ja pakkotyöstä vapautettuja. Vuonna 1880, jolloin Lindholm tuli Verhne 
Sujetukiin, oli ollut jo 13 vuotta "rauhoitusaikaa”, jolloin rikollisen irtolaisaineksen 
määrä ei enää ollut lisääntynyt. Seuraavalla vuosikymmenellä olivat entiset hurjat 
karkotetut jo vanhuksia tai eivät olleet enää elossakaan, ja heidän jälkeläisensä olivat 
juurtuneet Siperiaan. Lindholm työskenteli juuri näiden uusien siperialaisten 
hyväksi, ja siksi hänellä oli alun alkaen paremmat menestymisen mahdollisuudet 
kuin edeltäjillään. 

Granön virkakauden loppuessa julisti Turun tuomiokapituli viran haettavaksi, ja 
hakuajan päätyttyä 7. 4. 1891 virkaan halukkaiksi olivat ilmoittautuneet Sipoon 
kappalainen Alfred Eriksson ja Petalahden kappalainen Karl Vilenius. Virkaiältään 
vanhempi Eriksson sai nimityksen ja otti toimen vastaan 13. 8. 1891 saatuaan 
Granöltä tietoja ja neuvoja seurakunnasta ja paikallisista oloista. 130 

Heti virkakautensa alussa hän joutui tutustumaan nousevaan venäläiseen nationa- 
lismiin. Venäjä oli vuoden 1892 alusta määrätty Venäjän luterilaisen kirkon virkakie- 
leksi, ja ylikonsistori antoi asiaa koskevat tarkemmat määräykset 8. 11. 1891. Niiden 
mukaan piti uusia mm. kaikki koulukirjat. 131 Venäjän ottaminen virkakieleksi saksan 
tilalle kosketti seurakunnan hallintoa ja koululaitosta, mutta normaali seurakunta- 
elämä jatkui siirtoloissa suomenkielisenä kuten ennenkin. 132 

Toiminnassaan Eriksson keskittyi valistus- ja diakoniatyöhön, joita hän jatkoi 
Granön luomalta pohjalta. Granötä avustanut Elisabet Fontell oli muuttanut Suo- 
meen Granön perheen mukana. Hänen tilalleen Eriksson sai v. 1894 tuttavansa 
diakonissa Maria Töhlbergin, joka toimi Siperian Helsingissä kolme vuotta. Hänen 
jälkeensä työtä jatkoi diakonissa Hilma Juntunen, joka perusti Helsingin naisille 
mm. ompelukerhon ja sai näin monet luopumaan viinankeitosta. Diakoniatyötä 
avusti Venäjän luterilaisen kirkon apukassa vuosittain n. 200 ruplalla. Myös Suo- 
mesta saatiin avustuksia. Turkulaiset vankilapapit A. Mikander ja S. Nyman olivat 
toimineet karkotettujen hyväksi jo Granön aikana, ja v. 1892 he lähettivät Eriksso- 
nille 13 880 markkaa Helsingin rukoushuoneen korjaukseen ja diakoniatyöhön. 
Erikssonin aikana latvialaiset ja virolaiset siirtolat saivat omat papit ja opettajat, joten 
suomalaisen papin ei tarvinnut huolehtia muista kuin maanmiehistään. Tästä huoli- 
matta tehtäviä oli yllin kyllin. Keväällä 1897 Eriksson anoi ja sai virkavapautta 
käydäkseen Suomessa ja voidakseen levätä. Anomukseensa hän oli liittänyt lääkärin- 
todistuksen, jonka mukaan hän kärsi anemiasta ja liikarasituksesta. 

Siperian rautatien rakentaminen sattui Erikssonin kaudelle. Työt aloitettiin Oms- 
kista keväällä 1893. Rata kulki Om-siirtolan halki, ja Helsinkiin perustettiin asema, 
jonka nimeksi tuli ”Kolonija”. Omskin ja Euroopan puoleisen Venäjän välinen 
ratayhteys avattiin virallisesti 25.8. 1894, ja lokakuussa Eriksson matkusti Om- 
siirtolaan ensimmäisen kerran junalla. Rautatiellä monet suomalaiset saivat työtä, ja 
Eriksson uskoi radan tuovan siirtolalle ja koko Siperialle uuden valistuksen ja 
vaurauden aikakauden. Näihin aikoihin hallitus alkoi entistä aktiivisemmin tukea 
siirtolaisuutta, ja Omskin seudulle tuli runsaasti uudisasukkaita mm. Volgan saksa- 
laisten keskuudesta ja jonkin verran myös inkeriläisiä. Täten Siperian luterilainen 
kirkko vahvistui, mutta uusista siirtolaisista oli haittojakin. Kesällä 1892 heidän 
mukanaan tuli Helsinkiin kolera, jolloin kymmeniä ihmisiä kuoli epidemian aikana. 
Siirtolaisten kulkureitistä syrjässä olevat Ryzkova, Bugene ja Bojarka säästyivät 
täysin sairaudelta. 

Vuonna 1894 Nikolai II :n valtaistuimellenousun yhteydessä annetut armahdukset 
koskivat myös Siperian suomalaisia siten, että oltuaan Siperiassa 12—14 vuotta, he 
saivat passin kaikkiin valtakunnan osiin Moskovaa ja Pietaria lukuun ottamatta. 
Jokaisesta matkasta ja muutosta piti kuitenkin tehdä anomus sisäasiainministeriölle. 
Tätä mahdollisuutta eivät suomalaiset juuri käyttäneet hyväkseen. Jo byrokratia oli 


120 



aikaa vievä ja hankala, ja monet olivat olleet jo niin kauan Siperiassa, että pitivät sitä 
kotimaanaan. Toiset taas olivat niin huonossa taloudellisessa tilassa, että matka 
Suomeen oli mahdoton. Armahduksella oli enemmänkin psyykkinen vaikutus. Eräs 
karkotettu oli sanonut Erikssonille armahduksesta: "Mutta vaikkapa tuonne Suo- 
meen ei enää menisikään, tuntuu kuitenkin ihanalta nyt, kun tietää sinne vapaasti 
saavansa mennä.” 133 

Eriksson oli Siperiassa 10 vuotta, ja v. 1901 hän siirtyi Antrean kirkkoherraksi. 
Granön ja Lindholmin tavoin hän suhtautui myönteisesti työhönsä. Senaatille jättä- 
mässään paluukertomuksessa hän mainitsi suomalaissiirtoloiden olevan normaaleja 
yhteisöjä, joissa vallitsivat hyvät tavat. Paitsi pappien ja katekeettojen työ tähän 
vaikuttivat keskeisesti vankeinhoidossa tapahtuneet muutokset. Uusia karkotettuja 
ei enää tullut Suomesta, ja karkotuksia alettiin vähentää Venäjälläkin. Siirtoloiden 
ongelmana oli ollut, että niihin tuli jatkuvasti rikollisia, mutta kun siitä oli päästy, 
alkoi väkiluku pienentyä. Useimmat karkotetut pysyivät naimattomina elämänsä 
loppuun saakka, joten Suomesta karkotettu väestö väheni. Virolaisia tuomittiin 
Siperiaan jatkuvasti, ja heitä asettui myös Helsinkiin, vaikka se oli asetusten vas- 
taista. 134 

Lindholmin lähtö merkitsi todellista muutosta Verhne Sujetukin oloihin. Lind- 
holm oli toiminut itsenäisesti, saamatta juuri apua tai määräyksiä. Hänhän oli ollut 
Siperiassa jo ennen Granön tuloa, ja toisaalta Granö oli havainnut hänet päteväksi 
työntekijäksi. Seuraajilla ei ollut samanlaista asemaa, ja Omskin papin vaikutusvalta 
lisääntyi Verhne Sujetukissa. Katekeetat eivät enää lähettäneet omia kertomuksiaan 
senaatille, vaan jättivät raportoinnin papin tehtäväksi. Viimeisessä senaatille jättämäs- 
sään kertomuksessa Lindholm mainitsi, että Verhne Sujetukin katekeetan toimi 
sopisi parhaiten opettajalle, joka oli käynyt Inkerin Kolppanan seminaarin. Tällai- 
sella henkilöllä olisi kielitaitoa, ja hän tuntisi Venäjän oloja. Senaatti otti suosituksen 
huomioon, ja virkaan halukasta etsittiin Inkerinmaalta. Kaikki kolme ilmoittautu- 
nutta - inkeriläiset opettajat Pietari Toikka, Mooses Järveläinen ja Juri Uming - 
todettiin päteviksi, ja Pietarin suomalaisen seurakunnan kirkkoherra Juho Saarisen 
suosituksesta virkaan valittiin Pietari Toikka. 135 

Otettuaan tehtävät vastaan lokakuun alussa 1892 Toikka joutui heti puolustamaan 
suomalaisuutta. Krasnojarskin alueen kansakoulujen tarkastaja oli ilmoittanut Minu- 
sinskin piirikunnan päällikölle, että koulujen opetuskielen tuli olla venäjä ja että vain 
uskontoa sai opettaa äidinkielellä. Nyt tarkastaja oli saanut tietää, ettei Verhne 
Sujetukissa noudatettu tätä määräystä, ja kysyi, miksi venäjää ei ollut otettu opetus- 
kieleksi. Toikka vastasi, että hän oli uskonnonopettaja eikä kansakoulunopettaja ja 
että hänen esimiehensä oli Omskin luterilainen pappi. Oppilaat eivät sitä paitsi voisi 
kuunnella venäläistä opetusta, koska eivät osanneet venäjää, joka oli vasta hiljattain 
otettu opetusohjelmaan. Asukkaat puolestaan vastasivat köyhyyteensä vedoten kiel- 
tävästi tiedusteluun, olisivatko he valmiit kustantamaan venäläisen kansakoulun. 

Kieltäytymällä osallistumasta kustannuksiin he siis estivät koulun venäläistämisen. 
Tämän jälkeen ei asiasta kuultu mitään, ja Toikka jatkoi työtään suomalaista kansa- 
koulua muistuttavassa opinahjossa. Hän perusti sen yhteyteen lainakirjaston ja 
kirkkokuoron. Kirjat saatiin lahjoituksina Suomesta. 

Toikan aikana siirtolan suomalaisen väestön osuus pieneni edelleen, ja tilalle tuli 
virolaisia. Kun kruunu antoi maata vuokralle täysi-ikäisten miesten määrän perus- 
teella, monet ennen suomalaisille kuuluneet viljelykset joutuivat virolaisille. Nämä 
käyttivät hyväkseen myös suomalaisten kirkkoa ja koulua ja pyrkivät jopa ottamaan 
ne täysin haltuunsa. Tästä seurasi kiistoja, ja puolustaessaan suomalaisia Toikka 
riitautui Niznaja Bulankan pastorin N. Buschin kanssa. Tämä teki Toikasta kantelun 
Moskovan konsistorille ja Suomen senaatille. Se ei kuitenkaan johtanut mihinkään, ja 
Eriksson sovitti riidan. Rauhoittaakseen tilanteen lopullisesti hän ehdotti v. 1901 
senaatille, että koska suomalaisten määrä oli Verhne Sujetukissa vähenemässä, kate- 
keetta voitaisiin ennen pitkää siirtää Om-siirtolaan. 136 

Erikssonin kauden loppuessa Turun tuomiokapituli julisti viran avoimeksi. Haku- 
ajan päätyttyä 11.6. 1901 sitä olivat hakeneet Alatornion kirkkoherra Johannes 
Granö ja Tuusniemen pitäjän apulainen Sakari Hämäläinen. Virkaan nimitettiin nyt 
jo toisen kerran Granö. 137 Palattuaan Suomeen hän oli aluksi vt. kappalaisena 
Helsingissä ja siirtyi sitten v. 1893 Alatornion kirkkoherraksi, jossa toimi aktiivisesti 
kansanvalistuksen hyväksi. Vuonna 1900 hänet valittiin papiston edustajaksi sääty- 
valtiopäiville. Menestyksellisestä toiminnastaan huolimatta hän ei viihtynyt Alator- 
niolla, vaan kaipasi Siperiaan. Viran tultua taas haettavaksi ei lasten koulunkäynti 
enää ollut paluun esteenä. 138 

Ensimmäinen vuosikertomus, jonka Granö lähetti uudella kaudellaan, heijastaa 
kirjoittajan suurta tyytyväisyyttä. Sekä viranomaiset että asukkaat ottivat entisen 
pappinsa iloiten vastaan. Granö havaitsi, että vuosikymmenessä rautatie oli saanut 
aikaan suuren muutoksen. Liike-elämä oli vilkastunut, ja seurauksena oli ollut mm. 
hintojen kohoaminen. Voidakseen tulla toimeen hän joutui pyytämään senaatilta 
palkankorotusta. Anomukseen suostuttiin, ja palkka kohosi 6000 markasta 8000 
markkaan vuodessa. 139 

Vanhan linjansa mukaisesti Granö jakoi työnsä kolmeen päälohkoon: kansanvalis- 
tukseen, raittiustyöhön ja diakoniaan. Enää ei tarvittu ankaraa kuria kuten ensim- 
mäisellä kaudella. Useimmat karkotetut olivat jo kuolleet, ja elossa olevatkin olivat jo 
vanhoja. Väestöjakautuma oli myös tasaisempi, kuin miehiä, jotka olivat karkotettu- 
jen enemmistönä, ei enää tullut siirtoloihin. 

Granö ei hyväksynyt Erikssonin ehdotusta, että Verhne Sujetukin katekeetan 
virka olisi lakkautettava, vaan ryhtyi pontevasti puolustamaan suomalaisia. Hän 
ilmoitti konsistorille, että kirkko oli suomalaisten rakentama ja ettei virolaisilla ollut 
siihen mitään osuutta. 

Toisen Siperian-kautensa tavoitteeksi Granö oli asettanut uuden kirkon saamisen 
Helsinkiin. Vanhaa rukoushuonetta ei voitu kutsua kirkoksi, ja se oli pahasti 
rappiolla. Suomesta saatiin kootuksi tarkoitukseen toista tuhatta markkaa. Asukkaat 
itse kokosivat saman verran, ja kun senaatti oli vuonna 1910 myöntänyt 2000 
markkaa, ryhdyttiin suunnitelmaa toteuttamaan. Piirustukset teki Granön ystävä 
arkkitehti Ilmari Launis. Asia pysähtyi kuitenkin byrokratian rattaisiin vuosikau- 
siksi, ja rakennuslupa saatiin vasta v. 1915. Silloin oli käynnissä maailmansota, eikä 
muuttuneissa oloissa voitu ryhtyä rakentamaan. Tästä vastoinkäymisestä huolimatta 
Granö ilmaisi viimeisessä senaatille lähettämässään kertomuksessa olevansa tyytyväi- 


122 



nen Siperian suomalaisten aineelliseen ja henkiseen kehitykseen. Siirtoloissa oli 
koulut ja opettajat, ja asukkaat arvostivat koulutusta. Kaikkein suurin edistys oli 
tapahtunut Helsingissä, jossa v. 1885 asuttiin turvemajoissa ja maakuopissa. Nyt 
siellä oli peltikattoisia taloja. Samaan aikaan siirtolat olivat muuttuneet väestöltään. 
Suomesta karkotettuja oli enää muutamia elossa. Heidän tilalleen oli kasvamassa uusi 
sukupolvi, joka tunsi itsensä siperialaiseksi. 140 

Karkotetuille perustetut siirtolat alkoivat Granön toisen kauden aikana entistä 
enemmän muistuttaa tavallisia siperialaisia kyliä. Muutos ei tapahtunut suunnitel- 
mien mukaan, vaan hitaasti sukupolven vaihtuessa. Uuden kasvavan väestön koulu- 
tuksesta ja suomalaisuudesta Granö halusi huolehdittavan erityisesti siksi, että lapset 
olivat enää vain osittain suomalaisten karkotettujen jälkeläisiä. Paitsi keskenään 
karkotetut olivat menneet naimisiin myös inkeriläisten, virolaisten ja venäläisten 
kanssa. Siperiassa syntyneet olivat eri asemassa kuin karkotetut. Heillä oli täydet 
kansalaisoikeudet, ja siten he saattoivat vapaasti muuttaa asuinpaikkaa ja osallistua 
paikalliseen hallintoon. 

Vuonna 1908 vihittiin Suomessa papiksi Johannes Granön poika Paavo, ja Mosko- 
van konsistori määräsi hänet v. 1909 isänsä apulaiseksi. Näin Paavo Granö sai hyvän 
pätevyyden Siperian suomalaisten papin virkaan, joka hänelle sitten annetuinkin sen 
vapauduttua vuoden 1913 alussa. Hän jatkoi työtään Siperian suomalaisten keskuu- 
dessa vuoteen 1918 saakka. Sen jälkeen vallankumous ja sisällissota ulottivat vaiku- 
tuksensa myös suomalaisiin siirtoloihin. 141 


2.2.4. Siirtoloihin karkotettujen elinkeinot 

Siirtolaisiksi lähettämällä karkotetuista pyrittiin tekemään itsenäisiä maanviljelijä- 
uudisasukkaita ja antamaan heille näin mahdollisuus uuteen elämään. Kuinka suoma- 
laiset sitten täyttivät odotukset, eli tuliko heistä Siperiassa kunnollisia uudisasuk- 
kaita? 

Karkotettujen kannalta Ryzkova oli huono paikka. Siellä ei ollut riittävästi vilje- 
lysmaata, eivätkä vanhat asukkaat halunneet karkotettuja luokseen. Eräät jopa 
muuttivat mieluummin pois kuin suostuivat asumaan yhdessä heidän kanssaan. 

Varta vasten perustetuissa siirtoloissa oli toisin. Niissä karkotetuilla oli mahdolli- 
suus omaan viljelyyn, ja ne oli perustettu myös maatalouden kannalta paremmille 
seuduille. Minusinskin piirikunnan siirtoloissa maaperä oli hedelmällistä ja ilmasto 
suotuisa, Sajanin vuoriston kullanhuuhtomot muodostivat kulutuskeskuksen ja Jeni- 
sei sivujokineen oli kuljetusväylä. Kullekin siirtolalle oli annettu n. 700 desjatiinaa 
viljelysmaata, mutta 1860-luvulla niillä oli viljelyksessä vain n. 100 desjatiinaa 
kullakin. Viljelyskasveina olivat ruis, vehnä, herne, pellava, hamppu ja tupakka. 
Lisäksi kasvatettiin kaalia, perunaa, sipulia, porkkanaa, lanttua ja naurista. Hedel- 
mien viljely oli kuitenkin kehittymätöntä. Gauptm mukaan tämä johtui siitä, etteivät 
pohjoisesta kotoisin olevat karkotetut kotimaassaan olleet tottuneet siihen. Esim. 


123 



läheisessä orlovilaisten siirtolassa oli tuottoisia omena- ja kirsikkapuita. 142 

Gauptin käydessä siirtoloissa ne olivat kehityksensä alkuvaiheessa. Suotuisista 
luonnonolosuhteista huolimatta ei maatalous edistynyt ensi vuosikymmeninä varsin- 
kaan Verhne Sujetukissa. Papit ja katekeetat valittivat jatkuvasti sen huonoa tilaa. 
Lindholmin mukaan suomalaiset olivat koko piirikunnan huonoimpia maanviljeli- 
jöitä. Toikka puolestaan kehotti suomalaisia ottamaan esimerkkiä virolaisten ponte- 
vasta maataloudesta. 143 

Om-siirtola oli perustettu tasaiselle mustanmullan alueelle, ja siellä oli hyvät 
edellytykset viljanviljelyyn. Tärkein viljalaji oli vehnä. Sen lisäksi viljeltiin ruista, 
ohraa, kauraa ja tattaria. Seutu oli viljan ylituotantoaluetta, jossa ylijäämän kuljetus 
ja markkinointi oli vaikeaa. Omin varrella asuvat suomalaiset saattoivat onneksi 
käyttää jokea kuljetusväylänä. Pahana vitsauksena olivat heinäsirkat ja ajoittainen 
kuivuus. Heinäsirkkaparvet saattoivat hetkessä syödä kasvavan viljan, ja kuivuuden 
pitkittyessä maa paloi mustaksi. 

Suotuisista olosuhteista huolimatta Om-siirtolan asukkaat eivät menestyneet 
maanviljelijöinä. Jadrintsev in mukaan heiltä ei puuttunut kyky vaan halu, ja he 
asettuivat vastarintaan, kun viranomaiset yrittivät opastaa heitä uusissa oloissa. 144 J. 
Granön tullessa ensi kertaa Helsinkiin vain pieni osa asukkaista harjoitti pysyvästi 
maataloutta. Esimerkillään Granö ja hänen veljensä saivat parannusta aikaan. Eriks- 
son taas ei itse ollut viljelijä, mutta hänkin havaitsi, etteivät suomalaiset tunteneet 
mielenkiintoa maataloutta kohtaan. Tämä ilmeni mm. siitä, että helsinkiläiset olivat 
ottaneet hallussaan olevasta 1000 desjatiinan viljelysmaasta käyttöönsä vain viides- 

145 

osan. 

Maatalouden harjoittaminen edellyttää pysyvää paikoilleen asettumista, mutta 
suomalaiset olivat liikkuvaa väkeä. Vuosina 1861 — 1864 oli Susanin luterilaisiin 
siirtoloihin saapunut ja paikalle jäänyt karkotettuja seuraavasti. 146 

Saapunut Paikalla pysyvästi 

Verhne Sujetuk (suomalaisia) 212 16 

Niznaja Bulanka (latvialaisia) 185 31 

Verhnaja Bulanka (virolaisia) 171 54 

Verhne Sujetukiin oli siis jäänyt pysyvää ainesta vähiten. Tilanne jatkui samanlai- 
sena vuosikymmenet. Vuonna 1878 Roschier esitti suomalaisista mm. seuraavat 
tiedot: 147 


siirtolaan oli perustamisesta alkaen tullut 

siellä asui pysyvästi 

karkotetuista oli varmasti kuollut 

rikoksista tuomittuina oli edelleen karkotettu 

jäljettömiin oli kadonnut 

huuhtomoissa tai muualla työskenteli noin 


541 karkotettua 
15 perhettä 
142 henkilöä 
20 henkilöä 
80 henkilöä 
300 henkilöä 

SAMAA TYYPPIÄ OLEVA MAALAISTALO, KUIN SUOMALAISILLA KARKOTETUILLA 
TOBOLSKIN KUVERNEMENTISSA 1890-LUVULLA. 

Museoviraston kuva-arkisto, Albin Mikanderin kokoelma. 


Lindholmin ja Erikssonin ilmoitusten mukaan Verhne Suj etukin väkiluku vaihteli 
seuraavasti: 148 


Suomesta Inkeriläis- Suomalaisia Yhteensä 

tulleita peräistä väestöä Tobolskin kuvista 


Vuosi 

m 

n 

m 

n 

m 

n 

m 

n 

1890 

328 

86 

20 

4 

52 

58 

400 

148 

1895 

147 

92 

61 

58 

_ 

_ 

208 

150 


Vuonna 1895 Eriksson ei ottanut erikseen huomioon Länsi-Siperian siirtoloista 
kullanhuuhtomoihin tulleita ja Verhne Sujetukissa kirjoilla olleita, vaan näyttää 
laskeneen heidät muiden joukkoon. Tämä johtui ilmeisesti siitä, ettei hän ollut 
perehtynyt Verhne Sujetukin oloihin yhtä hyvin kuin Lindholm. Tuon vuoden 
tilastoista Eriksson poisti lisäksi 170 henkilöä, joiden olemassaolosta ei mitään 
tiedetty. Täten selittyy se, että vuonna 1895 väkiluku oli huomattavasti pienempi 
kuin viisi vuotta aikaisemmin. Esittämiään lukuja Lindholm ja Eriksson pitivät hyvin 
epäluotettavina. Tarkkaa tietoa jatkuvasti liikkeellä olevista siirtolaisista oli vaikea 
saada. Eriksson arveli, että Verhne Sujetukiin tulleista puolet asui siirtolassa. Muiden 

asuinpaikka oli tuntematon, ja oli luultavaa, että suurin osa heistä oli kuollut. 
Asukkaat olivat kuitenkin alkaneet asettua paikoilleen pysyvämmin kuin Roschierin 
aikana. Tämä oli katsottava Lindholmin tarmokkaan työn tulokseksi. 

Om-siirtolan väestöolot olivat melko samanlaiset kuin Verhne Sujetukin. Jadrint- 
sev in mukaan sen väestö jakaantui v. 1876 seuraavasti: 


siirtolaisten kokonaismäärä 

2046 

paikalla olevia siirtolaisia 

565 

muualle töihin menneitä 

650 

jäljettömiin kadonneita 

831 


Kokonaismäärästä oli miehiä 1883 ja naisia 163. Varsinaista maataloutta harjoitti 
120 henkilöä. Siirtolassa oli 52 kunnollista talonpoikaistupaa, ja asumuksista 98 
muistutti lähinnä latoa. Suurin osa asukkaista asui oljilla peitetyissä maakuopissa. 149 

Jurgenssen mainitsee, että v. 1880 Om-siirtolassa oli kirjoilla 2368 asukasta, joista 
vakituisesti asuvia oli 1120. He jakaantuivat eri kansallisuuksiin seuraavasti: 150 

suomalaisia inkeriläisiä virolaisia latvialaisia saksalaisia 

119 140 424 406 31 

Vuonna 1889 Granö ilmoitti Om-siirtolan väkiluvuksi 2300. Suomalaisia -Suomesta 
karkotetut ja inkeriläiset jälkeläisineen - oli 800. Kuitenkin vain osa heistä asui 
siirtolassa; monet olivat töissä muualla, ja heidän olinpaikkansa oli tuntematon. 151 

Erikssonin mukaan Om-siirtolan 628 suomenkielisestä asukkaasta oli v. 1895 
paikalla 365 ja Ryzkovan 136:sta vain n. 30. 152 

Menestyksellinen talonpito ja tuottoisa maatalous edellyttävät yleensä myös 
emäntää. Karkotusviranomaisten selvitysten perusteella on voitu tutkia, millaiset 
olivat Verhne Sujetuksin suomalaisten aviosuhteet vuosina 1851 — 1867. 153 Niiden 
mukaan 

362 miehestä oli avioliiton solminut 29 

85 naisesta oli avioliiton solminut 27 

Miesten avioitumisprosentiksi tulee siis 8 ja naisten 31. Naisten suurempi luku 
johtuu osittain siitä, että tutkittuna aikana siirtolaan oli tullut 362 miestä ja 85 naista 
eli yhtä naista kohden oli neljä miestä. 

Vuoden 1867 jälkeen Verhne Sujetukissa ja muissa siirtoloissa solmituista aviolii- 
toista on lähteissä vain satunnaisia mainintoja, eikä niitä ole voitu ottaa tilastolliseen 
tarkasteluun. Karkotettujen avioliitot olivat joka tapauksessa poikkeuksia. Useim- 
mat miehet olivat Siperiaan tullessaan naimattomia, jollaisina he myös pysyivät. 

Kehno maatalous, paikallaanpysymättömyys ja naimattomuus olivat ominaista 
muillekin kuin suomalaisille karkotetuille. Vuonna 1873 Irkutskin kuvernööri Salas- 
nikov arveli, että vain viidennes siirtolaisiksi karkotetuista asui karkotuspaikallaan. 
Tarkat tiedot oli Nizni-Udinskin, Balaganskin ja Irkutskin piirikunnista. Niiden 
yhteensä 10 378:sta siirtolaiseksi karkotetusta oli 1994 sijoituspaikallaan, 2476 oli 
mennyt muualle työhön ja 5561 karannut. Vuonna 1875 jakaantuivat Tomskin ja 
Tobolskin kuvernementin pakkosiirtolaiset seuraavasti: 154 

Tomskin kuv. 
Tobolskin kuv. 


Rekisteröity Paikalla Ei paikalla 
29 675 25 024 4 651 

51 122 34 293 16 829 

Vankilahallituksen keräämien tietojen mukaan Siperiaan karkotetut jakaantuivat v. 
1885 seuraavasti: 

karkotettujen kokonaismäärä n. 260 000 

sijoituspaikalla olevia n. 100 000 

muualle työhön menneitä n. 50 000 

tietymättömissä olevia n. 1 10 000 


Paikalla olevista 40 % eli 40 000 oli työhön kykenemättömiä ja vain 25 000:11a oli 
oma talous. 155 

Avioitumisen esteenä oli jo vinoutunut sukupuolijakautuma. Vuosina 1823 — 1879 
Siperiaan karkotettiin 437 409 miestä ja 65 965 naista, joten yhtä naista kohden oli 
seitsemän miestä. Lisäksi haittana oli ikärakenne: suurin osa karkotetuista oli 
Siperiaan tullessaan 30—40 vuoden ikäisiä, parhaan avioitumisiän ohittaneita. Valta- 
osa pakkosiirtolaisista pysyikin naimattomina. 156 

Pakkosiirtolaisten maatalouden epäonnistuminen ja heidän irrallisuutensa eivät 
kuitenkaan johtuneet pelkästään eivätkä edes ensisijaisesti emännän puutteesta. 
Siperiaan tullessaan karkotettu oli varaton ja oli saattanut menettää matkan aikana 
terveytensä. Lisäksi paikalliset olosuhteet olivat hänelle oudot. Paitsi maata tarvittiin 
varoja rakennuksiin, eläimiin ja työkaluihin. Niihin ei kruunun avustus riittänyt, ja 
tulokkaan oli jotenkin päästävä alkuun. Tällöin hänen oli ryhdyttävä rengiksi tai 
yritettävä löytää jokin muu toimeentulon lähde. Vanhojen asukkaiden kielteinen 
suhtautuminen ei myöskään helpottanut uudisasukkaiden sopeutumista vieraisiin 
oloihin. Monet siirtolaiset olivat vielä maatalouteen tottumattomia ja olivat saatta- 
neet viettää epäsäännöllistä, kiertelevää elämää jo ennen karkotusta. 157 

Suomalaisten sopeutumisvaikeuksia lisäsivät kielitaidottomuus ja uskonnon ja 
kulttuurin vieraus. Kaikista vaikeuksista huolimatta muutamat onnistuivat aloitta- 
maan uuden elämän. Yksi tällainen oli ylihärmäläinen Matti Unkuri. Vankeudesta 
armahdettuna hän pääsi siirtolaiseksi v. 1879. Aluksi hän oli renkinä Bugenessa ja 
meni naimisiin inkeriläisen naisen kanssa. Hänen tiedetään Bugenessa ollessaan 
auttaneen muita karkotettuja. V. 1898 hän rakensi Bugenen ulkopuolelle uuden 
talon, ja kun sinne muutti toisiakin asukkaita, alettiin paikkaa kutsua Matinkyläksi. 
Unkuria arvostivat sekä viranomaiset että siirtolaiset. 158 

Maatalouden epäonnistuminen ei kuitenkaan merkinnyt siirtolaisen nälkäkuole- 
maa ja tuhoutumista, sillä Siperiassa oli muitakin toimeentulon lähteitä. Tärkeinä 
työllistäjinä ja toimeentulon antajina olivat varsinkin Itä- Siperiassa kullanhuuh- 
tomot. 

Viime vuosisadan puolivälistä alkaen kullanhuuhdonta lisääntyi Itä-Siperiassa 
nopeasti varsinkin Verhne Sujetukia lähellä olevilla vuoristoalueilla. Minusinskin 
vuorihallinnon alueella huuhdonta alkoi jo 1830-luvulla ja pysyi vuosisadan jälki- 
puoliskolla vakiona. Naapurialueella Altailla tuotantoon päästiin vasta 1800-luvun 
loppupuoliskolla. Kullanhuuhdonnan kehitystä kuvaavat oheiset tilastot: 

Minusinskin vuorihallinnon piiri 


Vuosi 

Huuhtomoiden 

Työläisiä 


lukumäärä 

huuhtomoissa 

1862 

58 

1898 

1870 

45 


1880 

45 

1286 

1890 

46 

1242 

Altain vuorihallinnon piiri 

Vuosi 

Huuhtomoiden 

Työläisiä 


lukumäärä 

huuhtomoissa 

1863 

1 

18 

1870 


_ 

1880 

47 

2560 

1890 

72 

3164 


Näitä kokoamiaan tilastoja Semevski piti vain likimääräisinä aineiston heterogee- 
nisuuden ja epäluotettavuuden tähden. 159 Ne osoittavat joka tapauksessa, että kullan- 
huuhdonta lisääntyi nopeasti samoin kuin työtilaisuudetkin. Minusinskin piirikun- 
nassa se oli tärkein elinkeino ja tuotti enemmän kuin alueen maatalous. 160 

Huuhtomoiden ongelmana oli työvoimapula. Useat komiteat pohtivat tätä kysy- 
mystä, ja päädyttiin siihen, että työvoiman saanti voitaisiin turvata parhaiten värvää- 
mällä uudisasukkaita Euroopan puoleiselta Venäjältä ja mm. Suomesta. Lisäksi 
katsottiin välttämättömäksi hyödyntää paikallisia työvoimareservejä. Palkkausta ja 
työoloja parannettiin, ja pakkotyöläisiä siirrettiin kaivoksista ja tehtaista huuhtomoi- 
hin. Paljon enemmän työläisiä saatiin kuitenkin pakkosiirtolaisista, joita suorastaan 
houkuteltiin jättämään peltotilkkunsa. 161 

Huuhtomot olivat kaivoslainsäädännön alaisia, eikä ketään saanut ottaa niihin 
töihin ilman viranomaisten lupaa. 162 Luvanvaraisesti huuhtomoissa työskentelevät 
olivat vapaiden työläisten asemassa ja saivat normaalia palkkaa. Työlupaa koskevat 
määräykset tosin jäivät kuolleeksi kirjaimeksi. Työvoimapulan aikana niitä ei nouda- 
tettu, eikä viranomaisilla ollut mahdollisuutta rangaista määräysten rikkojia. Suurin 
osa Minusinskin piirikunnan karkotetuista työskenteli huuhtomoissa. Lähteiden 
puuttumisen vuoksi on mahdotonta sanoa, kuinka moni suomalaisista työskenteli 
luvanvaraisesti tai ilman lupaa. Siitäkin, kuinka moni heistä ylipäänsä työskenteli 
huuhtomoissa, on varsin ylimalkaisia tietoja. Vuonna 1878 Roschier arveli huuhto- 
moissa tai muualla työskentelevien suomalaisten määräksi 300. Pari vuotta myöhem- 
min Jurgenssen ilmoitti tarkastuskertomuksessaan kyläkirjoihin merkityn, että n. 
300 suomalaista työskenteli huuhtomoissa tai muualla. Kun siirtolassa oli edellisenä 

talvena oleskellut kuitenkin vain 102 huuhtomoissa työskentelevää, hän katsoi, että 
tämä jälkimmäinen määrä vastasi paremmin todellisuutta. 163 

Millainen oli työ ja toimeentulo huuhtomoissa, kun suomalaisetkin sinne innok- 
kaasti värväytyivät? Viime vuosisadan lopulla asiaa tutki kaivostuotannon kannalta 
Semevski ja karkotettujen osalta Salomon . Edellisen tavoitteena oli kullanhuuhdon- 
nan tehostaminen, johon hän uskoi päästävän työoloja parantamalla. Vankeinhoito- 
virkamiehenä jälkimmäinen piti karkotusta epätarkoituksenmukaisena rangaistuk- 
sena, joka oli nopeasti lopetettava. Näistä lähtökohdista molemmat päätyivät negatii- 
viseen käsitykseen huuhtomoista työpaikkoina. 

Palkka oli kyllä hyvä. Tunnollinen työläinen saattoi 2—3 vuodessa saada sääste- 
tyksi yli 1000 ruplaa, millä voi jo ostaa pienehkön maatilan. Kaivoslainsäädäntö oli 
ottanut huomioon olosuhteet. Kun talvet olivat ankarat, oli annettu yleisohjeet, 
joiden mukaan ulkotyöt aloitettiin normaalisti huhtikuussa ja lopetettiin lokakuun 
puolivälissä. Kauden lyhyys kompensoitiin tiukalla työtahdilla. Vapaapäiviä oli vain 
pari, ja työpäivä oli 13-tuntinen. Kurikin oli tiukka. Viinaa ei saanut nauttia 
työkauden aikana, eikä sitä saanut myydä huuhtomoilla, koska juopottelun oli 
todettu aiheuttavan tappeluita. Jotkut hankkivat kuitenkin elantonsa salakuljetta- 
malla sitä työläisille. Ruoka huuhtomoilla oli hyvää, mutta kallista, sillä alueiden 
talonpojat pitivät hintatason korkeana. Sosiaaliset olot olivat huonot. Työläiset 
asuivat omistajien rakennuttamissa parakeissa, jotka eivät juuri eronneet pakkotyö- 
läisten asumuksista. Monet tosin olivat vuokralaisina talonpoikien luona. Tervey- 
denhoito oli alkeellista, eivätkä välskärit pystyneet kunnolla hoitamaan raskaassa 
työssä loukkaantuneita. Hyvän palkan ohella karkotettuja houkutteli huuhtomoille 
mahdollisuus kullan varastamiseen ja salakuljetukseen. Tarkasta vartioinnista huoli- 
matta kultaa hävisi melkoiset määrät. Joka syksy oli Blagovesenskissa musta pörssi, 
jossa varastettua kultaa kaupattiin avoimesti kuin pörssissä ikään. Sinne tuli myyjiä 
kaikkialta Siperian kultakentiltä ja ostajia pääasiassa Kiinasta. 

Isot rahat eivät kauan useimpien kullanhuuhtojien taskuissa pysyneet. Kun kausi 
oli päättynyt ja palkka saatu, päästiin eroon kurista ja raittiudesta. Kautta Siperian 
olivat tunnettuja kullanhuuhtojien syksyiset hurjastelut. Silloin pantiin menemään 
kymmeniä, jopa satoja ruplia korttipeliin, viinaan, mielettömiin kauppoihin ja 
naisiin. Seurauksena oli tappeluita, ryöstöjä, murhia. Varsinaiset siperialaiset käytti- 
vät tilin saaneita, rahakkaita huuhtojia hyväkseen. He kiskoivat ruuasta ja viinasta 
korkeita hintoja, kauppasivat naisia, ryöstivät juopuneita kullanhuuhtojia ja heittivät 
heidän ruumiinsa koskiin. Paikoitellen kullanhuuhtojien riistäminen oli suorastaan 
elinkeino, josta sai helposti riittävän toimeentulon ja joka vieraannutti työnteosta. 

Muutaman viikon juhlittuaan huuhtojat olivat tuhlanneet rahansa, ja tullakseen 
toimeen yli talven he tekivät erilaisia tilapäistöitä, kerjäsivät ja syyllistyivät rikoksiin. 
Kevään koittaessa he palasivat huuhtomoille, joissa heti saivat ennakkoa 30—50 
ruplaa. Jo etumaksu oli omiaan houkuttelemaan väkeä töihin, mutta sen lisäksi 
huuhtomot olivat perustaneet teiden varsille kokoontumisasemia, joista kerjäläisiksi 
ja kulkureiksi sortuneita miehiä kuljetettiin takaisin työmaalle. Kova työ ja raskaat 
huvitukset kuluttivat ihmisen nopeasti. Jos huuhtojaa ei kohdannut työn aiheuttama 
ennenaikainen kuolema, hän saattoi joutua ryöstön uhriksi jonkun tuvassa tai 

taigalla. 164 

Tähän käsitykseen kullanhuuhtomoiden oloista yhtyivät muistelmissaan Henrik 
Wrede 16 5 sekä papit ja katekeetat kertomuksissaan. Cossmann piti huuhtomoita 
moraalisen ja fyysisen kunnon hautoina, joihin suurin osa luterilaisista sortui. 
Useimmat karkotetut eivät kauaa pysyneet siirtoloissa, vaan riensivät välittömästi 
karkotuspaikkaan saavuttuaan huuhtomoille. Pelastaakseen seurakuntalaisensa tältä 
kauheudelta Cossmann esitti Minusinskin piirikunnan päällikölle, että luterilaisille ei 
annettaisi lupaa työskennellä huuhtomoissa. Tällöin heillä ei olisi muuta elinmahdol- 
lisuutta kuin harjoittaa maataloutta. Ehdotus ei johtanut tulokseen, sillä päällikön 
mukaan huuhtomot olivat useimmille karkotetuille ainoa toimeentulon lähde. Kar- 
kotetut näet saapuivat piirikuntaan aivan varattomina, vain kruunun lahjoittamat 
vaatteet yllään. Maatalouden harjoittamiseen he olisivat tarvinneet talon, kotieläimiä 
ja työkaluja. Huuhtomoissa työskentelemällä he saattoivat ainakin yrittää hankkia 
tarvittavat varat paljon nopeammin kuin renkeinä. 166 

Päällikön vastaus oli varmasti realistinen, mutta se voidaan tulkita myös siten, että 
paikalliset viranomaiset olivat kiinnostuneempia huuhtomoiden työvoimansaannin 
turvaamisesta kuin maataloussiirtoloiden kehittämisestä. 

Lindholm kertoo, etteivät Suomen vankiloista päässeet juuri pysähtyneet siirtoloi- 
hin, vaan karkasivat kullanhimossaan heti huuhtomoille. Myös Länsi-Siperian siirto- 
loista tuli huono aines Verhne Sujetukiin ja sitä kautta huuhtomoille. 167 Talvikau- 
deksi kullanhuuhtojat palasivat siirtoloihin, ja seurauksena oli levottomuuksia. Jou- 
lun ja uudenvuoden aikoihin he saattoivat ottaa kaikki kylän hevoset haltuunsa ja 
hurjastella pitkin raittia. Tappelut, varkaudet ja ryöstöt olivat jokapäiväisiä, ja 
alkoholinkäyttö oli kohtuutonta. Monet joivat vaatteet yltään ja paleltuivat ankarassa 
talvessa kuoliaiksi. Useat jouduttiin kuljettamaan mattoihin ja riepuihin käärittyinä 
huuhtomoiden kuljetusasemille. Kullanhuuhtojien lähdettyä maaliskuussa siirto- 
loista rauha palasi kyliin ja asukkaat huokasivat helpotuksesta. 168 

Kiistattomien epäkohtien vuoksi papit ottivat huuhtomoissa työskentelemiseen 
tiukan moraalisen kannan eivätkä nähneet siinä mitään hyvää. Heidän kuvauksiaan 
synkensi myös se, että he pitivät perinteisesti maataloutta muita elinkeinoja parem- 
pana. Kullanhuuhtojista oli kyllä siirtoloille hyötyäkin. Ilman heidän rahojaan 
seurakunnan rakennustyöt ja monet hankinnat olisivat jääneet tekemättä. Siirtoloista 
Verhne Sujetuk oli lähimpänä huuhtomoita, joten siellä niiden vaikutus oli tuntuvin. 
Tärkeänä elinkeinona oli rahdin vieminen niihin. Vaikeakulkuisessa maastossa pää- 
osa kuljetuksista oli tehtävä rekikelillä, ja yhdessä talvessa saattoi mies hevosineen 
ansaita pari sataa ruplaa. 169 

Maatalous ja kullanhuuhdonta olivat lähes ainoat karkotettujen elinkeinot. Käsi- 
työläisistä oli Siperiassa puute, ja jo vuoden 1822 karkotusasetuksessa yritettiin 
poistaa tätä epäkohtaa. Silloin määrättiin vähäisiin rikoksiin syyllistyneet käsityötai- 
toiset harjoittamaan ammattiaan Siperiaan. Myös Suomessa otettiin huomioon kar- 
kotettujen käsityötaito merkitsemällä lähetteeseen sitä koskeva tieto. Castren totesi 
Siperiassa arvostettavan suomalaisten käsityötaitoa. 170 ]. Granön tullessa Siperiaan se 
oli edelleen hyvässä maineessa, ja mm. kuuluisa varas Gabriel Sutki oli arvostettu 
suutari. 171 Käsityöläisillä oli monia alkuvaikeuksia. Ilman työkaluja ja venäjän taitoa 

VERHNE SUJETUKIN KÖYHÄINTALO JA SUOMALAISIA KARKOTETTUJA. EDESSÄ 
OIKEALLA ROV JOHANNES GRANÖ, JOKA PERUSTI SIIRTOLOIHIN KÖYHÄINTA- 
LOT KIERTELEVILLE, VANHOILLE JA SAIRAILLE SUOMALAISILLE. 


oli vaikeata päästä alkuun. Lisäksi siperialaiset työtavat olivat erilaisia kuin suomalai- 
set. Finland-lehdelle lähettämässään kirjeessä Granö kertoi Hartikainen-nimisestä 
miehestä , 172 joka oli päässyt venäläisen suutarin palvelukseen. Kun hän ei tuntenut 
sikäläisiä työtapoja eikä osannut venäjää, mestari sanoi hänet irti parin päivän 
kuluttua. Sitten Hartikainen joutui elämään kerjäämällä vuoden, jonka kuluessa 
hän oppi kieltä. Tämän jälkeen hän sai työtä mistä suutarin verstaasta sitten halusi- 
kin . 173 Yleensä käsityöläiset kiertelivät työssä venäläisissä kylissä ja pitivät siirtoloita 
tukikohtinaan. Eräät joutuivat matkoillaan niin etäälle siirtoloista, etteivät enää 
palanneet maanmiestensä luo, vaan katosivat jonnekin Siperiaan . 174 

Pappien kertomusten mukaan toinen kiertelevä ryhmä olivat ne, jotka siirtoloista 
lähtivät naapurikyliin tai kauemmaksikin työnhakuun. He eivät pystyneet käsitöihin 
ja etsivät mitä toimeentulomahdollisuutta tahansa. Matkoillaan he joutuivat kerjää- 
mään elantonsa. Venäläisissä kylissä suomalaisilla oli huono maine: heidän rikollinen 
taustansa tunnettiin, ja heitä pidettiin juoppoina. Heitä ei mielellään otettukaan 
vakituisiksi rengeiksi, mutta kesäisin oli runsaasti tarjolla tilapäistyötä. Talvisin osa 
palasi siirtoloihin ja eli niissä loisina. Toiset taas vaelsivat kerjäläisinä kylästä kylään. 
He joutuivat yhä kauemmaksi siirtoloista, yhteydet katkesivat, ja lopulta kyläkirjoi- 
hin tehtiin merkintä heidän katoamisestaan. Jotkut suomalaisista saivat varmasti 

onnettoman lopun vaelluksellaan. Toiset ehkä hyvinkin sopeutuivat venäläiseen 
ympäristöön. 

Siperialaisten elämässä alkoi uusi vaihe 1880-luvulla, kun hallitus alkoi entistä 
enemmän kiinnittää huomiota valtakunnan itäisiin osiin ja sen asukkaisiin. Rautatien 
valmistuminen vaikutti ratkaisevasti kehitykseen. Rataa pitkin voitiin Siperian tuot- 
teita entistä helpommin ja nopeammin markkinoida Euroopan puoleiselle Venäjälle 
ja muualle maailmaan. Pääelinkeinossa maataloudessa kiinnitettiin huomio voin 
tuotantoon. Valtio värväsi ulkomaisia, ennen kaikkea tanskalaisia, meijeristejä ja 
maatalouden asiantuntijoita opettamaan siperialaisille uudenlaista maataloutta. Voin- 
tuotannon lisääminen edellytti lypsykarjan lisäämistä. Länsi-Siperian hedelmällisillä 
tasangoilla olikin lähes rajattomat mahdollisuudet laiduntamiseen. Maailmansotaan 
asti alueen lypsykarjamäärä kasvoikin nopeasti, ja lehmiä oli suhteellisesti enemmän 
kuin muualla Venäjällä. 

Samanaikaisesti meijereiden määrä lisääntyi nopeasti. Kun vuonna 1894 alueella oli 
vain yksi teollinen meijeri, niitä oli vuosisadan vaihteessa 380 ja viimeisenä sotaa 
edeltävänä vuotena jo 4092. Tuotannon kasvaminen lisäsi vientimahdollisuuksia. 
Vuonna 1894 vietiin vain 400 puutaa (puuta = 16,38 kg), mutta vuosisadan vaihteessa 
jo yli 1 000 000 puutaa ja v. 1913 määrä oli 5 500 000 puutaa. Voikaupan keskuksia 
olivat Omsk ja Kurgan. 175 

Tähän kehitykseen pääsivät Länsi-Siperian suomalaiset hyvin mukaan. Kylissä 
tapahtunut henkinen nousu ja sosiaalinen vakaantuminen loivat hyvän pohjan yritys- 
toiminnalle. Om-siirtola sijaitsi myös erinomaisesti radan varrella. Harjoitetun 
politiikan johdosta viljan viljelysalueillakin, kuten Om -siirtolassa, alettiin keskittyä 
myös karjataloustuotteisiin. Monissa taloissa oli kymmeniä lehmiä ja omat separaat- 
torit. 

Karkotettujen kannalta tämä kehitys tapahtui liian myöhään, sillä vuosisadan 
alussa heitä oli siirtoloissa enää muutamia elossa. Useimmat uudenaikaisen maatalou- 
den harjoittajat olivat Siperiassa syntyneitä. Osa oli kylläkin karkotettujen jälke- 
läisiä. 176 


2.3 . Muu suomalainen asutus 

Kaikkia suomalaisia ei sijoitettu siirtoloihin, eivätkä toisaalta kaikki sijoitetutkaan 
niissä viihtyneet. Hajallaan asuvista käytettiin nimitystä diasporasuomalaiset. Mat- 
koillaan papit pyrkivät etsimään heitä kyselemällä paikallisilta asukkailta. Tunnista- 
miskeinona oli usein uskonto. Kuultuaan jossain asuvan vierasuskoisen asukkaan 
papit saivat paikalle tultuaan monesti tavata juuri suomalaisen. Kun kaikkien olin- 
paikkaa ei tiedetty, jouduttiin hajallaan asuvien määrä arvioimaan lähinnä sen 
perusteella, kuinka moni kirjoissa oleva ei asunut siirtolassa. Silloin jäivät arvioiden 
ulkopuolelle ne, joita ei ollut sijoitettu siirtoloihin eikä merkitty kyläkirjoihin. 

Vuonna 1880 Jurgenssen otti selvää myös hajallaan asuvista. Tobolskin - Omskin 
seurakunnassa siirtoloiden ulkopuolella asui silloin Suomesta karkotettuja 168 miestä 

ja 8 naista. Miehistä 149 asui Kamysenin alueella n. 250 virstan päässä Omskista. 
Sinne hajalleen venäläisen asutuksen keskelle oli sjoitettu suomalaisia vuodesta 1876 
alkaen, jolloin heitä ei enää toimitettu Helsinkiin. Muita diasporasuomalaisia asui eri 
paikkakunnilla seuraavasti: 


Omsk 

Miehiä 

3 

Naisia 

1 

Jelanka 

9 

7 

Kasulina 

3 


Tobolsk 

1 


Tjumen 

3 



Näistä Jelanka oli Om-siirtolaa ympäröivän pitäjän keskus. Muut olivat kaupunkeja, 
joissa käsityöläisillä oli hyvät työmarkkinat. 

Tomskin - Barnaulin seurakunnan n. 78 suomalaisesta työskenteli Länsi-Siperian 
suurimmassa kaupungissa Tomskissa 25 miestä ja 3 naista. Mariinskin piirikunnan 
alueen huuhtomoissa oli n. 50 Suomesta karkotettua. 

Irkutskin seurakunnassa oli suomalaisia seuraavasti: 



Miehiä 

Naisia 

Irkutsk 

2 


Blagovesensk 

2 

— 

Nikolajevsk 

6 

- 

Marha 

9 

_ 


Irkutsk, Blagovesensk ja Nikolajevsk olivat Itä-Siperian tärkeimmät kaupungit. 
Jakutiassa oleva Marha oli inkeriäläisten skoptsilahkolaisten siirtola. 

Suomesta karkotettujen kokonaismääräksi Jiirgenssen sai 679 miestä ja 181 naista. 
Heistä siirtoloiden ulkopuolella asui 547 miestä ja 104 naista. 177 

Viranomaisilla ei ollut tuolloin luotettavia tietoja Siperian väkiluvusta, ja muiden- 
kin valtakunnan osien väestötilastot olivat puutteelliset. Ongelmat oli tunnettu 
kauan, mutta vasta v. 1897 suoritettiin Venäjällä ensimmäinen koko valtakuntaa 
koskeva väestönlaskenta. Tällöin laskettiin ja eroteltiin kansalaiset useiden eri muut- 
tujien mukaan. Tilastot olivat paikkakunnittaisia, ja niihin merkittiin vain paikka- 
kunnalla todella asuvat henkilöt. Jos jollakulla ei ollut pysyvää asuinpaikkaa, hänet 
merkittiin pelkästään piirikunnassa asuvaksi. 

Koko valtakunnasta kootun tilastoaineksen julkaisi sisäministeriön alainen tilas- 
tollinen keskuskomitea vuosina 1898 — 1905. 178 Jo väestönlaskennan suoritustapaa 
arvosteltiin, mutta erityisesti tietojen käsittely ja tulosten julkaisu herättivät kritiik- 
kiä. 179 Laskennassa oli lähdetty ensisijaisesti sääty- ja uskontoeroista, eikä ollut 
kiinnitetty riittävästi huomiota varsinkaan kansallisuusoloihin. Siperian väestöolojen 
tutkija S. K. Patkanov käsitteli Siperiasta kootun tilastoaineksen ja julkaisi sen 
monen vuoden työn jälkeen erillisenä v. 1911-1912 pitäen silmällä nimenomaan 
kansallisuussuhteita. Tilastokomitean taulukoissa olivat Suomessa syntyneet Siperian 
asukkaat omana ryhmänään, ja heidät oli jaoteltu myös ammatin, kansallisuuden ja 
äidinkielen mukaan. Äidinkieltä koskevissa tiedoissa oli kuitenkin virheitä, ja Pätkä - 

nov pyrki korjaamaan ne. Julkaisemissaan tilastoissa hän esitti Siperian suomen- ja 
ruotsinkielisistä tarkemmat tiedot, kuin oli ollut keskuskomitean taulukoissa. - 
Suurimman osan Siperian ruotsinkielisistä voidaan olettaa olleen syntyperältään 
suomalaisia. Suomihan oli valtakunnan väekkäin ruotsalaisalue. Ruotsinkielisiä tosin 
asui jonkin verran Pietarissa, Baltiassa ja Ukrainassa, ja joku heistäkin lienee joutu- 
nut Siperiaan. Lisäksi Siperiassa asui 28 Ruotsin alamaista. 

Tilastokomitean julkaisussa ei ollut tietoja piirikuntaa pienemmistä yksiköistä. 
Patkanov in tilastot taas olivat paikkakuntakohtaisia, joten niiden avulla asutusta 
voidaan tutkia tarkemmin. Taulukossa n:o 10 on esitetty rinnakkain Patkanov in 
tiedot suomen- ja ruotsinkielisistä sekä tilastokomitean kuvernementti ja oblastikoh- 
taiset tiedot Suomessa syntyneistä. Paikkakuntakohtaiset tilastot ovat liitteessä n:o 9. 

Verrattaessa lukuja keskenään on laskettava Patkanov in suomalaiset ja ruotsalaiset 
yhteen. Tällöin tulee Siperian suomalaisten kokonaismääräksi 1624 miestä ja 886 
naista eli yhteensä 2510 henkilöä. Tilastokomitean ilmoittama määrä 903 miestä ja 
291 naista eli yhteensä 1194 henkilöä on vajaat puolet eli 47,5 % tuosta määrästä. 
Kaikki vuonna 1897 elossa olleet Suomesta karkotetut sisältyvät molempiin tilastoi- 
hin. Toisaalta niihin sisältyy myös muita kuin karkotettuja, ja Patkanov in tilastossa 
muiden ryhmien osuus on suurempi. Hänen luvuissaan ovat mm. kaikki inkeriläiset. 

Siperian suomalaisen asutuksen yksityiskohtaiselle tutkimukselle antavat 
Patkanov in luvut tilastokomitean tietoja paremman pohjan. Eri siirtoloissa asui 
Patkanovln mukaan suomalaisia 617 miestä ja 483 naista. Siperian suomalaisten 
miesten kokonaismäärästä 1195 oli siirtoloissa asuvien osuus n. 51,6 %. Naisten 
vastaava määrä oli 61,1 %. Puolet suomalaisista siis asui siirtoloissa. Niiden asuk- 
kaista taas pääosa oli Inkerinmaalta kotoisin, joten Suomesta karkotettujen enem- 
mistö oleskeli siirtoloiden ulkopuolella. Aivan tarkkaan ei Siperian asutusta voitu 
väestölaskennassakaan selvittää. Kaikki irtolaiset eivät tulleet laskennassa rekisteröi- 
dyiksi, ja heidän liikkuvuutensa teki piirikuntakohtaiset tiedot epätäsmällisiksi. 


Taulukko nro 10. Suomalaisten ja ruotsalaisten jakaantuminen kuvernementteihin ja 
oblasteihin v. 1897. 


Kuvernementti 
tai oblasti 

suomenkielisiä 

m n 

Patkanov 

ruotsinkielisiä 

m 

n 

Tilastokomitea 

m n 

Tobolsk 

569 

488 

51 

20 

164 

71 

Tomsk 

105 

31 

73 

13 

210 

94 

Jenisei 

271 

150 

25 

12 

121 

34 

Irkutsk 

50 

13 

14 

6 

42 

14 

Zabaikal 

193 

18 

35 

5 

233 

26 

Jakutia 

64 

54 

3 


6 

2 

Amur 

13 

4 

2 

- 

27 

12 

Primorsk 

51 

26 

29 

25 

64 

28 

Sahalin 

63 

19 

13 

2 

36 

10 

Koko Siperia 

1379 

803 

245 

83 

903 

291 

Tilastoista havaitaan, että siirtoloiden ulkopuolella suomen- ja ruotsinkieliset 
olivat hajaantuneet melko tasaisesti ympäri Siperiaa. Hajallaan asuvia oli eniten 
Tobolskin kuvernementissa ja nimenomaan Tjukalinskin ja Taran piirikunnissa, 
joissa myös siirtolat olivat. Tomskin kuvernementissa suomen- ja ruotsinkielisiä asui 
tasaisesti eri piirikunnissa. Eniten heitä oli Barnaulin ja Kainskin piirikunnissa, jotka 
olivat Altain kullanhuuhdonta- ja vuorityöaluetta. Toiseksi eniten diasporasuomalai- 
sia asui Jenisein kuvernementin Minusinskin piirikunnassa. Verhne Sujetukin vaiku- 
tus heijastui koko tämän piirikunnan alueelle. Pohjoisessa Turahanskin piirikunnassa 
oli suomalaisia vain 2 naista. Irkutskin kuvernementin piirikuntiin oli samoin 
asettunut vain muutamia suomen- ja ruotsinkielisiä. Rautatienrakentajia lukuun 
ottamatta Zabaikalin oblastissa oli suomenkielisiä 31 miestä ja 5 naista sekä ruotsin- 
kielisiä 13 miestä ja 5 naista tasaisesti seitsemän eri piirikunnan alueella. Jakutian 
oblastin suomen- ja ruotsinkieliset, jotka eivät olleet skoptseja, olivat kaikki Vitemin 
kullanhuuhtomoissa. Amurin ja Primorskin oblastien suomalainen asutus muodosti 
oman kokonaisuutensa. Se oli syntynyt, kun valtiovalta alkoi 1860-luvulla edistää 
Tyynenmeren rannikon asutusta ja Turun seudulta lähteneet siirtolaiset perustivat 
1873 Vladivostokin lähelle Äbo-nimisen siirtolan. Monet heistä toimivat Amurin 
jokiliikenteen palveluksessa, ja täten selittyy se, että useita Suomessa syntyneitä 
miehiä asui Blagovesenskissa ja Habarovskissa. 180 Näiden siirtolaisten joukkoon oli 
päässyt myös eräitä Suomesta karkotettuja, kuten Lindholm saattoi todeta v. 1894 
tekemällään matkalla. 181 Kun 1880-luvulta alkaen karkotuksia Siperiaan alettiin 
vähentää, rikollisia ryhdyttiin sijoittamaan Sahalinille. Tällöin Nertsinskin alueelta 
siirrettiin saarelle useita suomalaisiakin. Lisäksi vuodesta 1886 alkaen Suomesta 
pakkotyöhön lähetetyt sijoitettiin Sahalinille. 182 Osalla heistä oli rangaistukseen 
sisältyvä pakkotyöjakso kesken vielä v. 1897. 

Väestönlaskennassa oli tiedusteltu myös kansalaisten elinkeinoja, ja tilastokomitea 
julkaisi niitä koskevia tietoja. Julkaisuun sisältyy tilasto, jossa eri kieliä puhuvat on 
jaoteltu ammatin mukaan. Se on kuitenkin puutteellinen joidenkin kuvernementtien 
ja oblastien osalta. Suomenkielisten ammateista ei ole tietoa Jenisein ja Irkutskin 
kuvernementeista. Jakutian ja Primorskin oblastien suomenkielisten ammattija- 
kauma taas ilmoitetaan yhteisesti, ja ruotsinkielisten ammattijakaumasta ei ole tietoa 
Zabaikalin oblastista. Ammattitilastossa ihmiset on eritelty ammatissa toimiviin ja 
perheenjäseniin. Ammattijakaumaa koskevat tilastot ovat liitteessä n:o 10. 

Ammattitilastoista ilmenevät luvut ovat kauttaaltaan hieman pienempiä kuin 
Patkanov in kansallisuustilastoissa ilmoitetut. Ainoa selvä poikkeus tästä on Amurin 
oblasti, jossa työskentelevien suomalaisten määrä on ammattitilaston mukaan nelin- 
kertainen Patkanov in ilmoittamaan määrään verrattuna. Tässä kohden tilastokomi- 
tean julkaisussa on selvä sekaannus. Toisin kuin otsikko sanoo, ei olekaan julkaistu 
yhteistä tilastoa Jakutian ja Primorskin oblastien suomalaisista, vaan Jakutian ja 
Amurin suomalaisista. Se tilasto, jonka puolestaan on kerrottu koskevan Amurin 
suomalaisia, kuvaa Primorskin alueen suomalaisten ammattijakaumaa. Patkanov in 
tilastojen suuremmat määrät selittyvät sillä, että tilastokomitea jätti kulkurit ja 
kerjäläiset ammattitilaston ulkopuolelle, kun taas Patkanov on ottanut heidät mu- 
kaan. 

Tilastoja yksityiskohtaisesti tarkasteltaessa on ongelmana ammattinimikkeiden 
ylimalkaisuus. Tämä koskee esim. kohtaa "yritysten palveluksessa", josta henkilön 
asema tai tehtävä ei selviä lainkaan. "Elintarviketuotanto" tarkoittanee meijereitä. 

Tilastoista voidaan ilman muuta päätellä, etteivät virkamiehet, upseerit, taiteilijat ja 
tiedemiehet, koroillaeläjät ja eläkeläiset kuuluneet Suomesta karkoitettuihin. Kaup- 
piaat, majatalonpitäjät ja useimmat maanviljelijät olivat ilmeisesti enimmäkseen 
inkeriläistä sukujuurta. Sekä suomen- että ruotsinkieliset olivat yleisimmin käsityö- 
läisiä. He olivat suurimmaksi osaksi niitä vaeltavia diasporasuomalaisia poikamiehiä, 
joita papit ja katekeetat tapasivat matkoillaan. Useimmat olivat varattomia, mutta 
jotkut saattoivat menestyäkin. Lindholm tapasi v. 1894 Sretenskissä Silkan varrella 
Karl Gustaf Wulffin, joka toimi veneveistämön rakennusmestarina. Tämä oli naimi- 
sissa venäläisen naisen kanssa ja asui hienossa talossa, jonka seiniä peittivät peilit ja 
öljymaalaukset. Hänen lapsensa kävivät kimnaasia, ja hän itse oli lähes täysin 
unohtanut äidinkielensä. Lindholm ihmetteli Wulffin vaurautta ja piti sitä ainutlaa- 
tuisena Suomesta karkotettujen joukossa. 183 

Pappien ja katekeettojen kertomuksista saa suomalaisesta haja-asutuksesta ylimal- 
kaisen kuvan. Väestönlaskentatilastot antavat jonkin verran tarkempia tietoja, mutta 
nekin ovat ajanjaksolta, jolloin ei enää kymmeneen vuoteen ollut karkotettu Suo- 
mesta ja monet karkotetut olivat jo kuolleet. — Diasporassa olevat jäivät eri tahoilta 
tulleiden avustustoimien suhteen huonompaan asemaan kuin siirtoloissa asuvat. He 
eivät myöskään päässeet osallisiksi pappien tarjoamista palveluksista ja näin sulautui- 
vat muita helpommin ympäröivään väestöön. 


3. Suomalaisten osuus Siperian väestöstä 


Edellä on eri yhteyksissä ilmennyt, että suomalaisia oli Siperiassa vähän. Tämä 
ilmenee myös taulukosta, joka on tehty vuoden 1897 väestönlaskennan tulosten 
perusteella. 


Taulukko nro 11. Suomalaisten osuus kuvernementeissa ja oblasteissa v. 1897. 


Alue 

Koko 

väkiluku 

Suomessa 

synty- 

neitä 184 

Osuus 

koko 

väestöstä 

%o 

Suoma- 
laiset ja 
ruotsa- 
laiset 

Osuus 

koko 

väestöstä 

%0 

Tobolsk 

1 433 595 

235 

n. 0,16 

1128 

n. 0,79 

Tomsk 

1 927 932 

304 

n. 0,16 

222 

n. 0,11 

Jenisei 

570 255 

155 

n. 0,27 

458 

n. 0,80 

Irkutsk 

515 070 

56 

n. 0,11 

83 

n. 0,16 

Zabaikal 

672 072 

259 

n. 0,39 

251 

n. 0,37 

Jakutia 

269 191 

8 

n. 0,03 

121 

n. 0,45 

Amur 

120 306 

39 

n. 0,32 

19 

n. 0,16 

Primorsk 

223 635 

92 

n. 0,41 

131 

n. 0,59 

Sahalin 

28 113 

46 

n. 1,64 

97 

n. 3,45 

Koko Siperia 

5 760 169 

1194 

n. 0,21 

2510 

n. 0,44 

Kuvernementti- ja oblastitasolla suomalaisten suhteellinen osuus on lähes olema- 
ton. Eniten suomalaisia oli Taran, Tjukalinskin ja Minusinskin piirikunnissa, mutta 
niissäkin heidän osuutensa oli vaatimaton: 


Piirikunta 

Koko 

väkiluku 

Suomessa 

synty- 

neitä 

Osuus 

koko 

väestöstä 

%o 

Suoma- 
laiset ja 
ruotsa- 
laiset 

Osuus 

koko 

väestöstä 

%o 

Tara 

159 666 

36 

n. 0,23 

348 

n. 2,18 

Tjukalinsk 

208 798 

152 

n. 0,73 

625 

n. 2,99 

Minusinsk 

182 781 

114 

n. 0,62 

398 

n. 2,18 


Lukumäärän perusteella suomalaiset erottuvat selvästi omaksi ryhmäkseen vasta 
niissä pitäjissä, joissa siirtolaiset olivat: 185 


Pitäjä 

Koko 

Suomalaiset ja 

Osuus koko 


väkiluku 

ruotsalaiset 

väestöstä 

Butakov 

8 662 

306 

n. 3,53 % 

Loktin 

5 114 

362 

n. 7,08 % 

Panova 

7214 

77 

n. 1,07 % 

Jermakovsk 

10 734 

238 

n. 2,22 % 

Kamysinsk 

6 351 

98 

n. 1,54 % 

Väestönlaskentatilastojen 

mukaan Suomessa syntyneistä voidaan 

pääosan katsoa 

olleen karkotettuja. Heidän 

määräänsä voidaan verrata kaikkien Siperiassa samanai- 

kaisesti olleiden karkotettuj 

en määrään. 186 Luvut ovat taulukossa n:o 12. 

Myös karkotettujen joukossa suomalaisten osuus oli erittäin pieni. 

Huomiota herättävät tosin Amurin ja Primorskin oblastien luvut. Näiden alueiden 

Suomessa syntyneet olivat kuitenkin etupäässä meritse alueelle siirtolaisiksi tulleita, 

joten Suomesta karkotettujen osuus 

oli varmasti paljon pienempi kuin luvut antavat 

Taulukko n:o 12. Kaikkien Siperiaan karkotettujen Suomessa syntyneiden jakaantuminen kuvernement- 

teihin ja oblasteihin v. 1897. 




Alue Karkotettuja 

Suomessa 

Osuus 



syntyneitä 

%0 

Tobolsk 

106 093 

235 

n. 2,22 

Tomsk 

38 334 

304 

n. 7,93 

Jenisei 

51 019 

155 

n. 3,04 

Irkutsk 

71 800 

56 

n. 0,78 

Zabaikal 

14 395 

21 187 

n. 1,46 

Jakutia 

5 177 

8 

n. 1,55 

Primorsk 

2 117 

92 

n. 43,46 

Amur 

679 

39 

n. 57,44 

Sahalin 

8 963 

46 

n. 5,13 

Koko Siperia 

298 577 

956 

n. 3,20 

ymmärtää. Toisaalta suomalaisten suhteellista osuutta lisää se, että Amurin ja Pri- 
morskin oblasteihin oli ylipäänsäkin sijoitettu vähän karkotettuja. Verrattaessa suo- 
malaisten ja venäläisten karkotettujen määrää vuoden 1897 tietojen perusteella, on 
muistettava, että suomalaisten karkottaminen oli loppunut jo kymmenkunta vuotta 
aikaisemmin ja että väestönlaskenta tapahtui juuri silloin, kun suomalaisten määrä oli 
vähenemässä. 

af Prestmötet i Äbo den 28 juni - 1 juli 1859” 

VI SIPERIASTA PAKENEMINEN 


1. Pakenemista koskeva lainsäädäntö 

Suunniteltaessa suomalaisten karkottamista oli tärkeänä perusteluna se, että kau- 
kana sijaitseva Siperia eristäisi rikolliset yhteiskunnasta eikä karkureista enää olisi 
haittaa kotimaalle. 

Siperiasta oli kyllä paettu yhtä kauan kuin sinne oli karkotettukin, ja samalla kun 
kehitettiin karkotusjärjestelmää, laadittiin myös karkaamista koskevia säännöksiä. 
Vuonna 1822 annettuihin karkotusasetuksiin sisältyi määräyksiä, joiden tavoitteena 
oli estää matkanaikainen karkaaminen. Kuljetuksessa vangit eivät esim. saaneet pitää 
hallussaan omaa rahaa, ja pakoa yrittäneitä vartioitiin tarkemmin kuin muita. Koska 
pakoa yritettiin etupäässä kesäisin, kuljetusryhmässä sai tuolloin olla enintään 60 
vankia, kun taas talvella sallittiin 100:nkin vangin ryhmä. Siirtolaiseksi karkotettua 
pakenijaa rankaisi kuljetusryhmän päällikkö, mutta pakkotyöhön tuomittu joutui 
sotaoikeuden tuomittavaksi. 1 

Kiinni saaduille karkureille määrättiin ankarat ruumiinrangaistukset ja karsseria, ja 
lisäksi tuomiota kovennettiin. Heitä kohdeltiin usein asetusten vastaisesti ja mielival- 
taisesti. Niinpä 12. 7. 1840 annettiin karkotusasetuksen täydennys, jossa määriteltiin 
karkuruuden eri muodot ja annettiin määräykset rangaistuksista. Ensimmäisestä 
paosta pakkotyöläistä rangaistiin niin monella ruoskaniskulla kuin häntä oli ran- 
gaistu pakkotyöhön toimitettaessa. Toisesta karkaamisesta lyöntien määrä oli kak- 
sinkertainen. Lisäksi hän joutui työskentelemään kahlittuna 4-8 kuukautta. Kol- 
mannesta ja sitä useammasta karkaamisesta rangaistukset olivat vielä ankarammat. 

Pakkosiirtolaisen kohdalla mainittiin karkaamisesta seuraava: 

1) Pakkosiirtolainen ei saa poistua asuinpaikkakunnalta ilman viranomaisen lupaa 
seitsemää päivää pidemmäksi ajaksi. 

2) Jos pakkosiirtolainen poistuu, häntä ryhdytään 7 vuorokauden kuluttua etsimään, 
mutta jos hän palaa 14 vuorokauden kuluessa, hän ei vielä ole karkuri. 

3) Pakkosiirtolainen on karkuri, ellei hän luvalliselta poissaololta ole palannut viimeistään 
7 vuorokauden kuluessa luvan päättymisestä, jos poissaololupa on kuukautta lyhyempi, ja 
viimeistään 14 vuorokauden kuluessa, jos poissaololupa on kuukautta pidempi. 

4) Siirtolaiseksi päässyt pakkotyöläinen ei saa poistua asuinpaikkakunnalta ilman lupaa 3 
vuorokautta pidemmäksi ajaksi, ja hän on karkuri, jos hän ei palaa 7 vuorokauden kuluessa. 


Pakkosiirtolaista rangaistiin ensimmäisestä paosta ruoskimalla asuinyhteisön har- 
kinnan mukaan, toisesta paosta 25 ruoskaniskulla ja kolmannesta 35—40 ruoskanis- 
kulla, määräämällä työkomppaniaan tai sirtämällä toiseen piirikuntaan. Neljännestä 
paosta pakkosiirtolaisuus muutettiin tuomioistuimen päätöksellä pakkotyöksi. 

Mikäli karkumatka oli ulottunut Siperian ulkopuolelle, rangaistiin karkuria aina 
yhtä astetta kovemmalla rangaistuksella. Jos siis oli kyseessä pakkotyöläisen ensim- 
mäinen pako Eurooppaan, häntä rangaistiin, niin kuin hän olisi paennut jo toisen 

kerran. Lisäksi jokainen pakkotyöläinen sai leiman C. K. (ssylnokatorznyi). Pakko- 
siirtolaisista leimattiin kirjaimilla C.n. (ssylnoposelenets) vain Siperian ulkopuolelle 
paenneet. 2 Vuonna 1845 annetut rikoslaki ja karkotusasetus vaativat uudistamaan 
myös karkulaisten kohtelua, ja asiaa koskeva asetus annettiin 18. 5. 1855. Varsinaiset 
karkuruuden määritelmät pysyivät entisellään, mutta rangaistuksista annettiin tar- 
kemmat määräykset. Ne vaihtelivat alkuperäisen rangaistuksen, rikollisen vaaralli- 
suuden ja fyysisen kunnon sekä pakenemisen asteen mukaan. 

Pakkotyöläisistä helpoimmalla pääsi tehtaasta ensimmäisen kerran paennut. Häntä 
rangaistiin 40—50 ruoskaniskulla, siirtämällä kaivokseen ja pidentämällä pakkotyötä 
4—6 vuotta. Ankarimmin rangaistiin määräämättömäksi ajaksi pakkotyöhön tuomit- 
tua kolmannesta tai sitä useammasta paosta Siperian ulkopuolelle. Tuomiona oli 
2000—3000 raipaniskua, kytkeminen kärryihin 1—3 vuodeksi ja pakko työajan piden- 
täminen 15—20 vuodella. 

Pakkosiirtolaiselle annettu lievin rangaistus oli 20—30 ruoskaniskua ensimmäisestä 
paosta. Jo toisesta karkauksesta joutui pakkotyöhön 1—2 vuodeksi. Ankarimmin 
pakkosiirtolainen tuomittiin kolmannesta Siperian ulkopuolelle ulottuneesta paosta. 
Rangaistus oli 50—60 ruoskaniskua ja 4-6 vuotta pakkotyötä. 3 

Nämä määräykset pysyivät voimassa lähes 50 vuotta, sillä uusi karkureita koskeva 
asetus annettiin vasta 2. 6. 1903. 4 

Pakenemista koskeva lainsäädäntö oli kääntäen verrannollinen varsinaiseen karko- 
tuslainsäädäntöön. Karkotuslait antoivat nöyrille ja hyväkäytöksisille toivon parem- 
masta. Karkaamista koskeva lainsäädäntö oli sitä julmempi, mitä useammin karko- 
tettu pakeni ja mitä huonommin hän käyttäytyi. Karkureita koskevat lait oli tarkoi- 
tettu myös suojelemaan Euroopan puoleista Venäjää uhkaamalla sinne karanneita 
ankarimmilla rangaistuksilla kuin Siperiaan paenneita. 


2. Pako 

Lait, vartijat ja julmat rangaistukset eivät pystyneet estämään pakenemista. Kulje- 
tusviranomaisten mukaan jo matkalla n. 15 % karkotetuista pääsi karkuun tai yritti 
pakoa. Matkan aikana tarjoutui monia pakotilaisuuksia, ja niitä käytettiin kernaasti 
hyväksi. Karkotetut tiesivät, että varsinkin pakkotyöpaikoista oli paljon vaikeampi 
paeta. 5 

Kuinka pakeneminen tapahtui ja millainen oli varsinainen karkumatka? Tähän 
vastaaminen ei ole helppoa, sillä karkurit tietysti pyrkivät peittämään jälkensä 
mahdollisimman hyvin. Karkaamista suhteellisen tarkasti on selvitellyt Maksimov 
vuodelta 1871 olevassa kirjassaan, joten seuraava kuvaus perustuu yleispiirteiltään 
hänen esitykseensä. 

Karkotettujen jakaantuminen eri ryhmiin merkitsi sitä, että myös pakomahdolli- 
suudet olivat erilaiset. Nertsinskissä viranomaiset jakoivat 1860-luvulla karkurit 
kahteen ryhmään sen perusteella, millainen karkuri oli ja miten pako tapahtui. Eniten 
aiheuttivat hankaluuksia ns. v a r n a k i t . He olivat vankeja, jotka eri rikoksista 

tuomittuina olivat olleet lukuisissa rangaistuspaikoissa ja joilla oli kokemusta useista 
pakomatkoista. Varnakilla oli yleensä selvä päämäärä ja suunnitelma. Hän keräsi 
varastoon muonaa, vaatteita ja erilaisia tarvikkeita. Näistä tärkein oli kirves, jota 
ilman taigassa ei tullut toimeen. Hankintoja tehdessään varnakit pyrkivät kokkien ja 
kirjurien suosioon ja lahjoivat heitä. Hankitut tavarat oli helppo piilottaa puiseen 
vankilaan, ja tiilivankilassakin pystyi aina irrottamaan jonkun tiilen kätköä varten. 
Paossa tarvittavat rahat ja väärennetyt henkilöllisyyspaperit varnak kätki vaattei- 
siinsa. Kerätyillä varastoilla karkuri turvasi pakonsa ensimmäiset, vaikeimmat päivät. 
Silloin häntä jäljitettiin aktiivisimmin, mutta kovin kauas eivät vartijat voineet takaa- 
ajoa jatkaa. Mieluiten paettiin keväällä, ja siksi sanottiin, että kenraali käki komensi 
vankeja karkaamaan. Esimerkkinä mainittakoon, että v. 1859 Aleksandrovskin teh- 
taalla Zabaikalin oblastissa karkaamis tapaukset jakaantuivat eri kuukausien osalle 
seuravasti: 


tammikuu 

2 

heinäkuu 

21 

helmikuu 

10 

elokuu 

10 

maaliskuu 

4 

syyskuu 

28 

huhtikuu 

65 

lokakuu 

11 

toukokuu 

35 

marraskuu 

12 

kesäkuu 

32 

joulukuu 

— 


Muuallakin karkaamiset noudattivat samaa linjaa, jossa on selvästi nähtävissä 
ilmaston vaikutus. Keväisin ja kesäisin karkuri käytti hyväkseen luonnon antimia: 
kalaa, riistaa, linnunmunia, sieniä, marjoja jne. Pitkän pakomatkan aikana kokemus 
karttui, ja karkuri oppi valikoimaan eri tuotteita. Varnakit tunsivat alueet ja tiet. 
Metsien keskeltä he löysivät kylät ja kulkuväylät. 

Vaikka Siperian alueet olivat valtavat, pakoteillä oli selvät rajat. Idässä ja pohjoi- 
sessa oli vain asumattomia erämaita ja vihamielisiä asukkaita. Burjattien keskuudessa 
karkureilla oli huono maine. Heitä ärsytti näiden rikollisuus ja epärehellisyys, ja he 
auttoivat mielellään kiinniottajia. Kiinan rajan yli ei ollut menemistä, sillä sikäläiset 
viranomaiset ottivat karkurit kiinni ja palauttivat heidät. Kun pohjoinen, itä ja etelä 
olivat tukossa, ainoa pakosuunta oli länsi. Useimmat karkurit olivat sieltä kotoisin, ja 
siellä oli paonkin aikana paremmat elinmahdollisuudet. 

Baikalin länsipuolelle päästyään karkurit tiesivät pahimman olevan ohi. Irkutskin 
tienoilla he lepäsivät ja keräsivät voimia. Sieltä karkumatka jatkui Angarajokea 
pitkin, ja ranta-asukkaat saattoivat keväisin nähdä joella pieniä lauttoja, joilla laski 
alavirtaan 2—3 miestä. Monet karkurit pyrkivät ja pääsivät töihin kullanhuuhtomoi- 
hin. Tämä oli tarpeen, koska matkaa varten kerätyt varastot eivät voineet riittää 
pitkälle. Useat pestautuivat rengeiksi, ja isännille he olivat halpaa työvoimaa. Karku- 
reita pidettiinkin yleisesti palveluksessa, vaikka se oli lainvastaista. Aina isännällä ei 
ollut vaihtoehtoakaan, sillä joskus karkuri oli polttanut talon, jossa hänelle ei ollut 
tarjottu vieraanvaraisuutta eikä häntä ollut otettu töihin. Karkurit olivat yleensä 
työssä vain lyhyen ajan. Levättyään ja saatuaan kokoon evästä ja tarvikkeita he 
jatkoivat matkaa. Paitsi työnteolla ja kerjäämisellä he saattoivat hankkia toimeentu- 

lonsa myös varastamalla ja ryöstämällä. Siperian tiet olivatkin kuuluja vaarallisuudes- 
taan ja turvattomuudestaan. 

Yhden kevään ja kesän aikana pakolainen ei voinut vielä päästä Itä-Siperiasta 
Euroopan puolelle. Syksyn koittaessa varnakit pestautuivat töihin, ja joskus he 
rakensivat taigaan tuvan, jossa odottivat uutta kevättä. Kului pitkä aika ennen kuin 
karkuri pääsi edes Uralille. Siperiassa matkustavat kohtasivat usein 5—6 hengen 
seurueita, jotka kontti selässä vaeltivat Venäjälle päin. Tavallisesta kulkijasta heidät 
saattoi erottaa villistä, säikähtyneestä katseesta. Muita tuntomerkkejä olivat kurja 
vaatetus, kalpeat nääntyneet kasvot ja mustat silmänalustat sekä vyössä roikkuvat 
veitsi ja kirves. Mitä lännemmäksi tultiin, sitä vähemmän oli karkureita. Heitä joutui 
kiinni eri paikkakunnilla, ja heidät lähetettiin takaisin karkotuspaikkaansa. Useim- 
mat karkurit eivät pyrkineet varsinaiselle kotiseudulleen, vaan Euroopan puoleiselle 
Venäjälle, jossa he halusivat aloittaa uuden elämän. Leima aiheutti pakolaisille 
vaikeuksia, ja monesti karkuri paljastui juuri sen takia. Kun Venäjän kaupungeissa 
tehtiin poliisiratsioita ja pidätettiin paperittomia, epäilyttäviä ihmisiä, tavattiin aina 
Siperiasta karanneita. Korruptio, kaupunkien heikko poliisijärjestys ja väestökirjan- 
pidon sekavuus antoivat kyllä karkureille monia mahdollisuuksia. Eräät heistä 
saattoivat päästä huomattavaan arvoon ja varallisuuteen. Sattui tapauksia, että arvos- 
tettu kaupunkilainen paljastui karkuriksi ja lähetettiin takaisin Siperiaan. 6 

Euroopan puolelle pääsi suhteellisen harva karkuri. Useimmat olivatkin liikkeellä 
ilman muuta selvää tavoitetta ja suunnitelmaa kuin pakkotyöstä pois pääseminen. He 
eivät monesti selviytyneet edes Baikalin länsipuolelle. Tavalliselta karkurilta puuttui- 
vat kaikki varnakien avut. Kun he eivät tunteneet teitä, he eksyivät helposti ja 
kuolivat erämaassa. Sitä välttääkseen he pyrkivät liikkumaan asutuilla seuduilla, 
jolloin taas helposti jäivät kiinni. Syksyn tultua karkurin elämä vaikeutui, ja kohmet- 
tuneita ja paleltuneita kulkijoita löydettiin aina ensimmäisten pakkasten jälkeen Itä- 
Siperian kaupunkien ja kylien ympäristöstä. Myös Siperian äkilliset lumimyrskyt 
koituivat monen kohtaloksi. Niinpä maaliskuussa 1881 löydettiin sulaneen lumen 
alta 13 tuntemattoman ihmisen ruumiit läheltä Tomskia, ja surmansa saaneiden 
uskottiin olleen karkureita. 7 

Pakkotyöhön tuomitun kohtalo oli kova, huonommaksi ei elämä juuri voinut 
muuttua. Pitkäaikainen pakkotyö ja sitä seuraava elinikäinen Siperiassa-olo tuntuivat 
mahdottomilta kestää, ja epätoivoissaan karkotettu saattoi yrittää pakenemalla muut- 
taa kohtaloaan. Mielessä oli vapaa elämä jossain Venäjällä. 8 Pakkosiirtolaisen elämä 
oli tietysti paljon helpompaa, mutta siirtoloistakin silti paettiin. Syynä olivat koti- 
ikävä ja se, että kruunun avustuksella oli vaikea päästä uuden elämän alkuun. Lisäksi 
paikallinen väestö suhtautui vihamielisesti uudisasukkaisiin. Useinkaan ei ollut 
muuta mahdollisuutta kuin etsiä elantonsa kiertelemällä. 

Uudistetut, repressiiviset rangaistukset eivät pystyneet estämään pakoja. Tutustut- 
tuaan v. 1890 Sahalinin oloihin Tsehov totesi karkotettujen pakenevan yhä uudes- 
taan. Vasta kun vanhuus ja heikko terveys pakottivat pysymään rangaistuspaikalla, 
luovuttiin pakenemisesta. Sahalinilta karanneista Tsehov kirjoitti: 

"Niin kauan kuin karkotettu on nuori ja vankka, hän yrittää paeta mahdollisimman 
kauas - Siperiaan tai Venäjälle. Tavallisesti hänet saadaan kiinni, tuomitaan ja passitetaan 
takaisin karkotuspaikalle, mutta se ei häntä kauhistuta. Hitaassa taivalluksessa läpi Sipe- 
rian, usein tapahtuvassa vankiloiden vaihdossa, uusissa tovereissa ja saattovartijoissa sekä 
matkan aikana sattuvissa seikkailuissa on oma erikoinen runoutensa ja niihin sisältyy 
sittenkin enemmän vapautta muistuttavaa kuin vankilaan ja tietöihin. Vuosien heikentä- 
mänä ja menetettyään uskonsa jalkoihinsa hän karkaa johonkin lännemmäksi, Amurille tai 
vaikkapa taigaan tai vuorille, kunhan vain pääsisi pois vankilan tuntumasta, näkemästä 
vastenmielisiä seiniä ja ihmisiä, kuulemasta kahleiden kalinaa ja vankien puhetta ." 9 

Tämä Sahalinin vankeja koskeva lausuma voidaan laventaa koskemaan kaikkia 
Siperian pakkotyövankeja. 


3. Karkureiden määrä 

Karkotus; ärj es telmän hallinnon heikkouksien tähden myös karanneita koskevat 
tiedot ovat puutteelliset. Varsinkaan karanneista pakkosiirtolaisista eivät viranomai- 
set kyenneet pitämään lukua ennen kuin vasta 1800-luvun loppupuolella, jolloin 
koko järjestelmää alettiin uudistaa. Niin kuin on tullut ilmi, paikoitellen yli puolet 
pakkosiirtolaisista oli paennut sijoituspaikoiltaan. 10 

Ennen 1870-lukua ei pakojen kokonaismäärästä ole tilastoja, mutta voidaan 
todeta, että karkuruus oli silloin hyvin yleistä. Tätä osoittaa jo se, että Euroopasta 
vuosina 1827-1846 Siperiaan kuljetetuista 159 755 henkilöstä oli palautettavia kar- 
kureita 18 328 eli 11,5 %. n Kun muistetaan, että karkureista vain pieni osa pääsi 
Uralin yli, niin voidaan arvioida paenneiden määrän olleen valtava. 

Karkureista suurin osa oli lähtöisin pakkosiirtoloista. Niistä poistuttiin niin 
yleisesti, ettei Siperian väestö pitänyt sitä varsinaisena rikoksena. Myöskään Maksi- 
mov in mukaan pakkosiirtoloista lähteneet eivät olleet todellisia vankikarkureita. 
Hän vertasi heitä vaeltaviin talonpoikiin, jotka olivat asuttaneet koko Itä-Euroopan 
laakion. Siperian karkureiden enemmistö jatkoi siten vanhaa venäläistä perinnettä. 12 
Jadrintsev in mukaan käytännössä karkurin ja työtä etsivän kulkurin ero oli lähes 
olematon. Pakkosiirtolainen muuttui karkuriksi jo pyrkiessään etsimään elantoaan 
sijoituspaikkansa ulkopuolelta. Kun huuhtomossa työskentelevä siirtyi toiseen 
huuhdontapaikkaan eikä ilmoittanut lähdöstään viranomaisille, hänkin muuttui kar- 
kuriksi. 

Pakkotyölaitoksissa karkotetut olivat todellisen vangin asemassa, jolloin pakene- 
minen oli vaikeampaa. Vuosina 1847— 1857 Nertsinskin alueen pakkotyöläisistä 
pakeni n. 24 prosenttia. 13 Eräillä rangaistuspaikoilla pakeneminen oli vieläkin ylei- 
sempää. Niinpä esim. Nikolajevskin viinapolttimolla Irkutskin kuvernementissa 
tapahtui karkaamisia seuraavasti: 

Vuosi 

Pakkotyöläisten 

Karkureiden 


määrä 

määrä 

1847 

442 

215 

1857 

347 

248 

1859 

462 

291 


Karkureiden määrä nousi siis yli puoleen vankien kokonaismäärästä. Kaikkiaan oli v. 
1847— 1857 Siperian rangaistuslaitoksista paennut 12 929 henkilöä. Heistä oli löy- 
detty ja palautettu 2 730 eli 21 prosenttia. 14 

Tilanne oli samanlainen vuosikymmentä myöhemmin. Kun sisäasiainministeriön 
tutkija Vlasov vuosina 1869 — 1871 tutustui pakkotyölaitoksiin, havaittiin, että Nert- 
sinskissä kirjoissa olevista 7462 pakkotyöläisestä oli paennut 1016. Zabaikalin ja 
Amurin oblastien sekä Sahalinin 10 228 pakkotyöläisestä oli karannut 1430, ja 
paikoitellen karkureiden määrä kohosi 50 prosenttiin pakkotyöläisten kokonaismää- 
rästä. 15 

Vuosisadan lopulla tapahtuneet hallinnolliset uudistukset ja se, että Sahalinista tuli 
pakkotyövankien sijoituspaikka, eivät paljon vaikuttaneet karkureiden määrään. 
Taulukossa n:o 13 on esitetty vuonna 1898 eri alueille sijoitettujen ja paenneiden 
määrät. 

Vaikka Tobolskin kuvernementista ei ollut ilmoitettu karkureiden määrää, Salomon 
arvelee että siellä näitä oli tietymättömissä enemmän kuin missään muualla. Tomskin 
kuvernementin karkureiden määrän hän arvelee suhteellisesti yhtä suureksi. 16 

Sahalin saariasema hillitsi hieman karkuruutta. Vuonna 1889 sen eri rangaistuslai- 
toksista karanneiden määrä vaihteli 15,33 %:n ja 6,4 %:n välillä. Lisäksi laskettiin, 
että saaren jokaisesta viidestä vangista vähintään kolme oli ollut karkumatkalla. 17 

Valtavaa karkureiden määrää ei selitä pelkkä vapaudenkaipuu ja halu päästä eroon 
kurjasta kohtalosta. Yhtenä syynä oli vartijoiden ja muiden viranomaisten kehnous. 
Oli tunnettua, että hyötyäkseen kruunun karkotetuille antamista rahoista ja tarvik- 
keista he suorastaan kehottivat vankeja pakoon. Karkotusviranomaiset ja vartijat 
eivät myöskään olleet parasta virkamiesainesta, vaan usein henkilöitä, jotka oli 


Taulukko n:o 13. Vuonna 1898 kuvernementteihin ja oblasteihin sijoitettujen ja tietymättömissä olevien 
karkotettujen määrät. 


Alue 

Karkotettuja 

Tietymättömissä 

Tietymättömissä 



olevia 

olevien osuus 

Tobolsk 

106 093 



Tomsk 

38 334 



Jenisei 

51 019 

11 556 

22,65 % 

Irkutsk 

71 800 

29 403 

40,95 % 

Zabaikal 

14 395 

3 374 

23,44 % 

Jakutia 

5 177 

1 277 

24,67 % 

Amur 

679 

484 

71,28 % 

Primorsk 

2 117 

1 817 

85,83 % 

Sahalin 

8 963 

siirretty Siperiaan virkavirheiden ja rötösten tähden. Karkurin kiinni ottamisesta 
maksettiin rahapalkkio, jolla oli pikemminkin negatiivinen kuin positiivinen vaiku- 
tus. Monesti näet sattui, että vartija ja karkuri jakoivat sen keskenään. Pakoa 
suunnitteleva ilmoitti vartijalle missä ja milloin pakenisi ja mistä oli löydettävissä. 
Samalla sovittiin palkkion jakamisesta, joka tapahtui, kun karkuri oli tuotu takaisin. 
Tällä tavalla moni varnak hankki varoja todellista pakoa varten. 18 

Tärkeänä syynä pakojen runsauteen oli usko niiden helppouteen. Pakenijat tiesi- 
vät, että päästyään muutaman päivämatkan etäisyydelle sijoituspaikasta he tuskin 
joutuisivat kiinni. Siperiahan oli valtava, ja viranomaisia oli vähän. Tobolskin 
kuvernementin eri piirikunnissa oli 3-6 poliisiasemaa kussakin ja niilläkin riittämä- 
tön henkilökunta. Tobolskin piirikunnassa oli vuosisadan vaihteessa 269 asuttua 
paikkaa ja 3 poliisiasemaa. Kuvernementin piirikuntien asukasmäärä vaihteli 
11 600:n ja 60 000:n välillä, ja niiden laajuus oli kymmeniä tuhansia neliökilometrejä. 
Muissa kuvernementeissa tilanne oli samanlainen. On selvää, etteivät poliisit kyen- 
neet tällaisissa oloissa jäljittämään karkureita. Jo järjestyksen ylläpitäminen oli heille 
usein ylivoimaista. Karkurit joutuivatkin useimmiten kiinni enemmän omasta syys- 
tään kuin viranomaisten ansiosta erehtyessään tekemään rikoksia asutuskeskuksissa. 
Turvallista oli taigalla ja arolla, jonne poliisin käsi ei ulottunut. Siellä oli kuitenkin 
vastassa kova luonto, ja karkurin pahin vihollinen olikin itse Siperia eivätkä virano- 
maiset. 19 


4. Suomalaiset karkurit 

Siperian karkureiden pääosa oli tietysti venäläisiä, mutta Kaukasiasta ja valtakun- 
nan eteläisistä osista kotoisin olevia karkureita oli suhteellisesti enemmän karkurei- 
den kuin karkotettujen joukossa. Tämän katsottiin merkitsevän sitä, että mitä 
suurempi oli ilmaston ja luonnonolojen ero karkotetun kotipaikan ja Siperian välillä, 
sitä innokkaammin karkotettu pyrki pakenemaan. 20 Suomalaisille eivät ilmastolliset 
erot olleet merkittävät, ja heidän pakonsa syyt olivatkin toiset. 

Suomalaisten karkureiden kokonaismäärän selvittäminen on tietysti mahdotonta. 
Eri lähteiden mukaan pakkotyöhön tuomituista karkasi 63 henkilöä, joiden joukossa 
ei ollut yhtään naista. Tämä joukko jakaantui seuraavasti: 


Jäljettömiin hävinneitä 30 

Itse Suomeen päässeitä ja palautettuja 16 

w ” ” sinne jääneitä 1 

Kiinni saatuja, jotka tuotiin Suomeen ja palautettii 6 

Siperiassa kiinni saatuja ja palautettuja 10 

Uudelleen paenneita ja hävinneitä 4 


Verhne Sujetukista karkasi 26 miestä ja yksi nainen. Heistä oli: 


Hävinneitä 

9 

Itse Suomeen päässeitä ja palautettuja 

4 

Siperiassa kiinni saatuja ja palautettuja 

14 

Om-siirtolasta karanneita oli 30, joista yksi oli nainen. He jakaantuivat seuraavasti: 


Itse Suomeen päässeitä ja palautettuja 8 

Kiinni saatuja, jotka tuotiin Suomeen ja palautettiin 8 

Moskovassa kuolleita 1 

Siperiassa kiinni saatuja ja palautettuja 13 


Ryzkovasta tiedetään vain yhden miehen karanneen, ja hänet saatiin kiinni karku- 
matkalla. 

Näitä lukuja ei voi verrata keskenään, sillä ne perustuvat eri lähteisiin. Pakkotyö- 
paikoista ja Verhne Sujetukista karanneita koskevat tiedot perustuvat pääasiassa 
karkotusviranomaisten raportteihin. Om-siirtolasta karanneita koskevat tiedot ovat 
löytyneet senaatin, KKK:n ja VSV:n arkistoista sekä lehdistöstä. Tiedot vastaavat 
vain vähäisessä määrin todellisuutta. Kuten siirtoloita koskevasta luvusta ilmeni, 
harvat Suomesta pakkosiirtolaisiksi karkotetut viihtyivät asuinpaikoissaan. Niinpä 
siirtoloista poistuneiden määrä oli moninkertainen edellä oleviin lukuihin verrattuna. 
Pakkotyöstä karanneet tulivat paremmin rekisteröidyiksi, mutta viranomaisten 
raportteja on vain vuosilta 1845 — 1867. Jos verrataan pakkotyöhön tuomittujen 
miesten määrää 806 vastaavaan karkureiden määrään 63, havaitaan, että miehistä 
karkasi 7,8 %. Jos taas verrataan karkotusviranomaisten ilmoittamia lukuja keske- 
nään, karkausprosentti tulee paljon suuremmaksi. Heidän raporteissaan on tiedot 
250 pakkotyöhön tuomitusta miehestä ja 20 naisesta, ja näistä karanneiksi ilmoite- 
taan 53 miestä. Tämän mukaan karkausprosentti olisi 21,1. Kun verrataan näitä 7,8 ja 
21,1 prosentin osuuksia kaikkien karkureiden kokonaismääriin, havaitaan suomalais- 
ten pysyneen paikoillaan keskimääräistä paremmin. Mikäli käytettävissä olisivat 
täydelliset ja koko ajanjakson kattavat tiedot suomalaisista pakkotyöläisistä, voisi 
suomalaisten karkureiden osuus olla lähempänä kaikkien karkureiden osuutta. Toi- 
saalta voi hyvin olla, että suomalaiset pakkotyöläiset karkasivat useammin kuin 
muut. Hehän valittivat Castrenille ja muille heidän luonansa käyneille koti-ikäväänsä 
ja olivat valmiit vaihtamaan Siperian vaikka Viaporissa kärsittäväksi elinkautiseksi 
vankeudeksi. 

Pakkotyöstä karanneita pääsi omin voimin Suomeen 17 eli neljä enemmän kuin 
siirtoloista karanneita. Voidaan päätellä, että pakkotyöläinen oli innokkaampi pyrki- 
mään Suomeen. Tämä on tietysti ymmärrettävää, koska hänet oli viety karkotukseen 
väkisin, kun taas siirtolainen oli mennyt sinne omasta tahdostaan. Suurin osa 
siirtoloista poistuneista kierteli elantoa etsien eri puolilla Siperiaa, ja Suomeen saakka 
päässeet olivat poikkeuksia tästä joukosta. Heidän pakonsa syynä näyttää olleen 
koti-ikävä. Wiborgs Tidningin toimittaja tapasi v. 1876 Om-siirtolasta karanneen 
mustasaarelaisen Henrik Norrgärdin ja muhoslaisen Antti Koistisen kaupungin 
vankilassa, kun näitä oltiin viemässä takaisin Siperiaan. Tiedusteltaessa paon syytä 
molemmat sanoivat ikävöineensä Suomeen, vaikka elinolot olivat siirtolassa helpom- 
mat kuin kotimaassa. 21 Norrgärd oli karkotettu anomuksensa perusteella v. 1862 ja 
Koistinen samoin anomuksensa perusteella v. 1871. Heidät molemmat oli tuomittu 
toistuvasta irtolaisuudesta ja varkauksista. 22 Kova ikävä oli myös Katariina Ruoneli- 
nilla, jonka Lansdell tapasi v. 1876 Oulun vankilassa. Nainen oli paennut Siperiasta, 

ja kun kysyttiin vaiketelmia Siperiasta ja paon syytä, hän vastasi: ”Maa ei ole yhtään 
hassumpi, mutta minulle tuli kauhea ikävä äitiä. 23 

Suomalaisetn pakkotyöläisten pakomotiivit ja -reitti olivat jokseenkin samanlaiset 
kuin muidenkin. Kauhavalaisen Mikko Salomonmäen karkumatkasta kirjoitti Tähti 
8. 4. 1864: 


"Siperiaan lähetetyistä vangeista on usiastikin muutamia päässyt karkuun, sitte kun he 
siellä ovat jonkun ajan työssä oleskelleet. Sellainen onneton veitikka on tälläkin kertaa 
raudoissa Turun linnassa. Hänen Siperiaan matkustuksestansa, siellä olostansa ja karkaami- 
sestansa kirjoitamme tähän, hänen oman juttelunsa mukaan seuraavasti: Mikon vankeuden 
aika Nertsinskissä oli 3 ajastaikaa. Samana päivänä kun hän raudoista päästettiin karkasi 
hän yhdessä kolmen ryssän vangin kanssa. Walta teitä ei arwattu kulkea, mutta kun umpi- 
teitä. Puutteita ja vaivoja oli yllin kyllin kärsittävänä. Tungusilaisten piirissä oliwat he 4 
vuorokautta syömättä, eiwätkä saaneet muuta nautittavaa kuin vettä. Wähän matkan 
päässä näkivät he myllyn, jossa luulivat saavansa hyvinkin elon ainetta, mutta se oli tyhjä. 
Paremman puutteesta kokosivat he jauhon tomua, sekoittivat sitä veteen ja kokevat sillä 
kovaa nälkäänsä vähentää. Baikal järven poikki menivät he lautalla, jonka hirsistä sitä 
vasten kokoon supaisivat. Krasnojarskin paikoille asti kulkivat he yhdessä; siinä erosi 
Mikko kumppaneistansa ja rupesi yksin pötkimään kotoa päin. Tartarien ja Kirgisien piirin 
läpitse kulkiessaan tuli Mikkokin omilla kootuilla elon aineillansa; sillä hän tiesi niiltä ei 
mitään apua heruman. Permin paikkakunnalle ehdittyänsä ottivat kasakat hänen kiinni 
viimeis heinäkuussa ja pitivät hänen samassa kaupungissa vankina 3 kuukautta. Heille sanoi 
hän olevansa Porista karannut merimies Johan Gustav Wikenberg. Kun sitte kirjoituksilla 
saatiin tietää, että Porista oli sen niminen mies karannut, lähetettiin Mikko Suomeen. Jalka- 
patikassa sai hän tämän matkan rohjata, paitsi Nischnei Novgorodista Pietariin, jonka 
välin hän sai herroiksi ajaa höyryhevosella rautateillä. Turun linnaan tultuansa lähetettiin 
hänet Poriin tutkittavaksi. Raastuvan oikeusto siellä tuomitsi hänen laivan palveluksesta 
karkaamisesta 12 päivän vankeuteen vedellä ja leivällä ja sotamieheksi kuudeksi vuotta. 
Tähän tuomioon ei hän tyytynyt, jonka tähden hän lähetettiin Turun linnaan, jossa hän 
viimeis lokakuun 17 päivänä tunnusti karanneensa kesäkuussa 1859. 24 

Taposta tuomittu Salomonmäki karkotettiin Siperiaan v. 1856. Aleksandrovskin 
viinapolttimolle hän tuli 29. 11. 1857 ja pakeni sieltä 25. 3. 1861. 25 

Kuvauksesta ilmenee, että suomalaiset käyttivät hyväkseen kansallisuuttaan ja sitä, 
etteivät viranomaiset tunteneet Suomen oloja. Väärillä nimillä ja sepittämillään 
tarinoilla karkurit saivat viranomaiset epävarmoiksi, eikä näillä ollut muuta mahdol- 
lisuutta kuin lähettää heidät Suomeen identifioitaviksi. Vastaavia tapauksia oli pak- 
kotyöstä paenneiden kohdalla kuusi ja siirtoloista paenneiden kohdalla seitsemän. 
Salomonmäelle karkumatka oli sikäli onnekas, että se muutti hänen kohtalonsa. 
Karkumatkalla hänen terveytensä oli niin heikentynyt, ettei häntä enää lähetetty 
Siperiaan, ja rangaistus muutettiin elinkautiseksi vankeudeksi. Vankilassa hän vähi- 
tellen tervehtyi, ja jo vuonna 1869 hän pyysi päästä Siperiaan siirtolaiseksi. Senaatin 
oikeusosasto hylkäsi kuitenkin anomuksen. Pari vuotta myöhemmin Salomonmäki 
yritti menestyksellisesti uudelleen, ja hänen luovutettiin Viipurissa venäläisille Sipe- 
riaan kuljettamista varten 1./13.19. 18 71. 26 

Siperiasta paenneiden vangitseminen ja palauttaminen olivat tietysti poliisin ja 
vankilaviranomaisten tehtäviä, mutta myös hallinnon ylimmällä tasolla kiinnitettiin 
asiaan huomiota. Kun Suometar 6. 10. 1865 ja Helsingfors Dagblad päivää myöhem- 

min julkaisivat uutisen Ilmajoelta karkotetun Gabriel Huikun Venäjällä tapahtu- 
neesta pidättämisestä ja Suomeen tuomisesta, kenraalikuvernööri Rokassovski tie- 
dusteli 2./14. 10. 1865 Vaasan läänin kuvernööriltä K. G. Wredeltä, oliko tällä 
enemmän tietoa Siperiasta karanneista suomalaisista. Vastauksessaan Wrede ilmoitti, 
että vuoteen 1848 mennessä vain yksi karkotettu oli onnistunut pakenemaan Suo- 
meen saakka. Hän oli Elias Nopola, joka oli päässyt pakenemaan kotiinsa Saarijärven 
pitäjään. Hänen jälkeensä olivat karkaamiset yleistyneet. Karkurit oli yleensä saatu 
kiinni Venäjällä. Siellä he olivat ilmoittaneet väärän nimen, heidät oli tuotu Suomeen 
ja lähetetty tunnistamisen jälkeen takaisin karkotuspaikkaan. 27 

Tiedustelu näyttää liittyneen kenraalikuvernöörin normaaliin Suomen tapahtu- 
mien seuraamiseen. Vastaus tyydytti Rokassovskin informaatiotarpeen, eikä asian 
johdosta ryhdytty enempiin toimiin. 

Todellinen varnak oli kuuluisa "Pukkilan Jaska" Taposta tuomitun talollisenpo- 
jan Jaakko Jaakonpoika Pukkilan matka Siperiaan alkoi 26. 1./7. 2. 1853. Muutamaa 
vuotta myöhemmin Kauhavalle ilmestyi laukkuryssä, joka oleskeli Pukkilan talon 
lähettyvillä. Kylällä ruvettiin ennen pitkään puhumaan karkurista, ja viranomaiset 
puuttuivat asiaan. Selvisi, että laukkuryssä oli Siperiasta paennut Jaakko Pukkila. 
Hänet pidätettiin ja luovutettiin Venäjän viranomaisille Viipurissa 3./15. 8. 1857. 
Perimätietona tunnetaan Kauhavalla laulu, jota Jaskan väitetään karkumatkalla olles- 
saan laulaneen. Se kuului näin: 

"Pukkilan Jaska se sanoo, jotta: 

Raha se oli, joka auttoo, 
jottei mua kuljetettu 
sialta Poscnian kautta." 

Ilmeisesti Jaska oli käyttänyt lahjuksia päästäkseen takaisin Suomeen. Perimätiedon 
mukaan hän pääsi vielä uudelleen karkuun ja meni siirtolaisena Amerikkaan, jossa 
hänen tiedettiin kuolleen. 28 

Pukkilan uudesta paosta ei ole asiakirjatietoja, eikä perimätieto myöskään selvitä, 
miten ja milloin Jaska olisi Amerikkaan päässyt. Amerikkaan siirtyminen liittyy 
muihinkin tarinoihin, jotka koskevat karkotettuja. Kuoreveteläinen talollisenpoika 
Johannes Heikinpoika Mattila eli "Hallin Janne” karkotettiin ryöstömurhasta tuo- 
mittuna Siperiaan v. 1869. Hänestä on kerrottu, että paettuaan Siperiasta Suomeen 
hän olisi muuttanut siirtolaiseksi Amerikkaan. Tarinan mukaan hän syyllistyi Dulut- 
hissa postinryöstöön ja murhaan, joutui kiinni ja hirtettiin. 29 On ilmeistä, että joku 
suomalainen siirtolainen oli rikokseen syyllinen, ja kun rikos muistutti Jannen 
Suomessa tekemää, siirtolaiset yhdistivät sen häneen. Janne ja hänen tarinansa olivat 
Duluthin siirtolaisille varmasti tuttuja. Duluthin postiryöstäjän ja Hallin Jannen 
identifiointi jää kuitenkin lähteiden aukollisuuden vuoksi epävarmaksi. On pieni 
mutta epätodennäköinen mahdollisuus, että Duluthissa hirtetty mies olisi todella 
ollut Johannes Heikinpoika Mattila. Venäjällä liikkui monia tarinoita, joiden mukaan 
siperian-karkurit olisivat päässeet Amerikkaan, mutta Tsehov piti niitä epätodenmu- 
kaisina. 30 Täysin turvassa eivät karkurit olleet Amerikassakaan, sillä Venäjä solmi v. 
1877 USA:n kanssa rikollisten vastavuoroista luovuttamista koskevan sopimuksen. 

Kanadaa koskeva sopimus tuli voimaan jo v. 1866, jolloin Venäjä teki vastaavan 
sopimuksen Englannin kanssa. 31 

Samantapainen kohtalo kuin Pukkilan Jaskalla oli hollolalaisella tarkka-ampujalla 
Kaarlo Antinpoika Raskilla. Ryöstömurhasta tuomittuna hänet lähetettiin Siperiaan 
v. 1859. Keväällä 1863 hän karkasi Nertsinskistä, kulki jalkaisin läpi Siperian ja 
Euroopan puoleisen Venäjän ja tuli Suomeen Laatokan pohjoispuolitse kesäkuussa 
1865. Oltuaan aluksi töissä Kuopion läänissä hän palasi kotiseudulleen, jossa joutui 
kiinni 27. 10. 1865. Raskin karkumatka onnistui sikäli, että häntä ei enää lähetetty 
Siperiaan. Hänen terveytensä todettiin niin kehnoksi, etteivät vankilaviranomaiset 
uskoneet hänen kestävän kuljetusta. Siksi tuomio muutettiin Suomessa kärsittäväksi 
elinkautiseksi vankeudeksi. Vuonna 1869 Rask anoi pääsyä siirtolaiseksi Siperiaan, 
mutta anomukseen ei suostuttu. 32 

Kotiseudullaan kiinni joutuneiden kohtalon halusi välttää Ylihärmän lukkarin 
poika Juha Flink. Veljensä murhasta hänet tuomittiin kuolemaan ja luovutettiin 11./ 
27. 5. 1866 Venäjän viranomaisille Siperiaan vietäväksi. Hän onnistui pakenemaan, 
mutta ei jäänyt Ylihärmään, vaan siellä käytyään jatkoi matkaa Oravaisiin, josta pääsi 
purjeveneellä Ruotsiin. Siellä hän sortui rikoksiin, joutui kiinni, ja hänet palautettiin 
Suomeen. Uudelleen hänet luovutettiin Venäjän viranomaisille 3./15. 4. 1873. 33 

Flinkin tapaus panee otaksumaan, että jotkut Siperiasta karanneet olisivat voineet 
jälkiä jättämättä päästä Ruotsiin, jossa he olisivat aloittaneet uuden elämän. Karkuri 
ei tosin ollut täysin turvassa Ruotsissakaan, sillä Venäjän ja Ruotsin välillä solmittiin 
15./27. 12. 1860 kulkurien, kerjäläisten ja rikollisten vastavuoroista luovuttamista 
koskeva sopimus. 34 

Siperiasta pakeni myös Suomen historian kuuluisin murhamies Matti Haapoja. 
Anomuksensa perusteella hänet karkotettiin siirtolaiseksi, ja matka Siperiaan alkoi 
13./25. 2. 1881. 35 Haapojan Siperiassa-olosta ei ole käytettävissä arkistolähteitä. 
Kertoessaan elämästään Matilda Wredelle Haapoja valehteli katumusta teeskennel- 
len. 36 Luotettavampia ovat katekeetta Lindholmin kirjeissään antamat tiedot. Niiden 
mukaan Haapoja tuli Om-siirtolaan v. 1881. Sieltä viranomaiset karkottivat hänet 
pian Itä-Siperiaan, koska hänen epäiltiin syyllistyneen murhaan. Haapoja kävi tämän 
jälkeen Verhne Sujetukissa ja työskenteli Altain kullanhuuhtomoissa useita vuosia. 
Vuonna 1888 hän osallistui Verhne Sujetukin kirkon rakentamiseen. Silloin hän 
käyttäytyi hyvin eikä juopotellut, mutta pelasi innokkaasti korttia. Vuonna 1889 
murhasi ja ryösti Viitasaarelta kotoisin oleva Matti Kuivala virolaisen Rugis-nimisen 
kapakoitsijan ja vei häneltä 500 ruplaa. Ilmeisesti Haapojalla oli osuutta asiaan, sillä 
molemmat katosivat paikkakunnalta. Seuraavan kerran oli Haapoja ja Kuivala, josta 
käytettiin nimitystä "rikas Matti”, nähty Minusinskissa, josta he olivat menneet 
Abakaniin. Sieltä he olivat kulkeneet länteen ja tulleet Tomskiin, jossa olivat 
työskennelleet suomalaisen puusepän Välimäen verstaassa. Välimäki oli lainannut 
Haapojalle 100 ruplaa. Pian tämän jälkeen kumppanukset olivat kadonneet ja 
Kuivala oli löydetty tapettuna kaupungin ulkopuolelta. Vuonna 1890 Haapoja 
tavattiin jälleen Altain huuhtomoilta läheltä Kuznetskin kaupunkia. Heinäkuussa 
hän oli lähtenut sieltä Gustaf Sepp -nimisen virolaisen kanssa Verhne Sujetukiin. 
Virolaisella tiedettiin olleen mukanaan naula kultaa ja 100 ruplaa rahaa. Tämän 

jälkeen kukaan ei ollut kuullut Seppistä. Lindholm arveli Haapojan murhanneen ja 
ryöstäneen kumppaninsa. 37 Samanlaisia tietoja kuin Lindholmilla oli Johannes Gra- 
nöllä. Niiden mukaan Haapoja asui yhdessä Gabriel Sutkin kanssa Minusinskin 
piirikunnassa v. 1886 ja vietti normaalia elämää. Sutki kuitenkin oli sanonut, ettei 
Haapojasta enää miestä tule. Oleskellessaan Tomskissa v. 1890 Granö kertoi kuul- 
leensa Haapojan uusimmista tekosista. Tomskissa myös kerrottiin, että Haapoja 
pyrki pakenemaan Amerikkaan. 38 

Pakomatkallaan Haapoja tuli v. 1890 Suomeen ja murhasi 8. 10. Helsingissä 
prostituoidun Maria Jemina Kustaantyttären. Seuraavana päivänä hänet saatiin kiinni 
Porvoossa. 39 

Ennen Suomeen-tuloaan Haapoja kierteli melko pitkään Siperiassa. Tällainen 
kuljeskelu oli tyypillistä siirtolaisiksi karkotetuille, mutta siihen ei aina liittynyt 
Haapojan rikosten kaltaisia tekoja. Haapojasta voidaan aiheellisesti käyttää nimitystä 
varnak, sillä jo Suomessa hän oli paennut useita kertoja ja tuli Siperiasta Suomeen 
omin keinoin. Hän sai myös jäädä kotimaahan, koska karkottaminen oli lopetettu. 
Haapoja teki itsemurhan Kakolassa 8. 1. 1895. 40 

Suomalaisiin karkureihin sovellettiin keisarikunnan yleistä lainsäädäntöä, ja viran- 
omaisten raporteista ilmenee, että suomalaisia mm. leimattiin. Tämä oli rangaistus, 
jota Suomen laki ei tuntenut. Se liittyi Venäjän lainsäädännön epäinhimillisyyksiin, 
joita 1800-luvun alussa olivat lisäksi jäsenten silpomiset. Näistä seikoista Calonius oli 
maininnut lausunnossaan. 41 

Suomalaiset olivat karkotettujen pieni vähemmistö, ja vastaavasti kaikista karku- 
reista suomalaisia oli hyvin vähän. Kokonaisuuden kannalta heidän merkityksestä oli 
lähes olematon. Suomessa taas Siperiasta karannut oli sensaatio, josta kirjoitettiin 
lehdissä. Karkurit toivat tietoa Siperiasta ja vaikuttivat siihen, kuinka suhtauduttiin 
karkotukseen rangaistuksena. He aiheuttivat myös sen, että vankien ja suuren 
yleisön keskuuteen levisi käsitys Siperian-rangaistuksen helppoudesta. Karkotusten 
alussa sitä oli pidetty kauheana kohtalona, jota verrattiin iankaikkiseen kadotukseen. 
Viisikymmentä vuotta myöhemmin se arvioitiin helpommaksi rangaistukseksi kuin 
vankilassa istuminen. Tämän sai tietää mm. Matilda Wrede työssään vankien parissa. 
Pietarissa Krestin vankilassa hän tapasi kerran Siperiaan lähetettävän suomalaisen, 
joka oli saanut muutetuksi vankilatuomion karkotukseksi. Wreden kysyessä, miksi 
vanki halusi päästä Siperiaan, tämä vastasi: "Katsokaahan neiti hyvä, Kakolasta ei voi 
paeta, mutta Siperiasta voi." 42 

VII KARKOTUSTEN LAKKAUTTAMINEN 


1. Asian käsittely Tammikuun valiokunnassa 

Karkotusasetus oli annettu ilman säätyjen suostumusta. Kun valtiopäiviä ei vuo- 
den 1809 jälkeen kutsuttu koolle, ei säädyille jäänyt mahdollisuutta vaikuttaa asiaan 
millään tavoin. Vasta liberaalisemman suuntauksen päästyä valtaan Suomen yhteis- 
kunnallisissa oloissa tuli Siperiaan karkottaminen viralliseen käsittelyyn. Tässä - niin 
kuin monessa muussakin - oli aloitteentekijänä J. V. Snellman. Vuonna 1860 hän 
kirjoitti Litteraturbladiin artikkelin ”Om möjligheten af förbrytares koloniserande 
inom landet” Luotuaan katsauksen Suomen vankilaoloihin ja karkotukseen yleisenä 
rangaistusmuotona hän esitti, että Siperian asemesta karkotuspaikkana olisi jokin 
oman maan alue: 

"Meidän on kysyttävä eikö Suomen erämaiden viljely olisi yhtä siunauksellista ja 
ihmiskuntaa hyödyttävää kuin Siperian erämaiden viljely .” 1 

Snellmanilla ei sinänsä ollut mitään karkotuksia vastaan. Hän vain halusi, että 
karkotetut tekisivät työtä kotimaansa hyväksi. Tämä ajatus muistuttaa Speranskin 
periaatetta, jonka mukaan Siperiaan tuomitut työskentelevät koko valtakunnan 
hyväksi. 

Valtiollisen ja yhteiskunnallisen elämän ensimmäisenä uudistusvaiheena oli, että 
vuoden 1862 tammikuussa kutsuttiin koolle vaaleilla valittu komitea, jota varten 
senaatti laati ehdotuksen 52 käsiteltävästä asiasta. Kahdentenakymmenentenä koh- 
tana oli rikoslain uudistaminen. Senaatin käsittelyssä 4. 5. 1861 tähän vaikutti 
keskeisesti senaattori J. E. Bergbom. Hänen mukaansa rikoslakia olisi kauttaaltaan 
uudistettava ja lievennettävä. Hän esitti mm., että kuolemanrangaistus poistettaisiin 
kaikissa muissa tapauksissa, paitsi milloin rikos oli kohdistunut 

"kokonaisuuden pysyvyyteen, valtion rauhaan, valtaistuimen turvallisuuteen ja Majes- 
teetin pyhyyteen”. 


Kaikki laissa mainitut kuolemanrangaistuksen kovennukset oli lakkautettava. 
Siperiaan-karkotus oli poistettava, koska se ei ollut laillisella pohjalla. Muut senaat- 
torit tarkastelivat rikoslain reformia vuoden 1734 lain pohjalta ja totesivat uudistuk- 
sia kaivattavan. He eivät kuitenkaan olleet valmiita yhtymään Bergomin yksityiskoh- 
taisiin ehdotuksiin. 2 

Blomstedt ! n mukaan Bergbom pyrki kuolemanrangaistuksen kohdalla vuodesta 
1826 vallinneen tilan laillistamiseen. Bergbom olisi siis vain halunnut asian säätyjen 
käsiteltäväksi. Toisaalta Blomstedt ei kiellä, että Bergbom mahdollisesti olisi pyrki- 
nyt perustuslailliseen kannanottoon. Tähän viittaa väite, jonka mukaan karkotus ei 
ollut laillisella pohjalla. Bergbom oli koulutukseltaan juristi, ja hän oli tullut oikeus- 
osaston jäseneksi v. 1851. Hän oli myös perehtynyt vankeinhoitoon toimiessaan 1840- 

luvulla Viipurin työ- ja ojennuslaitoksen ja Kylliälän kasvatuslaitoksen johtokunnan 
jäsenenä. Hänellä oli lisäksi kokemusta rikosoikeudellisesta uudistustyöstä, sillä 
1850-luvulla hän oli ollut uudistamassa vuoden 1798 sota-artiklojen määräyksiä. 3 

Varsinaisessa Tammikuun valiokunnassa rikoslain uudistusta käsiteltiin 29. ja 
30. 1. 1862. Keskustelun avasi prof. F. L. Schauman, joka yhtyi täysin Bergbomin 
esittämiin näkökohtiin. Paroni C. J. Carpelan katsoi välttämättömäksi kuolemanran- 
gaistuksen hallitsijaa vastaan tehdystä rikoksesta ja murhasta. Siperiaan-karkotusta 
hän piti kehnona rangaistuksena, sillä se oli menettänyt aiemman tehonsa, kun jotkut 
olivat päässeet karkaamaan takaisin Suomeen. Oli myös levinnyt käsityksiä, joiden 
mukaan Siperia oli parempi maa kuin Suomi. Siksi jotkut jopa toivoivat pääsevänsä 
karkotetuiksi. Rikoslakia ei tulisi rangaistusten osalta liiaksi lieventää, sillä siitä olisi 
tuhoisat seuraukset kuten oli havaittu Ruotsissa ja Ranskassa. Rovasti C. R. Forsman 
yhtyi Carpelaniin. Tuomiorovasti T. T. Renvallkin vastusti Siperiaan karkottamista 
lähinnä siksi, että karkotetut eivät olleet kotimaan viranomaisten alaisia ja että 
Venäjän viranomaiset saivat kohdella heitä, miten halusivat. Renvallin mielestä 
kaulan katkaiseminen pahalta rikolliselta olisi mielekkäämpää kuin Siperiaan karkot- 
taminen. Hänenkin mukaansa koko rikoslaki oli uudistettava. Raatimies C. A. 
Öhrnberg oli samaa mieltä kuin Forsman ja Renvall. Siperian-rangaistuksen poista- 
mista hän perusteli esimerkillä. Viaporissa oli kaksi elinkautista vankia surmannut 
erään aliupseerin päästäkseen Siperiaan. Varatuomari Adolf Törngrenin mielestä 
Siperian-rangaistuksesta oli luovuttava sen perustuslainvastaisuuden vuoksi. Talon- 
poikien edustaja Heikki Jaatinen yhtyi edellisiin puheenvuoroihin. Rovasti J. F. 
Bergh vetosi Vanhaan ja Uuteen testamenttiin perustellessaan kuolemanrangaistuk- 
sen tarpeellisuutta. Siperian-rangaistus oli hänen mukaansa aivan toinen asia, ja sitä 
voitiin soveltaa muihin raskaisiin rikoksiin. Pormestari A. Juselius kannatti rikoslain 
uusimista ja oli sitä mieltä, että Siperian-rangaistus oli perustuslain vastaisena kumot- 
tava. Kreivi C. M. Creutz vastusti Siperiaan-karkotusta, koska se ei ollut omiaan 
pelottamaan rikollisia vaan vaikutti päinvastoin. Toisena karkotuksien haittana hän 
näki niiden lainvastaisuuden. - Lopulta valiokunta äänesti siitä millainen ehdotus 
asiasta tehtäisiin tuleville valtiopäiville. Kaikki olivat karkotuksen poistamisen kan- 
nalla. Kuolemanrangaistuksen puolesta äänesti 28 ja sitä vastaan 20 valiokunnan 
jäsentä. 4 

Siperiaan-karkotus tuli valiokunnan tarkasteluun rikoslain käsittelyn yhteydessä, 
ja siksi laillisuus oli tärkeä näkökohta. Juristit Törngren ja Juselius pitivät karkotusta 
selvästi perustuslain vastaisena. Valiokunnan enemmistö vastusti karkottamista kui- 
tenkin vankeinhoidollisista syistä. Koska karkotus oli menettänyt pelotustehonsa, 
tuli se tarkoituksensa menettäneenä lakkauttaa. Siperiaan joutuneiden oloista oli 
huolestunut vain tuomiorovasti Renvall. Asiaa tarkasteltiin myös puhtaasti suoma- 
laisesta näkökulmasta. Yhdessäkään puheenvuorossa ei viitattu siihen, mitä mieltä 
hallitsija ja Venäjän viranomaiset asiasta olisivat. 

2. Senaatin asenne karkotukseen 


Tammikuun valiokunta oli pelkästään neuvoa-antava elin. Niinpä senaatti saattoi 
jättää sen ehdotukset huomiotta. Kun karkottaminen tuli rikoslain käsittelyn yhtey- 
dessä esille, todettiin, ettei senaatti voinut hyväksyä Siperiaan karkottamisen lopetta- 
mista, koska ei ollut sopivaa lausua mitään tavasta, jolla keisari tahtoi käyttää hänelle 
laissa myönnettyä armahdusoikeutta. Senaatti ei myöskään halunnut ehdottaa karko- 
tuksia koskevan esityksen jättämistä säädyille, joskin se päätti kiinnittää hallitsijan 
huomion valiokunnan ehdotukseen. Ainoastaan senaattori Bergbom kannatti karko- 
tusten lopettamista. Koko senaatti oli muuten rikoslain uusimisen kannalla. 3 * 5 

Senaatin kanta oli tiukan konservatiivinen, sillä armonosoitus oli perustuslain 
hallitsijalle suoma oikeus. Lisäksi senaatin asennoituminen osoittaa poliittista varo- 
vaisuutta ja alamaista kunnioitusta keisaria kohtaan. Joutuessaan jatkuvasti tekemi- 
siin venäläisten virkamiesten kanssa ja perehtymään heidän asenteisiinsa senaattorit 
ymmärsivät, mikä pietarilaisen käsityksen mukaan kuului keisarille. Vallalla oli vielä 
Nikokin ajalta periytyvä auktoritatiivinen hallitsija-alamainen -suhde. Liberaalinen 
kausi oli tosin alkanut, mutta se ei ollut vielä tavoittanut muita senaattoreita kuin 
Bergbomin. 

Toisaalta senaatin asenteeseen vaikutti rikoslain uudistuksen keskeneräisyys. Pian 
ilmeni, ettei senaatti yksinään kyennyt valmistamaan kaikkia asioita valtiopäiville, 
jotka kokoontuisivat syksyllä 1863. Valmistelutyön nopeuttamiseksi perustettiin 
senaattorien johtamia alakomiteoita, ja rikosoikeutta koskevat kysymykset tulivat 
Bergbomin johtaman ryhmän käsiteltäviksi. Hänen lisäkseen siihen kuuluivat prof. 
Gustaf Ehrström, hovioikeudenasessori J. D. Dahl, kihlakunnantuomari Constantin 
Leopold ja yliopistonsihteeri Adolf Grotenfelt. Näin karkotuskysymys siirtyi rikos- 
lain uudistamisen yhteydessä ammattijuristeille. 6 


3. Juristien suhtautuminen Siperian-rangaistukseen 

Suomen oikeustieteellinen tutkimus kehittyi ja vilkastui ripeästi 1800-luvun puoli- 

välissä erityisesti J. Ph. Paimenin ansiosta, joka pyrki määrätietoisesti edistämään 

sitä. Aleksanteri II :n valtaantulosta alkanut liberaalinen henkinen ilmapiiri ja poliitti- 

sen elämän vilkastuminen antoivat tutkimukselle hyvän pohjan. Yliopistossa kasvoi- 

kin nuorten tutkijoiden joukko, joka eri virkoihin pätevöityessään julkaisi väitöskir- 
joja ja muita tutkimuksia monilta aloilta. 7 Vuonna 1861 dosentti Robert Lagus alkoi 
julkaista aikakauskirjaa Juridiskt Album, jonka sisällön hän kirjoitti pääasiassa itse. 
Yksi hänen artikkeleistaan oli nimeltään ”Sibirie-straffets historie” Kyseessä ei ollut 
tutkimus, vaan Siperian-rangaistuksen syntyyn liittyvien asiakirjojen kopiointi ja 
julkaiseminen. Artikkelissaan hän mainitseekin halunneensa valaista lainsäädännölli- 
siä seikkoja asiassa, joka tulee säätyjen lopulliseen käsittelyyn. 8 Kysymyksen ratkai- 
sua hän ei ehtinyt nähdä, sillä hän sairastui keuhkotautiin ja kuoli 35-vuotiaana v. 
1863 Ranskassa, jonne oli mennyt terveyttään hoitamaan. 

Nuoret reformistiset juristit perustivat jo 1850-luvulla oman yhdistyksen - Juri- 
diska Föreningen i Finland - mutta vasta v. 1862 sen säännöt hyväksyttiin ja se aloitti 
virallisen toimintansa. Kotipaikkana oli Helsinki, mutta yhdistyksellä oli alaosastot 
Turussa, Vaasassa ja Viipurissa - siis eri hovioikeuksien sijaintipaikkakunnilla. 
Toukokuussa 1862 se oli sopinut vuoden keskustelukysymyksistä, ja yhtenä aiheena 
oli Siperiaan-karkotus. 

Yhdistyksen jäsenille esitettiin seuraavat kysymykset: 

1) Pitääkö Siperiaan-karkotus sisällyttää Suomen rikoslakii 

2) Mikäli kysymykseen vastataan kielteisesti, voidaanko tätä rangaistusta muuttaa niin, 
että karkotuspaikkana on jokin Suomen syrjäseudulle perustettava siirtola? 

Kysymyksenasettelu oli enemmän lainsäädännöllinen kuin vankeinhoidollinen. 
Toisessa kysymyksessä oli otettu huomioon Snellmanin tekemä ehdotus. Yhdistyk- 
sen Helsingin osaston kokouksessa asian käsittely sai kuitenkin vankeinhoidolleen 
luonteen Adolf Grotenfeltin perusteellisen alustuksen takia. Hän kertoi Holtzendor- 
fiin viitaten, kuinka karkotusta oli käytetty antiikin maailmassa, Englannissa ja 
Ranskassa. Niissä se kuului ankarimpiin rangaistuksiin, ja sitä kovempi oli vain 
kuolemantuomio. Karkotuksella oli ollut seuraavat kolme tavoitetta: 

1) Siirtämällä karkotetut kaukaisille seuduille vapautettiin yhteiskunta levottomista ainek- 
sista. 

2) Tarjottiin karkotetuille mahdollisuus uuteen, parempaan elämään. 

3) Katsottiin olevan mahdollista liittää uusia alueita emämaahan karkotusten avulla. 

Grotenfeltin mukaan karkotusta voitiin muita rangaistuksia paremmin käyttää 
vankien uudelleen kasvattamiseen. Tämä kuitenkin edellytti valtiolta vankeinhoidol- 
lisia, sosiaalisia ja taloudellisia toimia. Suomesta Siperiaan karkottamiseen liittyi 
useita arveluttavia piirteitä. Ensinnäkin jo kuljetuksen ja vankien käsittelyn karko- 
tuspaikassa hoitivat vieraat viranomaiset, mikä oli vastoin Suomen kansan oikeuskä- 
sityksiä. Siperiaan-karkotukset eivät olleet verrattavissa Ranskan ja Englannin suo- 
rittamiin siirtomaakarkotuksiin. Suomessa olisi mahdollista tuomita rikollisia syrjä- 
seudulla sijaitsevaan rangaistussiirtolaan, mutta parempi vaihtoehto olisi, että raken- 
nettaisiin kunnolliset rangaistuslaitokset ja samalla huolehdittaisiin vankien koulu- 
tuksesta ja siveellisen tason kohottamisesta. 

Omasta tahdostaan Siperiaan menneitä Grotenfelt käsitteli erikseen. Käytettävissä 
olleiden tietojen mukaan he olivat asettuneet Jenisein kuvernementin Minusinskin 
piirikunnan Verhne Sujetukin kylään, jossa v. 1861 oli 97 taloa ja useita satoja 
asukkaita. Kun kotimaassa oli riittävästi työpaikkoja viljelemättömillä seuduilla, 
voisi vastaava siirtolaisuus tulla kysymykseen täälläkin, kuten Litteraturbladissa oli 
ehdotettu. Tällainen siirtolaisuus olisi vain tehtävä taloudellisesti houkuttelevaksi. 
Lopulta Grotenfelt ehdotti, että varsinaiset rikolliset karkotettaisiin Siperiaan, mikäli 
sieltä annettaisiin tätä varten maa-alue Suomen hallintaan. Toisena vaihtoehtona 
olisi, että rikolliset pidettäisiin kotimaassa pakkotyössä tietyt vuodet, ja jos he 
varsinaisena rangaistusaikana ja sitä seuraavana koeaikana käyttäytyisivät hyvin, he 
pääsisivät halutessaan siirtolaisiksi Minusinskin piirikuntaan. 

Grotenfelt ei siis vastannut yhdistyksen ensimmäiseen kysymykseen. Muut asian 
käsittelyyn osallistuneet ottivat siihen kielteisen kannan. Heidän perustelunaan oli 
se, että karkotetut olivat vieraan vallan alaisia, jolloin heitä ei voitu valvoa. Groten- 
feltin näkökohtiin kokous yhtyi varauksellisesti. Siperiaan perustettavaa Suomen 
omaa vankisiirtolaa pidettiin näet taloudellisesti liian kalliina. 

Yhdistyksen Turun osastossa hovioikeudenasessori O. F. Granfelt esitti asiasta 
muistion. Hän ei katsonut olevan esteitä rangaistuksen täydelliselle poistamiselle, 
vaikka asia riippuikin viime kädessä keisarista. Oli toisaalta mahdollista tuomita 
rikolliset työhön omaan maahan, esim. kaivoksiin tai soille. Suurimmaksi syyksi 
Siperian-rangaistuksen sopimattomuuteen Granfelt arvioi sen, etteivät Suomen vi- 
ranomaiset voineet valvoa sitä. - Keskustelussakin todettiin, että karkotus on 
sopimaton, koska se ei kuulunut Suomen lakiin ja koska Suomen viranomaisilla ei 
ollut mahdollisuutta valvoa, kuinka karkotettuja kohdeltiin moraalisesti ja fyysisesti. 
Mitä tuli kotimaahan karkottamiseen, suhtautui osaston enemmistö siihenkin kieltei- 
sesti. 

Myös yhdistyksen Vaasan osasto vastusti karkotusta sillä perusteella, etteivät 
karkotetut olleet Suomen viranomaisten alaisuudessa. Kotimaahan tapahtuvalla kar- 
kotuksella taas ei olisi vastaavanlaista rankaisuvaikutusta, ja siksi osasto katsoi sen 
hyödyttömäksi. 

Yhdistyksen Viipurin osasto otti sen kannan, ettei pitäisi karkottaa Siperiaan sen 
paremmin kuin kotimaahankaan. 9 

Puheenvuoroista ilmenee, että parhaiten asiaan oli perehtynyt Bergbomin alako- 
mitean jäsen Grotenfelt. Hän ei suhtautunut karkottamiseen kielteisesti, vaan piti sitä 
yhtenä vankeinhoitomuotona. Hän halusi kuitenkin taata karkotetuille hyvän huo- 
lenpidon, ja kun tämän pystyisivät järjestämään vain suomalaiset viranomaiset, hän 
ehdotti Suomen hallintoon omaa aluetta Siperiasta. Ehdotus oli siis vankeinhoidolli- 
nen, ei kolonialistinen. Lausutuilla mielipiteillä ei tässä vaiheessa kuitenkaan ollut 
vaikutusta. Senaatti oli näet aiemmin päättänyt, että rikoslain uudistamista koske- 
vaan Bergbomin alakomitean ehdotukseen ei tule sellaista esitystä, että Siperian- 
karkotukset lopetettaisiin. Rangaistusjärjestelmää kylläkin ehdotettiin kauttaaltaan 
lievennettäväksi. 

Kun ehdotusta käsiteltiin valtiopäivillä v. 1863 — 1864, karkotus tuli esille kuole- 
manrangaistuksen käsittelyn yhteydessä. Kanneviskaali C. F. Munck nimittäin mai- 
nitsi, että kuolemanrangaistuksen poistaminen merkitsi Siperiaan-karkotuksen lop- 
pua ja että karkotusta oli vastustettava sekä perustuslaillisilla että oikeudenmukai- 
suussyillä. 10 Myöskään tätä kautta ei tullut muutosta Siperiaan-karkotukseen, sillä 
kuolemanrangaistusta ei poistettu ja rikoslain uudistuksen toteuttaminen kytkettiin 
vankilareformiin. 11 

4. Suomen vankiloiden olosuhteet 


Yhtenä akuuttina syynä Siperiaan-karkotukseen oli pidetty Suomen vankiloiden 
ahtautta ja huonoa kuntoa. Jo karkottamista suunniteltaessa oli kiinnitetty huomiota 
vankiloiden parantamisen tarpeellisuuteen. Kun karkotukset tietysti vähensivät jon- 
kin verran tilanahtautta kotimaisissa rangaistuslaitoksissa, niissä ei tehty pitkään 
aikaan varsinaisia uudistuksia. 

Amerikassa ja Keski-Euroopassa kiinnitettiin 1800-luvun alussa yleistä huomiota 
vankeinhoitoon. Yhdysvalloissa kehitettiin sellijärjestelmä, jonka tavoitteena oli 
eristämisen avulla saada vangissa aikaan siveellinen muutos. Sellijärjestelmä tuli sitten 
Englantiin, josta se levisi mannermaalle. Uudella systeemillä oli puoltajia ja vastusta- 
jia, ja siitä keskusteltiin vilkkaasti. Suomessa uuden järjestelmän ja siitä virinneen 
keskustelun havaitsivat ensimmäisinä nuoret juristit. Edellä mainittu Adolf Groten- 
felt teki vuosina 1857— 1858 pitkän opintomatkan tutustuen vankiloihin mm. Rans- 
kassa ja Englannissa. Tehdessään vertailuja kotimaan oloihin hän havaitsi Suomen 
vankiloiden kaipaavan perusteellista reformia. Gustaf Ehrström puolestaan julkaisi v. 
1859 väitöskirjan ”Om principien för fängelsestraffets ordnande”. Myöhemmin 
hänen mielenkiintonsa suuntautui enemmän rikosoikeuteen kuin vankeinhoitoon. 
Myös senaattori Bergbom oli kiinnostunut vankeinhoidosta. Vuonna 1862 hän kävi 
tutustumassa Ruotsin ja Saksan vankiloihin ja julkaisi kokemuksistaan kirjan. 12 

Vankilareformi oli yksi vuoden 1862 keskustelukysymyksistä lainopillisessa yhdis- 
tyksessä. Keskeisesti asiaan ottivat kantaa Grotenfelt ja Ehrström. Keskusteluissa 
todettiin vankilaolojen heikkous. Vankien yhdessäolo teki vankiloista rikolliskou- 
luja. Niin rakennusten kuin johto- ja vartijahenkilökunnankin taso oli alhainen. 
Uskonnon alkeita lukuun ottamatta ei vangeille annettu mitään opetusta. Monia 
uudistuksia voitaisiin ryhtyä toteuttamaan heti, mutta koska sellijärjestelmän raken- 
nuskustannukset olisivat suuret, siihen voitaisiin siirtyä vain vähitellen vuosien 
kuluessa. 13 

Kun vuosien 1863 — 1864 valtiopäivillä käsiteltiin rikoslain uudistusta, sen todettiin 
kytkeytyvän rangaistusjärjestelmän reformiin. Valtiopäivät asettivat rikoslakikomi- 
tean, jonka jäseniksi kutsuttiin Grotenfelt, Ehrström ja hovioikeudenasessori J. D. 
Dahl. Kahden ensiksi mainitun tehtäväksi annettiin tutustuminen maan vankiloiden 
tilaan ja reformin suunnittelu. Vuonna 1865 Grotenfelt, Ehrström ja lääninarkkitehti 
L. I. Lindqvist kävivät 56:ssa eri vankilassa ja matkustivat n. 4000 kilometriä, mikä 
sen ajan oloissa oli huomattava matka. Seuraavana vuonna he jättivät senaatille laajan, 
561 painosivua käsittävän perusteellisen kertomuksen. Sen ensimmäisessä osassa 
tehdään selkoa vankiloiden tilasta, ja toisessa osassa on vankiloiden väliaikaista 
uudistamista koskeva suunnitelma. Siinä oli ehdotukset vankeinhoitohallituksen ja 
vankiloiden ohjesäännöiksi ja vankiloiden hallinnoksi. Edelleen ehdotukset koskevat 
rakennusten korjaamista, sielunhoitoa, opetusta, työtä, kuria ja terveydenhoitoa. 
Lopuksi esitetään laskelmat kustannuksista, joiden arvellaan nousevan n. 400 000 
markkaan. 14 

Senaatti ryhtyi heti toteuttamaan ehdotettua uudistusohjelmaa. Lähtökohtana oli 
26. 10. 1866 annettu väliaikainen asetus vapausrangaistuksen täyttöönpanosta. V. 


1 1 Suomen vankeinhoidon historiaa 3 

1867 vankilaintarkastajaksi nimitetty Grotenfelt kehitti reformia edelleen, ja vanki- 
loiden rakentaminen pääsi vauhtiin, kun valtiopäivät v. 1872 myönsivät 200 000 
markkaa vuosittain viiden vuoden aikana vankiloiden uudistamiseen. Myöhemmin 
annettiin lisävaroja siinä määrin, että rakennustyöt saattoivat jatkua keskeytyksettä. 
Kun rakennusohjelma katsottiin v. 1892 pääosin toteutetuksi, oli rakennustöihin 
käytetty 7 665 377 markkaa. Tällöin vankiloissa oli enemmän vankipaikkoja kuin 
keskimäärin vankeja. Uuteen systeemiin kuului kolme lajia vapausrangaistuksia: 
kuritushuonerangaistus, vankeus ja aresti. Kuritushuoneiksi tulivat Turun ja 
Hämeenlinnan vankilat. Ensimmäinen selli vankila valmistui Hämeenlinnaan v. 1871. 
Pari vuotta myöhemmin alettiin rakentaa Turun kuritushuoneen yhteyteen kahta 
uutta, sellejä sisältävää siipirakennusta. Seuraavan vuosikymmenen loppuun men- 
nessä oli rakennettu sellivankilat kaikkien läänien pääkaupunkeihin. Vuonna 1888 
säädettiin, että Turun rangaistusvankilaan lähetetään kaikki miespuoliset rikolliset, 
jotka oli tuomittu elinajaksi tai yli viideksi vuodeksi kuritushuoneeseen. Lappeen- 
rannan työvankilaan joutuivat kaikki irtolaisuudesta tuomitut ja Hämeenlinnan 
kuritushuoneeseen kaikki kuritushuonerangaistukseen ja yleiseen työhön tuomitut 
naiset. Jo pari vuotta aikaisemmin oli annettu uusi kuritushuoneohjesääntö. Siinä 
kiinnitettiin huomiota vankien inhimilliseen kohteluun ja henkisten tarpeiden tyy- 
dyttämiseen. Samanaikaisesti lisättiin vankilavirkailijoiden määrää, ja parantamalla 
palkkausta sekä koulutusta kohotettiin henkilökunnan tasoa. 5 * * * * * * * * * 15 

Voidaan todeta Suomen kolmen vuosikymmenen kuluessa 1860-luvulta alkaen 
siirtyneen kansainväliset vaatimukset täyttävään vankilajärjestelmään. Samanaikai- 
sesti valmistui uusi rikoslaki. Oli päästy tilanteeseen, josta jo Porvoon valtiopäivillä 
oli ollut puhe: Suomi kykeni itse vastaamaan pahimmistakin rikollisistaan. 


5. Siperian-rangaistus ja Venäjän viranomaiset 

Edellä on selvitetty, kuinka Venäjällä yritettiin 1860-luvulla uudistaa karkotusjär- 

jestelmää. Reformi ei ollut mahdollinen ilman perusteellista, koko rangaistusjärjes- 

telmään ulottuvaa muutosta. Vuosisatojen ajan karkotus oli ollut rangaistusjärjestel- 

män keskeinen osa. Sen seurausta oli, ettei ollut kiinnitetty huomiota maan vankila- 

oloihin. Vankiloiden kehnous tunnustettiin jo 1800-luvun alussa, mutta vasta Alek- 

santeri II :n aikana ryhdyttiin suunnittelemaan uudistuksia. Sisäasiainministeriö kar- 

toitti 1860-luvun alussa valtakunnan vankilatilanteen pyytämällä kuvernööreiltä 

tiedot eri kuvernementtien rangaistuslaitoksista. Vuonna 1865 julkistetussa selvityk- 

sessä todettiin, että ainoastaan n. 20 % vankiloista oli joltisessakin kunnossa ja muut 
olivat täysin rappiolla. Uudistusta pidettiin välttämättömänä, ja ministeriö asetti 

rikosoikeuden professorin K. K. Grotin johtaman komitean pohtimaan asiaa. Se 
esitti v. 1877, että koko rangaistusjärjestelmä olisi saatettava yhteisen johdon alaisuu- 
teen ja että tavoitteena olisi luoda länsimaisten esikuvien tapainen, koko valtakunnan 
kattava järjestelmä. Vankilat jakaantuisivat keskusvankiloihin eli kuritushuoneisiin, 
tavallisiin vankiloihin, työtupiin sekä ojennus- ja kasvatuslaitoksiin. Karkotuksen 

todettiin olevan suurimmaksi osaksi sopimaton ja vanhanaikainen rangaistus. Se oli 
valtiolle erittäin kallis ja hyödyltään kyseenalainen. Ministeriö totesi, että koko 
rangaistusjärjestelmän uusiminen oli niin suuri ja monimutkainen tehtävä, ettei sitä 
voinut toteuttaa yhdellä keisarillisella asetuksella, vaan että uudistukset oli tehtävä 
vähitellen, tarpeen mukaisessa järjestyksessä. 16 Konkreettinen uudistustyö pääsi 
alkuun, kun 27. 2. 1879 perustettiin sisäasiainministeriön alaisuuteen vankilahal- 
litus. 17 

Tällä välin karkotusten aiheuttamat epäkohdat kärjistyivät Siperiassa. Karkotettuja 
tuli yhä lisää, ja kymmenillä tuhansilla karkureilla oli oma negatiivinen vaikutuk- 
sensa. Näiden vuoksi rikollisuus oli Siperiassa yleisempää kuin Euroopan puoleisella 
Venäjällä. Tiet olivat turvattomia, ja kerjääviä maankiertäjiä liikkui kaikkialla. Saa- 
dakseen korjausta näihin epäkohtiin Siperian kaupungit ja piirikuntien asukkaat 
pyysivät, että karkotuksia rajoitettaisiin. Ennen kuin näin voitiin menetellä, oli 
kuitenkin selvitettävä koko vallitseva tilanne, ja sisäasiainministeriö antoi sen vanki- 
lahallituksen tehtäväksi. Vankilahallitus pyysi tietoja paikallisista karkotusoloista ja 
siitä, mitä merkitystä Siperian-karkotuksella oli kuvernementeille. Vastausten 
mukaan karkotukset olivat vahingollisia valtakunnalle ja erityisesti Siperian asuk- 
kaille. Siksi ne olisi saatava loppumaan. Parhaiten tämä saataisiin aikaan rikoslakia ja 
rangaistusjärjestelmää kehittämällä. Olisi päästävä siihen, että jokainen valtakunnan 
osa vastaisi omista rikollisistaan. - Vankilahallitus esitti 28. 12. 1886 sisäasiainminis- 
teriölle muistion karkotusjärjestelmän senhetkisestä tilasta ja tarvittavista uudistuk- 
sista, joista tärkeimpiä olisivat seuraavat: 

1) Pakkosiirtolaiseksi karkottaminen lopetetaan, ja sen tilalle tulee rikoksen ja tuomion 
mukainen vankilarangaistus. Karkotus säilyy rangaistuksena vain muutamien rikosten 
kohdalla. 

2) Irtolaisuudesta annettavaa rangaistusta kovennetaan siten, että siirtolaiseksikarkotus 
muutetaan pakkotyöksi ja pakkotyöhön tuomitut keskitetään Sahalinille. 

3) Rakennetaan uusia vankiloita ja rangaistuslaitoksia. 18 


6. Karkotusten lakkauttaminen Suomessa 

Vankilahallitus otti yhteyden myös Suomeen. Ministerivaltiosihteerille ilmoitettiin 
12. 8. 1886, että Nertsinskin alueella ja Sahalinilla ei ollut riittävästi mahdollisuuksia 
työllistää suomalaisia kuolemantuomiosta armahdettuja. Siksi kaivostöihin tuomit- 
tuja oli sijoitettu muihinkin Siperian rangaistuslaitoksiin. Suomalaisten kohdalla oli 
muitakin kuin työllistämisvaikeuksia, koska he eivät osanneet venäjää. Suomalaisten 
aiheuttamien epäkohtien korjaamiseksi vankilahallitus ehdotti mm. seuraavan: 

"Olisi suotavaa, että kuolemaantuomittuja pidettäisiin määrätyt vuodet Suomen vanki- 
loissa ja että heidät sitten lähetettäisiin Siperiaan, jossa heitä ei sijoitettaisi rangaistuslaitok- 
siin, vaan tarpeiden mukaan sopiviin, rangaistusta vastaaviin töihin, kuten kivilouhimoille. 
Näin muodoin pyydämme, että kuolemaantuomitut voitaisiin karkottaa Siperiaan yhdessä 

vankeudesta vapautettujen kanssa. Samalla tiedustelemme, eikö kaikkea karkotusta, seka 
kuolemaantuomittuja että muita koskevaa, voitaisi lopettaa, sillä Siperiaan siirtolaiseksi 
pyrkimistä ei voida muuten selittää, kuin että siten pyritään välttämään rangaistus .” 19 


Kielitaidottomuus oli tietysti jokaisen Suomesta saapuvan tulokkaan ongelma, 
joka korjautui aikaa myöten. Oudolta tuntuu kuitenkin huomautus, että juuri 
suomalaiset olisivat aiheuttaneet sijoitusongelmia, kun muita karkotettuja oli sentään 
monin verroin enemmän. Nämä asiat lieneekin katsottava varovaiseksi johdatteluksi 
kirjelmän varsinaiseen pääaiheeseen, joka on tuo lakkautuskehotus. 

Senaatin käsittelyyn kirjelmä tuli 25. 10. 1886, jolloin asiasta päätettiin pyytää 
prokuraattorin ja vankeinhoitoviranomaisten lausunnot. 20 

Prokuraattorinviraston 1. 12. 1886 päivätyssä lausunnossa karkotuksia tarkastel- 
tiin lähinnä lainsäädännön kannalta. Vankeudesta vapautettujen rikollisten kohdalla 
ei ollut kysymys rangaistuksesta, vaan armahduksesta, joten heidän karkottamisensa 
voitaisiin lopettaa heti. Vailla laillista suojelua olevien ja irtolaisuudesta pidätettyjen 
kohdalla ei varsinaisesti ollut kysymys rikoksesta, vaan vapaaehtoisesta, kruunun 
kustannuksella tapahtuvasta siirtolaisuudesta. Myös se voitaisiin lopettaa välittö- 
mästi. Varsinaisella karkotuksella lausunnossa tarkoitettiin kuolemantuomiosta 
armahdettujen lähettämistä Siperiaan. Tämäkään ei ollut saanut tukea yleisessä 
oikeustajussa, vaan se oli katsottu vieraaksi Suomen lainsäädännölle sen vuoksi, että 
valtiopäivät eivät olleet hyväksyneet karkotuksia laiksi. Karkotetut olivat myös 
joutuneet oman maan viranomaisten ulottumattomiin, eikä heistä ollut saatu riittä- 
västi tietoja. Voitiin vain päätellä, että monet heistä olivat joutuneet tietymättömiin. 
Vastaisuudessa karkotukset joka tapauksessa vähenisivät, sillä uudessa rikoslaissa, 
joka pian annettaisiin säädyille, kuolemantuomio määrättäisiin vain muutamista 
rikoksista. Täten Siperiaan-karkotus tulisi erittäin harvinaiseksi. Uuteen rikoslakieh- 
dotukseen ei ollut otettu karkotusta muussakaan muodossa, ja keisarin armahdusoi- 
keus taas rajoittui lain tuntemiin rangaistuksiin. Näin Siperiaan-karkotus häviäisi 
kokonaan. 

Lopuksi lausunnossa mainittiin, että koska karkotusasetukset olivat syntyneet 
hallinnollista tietä, ne voitaisiin sitä kautta kumotakin. Keisarille olisi vain tehtävä 
esitys 21. 4. 1826 ja 24. 2. 1848 annettujen asetusten kumoamisesta. 21 

Vankeinhoitohallituksen 11.1. 1887 päivätyn lausunnon oli tehnyt itse ylijohtaja 
Adolf Grotenfelt. Lausunto noudatti samoja periaatteita kuin alustus, jonka tämä oli 
pitänyt lainopillisessa yhdistyksessä parikymmentä vuotta aikaisemmin. Varsinainen 
rangaistus oli sen mukaan kyseessä vain niiden kohdalla, jotka kuolemantuomiosta 
armahdettuina oli lähetetty Siperiaan. 20 vuoden ajan kuolemaantuomittujen määrä 
oli sitä paitsi ollut jatkuvassa laskussa, eikä muutamilla karkotuksilla ollut merkitystä 
oikeudenhoidon kannalta. Kuolemanrangaistus ja samalla karkotus poistuisivat 
uuden rikoslain myötä. Siirtolaiseksi karkottamisella oli suurempi merkitys vankein- 
hoidolle. Sitä oli pidettävä joko rangaistuksen keskeyttämisenä tai lyhennyksenä - 
siis eräänlaisena armahduksena. Sitä piti tarkastella hallituksen tukemana siirtolai- 
suutena, jota voitiin verrata vapausrangaistukseen vain siinä tapauksessa, että karko- 
tetun vapautta valita olinpaikka oli jossain määrin rajoitettu. Tällaista siirtolaisuutta 

taas oli mahdollista suosia kahdesta syystä. Ensinnäkin voitiin antaa rikolliselle 
uudessa ympäristössä elinolot, joissa ei ollut vanhoja rasitteita. Toiseksi voitiin 
ylläpitää kuria vankiloissa ilmoittamalla vangeille siirtolaisuuden ehdoksi hyvä käy- 
tös. Toistaiseksi ei ollutkaan kiinnitetty riittävästi huomiota karkotukseen pyrkivien 
käyttäytymiseen. Vastaisuudessa olisi huolehdittava siitä, että vain todella hyvin 
käyttäytyvät vangit pääsisivät siirtolaisiksi. Tällöin heistä ei olisi haittaa karkotusseu- 
tujen asukkaille. 

Edelleen Grotenfelt totesi, että suuri vankimäärä ja vankiloiden ahtaus olivat olleet 
syynä siihen, että siirtolaisiksi oli päästetty vuosittain n. 50 vankia. Mikäli Siperiaan 
karkottaminen lopetettaisiin, lisääntyisi vankien määrä nopeasti 200—300 henkilöllä. 
Turun uusien vankilatilojen valmistuminen tosin tulisi pian helpottamaan painetta. 
Siitä huolimatta Grotenfelt ehdotti, että Siperiaan-karkotusten loputtua hyväkäytök- 
sisiä vankeja lähetettäisiin valtion tuella siirtolaisiksi johonkin kaukaiseen maahan. 
Näin varauduttaisiin tulevaan tilanteeseen. 22 

Suomessa oli karkotuskysymystä tässä vaiheessa käsitelty jo kuukausikaupalla, 
eikä asiaan ollut vielä tullut ratkaisua. Venäjän vankilahallitus ottikin 24. 12. 1886 
yhteyden ministerivaltiosihteeriin ja pyysi kiirehtimään vastausta. 32 Odottaessaan 
vastauksia tiedusteluunsa eri puolilta valtakuntaa vankilahallitus törmäsi Suomen 
erillisasemaan, ja karkotuskysymyksen käsittely hidastui. Kiirehtimispyynnöstä 
ilmoitettiin senaatille 20. 1. 1887, ja senaatin käsittelyyn asia tuli 31. 1. 1887. Saa- 
miensa lausuntojen pohjalta se totesi, että asetusten kumoaminen vaatisi lainmuutok- 
sen ja että valmisteilla olikin uusi rikoslaki, joka tulee säätyjen käsiteltäväksi valtio- 
päivillä 1888. Siksi se katsoi, että lainmuutosta vaativat karkotukset voivat jatkua 
uuden lain voimaantuloon asti ja ettei asiaa sitä ennen kannattaisi alistaa keisarille. 
Vankeudesta vapautettujen karkottamisen senaatti katsoi voivansa lopettaa 12./ 
24. 12. 1856 annetun asetuksen nojalla heti. Samaten voitiin lopettaa irtolaisuudesta 
vangittujen karkottaminen. 24 Hallitsija hyväksyi senaatin esityksen mukaisen alistuk- 
sen 7./19. 3. 1887 ja määräsi, ettei senaatin enää pidä esittää vankeuteen tuomittujen 
ja irtolaisten anomuksia päästä siirtolaisiksi Siperiaan. 25 

Tämän päätöksen ministerivaltiosihteeri ilmoitti 17. 3. Venäjän vankilahallituk- 
selle ja tiedusteli, eikö pakkotyöhön tuomittuja saisi edelleen lähettää Siperiaan 
siihen saakka, kun uusi rikoslaki astuisi voimaan. Vastauksessaan 24. 4. vankilahalli- 
tus ilmoitti hyväksyvänsä esityksen, mutta totesi, että vastaisuudessa vangit vietäisiin 
laivoilla Odessasta Sahalinille. Odessaan vangit tuodaan eri puolilta Venäjää, ja 
Moskova on valtakunnan pohjois- ja keskiosien karkotettujen keräyskeskus. Siksi 
tiedot karkotetuista on vastedes toimitettava Moskovan kuvernementtivirastolle, 
joka vastaa karkotettujen lähettämisestä Odessaan. 26 Senaatin käsittelyyn asia palasi 
18. 6. 1887. Tällöin todettiin alistuksen hyväksyminen ja Venäjän vankilahallituksen 
päätös. Asiasta päätettiin tiedottaa vielä Viipurin läänin kuvernöörille, jonka tehtä- 
vänä oli lähettää karkotetut eteenpäin. 27 

Venäjän vankilahallituksen toivomus, että suomalaisia ei enää karkotettaisi, toteu- 
tui vain osittain koska lopullinen ratkaisu haluttiin kytkeä Suomessa uuden rikoslain 
voimaantuloon. Joka tapauksessa karkotettujen määrä supistui tuntuvasti. Vuonna 
1886 karkotettiin Suomesta rikollisia seuraavasti: 

miehiä naisia 

kuolemantuomiosta armahdettuja 11 2 

vankeudesta armahdettuja 39 2 

irtolaisuudesta vangittuja 5 2 


yhteensä 55 6 


Seuraavana vuonna karkotettiin vain 7 kuolemantuomiosta armahdettua miestä. 

Myös Venäjällä suunniteltiin rikoslakireformia, mutta karkotusjärjestelmää ryh- 
dyttiin uudistamaan ennen sen valmistumista. Siksi suomalaisten halu yhdistää 
karkotusten lopettaminen Suomen uuden rikoslain voimaantuloon ei tyydyttänyt 
Venäjän viranomaisia. Saattoihan asian yhdistäminen reformiin viivästyttää ratkaisua 
hyvinkin pitkään. Sisäasiainministeri D. A. Tolstoi tiedustelikin 5. 3. 1888 ministeri- 
valtiosihteeriltä, eikö karkotuksia voitaisi lopettaa, vaikka uusi rikoslaki ei ollut 
astunut vielä voimaan. 28 

Suomalaiset ja venäläiset katsoivat asiaa omista näkökulmistaan. Venäjällä karko- 
tusten aiheuttamat epäkohdat olivat konkreettisia, ja niitä haluttiin korjata välittö- 
mästi. Suomessa kyseessä oli vähäinen vankeinhoidon yksityiskohta, joka katsottiin 
voitavan ratkaista uuden rikoslain myötä. 

Toimittaessaan Tolstoin kirjelmän senaatille kenraalikuvernööri F. L. Heiden viittasi 
aikaisempaan asiasta käytyyn kirjeenvaihtoon ja tehtyihin päätöksiin. Hän oli lisäksi 
neuvotellut ministerivaltiosihteeri Casimir Ehrnroothin kanssa, jonka mukaan kar- 
kotukset voitaisiin lopettaa heti, kun sitä koskevat asetukset kumottaisiin. Senaatti 
tiedusteli jälleen vankeinhoitohallituksen mielipidettä. Vastauksessaan se ilmoitti, 
että 20 :n viime vuoden aikana oli Siperian kaivoksiin ja tehtaisiin lähetetty vuosittain 
keskimäärin kahdeksan miestä ja kaksi naista. Heidän keski-ikänsä oli ollut 34 
vuotta. Näidenkin jääminen Suomeen lisäisi maan vankimäärää, mutta viime vuosina 
oli valmistunut ja lähiaikoina valmistuisi lisää vankilatiloja, joten kuolemaan tuomi- 
tut voitaisiin vastedes sijoittaa Suomeen. 29 Senaatti käsitteli asiaa 7. 5., ja vankeinhoi- 
tohallituksen kirjelmään viitaten päätettiin, että rikollisia ei enää lähetettäisi Sipe- 
riaan. 30 Siksi keisarille tehtiin alistus, jossa ehdotettiin pakkotyöhön karkotettujen 
rangaistus muutettavaksi elinikäiseksi vankeudeksi Suomen kuritushuoneissa. Hallit- 
sija hyväksyi alistuksen 26. 5 ,/7. 6. ja senaatin käsittelyyn asia palasi 20. 6., jolloin 
todettiin tapahtunut ja päätettiin ilmoittaa siitä oikeusosastolle. 31 Pietarissa ministeri- 
valtiosihteeri ilmoitti 3. 10. 1888 sisäasiainministeriölle Suomen lainsäädäntöä vast- 
edes sovellettavan siten, että kuolemaan tuomitut jäivät Suomen kuritushuoneisiin. 32 

Venäläisten epäily, että ratkaisu viivästyisi, kun karkotus yhdistettiin Suomen 
rikoslain uudistukseen, olikin aiheellinen. Rikoslakiehdotus oli esillä vuoden 1888 
valtiopäivillä, ja perusteellisen käsittelyn jälkeen säädyt hyväksyivät sen 27. 5. 1888 
lähes sellaisenaan. 33 Keisari vahvisti uuden rikoslain ja siihen liittyvät asetukset, ja ne 
julkaistiin asetuskokoelmassa 19. 12. 1889. Niiden piti tulla voimaan vuoden 1891 
alusta. 34 Näin ei kuitenkaan tapahtunut, sillä uusi laki ei tyydyttänyt Venäjän 
oikeusviranomaisia ja lainoppineita. Heidän mukaansa siinä ei ollut otettu riittävästi 
huomioon keisarikunnan etuja ja se poikkesi liiaksi Venäjän rikoslaista, jota uudistet- 

tiin samanaikaisesti. Pienien muutosten jälkeen uusi rikoslaki tuli Suomessa voimaan 
v. 1894. 35 Venäjällä uusi rikoslaki säädettiin vasta v. 1903. 36 

VIII KYSYMYS KARKOTETTUJEN ARMAHTAMISESTA 


1. Armahduskysymys valtiopäivillä 

Karkotusten lopettamista valmisteltaessa ei otettu käsiteltäväksi niiden ihmisten 
tilannetta, jotka oli Siperiaan lähetetty. Nämä olivat Venäjän alamaisia ja siten 
Suomen viranomaisten päätäntävallan ulkopuolella. Suomen puuttuminen heidän 
asemaansa olisi merkinnyt sekaantumista keisarikunnan sisäisiin asioihin, ja tätä 
pyrittiin johdonmukaisesti välttämään koko autonomian ajan. Kun poliittinen ilma- 
piiri vuosisadan lopulla kiristyi, suomalaiset tulivat entistäkin varovaisemmiksi. 

Vasta kun oli kulunut 20 vuotta karkotusten lopettamisesta, karkotuksessa elävien 
asema tuli viralliseen käsittelyyn. Vuoden 1908 ensimmäisillä valtiopäivillä ehdotti 
vanhasuomalainen Arthur Lagerlöf, 1 että 

"Eduskunta päättäisi alamaisessa anomuksessa Keisarilliselta Majesteetiltansa pyytää: 
että kaikille tuomion tai armahduksen nojalla Siperiaan lähetetyille Suomen kansalaisille 
Hänen Keisarillisen Majesteettinsa armosta annettaisiin heidän rikoksistaan vielä kärsimät- 
tömänsä rangaistukset täydellisesti anteeksi, ja että näille Siperiaan lähetetyille valmistettai- 
siin tilaisuus, mikäli he itse haluavat, valtion kustannuksella perheinensä palata kotimaa- 
hansa" 

Ehdotuksen perusteluissa viitattiin lyhyesti vuosien 1826 ja 1848 asetuksiin ja 
niiden kumoamiseen. Lagerlöfin mukaan karkotusasetukset olivat alun alkaen lain- 
vastaisia, koska ne oli annettu hallinnollista tietä eivätkä valtiopäivät olleet niitä 
käsitelleet. Lisäksi oli erittäin vastenmielistä, että karkotetut joutuivat täysin oman 
maansa lakien ulkopuolelle. Siperianrangaistusta eivät koskaan olleet puoltaneet 
humaanit motiivit, jotka taas olivat määränneet keisarin toimenpiteet asetusta annet- 
taessa. Karkotuksia oli suoritettu taloudellisista ja mukavuussyistä. Lagerlöfin 
mukaan tapahtui törkeä laiminlyönti silloin, kun uutta rikoslakia sovellettiin niihin 
rangaistustaan suorittaviin, jotka oli tuomittu vanhan rikoslain mukaan, mutta 
unohdettiin tyystin Siperiaan karkotetut. Heihinkin olisi pitänyt soveltaa uuden 
rikoslain säädöksiä. Virhe olisi nyt korjattava. Lagerlöf jatkaa: 

"Sen pidän varmana, että kun asia nyt joutuu Eduskunnan käsiin, ei Eduskunta tahdo 
laiminlyödä mitään, joka vielä on mahdollista tehdä tuon vanhan vääryyden poistamiseksi, 
joka oikein arvosteltuna on kansallemme häpeäksi katsottava.” 

Hänen mukaansa asia voitiin ratkaista myönteisesti hallitsijan armahdusoikeuden 
nojalla ja voimassa olevan lainsäädännön puitteissa. Armahdusta ei tullut mitenkään 
rajoittaa, sillä kaikki olivat kärsineet rangaistustaan enemmän kuin 20 vuotta. 2 

Ehdotuksesta ei selviä, mistä Lagerlöf oli saanut idean anoa armoa Siperiaan 
joutuneille suomalaisille. Hänen perustelunsa olivat ensi sijassa juridiset, ja siten hän 
jatkoi keskustelua karkotusten laillisuudesta. Vankeinhoidolliset näkökohdat olivat 
hänelle toissijaisia, vaikkakin hänelle oli selvää, että olot olivat Siperiassa huonot ja 

että jo pelkkä Suomeen palauttaminen merkitsisi suurta parannusta karkotettujen 
elämässä. Juristina hän tietysti kiinnitti huomiota itselleen tutumpiin seikkoihin. 
Ehdotuksen motiiveja voidaan vain arvella. 

Siperian suomalainen asutus oli vuosisadan lopulla tullut yleisesti tunnetuksi. 
Vuonna 1893 oli ilmestynyt Johannes Granön kirja "Kuusi vuotta Siperiassa”, ja v. 
1905 tuli painosta ]. G . Granön teos "Siperian suomalaiset siirtolat” Lisäksi Siperian 
papit ja katekeetat lähettivät jatkuvasti tietoja suomalaisiin lehtiin. Voidaan olettaa 
Lagerlöfin tutustuneen näihin eri lähteisiin ja tällä tavoin perehtyneen Siperian 
suomalaisten oloihin. Varsinaisen virikkeen anomuksensa tekemiseen hän lienee 
saanut siitä, että tammikuussa Johannes Granön aloitteesta ryhdyttiin Suomessa 
jälleen kerran keräämään avustuksia karkotetuille suomalaisille. Auttamiskehotuksia 
julkaistiin lehdistössä ympäri maata. 3 Tätä avustustoimintaahan oli harjoitettu vuosi- 
kymmeniä. Ilmeisesti Lagerlöf halusi nyt ehdotuksellaan päästä asiassa lopulliseen 
ratkaisuun. Kun karkotetut palautettaisiin Suomeen, ei enää tarvitsisi lähettää avus- 
tuksia Siperiaan. 

Ehdotus tuli valtiopäivien käsittelyyn 6. 3. 1908, ja se lähetettiin heti perustuslaki- 
valiokuntaan. 4 Tämä tapahtui siksi, että ehdotuksessa puututtiin armahdusoikeuteen, 
jonka perustuslaki antoi hallitsijalle. 4. 4. julkaistussa mietinnössään valiokunta 
joutui tyytymään vain lainsäädännöllisen puolen tarkasteluun, koska sillä ei ollut 
käytettävissä tarkkoja tietoja itse rangaistusprosessista. 

"Kun he karkotuksensa jälkeen eivät enää olleet maansa lakien eikä niiden suojeluksen 
alaisina, lakkasi samalla myöskin kotimaan huolenpito heistä. Senpä vuoksi ovatkin heidän 
yleisestä olotilastaan Siperiassa, heidän siellä kärsimänsä rangaistuksen laadusta y.m. heihin 
pakkotyön aikana kohdistuvista seikoista saatavissa olevat luotettavat tiedot siksi puutteel- 
lisia, ettei Valiokunta niiden perusteella ole puheenaolevassa suhteessa voinut esittää mitään 
lähempää selontekoa.” 

Valiokunnan käsityksen mukaan ei Siperiaan joutuneiden asema ollut niin huono 
kuin usein oli annettu ymmärtää. Kaivoksiin ja tehtaisiin tuomitutkin saivat nuhteet- 
tomasti käyttäydyttyään määrävuosien kuluttua lievennyksen tuomioonsa. Myös ne, 
joiden pitkäaikainen vankeustuomio tai irtolaisuudesta saatu rangaistus oli muutettu 
karkotukseksi, olivat saaneet Venäjän valtiolta maata viljeltäväksi. Näin oli syntynyt 
Siperiaan suomalaisia siirtoloita, joiden hengellisistä tarpeista Suomen valtio oli 
huolehtinut. Huolenpito oli kuitenkin jäänyt vähäiseksi ja riittämättömäksi. Nyt oli 
tilanne vielä muuttunut siksi, että uusi rikoslaki sisälsi uudet määräykset rangaistuk- 
sesta ja ehdonalaisesta vapaudesta. Nämä säädökset oli yleisesti tunnustettu hyviksi, 
mutta karkotetut olivat jääneet niiden ulkopuolelle. Siksi eduskunnan tulisi anoa 
hallitsijalta, että karkotetut armahdettaisiin ja että näille valmistettaisiin tilaisuus 
halutessaan palata kotimaahan valtion kustannuksella. Lisäksi olisi harkittava karko- 
tettujen perheiden Suomeen palaamisen avustamista ja niitä toimia, joihin tuli ryhtyä, 
jotta nämä Suomen oloista vieraantuneet ihmiset sopeutuisivat vanhaan kotimaa- 
hansa. Valiokunnasta tuntui myös kohtuulliselta, että 

"hallitus, otettuaan tarkan selon suomalaisten vankien olotilasta yleensä Siperiassa, sopi- 
viksi harkitsemillaan toimenpiteillä ryhtyisi helpottamaan niiden karkotettujen elinehtoja, 
jotka eivät haluaisi armahdusta hyväkseen käyttää, vaan jäisivät edelleenkin Siperiaan". 


169 



Valiokunta katsoi, että irtolaisuuden takia Siperiaan lähetetyt eivät olleet syyllisty- 
neet varsinaisiin rikoksiin ja että karkotus heidän kohdallaan oli ollut vain hallituk- 
sen luvalla ja kustannuksella tapahtunut maastamuutto. Se sisälsi armahduksen vain, 
jos sen takia jäi mahdollinen pakkotyö suorittamatta. Siksi valiokunnan mielestä 
anomusehdotuksen pyynnöllä, joka koski irtolaisuudesta tuomittuja, oli pyrittävä 
vain poistamaan kotiinpaluun mahdolliset hallinnolliset esteet. 5 

Valiokunta asettui yksimielisesti kannattamaan Lagerlöfin ehdotusta, mutta oli 
esityksessään vain huomattavasti varovaisempi kuin hän. Se ei kauhistellut karkotet- 
tujen kohtaloa eikä tuonut esille Suomen lakien loukkaamista. Mietinnössä tähden- 
nettiin sitäkin enemmän vankeinhoidollisia näkökohtia, kuten Suomeen palaavien 
sopeutumista ja Siperiaan jäävien toimeentuloin turvaamista. Ajan kireässä poliitti- 
sessa tilanteessa valiokunta pyrki välttämään mahdollisia laillisuusselkkauksia asias- 
sa, joka lopulta oli vain pieni vankeinhoidollinen yksityiskohta. Varovaisuus seurasi 
jo valiokunnan kokoonpanosta. Sen puheenjohtajana oli E. N. Setälä ja varapuheen- 
johtajana Y. Sirola. Jäseninä olivat Ida Aalle, S. Alkio, J. K. Danielson-Kalmari, E. 
Estlander, L. Ingman, A. Lagerlöf, O. Leivo, P. Mömmö, M. Turkia, N. Valavaara ja 
Y.K. Yrjö-Koskinen. heistä oli sosiaalidemokraatteja 6, vanhasuomalaisia 4, ruotsa- 
laisia, nuorsuomalaisia ja maalaisliittolaisia kutakin yksi. Mukana olivat poliittisten 
ryhmien merkittävimmät edustajat. 

Mietintöä ei vielä ollut ehditty käsitellä, kun kaksi päivää sen valmistumisen 
jälkeen valtiopäivät hajotettiin. Lagerlöf ei kuitenkaan jättänyt asiaansa, vaan uusi 
anomusehdotuksen saman vuoden toisilla valtiopäivillä. 6 

Tämä esitys tuli käsittelyyn 18. 8. Tällöin todettiin, että edellisillä valtiopäivillä 
valmistunut mietintö oli vielä tarkastamatta. 7 Varsinaiseen tarkastukseen se ei nyt- 
kään ennättänyt, kun valtiopäivät 22. 2. 1909 jälleen hajotettiin. 

Seuraavilla vuoden 1909 valtiopäivillä Lagerlöf jälleen uudisti anomusehdotuk- 
sensa. 8 Se tuli kästeltäväksi 22. 6., ja Lagerlöfin omasta aloitteesta se lähetettiin 
perustuslakivaliokuntaan. 9 Tämän mietintö valmistui 18. 10. 1909 ja pohjautui suu- 
ressa määrin edellisenä vuonna valmistuneeseen mietintöön. Tärkeä muutos tapahtui 
siinä, että nyt pääasiaksi tulivat laillisuusnäkökohdat, jotka aiemmin oli jätetty 
vähemmälle huomiolle. Karkotus oli valiokunnan mielestä ollut alun alkaen lainvas- 
tainen toimenpide, sillä vuoden 1734 laille oli siirtovankeuteen tuomitseminen 
kokonaan vieras rangaistus. Siksi ei ollut lain mukaista, että elinkautinen rangaistus- 
työ tai kuolemanrangaistus muutettiin karkotukseksi. Myös siirtolaiseksi karkotta- 
minen oli valiokunnan mielestä laitonta, vaikka rikoksista tuomitut olivatkin anoneet 
Siperiaan pääsyä. Valiokunnan mielestä 


"kansalaisten oikeus asua ja oleskella isänmaassaan kuului, samoin kuin hänen henkilökoh- 
tainen vapautensa, niihin oikeuksiin, joista hän ei voi luopua ainiaaksi. Velvoitus asettua 
asumaan oman maan rajojen ulkopuolelle ei sen tähden ollut oikeudellisesti sitova" 


Valiokunta katsoi, että vaikka kaikkia niitä vahinkoja, joita Siperiaan-karkotuk- 
sista oli aiheutunut, ei enää voitu korjata, tuli kaikille halukkaille karkotetuille 
kuitenkin tarjota mahdollisuus palata valtion kustannuksella kotimaahan. Niinpä 

valiokunta ehdotti anottavaksi hallitsijalta, että kaikki karkotetut saisivat halutessaan 
palata Suomeen ja että senaatti ryhtyisi toimiin Suomeen palaavien talouden turvaa- 
miseksi. 10 

Mistä johtui, että nyt mietinnön painopisteenä olivat laillisuusnäkökohdat ja 
sivuutettiin lähes tyystin muut seikat, kuten suomalaisten elämä Siperiassa ja van- 
keinhoidolliset näkökohdat? Keskeisesti asiaan vaikutti yleispoliittinen kehitys. 
Vuoden kuluessa olivat Suomen ja Venäjän suhteet kiristyneet. Vasemmisto oli 
tuntuvasti lisännyt kannatustaan maassa, ja sen valtiopäiväedustajien määrä oli 
kasvanut. Samanaikaisesti olivat myöntyväisyyssuunnan kannattajat menettäneet 
paljon vaikutusvallastaan. Perustuslakivaliokunnassa oli nyt seitsemän sosiaalide- 
mokraattia ja vain kaksi vanhasuomalaista. Vanhasuomalaisia edustavat Lagerlöf ja 
Torppa olivat puolestaan suhtautumisessaan lähellä perustuslaillisia. Kun Danielson- 
Kalmari ei enää ollut mukana, valiokunnassa ei ollut ketään, joka olisi yrittänyt ottaa 
huomioon Venäjän näkökohtia armahdusasiassa. Radikalisoitumista lisäsi vielä se, 
että asiaa käsiteltäessä toimi puheenjohtajana valiokunnan varapuheenjohtaja Yrjö 
Sirola. Karkotuskysymyskin otettiin palvelemaan taistelua Suomen laista ja autono- 
miasta. Tämän taistelun varjoon jäivät Siperian suomalaisten elinolosuhteet ja niihin 
liittyvät vankeinhoidolliset ongelmat. 

Eduskunnan käsittelyyn mietintö tuli 22. 10., jolloin se hyväksyttiin yksimielisesti 
sellaisenaan. 11 


2. Armahduskysymyksen käsittely senaatissa 

Siperiaan karkotettujen armahtaminen oli viime kädessä keisarin vallassa. Ennen 
kuin asia esiteltiin hallitsijalle, oli vielä senaatin lausuttava mielipiteensä eduskunnan 
päätöksestä. Kenraalikuvernööri F. A. Seyn pyysi siltä lausuntoa 3./16.6. 1910, 
mutta vastaus ei tullut ennen kuin v. 1 91 4 12 Neljän vuoden viivytys johtui siitä, että 
vuoden 1909 lopulla toimintansa aloittanut V. I. Markovin lähinnä sotilashenkilöistä 
koostuva senaatti ei ollut perehtynyt lainsäädännöllisiin ja hallinnollisiin kysymyk- 
siin. Sen toiminta nopeutui, kun M. M. Borovitinov nimitettiin talousosaston 
varapuheenjohtajaksi v. 191 3. 13 

Senaatti suhtautui anomukseen kielteisesti. Tarkastellessaan asian lainsäädännöl- 
listä puolta se otti lähtökohdaksi hallitsijan armahdusoikeuden, jota sovellettiin 
toteutettaessa vuosien 1826 ja 1848 karkotusasetuksia. Senaatin mielestä kyseisten 
asetusten 


"julkaisemisessa oli mahdotonta huomata minkäänmoista paikallisen oikeusjärjestyksen 
rikkomista, joka nyttemmin kaipaisi sellaista vastaavaa oikaisua ja korjausta, että kyseessä 
oleviin rangaistuksiin tuomitut rikoksentekijät armahdettaisiin ja palautettaisiin Suomeen 
valtion kustannuksella". 


Senaatin mielestä väitteet karkotusten laillisuudesta ja oikeudenmukaisuudesta 
ansaitsivat sinänsä vakavaa huomiota, koska karkotus ei todellakaan kuulunut Suo- 

men lainsäädäntöön. Lisäksi karkotusten päättymisestä oli kulunut jo 26 vuotta eli 
kaksinkertaisesti aika, jonka kuluttua elinkautiseenkin tuomittu vanki voitiin laskea 
ehdonalaiseen vapauteen. Siksi olisi perusteltua suoda täysi tai osittainen armahdus 
karkotetuille. Ei myöskään ollut periaatteessa epäoikeudenmukaista sallia karkotet- 
tujen palata valtion kustannuksella kotimaahan. Palaamiseen liittyi kuitenkin monia 
käytännön ongelmia. Koska karkotuksia oli tapahtunut viimeksi v. 1888, voitiin 
aiheellisesti kysyä, kuinka moni Siperiaan joutuneista vielä oli elossa. Saadakseen 
tähän selvyyttä senaatti tarkasteli karkotettujen ikärakennetta ottaen lähtökohdaksi 
vuoden 1912 ja tutkimusperiodiksi vuodet 1871-1888. Niiden, jotka oli karkotettu 
ennen vuotta 1871, ei uskottu enää olevan elossa. 14 Vuosina 1871 — 1888 karkotetut 
jakaantuivat eri ryhmiin seuraavasti: 



Miehiä 

Naisia 

Kuolemantuomiosta armahdettuja 

114 

27 

Pitkäaikaisesta vankeudesta vapautettuja 

551 

51 

Irtolaisina Siperiaan lähetettyjä 

291 

51 

Yhteensä 

956 

129 


Irtolaisina karkotettujen ikärakenteesta ei ollut saatavissa riittävästi tietoja, mutta 
kuolemantuomiosta armahdettujen ja vankeudesta vapautettujen ikävuodet olivat 
selvillä 596 miehen ja 58 naisen osalta. Senaatti laski, että v. 1912 miesten keski-ikä 
olisi ollut 65,52 ja naisten 64,95 vuotta. Vanhin tutkimusperiodina karkotettu olisi 
ollut 108-vuotias ja nuorin 45-vuotias. Näitä lukuja senaatti vertasi /. G. Granön 
antamiin vuoden 1902 lukuihin. Silloin Siperiassa oli irtolaisinakin karkotetut 
mukaan lukien 192 Suomesta karkotettua. Heistä oli miehiä 141 ja naisia 51. 
Enemmistö karkotetuista oli siis kuollut, ja kun vuodesta 1902 oli jo kulunut 12 
vuotta, oli ilmeistä, että elossa oli enintään 50 henkilöä. Nämä eivät enää voisi 
sopeutua Suomen oloihin pitkän poissaolon jälkeen. Entisinä rikollisina heihin 
suhtauduttaisiin varauksellisesti, ja kun he eivät heti saisi työtä, jotkut syyllistyisivät 
rikoksiin ja joutuisivat viranomaisten käsiin. Kun palaavat vielä olisivat vanhoja, 
heistä tulisi köyhäinhoidon rasitteita. Siperiassa heillä oli hyvät elinolot, ja monet 
elivät vauraina maanviljelijöinä ja kunnioitettuina, ahkerina kansalaisina. Oli paljon 
parempi, että he jäisivät Siperiaan. Vedoten karkotettujen ikään, vähäiseen määrään 
ja siihen, että näiden olisi vaikea sopeutua Suomen oloihin, senaatti ehdotti 9. 6. 1914 
anomuksen hylkäämistä. 15 

Ei voida sanoa senaatin halunneen lausunnollaan sortaa Suomen lakeja. Siinä 
myönnettiin, että karkotus oli vierasta maan lainsäädännölle, mutta katsottiin, että 
hallitsijan armahdusoikeuteen liittyvänä se ei voinut loukata paikallista oikeusjärjes- 
tystä. Hylkäävään päätökseen vaikuttivatkin enemmän vankeinhoidolliset kuin lain- 
säädännölliset seikat. Tämä johtui nimenomaan Borovitinovista, joka oli vankeinhoi- 
don spesialisti. Hän oli vuosina 1902-1905 toiminut Venäjän vankilahallituksen 
vanhempana virkamiehenä ja vuosina 1906—1911 vankilahallituksen pääjohtajan 
apulaisena. 16 

Yleisvaltakunnallisena perusteena kielteiselle lausunnolle oli Venäjällä tuolloin 
käynnissä ollut suurisuuntainen Siperian asutusohjelma: suomalaisten palauttaminen 
olisi ollut vastoin sen tavoitteita. Siksi senaatti tähdensi Siperian paremmuutta 
Suomeen verrattuna. Tälle näkemykselleen se sai tukea Siperiasta. Vuoden 1912 
toimintakertomuksessaan Johannes Granö viittasi armahtamista koskevaan ehdotuk- 
seen ja torjui sen. Hänen mukaansa vanhat karkotetut eivät enää sopeutuisi Suomen 
oloihin, ja siksi olisi parempi turvata heidän toimeentulonsa Siperiassa. Siellä olivat 
myös elinolosuhteet paremmat kuin Suomessa, vaikkei tätä valitettavasti kotimaassa 
tiedetty. 17 

Yleisvaltakunnalliset perusteet olivat myös sikäli tärkeitä, että armonanomus 
kuului niihin yleistä merkitystä omaaviin asioihin, jotka 2. 6. 1908 annetun asetuksen 
mukaan oli annettava Venäjän ministerineuvoston tarkastettavaksi, ennen kuin ne 
esiteltäisiin keisarille. Käsiteltyään asiaa 1.7. 1914 ministerineuvosto totesi, ettei 
senaatin lausunto ollut ristiriidassa valtakunnan etujen kanssa ja ettei sillä ollut 
mitään ehdotettuja toimia vastaan. 18 

Esitellessään asian keisarille myös ministerivaltiosihteeri V. I. Markov yhtyi 
senaatin kantaan, ja lopullisesti hallitsija ratkaisi asian 25. 7./7. 8. 1914 hylkäämällä 
anomuksen. 19 Viimeisen kerran armonanomus tuli senaattiin 12./25. 8. oikeustoimi- 
tuskunnan esittelyn yhteydessä. Tuolloin esiteltiin keisarin päätös ja senaatti poisti 
diariosta asian, joka oli ratkaistu lopullisesti. 20 


1. Lagerlöf oli valittu valtiopäiville Oulun läänin eteläisestä vaalipiiristä, ja koulutukseltaan hän oli 
juristi. Hän toimi puutavaraliikemiehenä Raahessa ja oli ollut jo säätyvaltiopäivillä porvarissäädyssä 
Raahen edustajana. 

2. Anom.ehd. n:o 144. Vuoden 1908 valtiopäivät. Liitteet I, 20 s. 46-48. 

3. Uusi Suometar 22. 1. 1908, Helsingin Sanomat 31. 1. 1908, Hufvudstadsbladet 11.2. 1908, Kaiku 
12. 2. 1908, Vasabladet 27. 2. 1908. 

4. Vuoden 1908 valtiopäivien ptk. s. 232. 

5. Anomusmietintö nro 5. Vuoden 1908 valtiopäivät, asiakirjat III s. 1 — 12. 

6. Anom.ehd. nro 73. Vuoden 1908 toiset valtiopäivät, Liitteet I, 19 s. 59. 

7. Vuoden 1908 toiset valtiopäivät, ptk. 18. 8. s. 100, 2302—2303. 

8. Anom.ehd, nro 166. Vuoden 1909 valtiopäivät. Liitteet I, 22 s. 82. 

9. Vuoden 1909 valtiopäivät ptk. 22. 6. s. 202. 

10. Anomusmietintö nro 13. Vuoden 1909 valtiopäivät, asikirjat II, s. 1-9. 

11. Vuoden 1909 valtiopäivät, ptk. 22. 10. s. 521. 

12. Sen. akti KD 370/38 1910, VSV 94/1914. 

13. Tuominen 1958 s. 411, Torvinen 1977 s. 80-82. 

14. Kaikki laskelmansa senaatti teki tässä tutkimuksessa hieman virheellisiksi osoitettujen Hjelmmamn 
selvitysten pohjalta. 

15. Sen. akti KD 370/38 1910, sen. talousosaston ptk. 9. 6. 1914, VSV 94/1914. 

16. Lutsinski 1914 s. 109, vrt. Holmberg 1964 s. 128. 

17. Sen. kirkollisasiaintoimituskunnan akti KD 11/502 1913. 

18. VSV 94/1914. 

19. VSV 94/1914, sen. talousosaston akti KD 576/86 1914. 

20. Sen. talousosaston ptk. 12/25. 8. 1914. - Vrt. Tuominen 1958 s. 299-300. 

LOPPUKATSAUS 


Siperiaan karkottaminen oli autonomian kauden vankeinhoitotoimi, jossa heijas- 
tuivat valistuksen reformipyrkimykset, taantumuksen ajan itsevaltiuden vahvistumi- 
nen, liberalismin vaikutukset sekä vihdoin suomalais-venäläinen oikeustaistelu. 

Valistus vaati rikosoikeuden reformia, mikä vilkastutti kriminaalipoliittista kes- 
kustelua jo Ruotsin vallan aikana ja pakotti tarkastelemaan myös vankeinhoidon 
kehittämisen eri vaihtoehtoja. V. 1808 — 1809 käyty Suomen sota keskeytti uudistuk- 
set, mutta sitä seurannut Suomen valtiollisen aseman muutos ulotti vaikutuksensa 
myös vankeinhoitoon. Uudessa valtiollisessa tilanteessa tarjoutui mahdollisuus seu- 
rata Venäjän esimerkkiä karkottamalla rikollisia Siperiaan. 

Porvoon valtiopäivillä tehdyn karkotusehdotuksen tavoitteena oli suojella yhteis- 
kuntaa ja parantaa vankeinhoitoa. Karkotusta perusteltiin inhimillisillä näkökohdilla 
siten, että kyseessä oli humaanimpi rangaistus kuin kuolemantuomio. Lisäksi halut- 
tiin antaa tuomituille mahdollisuus elää vapaana vanhoista rasitteista uudessa yhtei- 
sössä. 

Ehdotus kuitenkin hylättiin lainsäädännöllisistä syistä. Karkottamisesta tulikin 
alusta alkaen lainopillisten kiistojen aihe. Karkotusten puoltajat pitivät sitä rangais- 
tuksen soveltamisena ja vankeinhoitotoimena, joka voitiin toteuttaa voimassa olevan 
lain puitteissa. Muutkaan - harvaa poikkeusta lukuun ottamatta - eivät vastustaneet 
karkotusta sinänsä, vaan katsoivat sen merkitsevän lainmuutosta ja olivat sen vuoksi 
sitä mieltä, että säätyjen oli hyväksyttävä se. Vankeinhoito-ongelmien kasvaessa 
karkotusehdotus otettiin uudelleen esille, mutta sen hyväksyminen oli riippuvainen 
Venäjästä, joka oli valmis suomalaisten vastaanottamiseen vasta, kun sen karkotus- 
järjestelmä oli uudistettu. 

Suomalaisten oma aloite ja uusi karkotusjärjestelmä antoivat perustan suomalais- 
ten karkottamiselle, joka toteutui hallitsijan vaihduttua. Rajoittaessaan karkotukset 
koskemaan vain kuolemantuomiosta armahdettuja Nikolai I sai tilaisuuden esiintyä 
lempeänä ja armollisena hallitsijana. Keisari ei kuitenkaan täysin sivuuttanut Suomen 
lakeja, vaan myönsi säätyjen periaatteellisen oikeuden päätöksentekoon. Käytän- 
nössä säädyt sivuutettiin tyystin, koska niitä ei kutsuttu koolle. 

Venäjällä karkottaminen oli kehittynyt laajaksi ja monipuoliseksi järjestelmäksi, 
jota alettiin soveltaa suomalaisiin silloin kun rangaistus muutettiin karkotukseksi. 
Suomalaisesta karkotetusta tuli aina Venäjän alamainen, ja vastuu hänestä siirtyi 
keisarikunnan viranomaisille. Suomi siis siirsi osan vankeinhoito-ongelmistaan 
Venäjän vastuulle. Vuonna 1847 Suomelle annettiin mahdollisuus laajentaa karko- 
tuksia venäläisten esikuvien mukaisesti. Tätä ei senaatti katsonut voitavan toteuttaa 
lakia muuttamalla ilman säätyjen suostumusta, mutta kun asia hoidettiin vanhan 
käytännön mukaisella keisarin armahdusoikeuden laventamisella ja pelkkänä van- 
keinhoitotoimena, se ei vastustanut karkotuksien laajentamista. 

Kahden ensimmäisen vuosikymmenen kuluessa karkotusten vankeinhoidollinen 

merkitys oli suhteellisen pieni, mutta vuodesta 1848 alkaen sen vaikutus kasvoi, kun 
vankilatiloja alkoi vapautua 4—5 kertaa aiempaa enemmän. Tämä oli merkittävää 
aikana, jolloin vankiloiden tilat olivat ahtaat ja vanhentunut ja jäykkä irtolaislaki 
lisäsi tarpeettomasti vankien määrää. 

Noin puolet Suomessa kuolemaan tuomituista rikollisista joutui pakkotyöhön 
Siperiaan. Suomalaisista karkotetuista heitä oli neljäsosa. Pakkotyöläisiä koskeva 
lainsäädäntö ja rangaistuslaitosten olosuhteet olivat niin ankarat, että vain aniharvat 
setvisivät rangaistuksesta. Enemmistölle pakkotyö tosiasiassa merkitsi hitaasti täy- 
täntöön pantua kuolemantuomiota. 

Kolmeneljäsosaa karkotetuista lähetettiin siirtolaisiksi. Vankeudesta vapautettujen 
kohdalla kyseessä oli armahdus ja valtion kustannuksella tapahtunut maastamuutto. 
Irtolaisten siirtyminen Siperiaan taas oli seurausta ennen kaikkea toimeentulovai- 
keuksista ja nurinkurisesta irtolaislainsäädännöstä. Venäjän karkotuslainsäädännön 
yhtenä päätavoitteena oli Siperian asuttaminen, ja suomalaisten karkottaminen oli 
tämän pyrkimyksen mukaista. Siirtolaisuus onnistui kuitenkin huonosti, koska ei 
ollut luotu riittäviä taloudellisia edellytyksiä. Varsinkin varattomille ja kielitaidotto- 
mille suomalaisille uuden elämän aloittaminen Siperiassa oli vaikeaa. Kun he eivät 
voineet ryhtyä maanviljelijöiksi tai minkään muunkaan ammatin harjoittajiksi, he 
turvautuivat tilapäistöihin ja kerjäämiseen. Rikollisen ja irtolaisen elämää kotimaassa 
viettänyt sortui Siperiassa helposti jatkamaan vanhaa elämäntyyliään, ja karkotusalu- 
een laajuus ja viranomaisten vähäisyys antoivat siihen hyvät mahdollisuudet. Kuten 
yleensä karkotettujen myös suomalaisten sijoittaminen siirtolaisiksi vaikutti negatii- 
visesti ympäristöön. Mm. Siperian inkeriläiset muuttivat mieluummin pois kun 
asuivat yhdessä karkotettujen kanssa. 

Suuressa, eri puolilta laajaa valtakuntaa kootussa karkotettujen joukossa suoma- 
laisten osuus oli niin pieni, ettei heihin kiinnitetty mitään erityishuomiota. Karkotus- 
järjestelmää hoitava organisaatio ei myöskään välittänyt siitä, että karkotetut edusti- 
vat eri kansallisuuksia. Koska karkotetut olivat siirtyneet Venäjän alamaisiksi, ei 
Suomessakaan tunnettu vastuuta heistä. Itse asiassa Siperiaan joutuneiden oloihin 
varottiin puuttumasta, kun ei haluttu sekaantua Venäjän viranomaisten asioihin. 

Karkotettujen sielunhoito kuului kirkolle, ja kun Venäjän luterilainen kirkko 
huolehti luterilaisista karkotetuista, pääsivät myös suomalaiset osallisiksi sen tuesta 
ja palveluista. Kirkon toimesta perustettiin luterilaisille omat siirtolat ja niihin eri 
kansallisuuksille omat kylät. Näille siirtoloille pyydettiin apua Suomestakin, mutta 
vasta valtiollisten olojen liberalisoitua Suomi alkoi kirkon välityksellä avustaa Sipe- 
riaan karkotettuja. Apu jäi kuitenkin vähäiseksi, eikä se tyydyttänyt näiden tarpeita. 

Julkista keskustelua karkotuksista alettiin käydä vasta 1860-luvulla, kun Suomen 
valtiollinen elämä alkoi vapautua. Valtiopäivämiehet ja juristit pitivät itse karkotuk- 
sia laittomina ja halusivat niiden lopettamista. Lisäksi he kritikoivat sitä, että tämä 
rangaistus vei tuomitut vieraisiin oloihin ja vieraiden viranomaisten käsiin. Vankein- 
hoitopiirit sitä vastoin pitivät karkottamista järkevänä vankeinhoitomuotona, mutta 
nekään eivät olisi luovuttaneet suomalaisia vieraisiin käsiin. Näkökulmat olivat 
suomalaisia, eikä karkotuksia tarkasteltu yleisvaltakunnalliselta kannalta. Senaatti ja 
ylin virkamiehistö olivat karkotusten ja lakkauttamisen suhteen hyvin varovaisia ja 

ottivat huomioon myös Venäjän näkemykset. Varovaisuutta lisäsi se, että karkotus 
liittyi keisarin armahdusoikeuteen. 

Karkotusten lopettaminen, kuten aloittaminenkin, oli riippuvainen Venäjän toi- 
menpiteistä. Pyrkiessään uudistamaan rangaistusjärjestelmäänsä ja vähentämään kar- 
kotettujen määrää Venäjän viranomaiset ehdottivat, että suomalaisia ei enää karko- 
tettaisi. Ensiksi asia haluttiin Suomessa liittää vireillä olleeseen rikoslain uudistuk- 
seen, mutta kun Venäjä vaati, että karkotukset lopetettaisiin heti, Suomi katsoi 
voivansa vastata koko vankeinhoidostaan. 

Varsinaiseksi oikeustaisteluksi karkottamista koskeva keskustelu kiihtyi vasta, kun 
koko prosessi itse asiassa oli ohi. Oikeustaistelun tuoksinassa karkotus nähtiin 
sortotoimena, josta aiheutuneet vääryydet oli lopultakin korjattava. Todellisuutta 
tuntematta karkotetut haluttiin palauttaa pahasta Siperiasta hyvään Suomeen. Tämä 
asenne heijasti sitä kuvaa, joka suomalaisilla oli Siperiasta. Kansan enemmistö tunsi 
sen pelkkänä karkotuspaikkana, ja kun uskottiin, että rikollisia pyrittiin karkotta- 
maan pelkästään huonoihin oloihin, sai Siperia hyvin kolkon maineen. 

Liite n:o 1 


Siperian hallinto 1800-luvulla 1 


Keisari 

Valtakunnan ylimmät Valtakunnan neuvosto 

hallintoelimet Senaatti 

. Ministeriöt - Ministerikomitea 



1. AMBURGER 1966. 

Liite nro 2 


"Surullinen weisu Nytt tuomituista Siperiaan" 


Oletkos koskaan kuullut, 

Siperian fangeista, 

Ja neuvotuksi tullut, 

Wälttämän pahuutta. 

Suuri juopa on kiinnitetty, 
Heidän ja meidän välill, 

Jotka mailmast pois hylätty, 
Aijallisest kuolemal. 

Woi poijat pohjalaaset, 

Tyhmän elämäns kautta, 

Siperian itsens saattaneet, 

Nyt Wa$an terva-torilta kohta, 

Siperian förpassatan. 

Ei tilakan ajatella, 

Että pois päästäksen, 

Waan armos valmistella, 

Sinne itsens kuoleman. 

Woi voi onnettomuus suuri, 

Kun heillä jo matkalla, 

Ennen kuin ollaan juuri, 

Siperias paikalla. 

Itku ei ketän aut , 
Waikeroitsemista ei kuullackan, 
Wasta hakoinen elämä saatta, 
Aijattoman kuoleman. 

Transportit monenlaiset, 

Sillä pitkällä matkalla, 

Yöt päivät muuttuvaiset, 

Elo kansat maan paikoilla. 

Ei mahdotointa kestä, 

Ihmisen luondokan, 

Siellä ymmärryskin pettä, 

Kaikki murhelda haskaten. 

Kaikki olennot toisellaiset, 

Siperias kuin Pohjanmaalla, 

Klimatit virvotavaiset, 

Horizondist voima suurembi auringoll. 

Ei Poijat tätä huoppa, 

Eikä ole kolmenans. 

Ei paha pahax tuoppa. 

Ennen kuin Siperias. 

Sielä pitä uutterasti, 

Työtä aina tekemän, 

Ja vielä siviästi, 

Itsensä käyttämän. 

Woi voi Isät Äidit kaikki, 
Neuvokat Lapsenne, 

Nuoret ja vanhat ratki, 
Kavahtakat jo itsenne. 

Wartialla ruoko kädes, 

. On aina valmisna. 

Ja rauta kuma pajas, 

Puku ja Harniska. 

Keisarin armo käsi, 

Sieldä meitä varjelkon, 

Ja uskollinen väki, 

Sielläkin hallitkon. 

Mato ei jalka pane, 

Eikä kura kylmötä, 

Ei aamu Rusko heille, 

Säteitäns levitä. 

Herra heitäkin autta, 
kuin sinne joutunut, 

Duomiosta kuoleman kautta, 
Pois pyhki rikoxet. 

Auringo ei heitä koskan, 

Lohduta paisteellans, 

Kyllä vartijat ylös nosta, 

Heitä gruvas kaivaman. 

Torkua ei kengän saisi, 
Asioitansa armon äijässä, 

Waan laitta hyväxi kaikki, 
Sielullens kuolemasa. 

Surkeus on aiwan suuri, 

Putoxet kaikista tarpeista, 

Ei koskan kaikkia juuri, 

Olo siellä ehdolla. 

Woi woi onnetointa Pohjalaista, 
Joka Siperian joutunut, 

Isän maat aina muista, 

Sydän harmista patunut. 


Sen tarwllisuuden sanon, 
Jumalan sanan woimasta, 
Heikkoutent andexi anon, 
Ottakam waari aijoista. 

Amen nyt weisuni pätän, 

Ja siunan esiwaldani, 

Sen neuwon muillengin jätän, 
Ottakat kaikki hywäxi. 


Liite n:o 3. 

Yleiset määräykset karkotuksesta rangaistuksena. Ote Venäjän rikoslain ensimmäi- 
sen osan toisesta luvusta. 1 

§ 21 Pakkotyöllä ja siihen liittyvällä ruumiinrangaistuksella rangaistaan henkilöitä lukuunottamatta niitä, 
jotka on vapautettu ruumiinrangaistuksesta syntyperänsä perusteella, seuraavasti: 

1. Pakkotyötä kaivoksissa ilman määräaikaa ja 100 raipaniskua. 

2. Pakkotyötä kaivoksissa 15-20 vuotta ja 80-90 raipaniskua. 

3. Pakkotyötä kaivoksissa 12-15 vuotta ja 70—80 raipaniskua. 

4. Pakkotyötä linnoituksissa 10—12 vuotta ja 60-70 raipaniskua. 

5. Pakkotyötä linnoituksissa 8-10 vuotta ja 50-60 raipaniskua. 

6. Pakkotyötä tehtaissa 6-8 vuotta ja 40—50 raipaniskua. 

7. Pakkotyötä tehtaissa 4-6 vuotta ja 30-40 raipaniskua. 

§ 22 Karkotus siirtolaiseksi Siperian kaukaisimpiin tai läheisimpiin seutuihin ja ruumiinrangaistus niille, 
joita ei syntyperän perusteella ole siitä vapautettu, seuraavasti: 

1. Karkotus Siperian kaukaisimmille seuduille ja 20-30 raipaniskua. 

2. Karkotus Siperian lähimmille seuduille ja 10-20 raipaniskua. 

§ 23 Karkotus Taka-Kaukasiaan muutamista erityisistä rikoksista. 

§ 29 Seurauksena karkotuksesta pakkotyöhön on perhe- ja omistusoikeuden menetys ja velvollisuus asua 
Siperiassa myös sen jälkeen, kun rangaistusaika on kulunut loppuun. 

§ 30 Siirtolaiseksi karkotettu menettää myös perhe- ja omistusoikeutensa. 

§ 32 Pakkotyöhön tai siirtolaisuuteen karkotetun omaisuus, myös hänelle tuleva perintö, menee lailliselle 
perilliselle aivan kuin kuoleman sattuessa. 

§ 35 Siirtolaisiksi karkotettavien sijoituspaikat määrätään seuraavasti: 

1. Karkotus Irkutskin tai Jenisein kuvernementteihin sekä vankeuteen 3—4 vuodeksi ja kielto muuttaa 
toisiin Siperian kuvernementteihin 10-12 vuoden aikana. 

2. Karkotus Irkutskin tai Jenisein kuvernementteihin sekä vankeuteen 2-3 vuodeksi ja kielto muuttaa 
toisiin Siperian kuvernementteihin 8-10 vuoden aikana. 

3. Karkotus Tomskin tai Tobolskin kuvernementteihin sekä vankeuteen 2-3 vuodeksi. 

4. Karkotus Tomskin tai Tobolskin kuvernementteihin sekä vankeuteen 1-2 vuodeksi. 

5. Karkotus Tomskin tai Tobolskin kuvernementteihin. 

Irkutskin ja Jenisein kuvernementteihin karkotetut saavat rangaistuksen päätyttyä anoa lupaa saada 
muuttaa Tomskin tai Tobolskin kuvernementteihin. 

1. Vrt. Svod Zakonov Ugolvnyh. Tsast 1. Glava 2. 

Izdanije 1845. S. -Peterburg 1845, ukaz 19283 P.S.Z. Sob. 2-e T 20 otd. 1-e s. 602—605. 

Liite n:o 4. 


Kuolemantuomiosta armahdettujen karkotettujen vuosittaiset määrät. 


Vuosi 

Miehet 

Naiset 

Vuosi 

Miehet 

Naiset 

1826 

21 


1858 

15 

2 

1827 

8 


1859 

14 


1828 

14 


1860 

12 

2 

1829 

12 


1861 

18 

6 

1830 

9 


1862 

21 

3 

1831 

19 


1863 

15 

2 

1832 

8 


1864 

14 

5 

1833 

16 


1865 

13 

5 

1834 

11 


1866 

19 

2 

1835 

25 


1867 

10 

1 

1836 

18 


1868 

23 

2 

1837 

14 


1869 

8 

2 

1838 

15 


1870 

12 


1839 

18 


1871 

5 

3 

1840 

16 


1872 

8 

2 

1841 

9 


1873 

4 

5 

1842 

21 


1874 

13 


1843 

6 


1875 

9 


1844 

7 


1876 

6 

3 

1845 

13 


1877 

4 

1 

1846 

12 


1878 

7 

3 

1847 

11 


1879 

3 

- 

1848 

19 

1 

1880 

8 

4 

1849 

15 

1 

1881 

1 

1 

1850 

22 

5 

1882 

9 

2 

1851 

15 

4 

1883 

6 

1 

1852 

23 

6 

1884 

15 

1 

1853 

22 

3 

1885 

4 

3 

1854 

17 

4 

1886 

11 

2 

1855 

18 

3 

1887 

7 


1856 

21 

2 

1888 

3 


1857 

14 

1 

Yhteensä 





806 

93 

Liite n:o 7. 


Vuosittain irtolaisina karkotettujen määrä. 


Vuosi 

Miehet 

Naiset 

1848 

1949 

— 

11 

1850 


20 

1851 


34 

1852 

1 

2 

1853 

6 

9 

1854 

2 

10 

1855 

91 

8 

1856 

62 

14 

1857 

65 

16 

1858 

105 

6 

1859 

28 

8 

1860 

37 

7 

1861 

31 

18 

1862 

1863 

63 

7 

1864 

1 

1 

1865 

1 

2 

1866 

35 

2 

1867 

10 

2 


Vuosi 

Miehet 

Naiset 

1868 

48 

3 

1869 

15 

4 

1870 

6 

4 

1871 

28 

3 

1872 

25 

6 

1873 

13 

4 

1874 

18 

5 

1875 

25 

1 

1876 

7 

6 

1877 

1 

6 

1878 

14 

2 

1879 

27 

9 

1880 

27 

6 

1881 

1882 

17 

4 

1883 

11 

5 

1884 

13 

5 

1885 

14 

6 

1886 

5 

2 


Yhteensä 852 258 

Liite n:o 8. 


Karkotettujen Siperiaan kuljetusta koskevan asetuksen suomalaisia koskevat py- 
kälät. 1 


§ 2 Tobolskissa sijaitsee karkotusasiain keskusvirasto, jonka tehtävänä on ottaa vastaan karkotettuja sekä 
vastata heidän sijoittamisestaan karkotuspaikoille. 

§ 3 Karkotuksesta määräävän tuomioistuimen on toimitettava tiedot karkotetusta Tobolskin keskusvi- 
rastolle. 

§ 4 Tobolskin keskusvirasto on paikka, johon on suoraan ja välittömästi toimitettava kaikki karkotettuja 
koskevat tiedot. 

§ 5 Tuomioistuimella ei ole oikeutta määrätä paikkaa, johon karkotettu tullaan sijoittamaan, eikä 
myöskään sitä työtä, jota hänet pannaan tekemään. Tuomioistuin antaa vain tuomion ja määrää, 
onko karkotettu pakkotyövanki vai siirtolainen. 

§ 7 Karkotettuja koskevia tietoja ei saa välittää kenellekään muulle viranomaiselle kuin Tobolskin 
keskusvirastolle. 

§ 8 Eri rikoksista tuomituista karkotetuista on ilmoitettava aina erikseen. 

§ 10 Jos asia on esitetty hallitsevalle senaatille, on kuvernementtioikeuden ja piirioikeuden ilmoitettava 
siitä Tobolskin keskusvirastolle. 

§ 21 Kuvernementtihallituksen velvollisuus on 

1) vastata karkotettujen mukana seuraavista dokumenteista, 

2) vastata ilmoitusten lähettämisestä Siperiaan, 

3) huolehtia karkotettujen vaatetuksesta, 

4) huolehtia karkotettujen muonituksesta ja majoituksesta, 

5) vastata heidän kuljetuksestaan kuvernementin alueella. 

§ 22 Karkotettujen mukana seuraavien dokumenttien kaksoiskappaleet lähetetään Tobolskin keskusviras- 
tolle. 

§ 30 Paitsi että karkotettavista on henkilökohtaiset dokumentit, on kustakin karkotuserästä tehtävä 
luettelot, jotka seuraavat kuljetettavaa erää. Luettelon kaksoiskappale on toimitettava Tobolskin 
keskusvirastolle. 

§ 32 Karkaamisen estämiseksi ja mahdollisen karkurin tunnistamiseksi on ommeltava pakkotyöhön 
tuomitun puseron selkään 2 ja siirtolaiseksi tuomitun 1 nelikulmainen tilkku, joka väriltään selvästi 
eroaa vaatekankaasta. 

§ 33 Kuvernementtihallituksen on vastattava ylläpidosta lähimpään naapurikuvernementin kaupunkiin 
asti, ja ylläpitokustannukset on laskettava siten, että joka kolmas päivä on lepopäivä. 

§ 35 Ylläpitoa ei pidä kustantaa naapurikuvernementin kaupunkia kauemmaksi, eivätkä kustannukset saa 
nousta korkeammiksi, kuin reitin pituus ja levähdyspaikkojen määrät vaativat. 

§ 40 Kunkin kuvernementtihallituksen on otettava karkotetuilta heidän rahansa, toimitettava ne Tobols- 
kin keskusvirastolle ja annettava niistä kuitti. 

§ 48 Kun kuvernementtihallituksella on täydelliset tiedot karkotettavista henkilöistä, se määrää lähtöpäi- 
vän. Edelleen kirjataan karkotettujen määrä lähetyslistaan, johon merkitään reitti lähimpään kuver- 
nementtikaupunkiin, yöpymispaikat ja lepopäivät. 

§ 154 Kertyineistä kuluista on vuosittain annettava selvitys valtion tarkastusviranomaisille. 


1. Vrt. ukaz 29 128 P.S.Z. Sob. 1-e T 38 s. 433-442. 

Liite n:o 9 


Suomalaisten ja ruotsalaisten jakaantuminen eri paikkakunnille v. 1897. 


Patkanov 

Suomalaisia Ruotsalaisia 

m m 


Tobolskin kuvernementti 
Tobolskin piirikunta 
Tobolsk 
Maaseudulla 
Isimin piirikunta 
Isim 

Maaseudulla 
Kurganin piirikunta 
Baidarskin pitäjä 
Muualla piirikunnassa 
Taran piirikunta 
Sargatin pitäjä 
Tara 

Butakovin pitäjä 
Bugene 
Orikova 
Matinkylä 
Bergamaksin pitäjä 
Sedelnikovin pitäjä 
Muualla piirikunnassa 
Turinskin piirikunta 
Turinsk 
Maaseudulla 
Tjukalinskin piirikunta 
Tjukalinsk 
Jelankan pitäjä 
Kulikovan pitäjä 
Karasuksin pitäjä 
Kobirdaksin pitäjä 
Kulatsinskin pitäjä 
Kamysenin pitäjä 


3 

2 

2 

1 

9 

5 

1 


2 

1 


1 

19 

17 

4 

6 

10 

8 



5 

4 



1 

1 



2 

2 

1 


95 

95 

3 


29 

26 



32 

26 



13 

8 



1 

1 



6 

4 

3 


2 

2 



9 

7 



4 

2 


_ 

15 

6 


1 

6 

5 

2 

1 



1 




1 

1 

2 

1 

1 



Ryzkova 

57 

51 

2 


Ljubinskin pitäjä 

Loktinin pitäjä 

3 

2 



Om-siirtola 





Helsinki 

94 

81 

11 

3 

Narva 

23 

20 



Kovalov 

36 

38 



Kylien ulkopuolella 

Nagibinskin pitäjä 

Panovan pitäjä 

33 

23 


1 

Bojarka 

35 

33 

6 

3 

Bolse-Pestsankan pitäjä 

- 


1 


Pokrovskin pitäjä 

2 

1 

2 



Tilastokomitea 

m 

3 

12 6 

3 

24 12 


1 1 

107 45 


13 Suomen vankeinhoidon historiaa 3 

Patkanov 

Tilastokomitea 


Suomalaisia 


Ruotsalaisia 



m 


m 

m 

Sargatin pitäjä 

1 


1 


Tragunin pitäjä 

1 




Serebrjanin pitäjä 

3 

2 

1 


Novo-Karasuksin pitäjä 

1 

1 

1 


Kolmakovin pitäjä 

1 

2 



Tjumenin piirikunta 




9 5 

Tjumen 

6 

3 

^ i 


Maaseudulla 

4 

6 

2 , 


Jalutarovskin piirikunta 




5 2 

Maaseudulla 

4 

2 

1 


Yhteensä 

569 488 

51 20 

164 71 


Tomskin kuvernementti 

Tomskin piirikunta 





39 

16 

Tomsk 

10 

3 

5 

3 



Maaseudulla 

15 

2 

11 

2 



Barnaulin piirikunta 





78 

35 

Barnaul 

2 

- 

2 

2 



Maaseudulla 

20 

19 

8 

1 



Kainskin piirikunta 





45 

6 

Kainsk 

5 

_ 





Maaseudulla 

29 

3 

42 

5 



Kuznetskin piirikunta 





6 


Maaseudulla 

6 

1 

1 




Mariinskin piirikunta 





9 

5 

Mariinsk 

2 

_ 





Maaseudulla 

16 

3 

4 




Biiskin piirikunta 





21 

17 

Zeminogorskin piirikunta 


- 

- 

- 

12 

15 

Yhteensä 

105 

31 

73 

13 

210 

94 


Jenisein kuvernementti 
Krasnojarskin piirikunta 





13 

1 

Krasnojarsk 

4 

2 


1 



Maaseudulla 

10 

2 

2 

2 



Atsinskin piirikunta 





5 


Atsinsk 

1 


- 




Maaseudulla 

3 

1 

2 




Jenisein piirikunta 





7 

2 

Jeniseisk 

- 


1 

1 



Maaseudulla 

2 

2 

1 




Kanskin piirikunta 





8 

5 

Kansk 

1 






Maaseudulla 

13 

1 

2 

4 



Minusinskin piirikunta 





88 

26 

Minusinsk 

4 


1 

Patkanov 

Tilastokomitea 


Suomalaisia 

Ruotsalaisia 



m 


m 

m 

Beiskajan pitäjä 

2 

1 



Jermakovskojen pitäjä 





Verhne Sujetuk 

137 

101 



Sagaiskan pitäjä 

1 

1 



Susanin pitäjä 

15 

5 



Tesinin pitäjä 

1 

- 

- 


Muualla maaseudulla 1 

77 

32 

16 4 


Turahanskin piirikunta 





Verhne Inbatskin pitäjä 


2 

- 


Yhteensä 

271 

150 

25 12 

121 34 

1. Olivat työssä kullanhuuhtomoilla, eikä heillä ollut vakinaista asuinpaikkaa. 



Irkutskin kuvernementti 







Irkutskin piirikunta 





10 

11 

Irkutsk 

8 

4 

1 

3 



Maaseudulla 

7 

5 

3 

1 



Balaganskin piirikunta 





12 


Maaseudulla 

16 

4 





Kirenskin piirikunta 





1 


Maaseudulla 

2 


2 




Nizneudinskin piirikunta 





18 

3 

Maaseudulla 

17 


6 

2 



Verholenskin piirikunta 





1 


Verholensk 



1 




Maaseudulla 



1 

- 



Yhteensä 

50 

13 

14 

6 

42 

14 


Zabaikalin oblasti 
Tsitan piirikunta 
Tsita 

Kljutsevskin pitäjä 
Nikolajevskin pitäjä 
Tatuarovskin pitäjä 
Turgetujevskin pitäjä 
Makojevskin 
kuljetusasema 
Olovskin pitäjä 
Razmahninskin 
kuljetusasema 
Baikalin ratatyömaa 
Aksan piirikunta 

Maaseudulla 
Barguzinskin piirikunta 
Maaseudulla 
Nertsinskin piirikunta 


7 

1 

1 

1 

1 

3 


34 

125 13 

2 


2 


208 10 


I 


7 

14 

1 

1 2 

1 1 

8 2 

Patkanov 


Tilastokomitea 



Suomalaisia 

Ruotsalaisia 





m 

m 


m 


Nertsinsk 



1 



Maaseudulla 

6 2 

5 




Nertsinski-Zavodin 






piirikunta 




6 

7 

Maaseudulla 

8 2 

4 

2 



Selengan piirikunta 




4 

3 

Maaseudulla 


1 




Verhneudinskin piirikunta 




5 

2 

Verhneudinsk 

1 





Maaseudulla 

3 

_ 

_ 



Yhteensä 

193 18 

33 

5 

233 

26 


Jakutian oblasti 







Jakutskin piirikunta 





1 

1 

Jakutsk 

1 

1 





Marhan skoptsikylä 

32 

42 





Troitskin skoptsikylä 

1 

1 





Kolymin piirikunta 





1 


Olekminskin piirikunta 





4 

1 

Spasskojen skoptsikylä 

20 

9 





Vitemin kullanhuuhtomot 

10 

1 

3 

- 



Yhteensä 

64 

54 

3 


6 

2 


Primorskin oblasti 

Etelä-Ussurin piirikunta 





37 

19 

Abo 

16 

9 

27 

20 



Maaseudulla 

23 

13 


_ 



Gizingan piirikunta 







Gizinga 

1 






Udskin piirikunta 





3 


Udski 

Maaseudulla 

3 

1 

1 




Ussurin piirikunta 







Maaseudulla 

4 



1 



Habarovskin piirikunta 





24 

9 

Habarovsk 

4 

3 

1 

4 



Yhteensä 

51 

26 

29 

25 

64 

28 

Amurin oblasti 

Blagovesenskin piirikunta 





24 

11 

Blagovesensk 

11 

4 

2 




Amurin piirikunta 





3 

1 

Maaseudulla 

2 






Yhteensä 

13 

4 

2 


27 

12 

Patkanov Tilastokomitea 

Suomalaisia Ruotsalaisia 



m 


m 


m 


Sahalin 

Aleksandrovin piirikunta 

15 

4 

7 

1 

20 

5 

Korsakovin piirikunta 

23 

7 

1 

1 

4 

1 

Tjumovin piirikunta 

16 

6 

2 

12 

4 

Vankilassa 

9 

2 

3 




Yhteensä 

63 

19 

13 

2 

36 

10 

Koko Siperia 

1379 

803 

245 

83 

903 

291 


14 Suomen vankeinhoidon historiaa 3 

Liite n:o 10. 


Suomalaisten ja ruotsalaisten ammattijakauma v. 1897. 


Tobolskin kuvernementti 


Julkisen hallinnon palveluksessa 

Kirkon palveluksessa 

Opettajia 

Sairaanhoitajia 

Yritysten palveluksessa 

Koroilla eläjiä 

Eläkkeellä 

Pakkotyöstä vapautuneita 

Maatalouden harjoittajia 

Metsätyön harjoittajia 

Rahdin kuljettajia 

Elintarviketuotannon palveluksessa 

Puuseppiä 

Seppiä 

Viinapolttimoiden palveluksessa 
Muita juomia valmistavien 
laitosten palveluksessa 
Leipomoiden palveluksessa 
Räätäleitä 
Suutareita 

Rautateiden palveluksessa 
Majatalon pitäjiä 
Ruokakauppiaita 
Vesikuljetusten palveluksessa 
Muu käsityö 
Ei ammattia 

Yhteensä 


Suomenkieliset Ruotsinkieliset 


Ammatissa 

Perheen 

Ammatissa 

Perheen 

toimivia 1 

jäseniä 

toimivia 

jäseniä 

m 

n 

m 

n 

m 

1 

n 

m n 

1 




2 


1 

1 

1 

2 




14 

5 

5 

9 

3 


1 

2 

2 



1 

1 


8 

5 



1 

1 


3 

- 

- 

- 

3 


- 

188 

16 

216 

326 

9 

4 

1 5 

3 

1 



1 


1 

6 

13 

2 

8 

2 



4 







15 


1 

4 




2 

1 



1 




2 






1 







3 


- 

1 



_ 

30 

1 

9 

16 

10 


2 

14 


1 

7 

2 


2 3 

2 


1 

1 



_ 

1 



2 




1 




2 







1 


1 

10 

1 


1 




310 

48 

236 

379 

37 

6 

4 13 


1. Käännös venäläisestä termistä samostojatelnyi 

Tomkskin kuvemementti 



Suomenkieliset 


Ruotsinkieliset 


Ammatissa 

Perheen 

Ammatissa 

Perheen 


toimivia 

jäseniä 

toimivia 

jäseniä 


m n 

m 

n 

m n 

m n 

Julkisen hallinnon palveluksessa 

- 

- 

- 

- 

1 2 

Kirkon palveluksessa 

1 





Opettajia 




1 

1 

Tiedemiehiä ja taiteilijoita 




1 


Lääkäreitä ja sairaanhoitajia 

- 



1 


Yritysten palveluksessa 

8 3 



3 

1 

Koroilla eläjiä 

- 



1 


Eläkkeellä 

3 



1 


Pakkotyöstä vapautuneita 




1 


Maatalouden harjoittajia 

16 

13 

15 

12 2 

2 3 

Metsätyön harjoittajia 

_ 



4 

1 2 

Kalastajia 

1 

2 

2 



Kaivostyöläisiä 

6 





Rahdin kuljettajia 

6 



5 


Kirjapainon palveluksessa 




1 


Elintarviketuotannon palveluksessa 

1 

_ 




Teurastajia 

1 


- 



Puuseppiä 

4 


2 



Seppiä 

2 





Savenvalajia 

1 





Räätäleitä 

8 1 


1 

8 

1 

Kirvesmiehiä 

7 


1 

3 

1 

Työmiehiä 

3 


1 



Kaupan palveluksessa 

1 


2 

3 


Rautateiden palveluksessa 

1 





Vesikuljetusten palveluksessa 

1 

- 




Postin ja lennättimen palveluksessa 

1 





Majatalon pitäjiä 




1 1 


Siivoojia 




1 

- 

Ei ammattia 

1 



2 3 

1 


Yhteensä 72 5 15 24 47 8 4 12 


199 



Jenisein kuvernementti 


Julkisen hallinnon palveluksessa 
Lääkäreitä ja sairaanhoitajia 
Yritysten palveluksessa 
Eläkkeellä 

Maatalouden harjoittajia 

Kaivostyöläisiä 

Rahdin kuljettajia 

Puuseppiä 

Seppiä 

Vaunuseppiä 

Räätäleitä 

Rautateiden palveluksessa 
Kaupan palveluksessa 

Yhteensä 


Ruotsinkieliset 

Ammatissa Perheen 

toimivia jäseniä 

m n m n 

1 

2 1 

1 

5 2 

10 

1 

1 

1 


25 2 5 


Irkutskin kuvernementti 


Opettajia 

Yritysten palveluksessa 

Koroilla eläjiä 

Maatalouden harjoittajia 

Seppiä 

Kultaseppiä 

Suutareita 

Vesikuljetusten palveluksessa 
Yhteensä 


Ruotsinkieliset 

Ammatissa Perheen 

toimivia jäseniä 

m n m n 


1 

1 

1 

2 

1 

1 

1 

1 

9 


1 

1 


2 


200 



Zabaikalin oblasti 



Suomenkieliset 


Ammatissa 

Perheen 


toimivia 

jäseniä 


m n 

m r 

Yritysten palveluksessa 

6 

13 

Eläkkeellä 

1 


Pakkotyöstä vapautuneita 

6 


Maatalouden harjoittajia 

1 


Metsätyön harjoittajia 

2 


Elintarviketuotannon palveluksessa 

2 


Puuseppiä 

1 


Seppiä 

4 


Vaunuseppiä 


} 

Savenvalajia 

1 

- 

Suutareita 

2 

1 

Laivaveistämön palveluksessa 1 

169 

5 2 

Yhteensä 

195 

8 16 


1. Jostain syystä Suomesta värvätyt rautatien rakentajat on merkitty laivaveistämöllä työskenteleviksi. 


Primorskin oblasti 


Julkisen haliinnon palveluksessa 

Armeijan palveluksessa 

Lääkäreitä ja sairaanhoitajia 

Yritysten palveluksessa 

Koroilla eläjiä 

Maatalouden harjoittajia 

Elintarviketuotannon palveluksessa 

Puuseppiä 

Seppiä 

Savenvalajia 

Räätäleitä 

Suutareita 

Rautateiden palveluksessa 
Vesikuljetusten palveluksessa 
Vaunuseppiä 

Postin ja lennättimen palveluksessa 
Kaupan palveluksessa 
Siivoojia 
Ei ammattia 


Ruotsinkieliset 

Ammatissa Perheen 

toimivia jäseniä 

m n m n 

1 - 

8 2 2 


2 3 4 

1 

1 

1 

1 2 

1 1 

1 

3 

2 2 

4 2 

1 
1 

1 1 

2 1 

1 1 

1 


Yhteensä 


27 9 2 16 

Amurin oblasti 



Suomenkieliset 

Ruotsinkieliset 


Ammatissa 

Perheen 

Ammatissa Perheen 


toimivia 

jäseniä 

toimivia jäseniä 


m n 

m n 

m n m n 

Armeijan palveluksessa 

2 

- 

- 

Kirkon palveluksessa 

1 



Lääkäreitä ja sairaanhoitajia 

1 



Yritysten palveluksessa 

5 3 

- 


Maatalouden harjoittajia 

1 

1 


Kaivostyöläisiä 

28 

1 2 


Elintarviketuotannon palveluksessa 

3 



Puuseppiä 

2 



Seppiä 

1 



Teurastajia 

1 



Räätäleitä 

2 1 



Suutareita 

2 



Rahdin kuljettajia 



1 

Vaunuseppiä 

2 

1 


Vesikuljetusten palveluksessa 

3 



Postin ja lennättimen palveluksessa 

1 


_ 

Kaupan palveluksessa 

2 

1 

_ 

Palvelijoina 

_ _ 

_ _ 

1 


Yhteensä 57 4 1 5 1 1 


Jakutian ja Primorskin oblastit 


Yritysten palveluksessa 
Koroilla eläjiä 
Eläkkeellä 

Pakkotyöstä vapautuneita 

Maatalouden harjoittajia 

Metsätyön harjoittajia 

Kaivostyöläisiä 

Rahdin kuljettajia 

Puuseppiä 

Seppiä 

Räätäleitä 

Suutareita 

Kirvesmiehiä 

Yhteensä 


Suomenkieliset 

Ammatissa Perheen 

toimivia jäseniä 

m n m n 


4 

1 

1 

1 

12 

2 

33 

1 

2 

1 

1 

3 

1 

63 


3 

3 

2 


10 


2 1 

1 4 


t 2 


4 7 

Jakutian oblasti 


Ruotsinkieliset 

Ammatissa Perheen 



toimivia 

jäseniä 


m 

n 

m n 

Metallin sulattajia 

1 

- 

- 

Savenvalajia 

1 

- 

_ 

Yhteensä 

2 




Sahalin 






Suomenkieliset 

Ruotsinkieliset 


Ammatissa 

Perheen 

Ammatissa 

Perheen 


toimivia 

jäseniä 

toimivia 

jäseniä 


m n 

m n 

m n 

m n 

Julkisen hallinnon palveluksessa 

- 

3 3 

- 

- 

Armeijan palveluksessa 



1 


Yritysten palveluksessa 

7 


1 

t 

Eläkkeellä 

1 


- 


Opettajia 



1 


Maatalouden harjoittajia 

20 

2 8 



Kalastajia 

1 




Elintarviketuotannon palveluksessa 

2 1 


_ 


Räätäleitä 

1 1 

- 

- 


Seppiä 


1 

1 


Kirvesmiehiä 

6 

1 

- 


Vesikuljetusten palveluksessa 

- 


1 


Pakkotyöstä vapautuneita 

H 1 


5 

- 


Yhteensä 49 3 5 13 10 1 1 

